
Un nou oraş, o nouă dragoste, o nouă şansă de a 
rămâne în viață 


Ajunsă într-un oraș nou, Amelia Collins este hotărâtă să-şi încheie 
în linişte ultimul an de liceu. Nu pot exista greșeli. Să treacă 
neobservată este ceea ce o ţine pe Amelia cu un pas înaintea 
bărbatului care încearcă să o găsească și să o distrugă. 


Dar când este primită într-un grup de liceeni care o fac să se 
simtă în siguranță și iubită, Amelia se luptă să mențină distanţa, 
mai ales atunci când se confruntă cu sentimentele ei pentru 
Aiden Parker, cel mai atrăgător băiat rău din şcoală, ai cărui 
ochi cenușii pătrunzători îi slăbesc hotărârea. 


Când fosta iubită a lui Aiden o ameninţă pe Amelia în moduri 
care o fac ușor de găsit, trebuie să acționeze rapid. Simţindu-se 
copleşită de dorința ei pentru o viață normală și nedorind să-și 
lase prietenii în urmă, Amelia are de făcut o alegere imposibilă 
între supraviețuire şi șansa de a iubi cu adevărat. 

SERIA 
RĂMÂI CU MINE 


Primele atingeti 


Bookzone 
BUCUREŞTI, 2021 


Ay vtea să vă dedie aecastă poveste voud, 
eilitotilot mei. Fanilot, ptietenilot şi Tholetelot: 
aceasta poveste este penta voi, 


Dintotdeauna am suferit de această afecţiune 
groaznic de dezavantajoasă: se cheamă tulburare de 
orientare. Tulburarea e diagnosticată de mine, evident, dar 
sunt aproape sigură că asta este, aşa că, de fapt, nu e vina 
mea că mă descurc cu greu prin labirintul acesta cunoscut 
drept liceul King City. 

Clopoţelul sună și elevii, ca nişte animăluţe, se 
dezlipesc de grupurile lor sau de dulapuri şi se duc spre 
clasă. La naiba. O să întârzii şi nici acum n-am idee unde 
am prima oră. Nu mă ajută deloc faptul că nu pot merge 
prea repede, pentru că săptămâna trecută m-am lovit şi 
rana încă nu s-a vindecat. 


Când am ajuns aici dimineaţă, secretara aceea tăioasă 
m-a expediat doar cu o hartă şi cu un „succes” sec. Să mergi 
la o altă şcoală după ce semestrul a început deja de o lună şi 
jumătate e destul de greu — faptul că stau cufundată într-o 
hartă strigă pur şi simplu: „Nou-venită, mâncaţi-mă de 
vie!”, ca să nu mai spun că mi-a distrus și planul pe care îl 
aveam, să trec prin clasa terminală fără să atrag prea mult 
atenţia asupra mea. Nu că aş fi în stare să citesc harta aceea. 
Cum am spus: tulburare de orientare. 


După ce am scos iar orarul, am văzut că la rubrica 
de nume, imprimată sus, scrie Amelia Collins. E un 
nume frumos de data asta, dar o să-mi ia ceva timp să mă 
obişnuiesc cu el. 

Am mai citit o dată numărul sălii, pe care deja îl 
memorasem, de parcă recitindu-l m-ar fi putut transporta 
prin magie la ea. Am aruncat o privire la telefonul meu 
nou-nouţ şi am pufnit enervată când am văzut că mai aveam 
doar cinci minute să ajung în clasă. 


— La naiba, bombăn eu, zorind orbeşte pe hol, în 
timp ce caut în rucsacul de pe umăr harta şcolii — chiar 
nu-mi place să întârzii. 

Nefiind prea atentă pe unde merg, privirea îmi este 
obturată de un grup de băieţi uriași umblători. Vorbesc și 
râd între ei — plimbându-se pe coridoare de parcă toată 
şcoala ar fi a lor. Fără să încetinesc pasul, mă lipesc de un 
perete şi bag mâna în geantă să scot harta. Instantaneu, sunt 
împinsă înapoi în timp ce mă ciocnesc de o protuberanţă din 
cărămidă şi abia reușesc să nu cad în fund. Cine proiectează 
un perete atât de tâmpit, încât să iasă așa în afară? 


Toate lucrurile mele se împrăştie peste tot, iar eu 
le adun în grabă, după care mă întorc repede, doar ca să 
nimeresc nas în nas cu ceva tare și omenesc, dacă înjură- 
turile colorate pot fi un indiciu. Lucrurile mele cad iar pe 
jos, în timp ce durerea din coaste se intensifică. 


Perfect. Pur şi simplu perfect. 

— Eşti chioară? Nu vezi că merg şi eu pe aici? mârâie 
o voce. 

Privirea mea întâlneşte ochii agitaţi şi cenușii ai celui 
mai superb băiat pe care l-am văzut vreodată. Este membru 
al grupului de uriași umblători pe care îl văzusem înainte — 
înalt, cu umeri laţi și cu o strâmbătură pe faţă. 


Are o atitudine groaznică. Într-o oarecare măsură era 
şi vina lui, dacă nu mai mult, fiindcă zgârie-norii trebuiau 
neapărat să se deplaseze în linie orizontală pe hol, dar chiar 
nu vreau să atrag şi mai mult atenţia asupra mea. 

— Îmi cer scuze, spun eu, aplecându-mă să-mi adun 
lucrurile. 

— Creierul tău nu poate să le comunice picioarelor pe 
unde pot şi pe unde nu pot să meargă? Dacă n-ai observat, 
era cineva în faţa ta, ceea ce înseamnă că trebuie să te dai la 
o parte, ţipă el, cu dosarul în braţe. 


În jurul nostru se adună un mic grup de persoane care 
sunt clar interesate să o vadă pe amărâta care a fost atât de 
proastă încât să stârnească furia nesimţitului intolerant. 


Mai întâi gândeşte, Amelia. Nu spune vreo prostie. 
Trebuie să ţii capul plecat şi să termini anul neobservată. 


— Scuză-mă. Sunt nouă aici şi chiar nu ştiu încotro 
s-o iau. 

Mă ridic cu lucrurile adunate și îmi dau din ochi părul 
blond roşiatic. 


— Ştii cumva unde e sala 314? 


— Eşti nouă, nu chioară. Nu căuta scuze ca să-ţi 
acoperi prostia. Tai-o din faţa mea cât încă mă port frumos, 
se strâmbă el şi îşi trece mâna prin părul blond. 


Asta înseamnă pentru el a te purta frumos? Feţele 
uimite ale celorlalţi uriași umblători şi mulţimea tot mai 
mare mă înconjoară din toate părţile, iar eu fac exact opusul 
pierderii în mulţime. Pentru că nu vreau să ies și mai mult 
în evidenţă, îmi stăpânesc furia şi nici nu mă uit la el când 
plec. 

— A, ia uitaţi-vă, are şi idei bune în creierul ăla altfel 
inutil, îl aud eu spunându-le prietenilor, ca şi cum bădărănia 
face parte din construcţia lui genetică. 

Până aici. Mă întorc și mă apropii de el, uitându-mă 
drept în ochii lui cenușii, cu ochii mei căprui mici. 

— A, presupun că până la urmă creierul ei e sută la 
sută inutil, le spune el prietenilor. 

Se apleacă pentru a ajunge la înălţimea mea, cu şapte 
centimetri mai mare decât de obicei graţie superbelor mele 
platforme bej, şi se uită în ochii mei, vorbindu-mi ca unui 
copil. 

— Vrei să-ţi desenez o hartă care să-ţi arate cum s-o tai 
naibii din faţa mea? întreabă el rar, subliniind înjurătura. 


— Nu, mulțumesc, spun eu calm și potolit. Dar pot 
să-ţi desenez eu o hartă, ca atunci când îţi voi spune să te 
duci dracului, să ştii exact pe unde s-o iei. 


Toată lumea care stătea pe holul acum plin inspiră 
zgomotos şi îşi opreşte respiraţia, privind scena. După 
feţele pe care le au nesuferitul blond şi uluit şi amicii lui, se 
pare că nimeni n-a îndrăznit vreodată să-i spună aşa ceva. 


El se apropie mult de faţa mea şi mârâie: 
— Ascultă aici, tu... 


— Nu, tu să asculţi, imbecilule, spun eu calmă. În 
primul rând, dispari din faţa mea, îţi miroase respiraţia de 
la rahatul pe care îl scoţi pe gură. În al doilea rând, penisul 
face parte din corpultău, nu din personalitatea ta — îl împing 
din spaţiul meu personal —, aşa că îţi sugerez să-ţi scoţi 
capul din fund şi să-ţi dai seama că nu eşti singur în şcoala 
asta afurisită. Poate că, dacă tu şi zgârie-norii tăi umblători 
n-aţi trece ca buldozerul pe hol în linie dreaptă, lumea n-ar 
trebui să fugă din calea voastră ca să evite coliziunea. Îmi 
pare rău dacă cineva s-a pişat în cutia ta de Froot Loops’ 
azi-dimineaţă, dar te rog, fă-ne tuturor o favoare şi lasă-ţi 
necazurile la uşă. Găsirea unui hobby sau frecventarea unui 
grup de terapie chiar te-ar ajuta cu problemele tale sociale. 
Aşa că mulţumesc pentru primirea prietenoasă în şcoala ta, 
dar acum aș vrea să mă duc la clasă. 


Holul e tot nemișcat şi tăcut. Blondul pare absolut 
stupefiat. 

Prietenii lui râd — adică râd în hohote, fără aer. Și 
aceşti munţi de băieţi sunt la fel de superbi ca nesuferitul 
numărul unu. Clopoţelul sună. Perfect. Am întârziat la oră. 


Convinsă că m-am făcut înţeleasă şi că nesuferitul a 
fost bine pus la punct, mă răsucesc pe călcâie, astfel încât 


1 Marcă de cereale produsă de Kellog (n. red.). 

părul meu îl atinge pe umăr și plec prin mulţime, lăsându-l 
să fiarbă. 

— Mamă, Doamne, ce ţi-a zis-o, Aiden! A fost super 
haios! spune unul dintre superbii lui amici, printre hohote 
de râs. 


Deci Aiden îl cheamă pe nesuferit. Chiar e păcat că un 
nume și o faţă așa de frumoase sunt ratate din cauza unei 
personalităţi atât de urâte. Cam până aici a fost cu trecerea 
neobservată; presimt că toată lumea o să aibă ceva de zis 
despre mine după asta. După ce îmi ia un minut ca să mă 
adun, mă uit să văd dacă ar mai fi cineva care să ştie unde 
e clasa mea. 


Încordată chiar şi în momentele cele mai bune, auzul 
unor pași destul de mari şi hotărâți tropăind în spatele 
meu mă ia prin surprindere, după care mă simt răsucită 
brusc în aer şi aruncată peste umărul lui Aiden. Cu faţa 
lipită ferm de spatele lui, cu fundul în sus, pe umărul lui şi 
cu rucsacul prins sub braţul lui, porneşte cu mine pe hol. 


— Ce naiba faci? Lasă-mă jos imediat! țip eu. 
Aiden nu încetinește mersul şi râde sub mine, 


nemernicul. Întind gâtul şi văd feţele uluite a doi dintre cei 
trei amici ai lui care fuseseră cu el pe hol. 

— Nu puteţi să-i băgaţi minţile în cap?! 

— Scuze, pisi, îmi strigă cel cu părul scurt şi castaniu 
și cu ochi ciocolatii, cu un rânjet vesel. Zgârie-norii nu prea 
le au cu vorbele. 

Nu pot să nu observ că Aiden are un spate frumușel. 
Muşchii se văd bine prin tricoul simplu și negru, strâmt, 
dar nu foarte. Dăm colţul și mă întâmpină privirile curioase 
ale celor care mai erau şi atunci pe hol — e limpede că nici ei 
nu au nicio dorinţă de a mă ajuta. 

Mă înjunghie durerea în partea dreaptă a pieptului. 
La naiba. După fuga pe hol, urmată de săltarea pe sus a 
musculosului Aiden şi de această poziţie incomodă, nu 

e bine. Durerea începe să se împrăștie. Trebuie să cobor 
înainte să se înrăutățească situaţia. 


— Ascultă, frate. Îmi cer scuze pentru ce ţi-am spus, 
mint eu. Dar răpirea de persoane nu e modalitatea potrivită 
pentru rezolvarea problemelor. 

El îmi aşază mai bine corpul, provocându-mi o 
explozie de durere în coaste. Fără să încetinească pasul, 
urcă o scară. Frate, individul ăsta e ca iepuraşul Duracell, 
nu obosește niciodată. Încep să am probleme cu respiraţia. 


— Te rog, gem eu. Lasă-mă jos şi discutăm. 
El mă ignoră și își continuă mersul neabătut. 
— Lasă-mă, te rog, jos încet... 

Aiden se oprește brusc şi mă pune jos. 


Mă uit în sus la el, cu respiraţia tăiată. Coastele din 
partea stângă mă ard — dap, iar le-am iritat. 


— Sala 341, spune el, după care îmi lasă rucsacul 
lângă mine şi pleacă înapoi pe holul acum gol. 

Ameţită, încerc să mă ridic, dar durerea mă înjunghie 
în partea stângă, silindu-mă să mă întind din nou. Asta n-o 
să se termine bine. Hotărâtă să nu mai rămân nicio secundă 
pe podeaua asta jegoasă, încerc din nou, dar durerea mi se 
împrăștie în piept. Întinsă pe jos, sunt incapabilă să mă 
mişc. La naiba. Se pare că până la urmă asta nu va fi prima 
zi de şcoală. 


M-am lovit la coaste de trei ori până acum, ceea ce nu 
e grozav. Întind mâna după rucsac, bâjbâi după telefon şi îl 
scot. Mama ignoră primul apel. Tipic. La al doilea răspunde 
după trei ţârâituri. 

— Alo? Haile... adică Amelia? 

— Hei. Cred că m-am lovit iar la coaste. O să mă ducla 
spital. Am vrut să-ţi spun ca să nu te sperii şi să te gândeşti 
la ce e mai rău când o să te sune de la școală să-ţi spună că 
nu am intrat la ore, deși am fost aici, spun eu, din poziţia în 
care mă aflu pe podea. 

Ea oftează, ca şi cum s-ar minuna cum de am reușit 


să dau rateuri din prima zi de şcoală. 


— Cum s-a întâmplat? Trebuie să fii mai atentă. El e 
încă liber și nu s-a termi... 


— Ştiu. Nu contează. Am vrut să te anunţ. 

Până și vorbitul îmi provoacă dureri. 

— Te sun când ajung la... 

Mi se taie vocea când durerea devine insuportabilă. 
— Amelia? Nu poţi conduce până acolo. 


Încerc să ignor iritarea care începea să se simtă în 
vocea ei. 


— Vin eu să te iau de la şcoală... ajung repede. Între 
timp încearcă să nu atragi şi mai mult atenţia asupra ta. 


— OK, ne vedem în parcare. 


Închid telefonul şi îl bag în geantă. Cu ochii în tavan, 
mă gândesc la cea mai logică modalitate de a mă ridica. 


— OK, Amelia. Ai trei coaste rupte şi două coaste 
vinete care s-au vindecat — ai trecut o dată prin asta, poţi 
s-o mai faci încă o dată. 

Mă psihologizez ca să mă ridic. 

Îndoi genunchii, îmi scot platformele şi mi le bag 
în geantă. Înainte să mă răzgândesc, mă întorc repede pe 
burtă, cu grijă să nu mă ating de nimic cu partea stângă. 

După ce mi-am înfăşurat pe braţ cureaua genţii, ca 
să evit să mă aplec mai târziu s-o iau de jos, pun mâinile 
în dreptul capului, în poziţie de ridicare, şi mă împing în 
același timp în genunchi. Trag picioarele sub mine, mă ridic 
cu grijă şi mă reazem de dulapuri. 

— Super, te-ai ridicat. Acum trebuie să găseşti afu- 
risita de ieșire din şcoala asta labirintică, îmi spun eu. 

Încerc să mă adun, când întâlnesc privirea unor 
ochi ciocolatii cunoscuţi. La naiba. De cât timp era acolo? 
Amicul lui Aiden, cel cu cu păr castaniu, care își amintise 

replica mea cu zgârie-norii, stă lângă un dulap deschis şi 
se uită la mine. Lângă el este celălalt membru al grupului 
de uriași umblători, cel cu părul blond-murdar, care se uită 
cu ochi mari, fără să clipească. Mi-am înghiţit mândria, 
refuzând să-mi arăt slăbiciunea, şi mi-am luat privirea de 
la ei, pornind în direcţia opusă. 

— Ieşirea e în partea cealaltă, strigă după mine o voce 
şovăitoare — e cel cu părul blond-murdar. 


Afurisita asta de busolă internă defectă. 

— Cât de mult aţi văzut? întreb eu, îndreptându-mă 
spre ei. 

— Păi, cam tot ce s-a întâmplat după ce Aiden a plecat 
şi te-a lăsat acolo, răspunde el şovăitor. 

Perfect, deci tot. 

— Şi nu i-a trecut niciunuia prin cap s-o ajute pe fata 
care suferă pe jos? 

Asta îi scoate din starea de stupoare. Cel cu ochii 


căprui îşi închide repede dulapul şi amândoi se reped la 
mine. 

— Acum nu am nevoie de ajutor! exclam eu, strângând 
din ochi de durere, iar asta îi face să rămână pe loc. 

— Sigur nu ai nevoie de ajutorul nostru? întreabă 
blondul, rânjind. 

Nemernic ordinar, ce mod de a lovi o fată căzută la 
pământ. Nu ajută cu nimic faptul că ei doi arată ca nişte 
supermodele, iar eu arăt acum de parcă m-aș fi târât prin 
tomberonul unui restaurant. Sunt gata să-i spun unde să se 
ducă, dar încep să respir mai greu şi îmi dau seama că nici 
măcar nu știu cum să ajung în parcare, să mă întâlnesc cu 
mama. 

Inspir adânc. 

— Îmi spuneţi şi mie cum ajung în parcare, vă rog? 

— Te ducem noi, spune blondul. 

— N-ar trebui să fiţi la oră? 

— Nuu, spune el. Suntem în aceeași clasă cu tine. E 
cea mai plicticoasă oră posibil şi asta e mult mai interesant. 

— Mă bucur că suferința mea reuşeşte să spargă 
monotonia zilei, spun eu sec. 

— La naiba, nu am vrut să sune așa, spune el jenat şi 
trece în stânga mea, luându-mă pe după umeri, în timp ce 
brunetul trece în dreapta. 

— Au! ţip eu la blond când durerea începe să mă 
înjunghie. Aia-i partea care mă doare, lasă-mă aşa. 

— Rahat, scuze, spune el şi pornim pe hol dureros 
de încet, cu blondul în faţă și ținându-mă de mijlocul 
supermodelului cu păr castaniu, care mă ajută să merg. 

— Fir-ar să fie, mormăie tipul de care stau agăţată. 

Se opreşte din mers, după care mă ia în braţele lui 
bronzate şi musculoase ca la nuntă şi pornește din nou. 

— Noah, ia-i geanta şi deschide ușa, spune el, vizibil 
iritat de coborârea lentă. 

Bucuroasă că nu mai sunt pe picioarele mele, îmi ţin 
gura într-un fel care nu îmi e caracteristic, prea obosită şi 
prea îndurerată ca să mă mai cert. Ajungem la o uşă dublă, 
care pare foarte grea şi care dă spre parcare. Noah deschide 
ușa ca să trecem, iar eu îmi apăr ochii de brusca strălucire a 
soarelui, uitându-mă după mama. 

— Poţi să mă lași jos acum; mama trebuie să ajungă. 

El mă lasă jos, dar continuă să mă ţină de mijloc şi nu 
face vreo mișcare să plece. 

— Nu putem să te lăsăm singură aici, nu? spune 
Noah, așezându-se pe treptele de ciment şi uitându-se la 
prietenul lui, care încuviinţează din cap. 

—N-o să aveţi probleme dacă lipsiţi? întreb eu 
curioasă. 

— Neah. Apropo, eu sunt Mason. 

Zâmbeşte şi mă ajută să mă așez pe trepte. 

— Pe Noah l-ai cunoscut. Şi tu ești? 

— Amelia, răspund eu. 


Durerea din piept nu a slăbit şi, deşi nu vreau să 
recunosc, într-un fel mă bucur că îmi ţin companie. 


— Ştii, începe Noah ezitant, uitându-se la mine cu 
ochii lui de un verde-deschis, Aiden nu e băiat rău. Nu ştia 
că o să-ţi facă rău. 

— Dacă ştia că ai probleme cu coastele, nu te-ar fi luat 
pe sus. Așa se prostesc băieţii, ştii. N-a făcut niciodată rău 
cuiva intenţionat, mai ales cuiva mai mic ca el. 

Chiar îmi doream să nu mă fi auzit vorbind singură 
pe hol. 


— Părea că n-are nicio problemă să facă praf din 
vorbe o fată nevinovată. Şi, din câte îmi dau seama, nu e 
prima oară. 

— Nu face des asta — acum e iritat, are nişte probleme. 
Plus că în dimineaţa asta a fost prost dispus, aşa că, normal, 
s-a descărcat pe primul care i-a dat un motiv — pe tine, 
spune Noah, ca şi cum este o scuză absolut acceptabilă. 

— Şi apoi, te-ai descurcat perfect. A fost de departe 
cea mai tare chestie pe care am văzut-o, când i-ai dat cu flit, 
zâmbeşte Mason. 

— Serios? întreb eu, sceptică. 

— Serios. Să-i desenezi o hartă pentru iad? Tare 
de tot! Şi ai văzut ce faţă a făcut când i-ai spus cum să-și 
rezolve problemele? râde Noah. 

— Partea mea preferată a fost când i-ai spus unde îi e 
locul penisului, îmi face Mason cu ochiul. 

— Voi nu sunteţi supăraţi pentru ce am zis? 

— De ce? Pentru comentariul ăla, că suntem zgârie- 
nori umblători care trec ca buldozerul pe hol şi distrug totul 
în calea lor? întreabă Noah zâmbind. 


— Ceva de genul, murmur eu. 

— Neah, a fost distractiv, plus că a meritat să vedem 
că se mai ia şi altcineva de Aiden în afară de noi. Mai ales o 
puştoaică ca tine, răspunde Mason râzând. 


— Mă săturasem de rahaturile lui, spun eu. 

— Nu e băiat rău, serios, chicoteşte Noah. Şi s-ar simţi 
oribil dacă ar şti că din cauza lui te duci acum la spital. 

— Nu e vina lui, nu sunt supărată pe el. M-a iritat 
atitudinea lui, normal, dar am înţeles că n-a vrut să-mi 
facă rău, mărturisesc eu. Dacă aveam coastele normale, 
mă ridicam de jos, mă duceam la oră şi îi spuneam vreo 
două vorbe când mă întâlneam cu el pe hol data viitoare. 
În plus, aş prefera ca asta să rămână între noi, le spun eu 
celor doi superbi de lângă mine. Nu e cazul să afle nimeni 
de problema mea, bine? 


Băieţii schimbă o privire, iar Noah mă studiază. 

— Cumţi-ai rupt, cât erau, trei coaste? Și ţi-ai învineţit 
alte trei? 

— Trei rupte, două învineţite, spun eu, special ca să 
nu răspund la întrebare. 

— Aşa, cum s-a întâmplat? Cântatul clasic în duș şi 
alunecarea? glumește Mason. 


Amintirea nopţii aceleia îngrozitoare mă face să mă 
înfiorez şi mă gândesc la ochii aceia căprui şi morţi, care 
încă mă mai obsedează — el e motivul pentru care a trebuit 
să ne mutăm în alt stat, din nou. 


— Nu, pe bune, sunt doar predispusă la accidente, 
spun eu, încercând să închid subiectul. 


— Trebuie să fi fost o clipă de mare stângăcie, râde 
Noah. 


Mama opreşte maşina în faţa noastră, scutindu-mă 
de răspuns. Expresia dezaprobatoare de pe faţa ei mă face 
să mă încordez instantaneu. Fir-ar, trebuia să fac mai mult 
efort să-i trimit la clasă pe băieţii ăştia. Acum o să primesc 
o predică de la mama. Iese din mașină cu toată înălțimea 
ei de un metru şaizeci şi patru, îşi pune ochelarii de soare 

pe cap şi îşi dă pe spate părul şaten, lung până la umăr, 
uitându-se urât la Mason şi la Noah. 

— Vă mulţumesc că aţi ajutat-o, băieţi, dar acum o 
iau eu. Puteţi să vă întoarceţi la ore. 

Ei se uită unul la altul, şovăitor, dar eu îi asigur că 
sunt bine şi le mulțumesc că mi-au ţinut companie. 

— Serios, Amelia? întreabă mama când iese din 
parcare cu degetele strânse pe volan. 

— Nu e ce pare. 

— Sper că nu. Chiar vrei să ne mutăm iar? 

Strâng din dinţi, ca să nu ţip la ea. Ştiu. Ştiu toate 
astea. Nu trebuie să-mi aducă ea aminte. 

— Nu. 

— Atunci nu uita ce ai promis. Fără băieţi. Fără social 
media. Fără echipe sau cluburi. Ai voie să te duci la sală 
și să faci jiu-jitsu. Nu pot să-ţi interzic să ai prieteni, dar 
trebuie să fii responsabilă. 

Tăcem restul drumului până la spital. Ştiu ce am de 
făcut. Trebuie să ţin capul jos, cu orice preţ. 


2 


După două săptămâni şi o groază de analgezice, mă 
găsesc din nou pe holurile aglomerate din liceul King City. 

Neavând, practic, nimic altceva de făcut cât timp 
mi se vindecau coastele proaspăt rănite, m-am străduit 
să descifrez harta şcolii, care pentru mine era scrisă cu 
hieroglife. Cu recent dobândita siguranţă că ştiu unde merg, 
înaintez pe coridoare de parcă ar fi ale mele. Îmi arunc pe 
umeri părul blond roşiatic, ca să arăt super sexy în caz că 
voi fi filmată cu încetinitorul. 

Mergând pe hol, simt o groază de ochi aţintiţi asupra 
mea. Mi-ar plăcea să cred că asta se datorează ţinutei mele 
frumoase, dar în sinea mea ştiu că nu e așa. 


Colegii mei se uită probabil la mine pentru că, unu, 
teoretic, chiar dacă e mijlocul lui octombrie, eu sunt tot fata 
cea nouă şi, dat fiind că nu am ajuns la oră nici în prima 
zi, mulți dintre ei nu m-au văzut deloc, sau, doi, dintr-un 
motiv mai puţin plauzibil, şi mă rog să nu fie acesta, pentru 
că se mai vorbeşte și acum despre incidentul cu Aiden. Dar, 
într-o şcoală aşa de mare, sunt convinsă că s-au întâmplat 
lucruri mult mai interesante în aceste două săptămâni. 

Ajung la sala 341 şi mă aşez în mijlocul clasei, pentru 
ora de istorie. Mai sunt vreo doi în clasă, dar majoritatea 
elevilor încă stau pe hol, savurându-și ultimele clipe din 
preţioasa lor libertate, înainte să sufere din cauza educaţiei 
în masă. 

Scot caietul din geantă și îmi fac de lucru, punând 
data sus, pe pagină. Încerc s-o subliniez cu roşu, dar nu 
curge cerneala. Stilou tâmpit. Nu merge nici când încep să 
mâzgălesc pe margine. Sunt atât de absorbită de încercarea 
de a face stiloul să scrie, încât tresar când mi se aşază pe 
ochi două palme. Timp de o clipă totul devine negru. 


Se întâmplă totul atât de repede, iar eu reacţionez 
instinctiv. Prind încheieturile mâinilor care îmi acoperă 
faţa. Le smulg prin răsucire şi aplic presiune, ştiind că aş 
putea să le rup dacă răsucesc mai mult. Sar de pe scaun şi 
mă întorc să-mi înfrunt atacatorul. 


— Au, au, au, au. 

Nişte ochi ciocolatii cunoscuţi. Îi eliberez repede 
mâinile. 

— La naiba, femeie, nu e cazul să faci pe Karate Kid 
cu mine, spune Mason, frecându-și încheieturile. 


— Scuză-mă, am spus eu, jenată. Data viitoare să nu 
mai sperii așa fetele. 

Din fericire, încă nu s-a sunat, aşa că doar puţini sunt 
cei care îmi aruncă priviri curioase; oricum, majoritatea 
copiilor din clasă sunt ocupați cu telefoanele. 

— Dar chiar ai o strânsoare de menghină. E ciudat, 
fiindcă ai niște mâini așa de mici şi drăgălaşe, glumeşte el, 
clar nederanjat de cele întâmplate. 

Nu ştiu prea multe despre Mason, dar puştiul începe 
să-mi placă. Dacă n-ar fi fost CMB [cel mai bun prieten] cu 
jigodia de Aiden, m-aş fi gândit să mă împrietenesc cu el. 
Clopoţelul sună şi, în loc de răspuns, scot limba la el şi mă 
întorc să mă aşez la loc. 

— Ai putea găsi altul mult mai bun, se aude o voce din 
stânga, în imediată apropiere. 

O fată foarte drăguță stă în banca de alături şi se uită 
dezamăgită la mine cu ochii ei albaştri. 

— Poftim? întreb eu, nedumerită. 

— A, n-am vrut să te supăr, spune ea, dându-și pe 
spate părul ondulat şi lung până la umeri, castaniu cu 
reflexe cărămizii. O fată ca tine, frumoasă şi cu bun-gust, 
n-ar trebui să se coboare la nivelul unui fustangiu ca ăsta. 

Mason e în spatele clasei, vorbeşte cu Noah şi cu alţi 
băieţi. Aproape toate fetele din clasă (cu excepţia celei de 
lângă mine) se uită drăgăstos la ei, ca şi cum ar fi în transă. 

— A, OK, mersi. Eu şi Mason? Pfiu, niciodată. Nu 
vreau să am de-a face cu el şi nesuferiţii de prieteni ai lui, în 
special cu nemernicul acela de Aiden. 

Ea se uită la mine şi ochii ei albaștri se luminează, 
înțelegând. 

— O, doamne! Deci tu eşti fata care i-a dat cu flit 
lui Aiden acum două săptămâni! Ştiam eu că e un motiv 
pentru care te-am simpatizat de la prima vedere, în afară de 
pantofii tăi frumoşi. 

— Ai fost de faţă? 

— Nu a fost nevoie! Toată lumea a vorbit despre asta. 
Ce s-a întâmplat? Circula zvonul că ai renunţat la şcoală şi 
te-ai mutat în Antarctica de frica lui. 

— Te rog, nu mi-e frică de dobitocul ăla. Tracasată? 
Da. Iritată? Clar. Dar speriată? Niciodată, am răspuns eu. 

— Cred că vom fi prietene bune, îmi zâmbeşte ea. Eu 
sunt Charlotte, apropo, şi nu, nu poţi să-mi spui Charlie. 
Char? Da. Dar nu sunt bărbat, aşa că să nu-mi spui Charlie. 

— Amelia, râd eu. 

— Arată-mi orarul tău. Poate mai avem şi alte ore 
împreună! ţipă ea încântată. Avem chimie a treia oră şi pe 
urmă putem merge la masă! 

— Sună bine. 

Zâmbind sincer pentru prima oară după mult timp, 
înăbuş ecoul vocii mamei mele, care îmi aminteşte să nu-mi 
fac prieteni. 

Un bărbat de vreo patruzeci de ani intră şi îşi pune 
servieta pe catedră, aşa că nu mai putem vorbi, pentru 

că începe ora. După prima pauză şi după ce i-am promis 
foarte energicei Charlotte că o să stau cu ea la chimie, mă 
trezesc stând aproape în faţa clasei la a doua oră: analiză 
matematică. 


Sunt atât de încântată! O să mă distrez aşa de mult 
în clasa asta! Sarcasm. Ăsta a fost sarcasm. 


Exact când sună clopoţelul, dobitocul în persoană 
intră în clasă, stând de vorbă cu un băiat cu părul şaten spre 
negru — cel de-al patrulea uriaş umblător, prieten bun cu el. 

Nici Aiden şi nici amicul lui nu mă observă şi se aşază 
în spatele clasei, unul într-o parte, altul în cealaltă. Mă fac 
mai mică în scaun şi mă rog să trec peste tortura care mi-a 
fost dată să fiu văzută. 


Ora trece fără probleme, răspunzând tuturor rugă- 
ciunilor mele. Cum voiam să plec de acolo cam acum zece 
minute, bag repede toate lucrurile în geantă, dar în graba 
mea îmi cade caietul pe jos. 


— Rahat, spun eu în surdină. 


Exact când să pun mâna pe el, o mână mare îl ia de 
jos. Mă ridic şi ajung piept în piept cu superbissimul Aiden, 
care ţine caietul meu în mână. Faza e aşa clişeu, că-mi vine 
să-mi dau ochii peste cap. 

Ochii lui cenuşii sunt indescifrabili, iar eu iau caietul 
din mâna lui fără să-mi dezlipesc privirea de la el şi fără 
nicio rezistenţă din partea lui. Stau acolo, uitându-mă în 
ochii lui cu ochii mei întrebători, după care mă întorc, ies 
pe uşă şi plec la cea de-a treia oră, la chimie. 

A fost ciudat. Şi până la urmă, ce caută la analiză 
matematică? Nu cumva e ilegal să fii superb, bine făcut 
şi deştept, dacă ai o personalitate oribilă? Uau, vreau să 
stau de vorbă cu cel care decide cine ce gene moşteneşte — 
chestia asta e absolut nedreaptă. 


Ajung devreme la chimie şi o văd pe Charlotte stând 
într-o bancă pentru două persoane din mijlocul clasei. Îmi 
face cu mâna plină de entuziasm, aşa că mă aşez lângă ea. 

— Cum a fost la analiză? mă întreabă ea, ca şi cum ar 
şti deja cât ador eu materia aceea. 

— A, ştii cum e analiza, întotdeauna distractivă! Dar 
Aiden şi prietenul lui sunt cu mine în clasă, am încercat eu 
să nu par prea amărâtă. 

Ea face ochii mari. 

— A spus ceva? A făcut ceva? Şi, stai, care prieten? 

— Păi nu Mason şi Noah, pe ei îi cunosc. Ăsta era 
înalt, musculos şi destul de drăguţ, trebuie să recunosc. 

Ce nu îi spun e că nu e la fel de drăguţ ca Aiden. Ce? 
Am şi eu ochi! Nu pot să-i împiedic să fie atraşi de cineva! 

—E cumva palid, cu părul șaten-închis, aproape 
brunet, continui eu. 

— Era Julian, mă informează ea. Uite, hai să-ţi spun 
cam cum stă treaba pe aici. 

Coboară vocea, cu toate că deocamdată nu e aproape 
nimeni în clasă. 

— Deci e grupul de băieţi: Aiden, Mason, Noah şi 
Julian, şi, da, sunt foarte apropiaţi, CMB. Sunt celebri 
pentru aroganţa şi egoismul lor. Toată lumea îi iubeşte. 
Băieţii care nu visează să fie ca ei vor să fie prieteni cu ei... 
şi nu mă pune să vorbesc despre fete. 

— Sunt fustangii? 

— Te rog, se strâmbă ea. Nu ţin suficient timp prin 
preajmă o fată ca să poată fi numiţi fustangii. Noah şi Mason 
pot să aibă orice fată, dar n-au avut niciodată vreo relaţie 
adevărată. Practic, toate fetele sunt leşinate după Aiden, 
dar el nici nu le bagă în seamă. A avut un soi de relaţie cu 
Diva şcolii, Kaitlyn Anderson, o perioadă, dar sunt convinsă 
că a terminat-o cu ea. Ea e o mare nenorocită, aşa că sunt 
surprinsă că a ţinut-o şi atât. 

— Hmm. Descopăr din ce în ce mai multe motive 
să-mi placă tipii ăştia. 

Charlotte se mulţumeşte să râdă, dar eu încă mai 
sunt curioasă. 

— Şi Julian? Cel pe care l-am văzut cu Aiden la ora de 
analiză? întreb eu. 


— Înainte era la fel de rău ca Mason și Noah, dar mi 
se pare că s-a schimbat. E cu aceeaşi fată de vreo patru luni, 
Annalisa, şi am impresia că au o relaţie destul de puternică, 
răspunde ea. 


— Şi care e problema ta cu ei? întreb eu. 

— Cum adică? 

— Eşti singura fată în afară de mine care nu salivează 
după ei. 

—Eu nu contest că sunt mişto. Singura lor calitate 
este înfăţişarea, nici măcar eu nu pot să contest asta. 


— lar vorbeşti despre mine, Charlie? întreabă un tip 
arătos, cu niște ochi căprui provocatori, care tocmai intrase 
în clasă şi auzise ultima parte a discuţiei noastre. Se aşază 
în banca dublă din spatele nostru. 


— Revino-ţi, Chase. Apropo, ea e Amelia. Amelia, 
nemernicul ăsta e Chase. 


Ne face cunoştinţă, strâmbându-se pentru că el 
folosise apelativul care ei nu-i plăcea. 


— Ea i-a dat flit lui Aiden acum două săptămâni. 


El face ochii mari uitându-se la mine, apoi începe să 
râdă. 


— Ce mi-ar fi plăcut să fiu acolo. 

— Eşti prieten cu ei? 

— Împotriva logicii, intervine Charlotte. 

— Hai, Charlie, ştii că pe tine te iubesc mai mult. 
Îi ciufuleşte părul şi îi aruncă un zâmbet inocent. 
— Termină! Nu-mi strica părul. 

Se strâmbă la el. 

C? 
Ked 


După ora de chimie, Charlie mă trage nerăbdătoare 
după ea spre cantină, vorbindu-mi cu însuflețire despre 
toate şi nimic. Când intrăm în cantină, îi văd imediat pe 
Aiden şi pe prietenii lui. Stau la o masă cu nişte fete. 

— O vezi pe blonda aia care, practic, stă în brațele 
lui Aiden? Ea e Kaitlyn Anderson. De ea îți povesteam 
mai devreme, diva afurisită de aici, fiindcă e superbă, 
înfricoşătoare şi mama ei e directoarea școlii. Uneori o s-o 
vezi la masa lor, îmi spune ea. 


— Cu toate că niciunul dintre ei n-o place — mai 
degrabă o tolerează, adaugă Chase, venind din spate. 


— În fine, spune Charlotte, vădit enervată că a 
fost întreruptă în mijlocul explicaţiei. E îndrăgostită cu 
disperare de Aiden şi extrem de posesivă... 


— Cu toate că el i-a spus să se ducă dracului nici nu-şi 
mai aminteşte de câte ori. Ea îl urmăreşte peste tot şi pur şi 
simplu îi ignoră insultele. I-a intrat în cap că sunt un cuplu 
perfect şi acum face totul pentru a-şi transforma visul în 
realitate, intervine Chase, iar Charlotte se uită urât la el. 
Ce-i? îi face el cu ochiul. Sunt prieten cu respectivul — te 
ajut să pui situaţia într-o perspectivă! 

— Exact. Cum spuneam. Ea e o afurisită. Kaitlyn, 
secunda ei, Makayla Thomas, şi suporterele lor care se vor 
Barbie sunt nişte scârbe. Încearcă să ai cât mai puţin de-a 
face cu ele. 


Kaitlyn se întreţine la masa lui Aiden, vorbind cu 
nişte fete. Din câte văd, este clişeul clasic al divei afurisite 
din toate filmele pentru adolescenţi care există. Ştie că arată 
bine şi se dă mare cu asta, deşi i-ar sta mult mai bine fără 
îngâmfarea care i se vede pe faţă. 


— Cred că pot s-o bat, spun eu, urmând-o pe Charlotte 
până la o masă goală. 

Charlotte şi Chase râd, spunându-mi că nu se îndoiesc 
de asta. 


— Mănânci cu noi azi, Charlie? 

Chase dă din cap spre masa lui Aiden şi a prieteni- 
lor săi. 

Charlotte se strâmbă, de parcă i-ar fi propus să mă- 
nânce un miriapod. 

— Nu. Dar tu du-te şi simte-te bine. Şi nu-mi mai 
spune Charlie. 

Chase ezită, dar nu mai continuă discuţia; ne spune 
că ne vedem mai târziu și se duce să stea cu prietenii lui. 


În timp ce mâncăm, vorbim despre profesori, filme, 
machiaj şi de toate. 


La un moment dat, Charlotte se opreşte brusc la 
mijlocul frazei şi se uită chiar în spatele meu. E Aiden. Vine 
fix spre masa noastră, arătând superb ca de obicei. Tricoul 
i se întinde pe pieptul larg, accentuându-l, şi conturează 
uşor pătrăţelele care sunt convinsă că se ascund sub el. 
Apropiindu-se, își aţinteşte, nu ştiu de ce, privirea asupra 
mea. 

Se opreşte, se uită în jos la mine şi spune: 

— Amelia. 


Sunt puţin jenată să recunosc că inima îmi tresare 
puţin când îmi rosteşte numele. De ce trebuie să fie atât de 
al naibii de perfect? 


— Hei, Charlotte, îi aruncă Aiden o privire, iar ea îi 
răspunde la salut. 


Aiden se uită din nou la mine. 
— Trebuie să vorbesc cu tine, Amelia. 


Toate perechile de ochi din cantină sunt pe noi. Aiden 
fie nu-şi dă seama, fie nu e preocupat de asta, pentru că stă 
acolo calm şi aşteaptă să-i răspund. 

— A, deci azi suntem pregătiţi să ne purtăm civilizat? 
spun eu fără să gândesc; cuvintele mi-au ieşit pur şi simplu 
din gură. 

— Deja începi cu nervii? 

— Spune cel care se repede la o fată când tot el dă 
peste ea. 

— Ascultă, nu durează mult. Te rog. 

Interesată de ce ar avea să-mi spună şi pentru că nu 
îmi face impresia că vrea să mă asasineze, mă hotărăsc să-l 
ascult. 

Mă uit la Charlotte. 

— E OK dacă plec? 

Ea dă din cap şi zâmbeșşte, aşa că îmi bag mâncarea 
în geantă şi mă ridic. Aiden se întoarce şi iese din cantină, 
convins că vin după el. Trebuie să-mi stăpânesc toate in- 
stinctele ca să nu ies afară în fugă, dar mă duc după el. 

Îl găsesc rezemat de peretele cantinei, cu braţele 
încrucişate la piept. 

— Mason mi-a spus ce s-a întâmplat. 

— OK. Şi? 

Mason, cu gura lui mare — promisiunea pe care mi-a 
făcut-o, să nu spună nimănui, era clar că îl excepta pe 
amicul lui cel mai bun. 

— Te-ai întors la şcoală, deci bănuiesc că ai supra- 
viețuit. 

— Sunt OK. Mulţumesc pentru grija ta înduioșătoare. 

— Tu chiar ar trebui să ai grijă pe unde mergi, pe hol, 
mai ales dacă mergi aşa de repede cu coastele tale delicate. 

— De-asta ai vrut să vorbeşti cu mine? Să-mi dai lecţii 
despre viteza de mers? Fiindcă am aşteptat toată ziua să 
vină pauza de prânz, iar tu mi-o strici cu aiurelile tale. 

Dacă m-a chemat aici așteptându-se să-mi cer scuze 
pentru ce am spus pe hol în ziua aceea, vede el. Nici în ruptul 

capului n-o să-mi cer scuze — după părerea mea, merita să 
audă ce i-am spus. 


— De ce trebuie să faci tu să fie totul atât de greu şi de 
complicat? 

— Nu, serios — mai sunt cam zece minute de pauză şi 
încă mi-e foame, aşa că... 


— Nu am ştiut că o să-ţi fac rău. N-a fost intenţia mea, 
a spus el repede, cu un aer stânjenit. 


O, Doamne. Aiden se simte prost din cauza coastelor 
mele? Asta e tentativa lui penibilă de scuză? 

— Ai putut bine-mersi să mă faci cu ou și cu oţet, 
când tu ai fost cel care ai dat peste mine. Şi cuvintele pot 
răni, să ştii. 

— Eu încerc să spun că nu am vrut să te bag în spital, a 
spus el, în mod clar din ce în ce mai iritat. Plus că rahaturile 
pe care mi le-ai spus tu au fost de zece ori mai naşpa decât 
ce ţi-am spus eu. 


— Uau, ăsta e cel mai drăguţ lucru pe care mi l-ai 
spus, spun eu pe un ton care mimează înduioşarea şi duc 
mâna la inimă. 

Nu le are deloc cu scuzele. Până acum nu mi-a zis 
nimic care să mă facă să nu mai vreau să-l pocnesc pentru 
scandalul pe care mi l-a făcut. 


— E vreun moment când nu eşti atât de afurisită? Eu 
încerc să îmi cer scuze aici, dar tu îngreunezi foarte mult 
situaţia. 

— E vreun moment când nu eşti nesimţit? Şi asta e 
probabil cea mai proastă scuză pe care am auzit-o vreodată. 
Nici măcar nu poate fi inclusă în categoria scuzelor. A fost 
mai degrabă o insultă subtilă cu foarte rare accente de 
îngrijorare. 

— Aici erai, iubire! 

Kaitlyn. 

Trece pe lângă mine ca să se oprească foarte aproape 
de Aiden, apoi se întoarce şi se uită la mine cu ochi mici. 

— M-ai lăsat pe mine ca să vorbeşti cu ea? 

Practic, nici măcar n-am făcut cunoştinţă, dar ştiu 
deja că o detest pe Kaitlyn. Așa, de aproape, văd că are un 
pierce în nas şi ochi albaştri, reci. 

— Ţi-am zis să nu-mi mai spui „iubire”. Nu suntem 
împreună. Unde mă duc eu nu e treaba ta, spune Aiden, 
vizibil iritat. 

— Ai putea face ceva mai bun cu timpul tău, decât să 
stai de vorbă cu pripăşita asta. Ce-ai zice să chiulim de la a 
patra oră și să mergem la tine să facem ceva mai interesant. 


Îşi trece degetele peste pieptul lui. 


— N-ai să vezi. Pe bune, Kaitlyn, las-o baltă. M-am 
săturat de prostiile astea. 

O împinge de lângă el. 

Asta deja nu mai e treaba mea, așa că pot să mă duc 
la dulapul meu, gândindu-mă că pauza e aproape terminată 
şi nu mai are rost să mă duc la cantină. După ce dau colţul, 
aud că cineva aleargă după mine. Aiden îmi blochează calea 
pe neaşteptate, după ce a reuşit să scape de Kaitlyn. 

— Uite ce e, voiam doar să mă asigur că eşti OK. 


— Sunt OK. Şi sunt convinsă că Mason şi Noah ţi-au 
spus că nu te învinovăţesc, așa că poţi să dormi liniştit la 
noapte, ştiind că nu te-au minţit. Nu ştiai că am probleme 
cu coastele, dar poți face tuturor o favoare şi pe viitor să nu 
mai răpeşti fete şi să le arunci peste umăr. 


ÎI ocolesc şi îmi continui drumul. 


Totul mă exasperează la Aiden. Corpul lui ridicol, 
faţa lui ridicolă, ochii lui ridicoli, personalitatea lui ridicolă, 
până şi felul în care îşi trece mâna prin păr e ridicol. Mă 
irită la culme că aş putea înlocui în patru din cinci cazuri 
cuvântul „ridicol” cu „perfect” — personalitatea lui chiar e 
jalnică. 

După ce îmi iau cărţile de engleză, cu cinci minute 
înainte de a se suna, mă duc în celălalt capăt al şcolii 
pentru oră. 

— Nu e de nasul tău, să ştii. 

Kaitlyn. Din nou. 

E cu fata cealaltă — parcă Melissa, Marcella sau ceva 
de genul — şi grupul de suportere stă în jurul lor. Au reușit 
cumva să mă înconjoare, nelăsându-mi altă opţiune, în 
afara acestei confruntări idioate. 

— Poftim? 

— Makayla, crezi că e surdă? 

Kaitlyn se uită la adjuncta ei brunetă, care mă 
măsoară din cap până în picioare. 

— A SPUS CĂ NU E DE NASUL... 

— Nu sunt surdă, nu e cazul să-mi ţipi în urechi, mă 
stropşesc eu. 

— Bun, atunci o să mă auzi când o să-ţi spun să te 
ţii departe de Aiden. E al meu. Întotdeauna a fost, şi 
întotdeauna va fi, spune Kaitlyn. 

Uau, Kaitlyn chiar delirează. 


— Ai auzit şi tu acelaşi lucru acum două minute? Eu 
îmi amintesc perfect că Aiden ţi-a spus să te cari. 

— Va fi al meu. Toată lumea ştie că, practic, suntem 
împreună. Te avertizez — fereşte-te din calea mea, altfel 
vom avea probleme. 

Dumnezeule, nici măcar nu îl vreau pe Aiden. E un 
măgar — un măgar sexy, dar la un moment dat va trebui să 
şi vorbim. Şi, în timp ce corpul meu e atras de el, de fiecare 
dată când deschide gura creierul meu o ia razna. 

— N-am timp de asta. 

Încerc să le ocolesc pe Kaitlyn și pe dronele ei, dar ele 
nu mă lasă, e limpede că nu se terminase. 

— Dacă-ţi arunc un băț, te duci să-l aduci? pufnesc 
eu, iritată de toată povestea. 


— Zdreanţo, eu vreau să fiu drăguță și să te previn. 
Dacă nu te ţii departe de bărbatul meu, o să fie naşpa, n-o 
să ştii cum să te bagi mai repede în gaura din care ai ieșit. 

Kaitlyn se uită cu ochi mici la mine. 

— Nu-mi purta tu de grijă, mai bine fă-ţi griji pentru 
sprâncenele tale. 

Ea scoate o exclamaţie înăbuşită de uimire şi 
duce repede mâna la față. Nu era nimic în neregulă cu 
sprâncenele ei, dar ştiam că aşa îi distrag atenţia. Imi fac loc 
cu coatele printre cei din grup şi îl văd pe Mason rezemat de 
un dulap, în partea cealaltă, părând amuzat. Mi se alătură, 
potrivindu-și paşii cu mine. 

— Eşti plină de surprize, koala. 

Mă uit la el nedumerită. 

— Chiar mi-ai spus urs koala? 


— Koala nu e urs, e marsupial, dar, da, se potriveşte. 
Pari aşa de drăgălașă şi de nevinovată, dar când te enervezi 
te faci rea — exact ca un koala. 


— Nu ştiu dacă a vrut să fie un compliment sau nu, 
spun eu. 


— Ar putea fi, îmi face el cu ochiul. Asta-i a doua oară 
când asist la confruntarea ta cu cineva cunoscut ca agresiv 
şi ai ieşit învingătoare de fiecare dată. De data asta am vrut 
să intervin, dar era al naibii de distractiv. Și e clar că nu 
aveai nevoie de ajutorul meu. 

Era uşor să-ţi dai seama de ce Mason frânge atâtea 
inimi. M-aş fi văzut şi pe mine făcând ceva stupid, cum ar 
fi să mă îndrăgostesc de el, dacă n-aş fi fost deşteaptă. Sau 
dacă n-aş fi fost chitită să mă feresc de complicaţii. 

— Îmi pare bine că te distrez și îți mulţumesc că nu 
i-ai spus lui Aiden ce s-a întâmplat, aşa cum mi-ai promis. 

— Sarcasmul e cea mai de jos treaptă a inteligenţei, 
glumeşte el. 


— Dacă nu m-aș folosi de sarcasm, aș fi nevoită să-i 
spun cuiva direct că e idiot, lucru considerat nepoliticos, iar 
eu sunt bine-crescută. 


Îi întorc şi eu rânjetul. 

Mason râde și ne oprim la intersecţia a două 
coridoare, față-n faţă. 

— La toate ai răspuns, nu-i așa? 

— Fetele deştepte au mereu răspuns. 


Îi fac cu ochiul și o iau pe coridorul din stânga, 
rugându-mă în gând ca el s-o ia la dreapta, pentru că replica 
aceea era aşa de bună pentru final, încât ar fi fost aiurea să 
continuăm să mergem pe acelaşi drum. O ia la dreapta şi eu 
mă felicit în sinea mea. 


Ajung la clasa mea şi îl văd pe Chase pe o bancă, cu 
spatele la mine, discutând însuflețit cu niște băieți. Ca să 
nu fie penibil, să pară că mă agăţ de el, mă duc în mijlocul 
clasei și mă așez într-o bancă goală, de două persoane. Când 
îmi scot caietul, scaunul de lângă mine e tras afară şi lângă 
mine se aşază o fată cu părul lung şi şaten, aproape negru. 

— Hei, tu trebuie să fii Amelia, nu? Eu sunt Annalisa, 
dar poţi să-mi spui Anna. 

Buzele ei roşu-închis se desfac într-un zâmbet. 

— Eu sunt aia. Dă-mi voie să ghicesc, te întrebi cum 
de am putut să-l insult pe Aiden şi am trăit să spun povestea. 

— Aiden poate fi jigodie câteodată, spune ea râzând, 
dar sincer, este unul dintre cei mai buni oameni pe care îi 
cunosc. 

— Eşti prietenă cu el? 

— Sunt prietenă cu prietenul lui cel mai bun, Julian. 
Aiden nu e băiat rău — e chiar distractiv, când ajunge să se 
deschidă. Se comportă minunat cu oamenii la care ţine, dar 
e clar că ştie să sperie, încheie ea. 

— Eu nu sunt speriată de el. 


Râde din nou. 


— Ştiu, am ajuns acolo chiar la timp să aud cum îi dai 
cu flit — am râs aşa de tare! Băieţii se iau mereu la mişto, 
dar a fost amuzant să văd pe altcineva făcând asta, mai ales 
pe cineva cu un aer așa de nevinovat! 


— Mason şi Noah mi-au spus cam acelaşi lucru. 

— Ei sunt relaxaţi — li s-a părut comic —, dar tu ştii, 
băieţii şi orgoliul lor. De-asta a reacţionat Aiden așa. Dar 
chiar îi pare rău de ce s-a întâmplat. N-a spus asta cu vorbe, 
dar dacă îl cunoşti, îți dai seama că l-a afectat. 


— Mi-a cerut scuze azi... oarecum. 


— Ce-a făcut?! se îneacă ea de uimire. Spune-mi cum 
a fost! 

I-am povestit ce mi-a spus Aiden pe hol, omiţând 
toată partea cu Kaitlyn. 

— Uau, înseamnă că te place. Sau cel puţin te simpa- 
tizează. 

— Ar trebui să mă simt onorată, răspund eu ironic, 
simțindu-mă o clipă nedumerită. 

După ce intră profesorul, ora începe şi trebuie să 
încheiem discuţia. Dar după oră constatăm că avem amân- 
două fereastră, aşa că ne ducem în cantina goală să vorbim. 

Deși Annalisa e apropiata grupului de băieți, des- 
copăr că mi-e simpatică. Sunt surprinsă, pentru că nu-mi 
imaginam ca vreunul dintre băieţii aceia să aibă o prietenă 
ca ea. Când Charlotte îmi povestise de prietena lui Julian, 
mi-o închipuisem ca pe un soi de Kaitlyn. 

Annalisa are șuviţe albastre în părul ei negru, iar 
tenul alb şi ochii albaştri şi strălucitori sunt puse în valoare 
de buzele roşu-închis. E mai degrabă spre gotic, dar nu atât 
de tare, încât să pară inabordabilă. Deşi nu îl cunosc pe 
Julian, sunt mândră de el că s-a cuplat cu o fată care e altfel 
față de clasicele fete populare din şcoală. 

Dar e prietenă cu Kaitlyn? Mâncau amândouă la 
masa lui Aiden. Julian e prieten cu Aiden, aşa că e normal 
să stea cu el la masă. Iar Annalisa e prietena lui Julian, aşa 
că şi ea o să stea cu ei la masă — cu Kaitlyn şi prietenele ei. 
Am cel mai mare ghinion. Imi fac şi eu nişte prietene ca 
lumea şi una dintre ele e prietenă cu Kaitlyn şi căţelele ei. 
Oricât mi-ar fi de simpatică Annalisa, nu cred că aş putea fi 
prietenă cu ea, dacă e prietenă cu fetele alea rele. 

— Ce s-a întâmplat? 

Mă hotărăsc s-o întreb direct. 

— Ce părere ai despre Kaitlyn? 

— Vrei să spui Diavolul reîncarnat? De fapt, e o 
companie simpatică... dacă nu vorbeşte. Şi dacă nu se uită 
la tine. Și dacă e într-o altă cameră, într-un alt stat sau 
într-o altă ţară. Unde nu există telefonie mobilă și Wi-Fi. 
Așa că, dacă sunt întrunite condiţiile astea, e în regulă. 

Râd. 

— Şi dacă e în aceeaşi cameră cu tine sau la aceeaşi 
masă? 

— Vrei să spui dacă trebuie să interacționez cu ea? 
Ptiu. Nu pot s-o suport. Ştie şi ea — ştie că toată lumea din 
grupul meu o detestă. Dar e aşa de îndrăgostită de Aiden, 
încât tot încearcă să găsească motive să stea cu noi. 

— Anna, cred că noi două o să ne înţelegem de 
minune. 


Sunt chiar bucuroasă că ne-am împrietenit. Dar cum 
de o fată mişto ca ea s-a împrietenit cu unul dintre Băieți, 
aşa cum le spun eu? Poate că Julian nu e aşa de rău, din 
moment ce Annalisa nu pare să fie genul de fată care să 
tolereze rahaturi. Julian este singurul membru al grupului 
pe care nu l-am întâlnit şi, având în vedere că toţi, cu 
excepţia lui Aiden, sunt tipi ca lumea, poate pur şi simplu 
s-a întâmplat ca prima mea interacţiune cu Băieţii să aibă 
loc cu cel mai ticălos dintre ei. 

Facem schimb de numere de telefon când se termină 
pauza şi ne promitem să stăm împreună a doua zi, la ora de 
engleză. 

Mă simt puţin vinovată. N-ar trebui să-mi fac 
prieteni. Ar trebui să stau deoparte şi să termin şcoala. 
Dar chiar poţi ignora oamenii? Mai ales pe cei cu care 
mă înţeleg, așa de bine? Stă în firea omului nevoia de a 
interacţiona cu alți oameni, nu? Plus că n-o să mă apuc să 
lipesc fluturaşi peste tot cu textul: „Vă rog, fiţi prieteni cu 
mine! Uite numărul meu de telefon, hai să ne întâlnim!” 
Sunt doar două persoane; pot să mă descurc. Cu câte riscuri 
presupune fiecare prieten pe care mi-l fac, o să fiu la fel de 
vigilentă în privinţa secretelor mele. Mă descurc. 

Intru la ultima şi cea de-a şasea oră gândindu-mă tot 
la Băieți, deși n-aş fi vrut. Stau în faţa sălii și mă simt aiurea 
căutând un loc unde să mă aşez în clasa plină de bănci duble, 
când mi se taie brusc respiraţia. E un singur loc neocupat 
în clasă — fix lângă nimeni altul decât morocănosul Aiden. 


Mă mai uit o dată prin clasă, în caz că ochii îmi joacă 
feste, şi îmi dau seama că nu am altă soluţie decât să stau 
lângă el. Simt că cineva îmi face o gaură în ţeastă cu privirea, 
mă întorc şi o văd pe Kaitlyn, în partea cealaltă a clasei, 
stând în bancă cu Makayla. Perfect, e şi ea în clasă cu mine. 


Aiden vorbeşte cu cei doi băieţi care stau în banca din 
spate — Mason şi Noah. Măcar cu ei, experienţa mea nu va 
fi total aiurea. Nu poate fi chiar aşa de rău, acum că Aiden 
şi-a cerut (oarecum) scuze că a fost nesimţit. Eventual am 
putea considera asta un soi de nou început. Pornind spre el, 
sunt decisă să fiu mai drăguță, dar nu atât de drăguță încât 
să creadă că vreau să mă împrietenesc cu el — genul acela 
de amabilitate pe care îl adopţi automat când mama ta te 
prezintă colegilor de serviciu. 

Când ajung la bancă, toţi cei trei băieţi ridică capul şi 
se uită la mine, iar doi dintre ei zâmbesc larg. 

— Hei, spun eu, zâmbind. Stă cineva aici? 

Arăt spre locul neocupat de lângă el. 


Aiden se uită la mine, ca şi cum s-ar da în el un soi 
de luptă. 

— Nu, răspunde el în cele din urmă şi îşi ia rucsacul 
de pe scaun şi îl pune jos, ca să-mi facă loc. 


— Amelia! mă întâmpină Noah cu entuziasm. Mi-a 
fost dor de tine? Cum a fost prima zi? 


— Noah, ne-am văzut cam acum patru ore şi jumătate. 


Am senzaţia că Noah e genul de persoană care nu își 
poate stăpâni zâmbetul. E ca un frăţior nevinovat, doar că 
nu e chiar aşa de nevinovat, având în vedere că probabil s-a 
culcat cu mai multe fete decât am eu degete la mâini. 

— Aşa, şi? Asta nu înseamnă că... 

— OK, copii, azi lucraţi paginile 57-68. 

Noah este întrerupt de un profesor cu un aer 
dezinteresat. Mă întorc cu faţa la tablă şi îmi scot cartea. 

— Luaţi notițe şi răspundeţi la întrebările de la 
paginile 69 şi 70. Lucraţi pe perechi, individual, chiar nu 
mă interesează. 


Oftez în sinea mea, în timp ce profesorul se aşază la 
catedră și deschide laptopul. E clar că e una dintre orele 
acelea la care trebuie să înveţi singur totul. 


— Ursule K, vrei să fii partenera mea? 


Mă întorc, dându-mi seama că Mason vorbeşte cu 
mine. 


— Ursule K? 
— Prescurtare de la koala. 
— Parcă spuneai că nu sunt urși. 


— Nu sunt, dar sună mai bine când spun ursule K, 
decât marsupialule K. 


Mă detest pentru faptul că roşesc. 
— De ce nu-mi spui pur şi simplu Amelia? 


— Pentru că toată lumea îţi spune Amelia — n-ar mai 
fi ceva intim. 


Roşeaţa mea se accentuează. Am ajuns să fim intimi? 
Am senzaţia că am ajuns să fim intimi. Lângă mine, Aiden 

îşi dă ochii peste cap. Care-i problema lui? Stai aşa, de ce 
mă interesează? 


Îmi concentrez din nou atenţia asupra lui Mason, 
mă uit în ochii lui şi văd cât de intensă şi ciocolatie este 
culoarea lor. Are ceva de seducător — îmi dau seama de ce 
se îndrăgostesc fetele aşa de uşor de el. Chiar are... 


— Hei, nu-i corect! 


Sunt smulsă din visare şi adusă cu picioarele pe 
pământ de vocea lui Noah şi mă întorc să mă uit la el. 


— Vreau și eu să am o chestie cu Amelia! Amelia, noi 
de ce n-avem o chestie? 


Ridic din umeri şi zâmbesc puţin. 

— Momentul nepotrivit şi locul nepotrivit, bănuiesc. 

— Începând din acest moment, scopul vieții mele e să 
avem o chestie! declară Noah. 

Râsetele noastre sunt întrerupte de un Aiden foarte 
iritat. 

— Doamne, de ce nu închiriaţi o cameră. Încerc să 
învăţ ceva despre societatea umană şi nu mă pot concentra 
din cauza flirtului vostru penibil. 

Bănuiesc că a revenit la condiţia de ticălos. 

— E gelos că n-are şi el o chestie cu Amelia, ca noi, se 
preface Noah că-i şopteşte lui Mason. 

— Nu sunt gelos! urlă Aiden şi toată clasa, inclusiv 
profesorul indiferent, se uită la noi. 


— Vrei să ne spui şi nouă pe ce anume nu eşti gelos, 
domnule Parker? i se adresează profesorul lui Aiden. 

Ochii lui Aiden se fac mici, mici. Aproape îl simt cum 
încearcă să-și înghită un răspuns jignitor, care l-ar trimite 
cu siguranţă în cabinetul directorului. 

Mason pare că simte şi el energia aceea negativă şi 
sare înainte ca Aiden să dea de bucluc. 

— Spuneam doar că Aiden e gelos pe noi fiindcă 
noi avem răspunsul la o întrebare la care el n-a ştiut să 
răspundă, dar nu vă faceți griji, îi explicăm şi lui. 

Profesorul, aparent plictisit deja de subiect, consideră 
că este un răspuns suficient şi se întoarce la laptopul lui. 

— Ce dracu, frate?! îşi îndreaptă Aiden privirea 
asasină spre prietenul lui. 

— Frăţie, Mason ţi-a salvat pielea. Nu poţi să mai fii 
suspendat şi toată lumea a văzut că asta ar fi urmat, dacă 
n-ar fi sărit el, îi explică Noah. 

— Măcar puteai să găseşti altă explicaţie. Una mai 
credibilă. Toată lumea ştie că sunt mult mai deştept ca voi, 
puştilor. 

— Ba nu! Te iau oricând la sociologie! Asta nu e mate! 
replică Noah. 

— Noah, tu ai probleme și cu legatul şireturilor, 
intervine Mason. 


— Şi ce legătură are asta? 

— Geniilor, mă ajută şi pe mine cineva la întrebarea 
doi sau mă descurc singură? 

Decid că e momentul să intervin în demonstraţia 
lor de bravadă masculină. Dumnezeule, băieţii sunt aşa de 
competitivi în chestii aşa de mărunte. Aiden mormăie ceva 
în surdină şi se întoarce la caietul lui. 

— Dă-o naibii. Hai să vorbim de Halloween! spune 
Mason, abandonând definitiv mica lor dispută. 

— Ce e cu Halloweenul? întreb eu, întorcându-mi 
scaunul spre ei. 

Noah se uită la mine de parcă aş fi întrebat cum vin 
copiii pe lume. 

— E vineri. 

— Şi? 


— Ai planuri? întreabă Mason. 

Sincer, chiar nu mă gândisem la Halloween. Îmi 
plăcea la nebunie să mă costumez și să ies cu prietenii. Îmi 
amintesc că îmi plăcea să mă machiez şi să mă costumez 
în ce voiam eu şi partea cea mai bună era că nimeni nu mă 
putea judeca, cu cât era mai nebunesc costumul, cu atât era 
mai bine. Halloweenul era singura zi în care puteai fi cine 
vrei tu. 


Într-un an, eu şi prietena mea cea mai bună ne-am 
costumat în două zaruri uriașe din blană, cum sunt cele 
pe care şi le agaţă musculoşii la oglinda retrovizoare. Am 
avut chiar şi o oglindă retrovizoare gigantică, cu nişte fâşii 
de carton care ne ţineau legate de ea. Am râs o zi întreagă, 
lovindu-ne de toate cele. 


Dar de la acel moment oribil trăit de mine, care mi-a 
schimbat viaţa, şi după tot ce a urmat, n-am mai putut să 
sufăr Halloweenul. A devenit o zi în care copiii glorifică 
asasinii şi criminalii în serie, când un costum e cu atât mai 
frumos, cu cât e mai însângerat şi mai înfricoșător. Când 
copiii se bucură că-i înspăimântă pe alţii. Acum, încă din 
ziua aceea, nu pot să trec peste Halloween fără să mă 
gândesc la el. 

— Probabil o să văd un film acasă sau mai recuperez 
din temele restante, am spus eu cu sinceritate. 

— Nu, nu faci asta, declară Noah. 

— Nu? 

— Nu. Fiindcă vii cu noi la petrecerea lui Noah, îmi 
zâmbeşte Mason triumfător. 

Eu. Să mă duc acasă la Noah. Înconjurată de tineri 
băuţi. De Halloween. 

— Nu cred că e o idee bună. 

— Ba vii, ursule K. Nu scapi. 

— Nu, pe bune, băieţi. Nu pot. 

— Nu acceptăm un refuz, declară Noah. 

— Probabil nici n-o să băgaţi de seamă dacă sunt sau 
nu acolo! 


— Amelia, pe bune. Vii. E pentru binele tău. 
Mason nu renunţă. 

— Şi cine o să le dea copiilor bomboane? întreb eu. 
Noah ridică din umeri. 


— Obezitatea în rândul tinerilor e o problemă tot mai 
mare. 


— Aiden, spune-le tu că nu vin, spun eu, sperând că 
mă va susţine, din moment ce nici el n-ar vrea să fiu acolo. 

Aiden ridică ochii din carte şi se uită la mine, după 
care se uită în spate, la Noah şi la Mason. Ridică din umeri. 

— E casa lui Noah. 

Apoi se întoarce la cartea lui. 


Singura dată când mă bazez pe ura lui Aiden, şi el nu 
mă ajută... 


— Poţi s-o aduci pe Charlotte! Chase o invită oricum, 
dar puteţi veni împreună! insistă Mason. 


— Da, vine şi Chase! adaugă Noah. 

— Nu ştiu. 

Poate dacă o conving pe Charlotte să vină cu mine, 
n-ar fi aşa rău. 

— Amelia, dacă nu vii, stau toată ziua după tine şi urlu 
ca sirena din toţi rărunchii. Și crede-mă, sunt incredibil 
de enervant și mă pricep să fac o scenă, spune Noah, cu o 
licărire șmecheră în ochi. 


— N-ar fi în stare să facă asta, nu? 


Mă uit la Mason pentru confirmare, dar el se 
mulţumeşte să zâmbească triumfător. 


Mă uit iar la Noah, iar el inspiră adânc, cu zgomot, şi 
începe: 


— NINO NINO BIP BIP... 
— OK, OK! Încetează! Ai câștigat — vin! 

Câţiva elevi se uită la noi uimiţi, apoi se întorc 
la caietele lor, iar profesorul ne aruncă o privire deza- 
probatoare. Aştept un minut înainte să mă întorc din nou 
spre băieţi. 

Noah şi Mason bat palma în semn de victorie şi 
zâmbesc cu gura până la urechi. 


— Niciodată nu dau greş când vreau să fiu cea mai 
enervantă persoană din cameră. 

— Nu ştiu ce e mai grav: faptul că n-ai nicio jenă sau 
faptul că nu pare să fie prima oară când faci asta ca să obligi 
un prieten, îi spun eu lui Noah. 


— Hei, cine nu riscă nu câştigă, îmi face el cu ochiul. 

Azi e vineri. Asta înseamnă că a trecut aproape o 
săptămână întreagă de când m-am întors la şcoală. Şi mai 
înseamnă că e Halloween, și petrecerea lui Noah. Nu a fost 
greu cum am crezut s-o conving pe Charlotte să vină cu 
mine la petrecere. Bătută la cap de mine şi de Chase, a cedat 
destul de uşor. 


Telefonul meu bipăie şi citesc mesajul de la Charlotte: 
În cinci minute cobori © 

Inspir să mă calmez și încerc să-mi alung din minte 
cuvintele mamei. Când i-am spus ce am de gând să fac 
diseară, nu a reacţionat prea bine. 

Mi-ai promis, Amelia, a început ea să-mi predice. 
Era vorba să nu mergi la petreceri şi să atragi atenția 
asupra ta. 

E o singură seară, mamă. O să mă port exemplar. 

Ea a clătinat din cap, nu mă credea. Bine, du-te, dar 
nu e o idee bună. Trebuie să fii mai responsabilă. Oamenii 
din jurul tău pot avea probleme şi va fi vina ta dacă se va 
întâmpla aşa. 

Îmi scot din minte avertismentul ei, iau o gentuţă 
în care îmi bag cheile, guma şi telefonul şi cobor scările în 
fugă. 

La 9.34 p.m., maşina lui Charlotte opreşte pe alee. 
Mama e la serviciu, așa că îi trimit repede un mesaj, ştiind 
că nici măcar nu va răspunde pe loc. Este însoţitoare de 

zbor, aşa că nu e ceva nou să nu-mi răspundă. În seara asta 
are o cursă lungă, de la Seattle spre Australia, aşa că n-o s-o 
văd vreo două zile. 

Aici, acum, în King City, o să mă port altfel. Am 
stricat eu planul să ţin capul în pământ tot anul, dar 
prieteni voi avea. Vreau să am prieteni. Vreau să am un an 
şcolar normal. Vreau să închei ultimul an numai și numai la 
o singură școală — la liceul King City. 

Încui ușa şi mă îndrept spre mașina din care Charlotte 
coboară ca să ne admirăm costumele. 

— Arăţi super! spune ea zâmbind. 

Sunt îmbrăcată ca în anii 1920, cu o rochie neagră și 
cu un lănţișor de care atârnă mărgele. 

— Şi tu! îi întorc eu zâmbetul. 

Charlotte e costumată ca o Pink Lady, din filmul 
Grease. Ţinuta e completată de părul ei creț şi cafeniu, 
strâns într-o coadă în vârful capului, și de o mică eşarfă 
neagră legată la gât. 

— Mmm, hello? ne întrerupe Chase, apărând în faţa 
mașinii, după ce coborâse de la volan. De ce nu spune 
nimeni ce tare arăt și eu? 


Chase poartă nişte pantaloni negri cu multe buzunare, 
un tricou bleumarin mulat și o șapcă neagră pe care scrie 
SWAT cu litere albe, groase. 

— Foarte creativ, Chase. 

Îmi dau ochii peste cap şi urcăm cu toţii în mașină. 


— Mda, n-am mai văzut aşa ceva până acum, adaugă 
Charlotte, ironică. 

— Ce? Ca şi cum o Pink Lady şi o fată de demult ar fi 
mai creative, răspunde el și iese de pe alee. Şi-apoi, m-am 
gândit că aproape toate fetele vor fi îmbrăcate în uniforme 
SWAT, în școlăriţe, în cine-știe-ce super-erou, în tricouri 
cu numărul unu şi numărul doi sau în minion. Aşa că m-am 
gândit că, dacă mă îmbrac să mă asortez cu ele, o să fie mai 
uşor s-o pun. Mi-am încercat norocul cu trupele SWAT. 

Charlotte se uită la mine de pe scaunul din faţă și ne 
dăm amândouă ochii peste cap. 


— Foarte bună strategie, Chase. 

Fără să observe ironia lui Charlotte, el zâmbeşte și 
continuă să conducă. | 

— O să bei în seara asta, Chase? îl întreb. Dacă bei, nu 
vreau să ne duci tu acasă. 


— Pfuah, nu e nicio distracţie să fiu singurul treaz la o 
petrecere. 


— Dar din cauza alcoolului faci chestii tâmpite, Chase. 
Îţi aduci aminte de Crăciunul trecut, când ai vrut să faci salt 
pe spate de pe acoperiş în piscina lui Mason? 

— Hei, în apărarea alcoolului, am făcut chestii destul 
de stupide şi treaz. 


— Nu pot să te contrazic, bombăne Charlotte. 

Îmi simt pieptul agitat de nelinişte. 

— Haide, oameni buni. Dacă Chase bea, cum ajungem 
acasă? 


Charlotte se uită în spate la mine. 

— Chase se culcă la Noah, cu băieţii. Vine fratele meu 
să ne ia, când îl sun. 

Suspin ușurată şi încep din nou să discut cu Charlotte 
despre costumele noastre. 

După vreo zece minute, oprim pe strada lui Noah. 
Casa e uşor de identificat după tinerii care bântuie prin fața 
ei și după muzica tare care se aude prin uşa deschisă. Sunt 
deja mulți acolo. E aproape zece — e clar că asta e ora la care 
se vine. 


Chase parchează maşina la vreo două case mai 
sus; pentru sfârşitul lui octombrie, afară nu e chiar frig. 
Pornim pe alee şi îi salutăm scurt pe cei de afară, după 
care ne apropiem de ușa deschisă, ca să intrăm în grota 
cu tematică de Halloween care ne aşteaptă, plină de tineri 
beţi şi hormonali şi de promisiunea iminentă a unor decizii 
proaste. 

Muzica se aude și mai tare înăuntru și încep să-mi 
mişc șoldurile uşor, ca un gest reflex. Urmându-l pe Chase 
prin casă, vedem că a avut dreptate în legătură cu ţinuta 
fetelor. Casa e plină de tricouri cu numărul unu şi numărul 
doi, de uniforme militare şi de la trupele SWAT, demoni, 
îngeri și o groază de pisici. 

Mulţi dintre băieţi nu sunt costumaţi, iar cei care 
sunt poartă măști fioroase sau sunt îmbrăcaţi în costume 
de ultim moment, precum de doctori. Şi sunt şi o mulţime 
de Inspectori Federali pentru Sâni. Bleah. 

— Băutură! ţipă Chase când intrăm în bucătăria 
aglomerată şi începe să-și facă loc spre dulapul plin cu tot 
felul de tipuri de alcool. 

— De data asta să nu exagerezi! aleargă Charlotte 
după el, lăsându-mă să stau în ușă, oarecum stânjenită. 

Eu nu am chef să beau deocamdată; poate că o să iau 
un shot după ce verific casa lui Noah, ca să găsesc ieșirile şi 
feţe cunoscute. Casa e mare, dar nu atât de mare încât să 
te pierzi prin ea. Pentru liniștea mea, e bine să știu cea mai 
rapidă cale de ieşire, în caz că se întâmplă ceva sau apare 
cineva. 

Cu atâţia tineri înghesuiți în lumina slabă, e greu să 
apreciezi cu adevărat frumuseţea casei lui Noah. E modernă 
şi toate camerele sunt văruite în alb. 

Sunt mai puţini copii jos, la subsol, și muzica nu e 
atât de puternică, încât să fii nevoit să strigi. Multe camere 
sunt încuiate, dar în spaţiul deschis şi amplu se găsesc un 
bar plin cu alcool, canapele şi o masă de biliard de care se 
sprijină Mason, cu un tac în mână. 

Stau o secundă să mă uit la el şi singurul lucru care 
îmi vine în minte e fir-ar. Are un tricou de culoare oliv, lanţ 
cu plăcuţe argintii la gât, pantaloni militari de camuflaj şi 
bocanci militari. Ținuta lui e completată de o fâşie neagră 
de material legată în jurul frunţii şi de două linii negre 
desenate sub ochi, pe obraji. Per total, arată sexy. 

Mason le spune ceva tipilor cu care joacă biliard, îi dă 
tacul unuia şi se apropie de mine zâmbind. 


— Hei, ursule K! Arăţi bine! 


Se apleacă şi mă strânge tare în braţe, făcându-mă să 
roşesc. 


— Mersi, şi tu la fel, spun eu după ce ne despărțim. 
Chiar îmi plac pantalonii tăi. 


— Da, cromozomii mei s-au combinat frumos. 


Îşi trece mâna prin păr cu un aer seducător, ca şi cum 
ar poza. 


Râd. 

— Mă refer la pantalonii tăi, nu la ADN-ul tău. Dar, 
sigur, şi asta. 

— Amelia! 

Mă întorc exact la timp ca Noah, care alerga spre 
mine, să mă ia în braţe. 

Mă retrag puţin. 

— Au, Noah. Ai grijă la coaste — încă mă mai dor. 

— Frate, scuze. Parcă a trecut o veşnicie de când te-ai 
lovit, şi n-au fost decât câteva săptămâni. Oricum, costumul 
ti se potriveşte. Arăţi super! 

— E OK, şi, da, ştiu. 

Flirtez, făcându-i cu ochiul, şi băieţii încep să râdă. 

Noah e îmbrăcat în blugi și tricou alb, iar pe tricou e 
prins un plic negru. 

— Tu ce-ar trebui să fii? 

Noah se uită în jos la tricou și îmi zâmbeşte. 

— Nu e clar? Sunt şantajul? Te-ai prins? Şantajul.? 

— E foarte potrivit, glumesc eu. Știind cum m-ai 
şantajat să vin la petrecerea asta. 


— Hei, poate că asta am putea avea noi în comun, 
zâmbește el triumfător. 


2  Blackmail în limba engleză înseamnă literal „poştă neagră” (n. tr.). 

— Poate ar trebui să căutăm și alte lucruri pe care le 
avem în comun. 


Annalisa îmi face cu mâna din partea cealaltă a 
camerei şi pornim cu toţii spre ea. E cu Julian, la bar. Îi 
îmbrăţişez pe amândoi şi începem să vorbim. 

Annalisa şi Julian sunt adorabili în costumele lor de 
Barbie şi Ken. Annalisa arată complet diferit, după ce şi-a 
schimbat hainele ei normale, negre şi cam gotice şi fardul 
negru cu o rochie de un roz intens, fard pastel şi chiar o 
perucă blondă — aproape că n-am recunoscut-o. 

Noah toamă zece shot-uri, luăm fiecare câte două 
şi le golim rapid. Trântesc al doilea pahar pe masă şi mă 
strâmb — primele sunt întotdeauna cele mai rele. În timp ce 
Noah începe să mai toarne un rând, un băiat brunet, pe care 
îl cunosc vag, vine la el şi îi spune ceva. Trebuie să fie ceva 
important, fiindcă faţa lui Noah, de obicei relaxată, devine 
absolut serioasă. Se uită la Mason şi la Julian cu o privire 
semnificativă şi amândoi par că se încordează puţin. 

Mason oftează, dă paharul peste cap şi se întoarce 
spre mine. 


— Scuze, ursule K, trebuie să rezolv ceva. 

Se întoarce şi porneşte după Noah și după celălalt tip 
pe scări. Julian o sărută repede pe tâmplă pe Annalisa, apoi 
pleacă după Mason, lăsându-ne singure la bar. 


— Ce se întâmplă? o întreb pe Annalisa. 


— Fie ceva cu Aiden, fie cineva care strică petrecerea, 
fie o bătaie, sau toate trei, oftează ea. 

— O să fie OK? 

Îmi dau brusc seama că sunt puţin cam neliniștită 
pentru Băieți; mă rog, pentru cei pe care îi simpatizez. 

— Da, sunt OK. Rahaturile astea se întâmplă ori de 
câte ori dă vreunul dintre ei o petrecere. 


Eu şi Annalisa am băut al treilea shot, după care au 
mai venit și alte fete la bar și au început să vorbească cu ea. 

— Anna, mă duc să văd dacă o găsesc pe Char; ne 


vedem mai târziu. 


Mă întorc şi mă duc la etaj, unde muzica se aude mult 
mai tare. Casa e şi mai plină de oameni pe care nu îi cunosc, 
probabil de la școală. 


Îmi verific telefonul şi văd un mesaj de la mama: 
Acum am aterizat. Ai grijă diseară. Încearcă să nu atragi 
atenția. Încerc să te sun mai târziu, când ajungem la hotel. 

— Şi eu te iubesc, mami, mormăi eu, când o mână 
aspră îmi cuprinde braţul. 


Inima mea o ia razna automat când creierul meu 
înţelege că cineva mă opreşte din mers. Mă întorc cu faţa 
într-un piept lat şi ridic capul să mă uit în ochii negri ai 
unui băiat de care ştiu sigur că nu e de la liceul King City. 

E solid şi imens, ca un fundaş de fotbal, şi ţine o bere 
în mâna cu care nu îmi ţine braţul. Mă sperie. Nu am nicio 
presimţire bună cu privire la individ, iar faptul că şi acum 
mă ţine pe loc îmi sporeşte panica. 

Mă trage mai aproape şi îmi oferă ceea ce el sunt 
convinsă că-și închipuie a fi un zâmbet seducător. 

— Hei, sexoaso, cum te cheamă? 

— Nu sunt interesată. 

Îmi smulg braţul din mâna lui şi mă întorc. 

El mă apucă iar, de data asta mai strâns. 

— Te-a durut când ai căzut din rai? 


— Nu, fiindcă am săpat până când am ieşit din iad, 
spun eu. 

El clipeşte la mine. 

Eu clipesc la el. 

Apoi începe să rânjească. 

— Bătăioasă. Îmi place. 


Mă trage spre el, pune berea jos şi mă prinde cu 
braţul eliberat de mijloc, apucându-mă de fund. O, nu. Nu, 

nu, nu. Chestia asta nu-mi place deloc. Ridic mâinile şi îl 
împing în piept. 

— Scuze, am prieten, mint eu, încercând să-mi 
potolesc bubuiturile inimii şi să-mi înving panica. Unul 
mare, și mă aşteaptă, așa că trebuie să plec. 

Acum și-a pus ambele mâini pe fundul meu şi mă 
lipește de el. 


— Ei, hai. Trăiește și tu niţel. Sunt convins că prietenul 
tău ştie că e o crimă să păstreze doar pentru el pe una ca 
tine. N-o să-l deranjeze că te împarte. 

Respir greu. Mă ţine aşa de lipită de el, mâinile lui 
mă pipăie şi... 

Buzele lui scârboase și unsuroase sunt pe mine. Întorc 
repede capul şi ţeasta mea îl lovește în faţă. Profit de faptul 
că îl prind cu garda jos, îl împing şi pun destulă distanță 
între noi cât să-l lovesc cu genunchiul între picioare. 

El reacţionează, se apleacă ţinându-se de locul 
evident dureros, dar eu sunt tot enervată. ÎL lovesc cu 
genunchiul în burtă și, când se apleacă și mai jos, îmi oferă 
acces la spatele lui. Ridic mâinile, degetele se întrepătrund 
şi îl lovesc cu coatele în spate, făcându-l să se prăbușească 
la podea. 


— Nu înseamnă nu, nenorocitule! 


Îmi trec braţul peste buze să şterg amintirea sărutului 
lui, apoi mă uit după Mason sau Noah, să-l dea afară pe 
nemernic. Dar încă doi fundaşi de fotbal stau cu braţele 
încrucişate la piept, blocându-mi calea. Uitându-mă în sus, 
la feţele lor iritate, văd că nici ei nu sunt din școala mea 
şi sunt la fel de imenși şi de intimidanţi ca nenorocitul cu 
numărul unu, de jos. 

Cel din stânga mă apucă de braţ şi mă împinge spre 
individul de care abia scăpasem. Celălalt vine după noi, 
blocând privirea. Nenorocitul se ridică şi pare furios din 
cale-afară. 


— O laşi pe boarfa asta să scape, Dave? 

— O să-i arăt eu ce pățesc boarfele obraznice, mârâie 
Dave. 


Ridică brațul şi mă plesneşte cu dosul palmei peste 
faţă, iar eu ajung, să mă sprijin de perete, ca să nu cad. 
Bătăile tot mai puternice ale inimii îmi răsună tare în 
urechi şi panica mă cuprinde cu totul, de la stomac până 
în gât, gata să mă sufoce. Mâna lui se încleştează în gâtul 
meu, dar aproape imediat ce o simt presiunea dispare şi 
aud zgomotul unui trup care loveşte podeaua — tare. 


Cu mâna la obrazul care îmi zvâcneşte, respir adânc, 
ca să-mi calmez bătăile inimii. Îmi dau la o parte părul din 
ochi, ca să văd ce se întâmplă. 


Trupul lui Dave zace pe podea şi cei doi prieteni ai lui 
se bat cu un tip care stă cu spatele la mine. Unul dintre ei 
i se alătură lui Dave pe podea, gemând de durere, iar când 
celălalt este placat de apărătorul meu, îi văd şi faţa. 


Aiden. 


Ochii mei se măresc, ca şi cum ar vrea să fie siguri că 
nu-mi joacă feste. 


Dap, apărătorul meu este Aiden şi are un aer de 
criminal. Efectiv, pot să simt furia care radiază din el în 
valuri. 


Cineva opreşte muzica, mulțimea se răreşte şi cei 
rămaşi se uită cum Aiden îi bate pe indivizi, de le sună apa 
în cap. El şi prietenul lui Dave se mişcă în cerc, iar celui din 
urmă îi curge deja sânge din nas. Adversarul lui Aiden își 
relaxează brusc postura încordată și se uită peste umărul 
lui Aiden cu o privire triumfătoare. Patru băieţi se apropie 
de Aiden, din spate. 


— Aiden! urlu eu. 


Dar e prea târziu. Toţi cei patru sar pe Aiden în acelaşi 
timp şi îl doboară la pământ. Mi se oprește inima. Privirea 
mi se întunecă văzând cum Aiden dispare sub grămada de 
băieţi. 

Hotărâtă să-l ajut pe Aiden, fiindcă e clar că papagalii 
din şcoala noastră sunt mai interesaţi să urmărească 
acţiunea, mă reped la individul care e mai aproape de mine 
şi întind mâna, așteptându-mă să izbesc o bucată de carne, 
când un vârtej verde-oliv îl doboară la pământ. 

Mason îl pocneşte pe individ în faţă, în timp ce Julian 
îl trage pe altul de pe Aiden, care se descurcase destul de 
bine, dat fiind că fusese atacat de patru indivizi — reuşise 
să-i spargă nasul unuia şi astfel îl forțase să fugă din cameră. 

Noah apare de undeva şi mă împinge în spatele lui. 


— Amelia, pleacă de aici, vin o grămadă de scandalagii 
de la liceul Commack Silver care abia aşteaptă să se bată. 

Intervine în bătaie exact când apar şi alţi indivizi de 
la Commack Silver. Aiden, Mason, Noah şi Julian au acum 
de înfruntat doi dintre primii atacatori, plus încă opt nou- 
veniţi, iar eu observ că a apărut și Chase de nicăieri şi s-a 
băgat în luptă de partea lui Aiden. 

Noah îmi spusese să plec, dar eu parcă am rămas 
lipită acolo. Picioarele mele nu vor să se mişte. Nu-mi 
amintesc cum se face nimic, doar cum să stau într-un loc şi 
să mă holbez la ce se întâmplă. 

Sunt zece contra cinci. Dumnezeule. 

Ceilalţi petrecăreţi par mai șocați şi mai speriaţi ca 
mine, aşa că speranţele mele că va mai interveni cineva se 
spulberă. 


Mă mişc înainte ca creierul meu să înţeleagă ce fac, 
ca şi cum raţiunea mea s-a retras şi a lăsat loc instinctului. 
Nu am în cap decât: E inegal. Cineva trebuie să-i ajute. E 
inegal. 

Exact când unul dintre indivizi se pregăteşte să se 
repeadă la Noah, sar în faţa lui şi îl pocnesc peste faţă, iar 
atacul meu îl ia prin surprindere și îl doboară la pământ. El 
se uită în sus la mine, şocat şi furios, şi toţi cei nouă indivizi 
de la C. S. îşi îndreaptă spre mine privirile veninoase. 

După care chiar se dezlănţuie iadul. 


Puimele atingeti 

Aiden ajunge primul la mine, mă ia şi mă aruncă în 
spatele lui, așezându-se în poziţie de apărare. Ceilalţi se 
reped la el, iar prietenii noştri sar să-l ajute pe Aiden să mă 
apere, icnetele și înjurăturile lor îngheţându-mi sângele în 
vene. 

Aiden se bate cu unul, fără să se miște o clipă din 
faţa mea. 

Se întâmplă înainte să am eu timp să previn pe 
cineva. Un alt tip de la C. S. ia o sticlă goală de bere şi o 
aruncă cu toată puterea exact în capul lui Noah. Zgomotul 
de sticlă spartă e ca un glonţ pentru inima mea zbuciumată 
și mă uit cu groază cum Noah cade la podea. Curge sânge 
din tăietura pe care o are la cap şi se prelinge pe podea. 


Probabil că toţi şi-au dat seama brusc cât de gravă e 
situaţia exact în clipa în care Noah a căzut la pământ. Fetele 
ţipă şi plâng şi îmi dau seama vag că una dintre vocile acelea 
este a mea. 

Aiden se repede la individul care l-a atacat pe Noah 
și îl bate fără milă. Ceilalţi indivizi de la Commack Silver 
încearcă să se împrăștie, îi iau pe cei răniți şi fug din casă 
cât de repede pot, cu cei pe care îi cară. Alerg la Aiden, care 
și acum îl pocneşte pe cel de pe jos, şi urlu: 

— Aiden! Aiden, opreşte-te! Te rog! 

El se opreşte şi se uită la mine cu privirea plină de 
furie, respirând greu. 

— Trebuie să-l ajutăm pe Noah, îl implor eu. 

El se uită la individul de jos, reuşeşte să iasă din criza 
de furie oarbă şi se ridică de pe el. 

Mă apucă de braţe şi mă scutură. 

— Cât eşti de prostuţă! Cum să sari în mijlocul bătăii? 
Puteai s-o păţeşti! 

— Aiden! Sunt OK — trebuie să-l ajutăm pe Noah. 

Anna e deja lângă Noah şi încearcă să oprească 
sângerarea cu un tricou. Nişte băieţi îl ajută pe atacatorul 
cu sticla bătut de Aiden să iasă din casă. 


Mason vorbeşte la telefon cu cineva, plimbându-se 
prin cameră, frustrat — zice ceva de ambulanţă. Mă las în 
genunchi lângă Aiden şi observ că tăietura lui Noah de la 
cap e mai mare decât mi se păruse prima dată și că din ea 
iese o bucată de sticlă. 

Cineva îmi dă un prosop şi eu i-l dau Annei, care 
aruncă tricoul şi lipește prosopul curat de capul lui Noah, 
cu grijă să nu atingă sticla. Îi aud înjurând pe toţi băieţii 
din jur. Chase îi spune ceva lui Mason, dacă să-i sune pe 
părinţii lui Noah. Charlotte plânge lângă mine, cu ochii la 
sângele de pe jos. 

Scumpul şi amărâtul de Noah. De ce tocmai el? E cel 
mai dulce, mai simpatic şi mai drăguţ tip. lar acum zace pe 
jos, inconştient şi însângerat. 

La naiba, unde e ambulanţa aia? 

Stau pe podea cu Noah şi îl mângâi uşor pe frunte, 
speriată să fac ceva, din cauza bucății de sticlă rămase în 
tăietura care sângerează. Mason vorbeşte şi acum agitat 
la telefon, cu părinţii lui Noah, din câte se pare. Chase o 
consolează pe Charlotte, care plânge, iar Julian aleargă 
peste tot să aducă prosoape. 


Iar Aiden stă în picioare lângă ușa pe care a deschis-o 
ca să intre cei de la ambulanţă şi priveşte scena cu o privire 
goală, impasibilă. Dar eu sesizez furia clară, pe care încearcă 
să şi-o stăpânească. Furia e în ochii lui — arată mortali, 
ucigași, gata să se repeadă la şi să distrugă pe oricine i-ar 
sta în cale. 

Noah este pus pe targă şi i se fixează la gură o mască 
de oxigen. Cum o singură persoană are voie să meargă cu el 
în ambulanţă, Mason îl urmează fără să şovăie. 


Odată cu plecarea ambulanţei, adrenalina dispare 
încet din cameră. Ne întoarcem să ne uităm unii la alţii şi la 

dezastrul din casa lui Noah, amplificat de la bătaie. Sânge, 
sticle sparte şi piese de mobilă peste tot, amestecate cu 
pahare şi sticle. 

Chase e primul care vorbeşte, se desprinde din 
îmbrăţişarea cu Charlotte şi îşi împleteşte degetele cu ale ei. 

— Am chemat un taxi. O duc pe Charlotte acasă, după 
care mă culc, ca să se ducă alcoolul din mine şi să plec la 
Noah la spital. 

Se uită la mine. 

— Amelia? 

Clatin din cap, semnalându-le că ar trebui să plece 
fără mine. Charlotte mă strânge tare în braţe, apoi iese cu 
Chase. 

— În niciun caz n-o să stau aici să aştept să mă sune 
Mason, spune Annalisa, acum ceva mai calmă. 

— N-are rost să mergem cu toţii la spital; trebuie să te 
odihneşti puţin. Toţi trebuie să ne odihnim. Mason a spus 
că sună imediat cum află ceva despre Noah, spune Julian, 
încercând s-o facă să înţeleagă. 

— În niciun caz n-o să reuşesc să dorm. Dacă nu pot 
să fiu utilă şi să-l ajut pe Noah la spital, cel puţin pot să mă 
fac utilă făcându-i curat în casă. 

Înainte să mai obiecteze cineva, Annalisa dispare în 
bucătărie. Julian oftează şi se duce după ea, iar noi auzim 
cum încep să strângă sticle. 

Asta mă lasă singură cu Aiden în cameră, iar eu nu 
m-am mişcat încă din locul în care zăcuse Noah pe podea. 

Aiden oftează şi se apropie de mine. 

— Hai, te duc eu acasă. 

Am o ezitare, iar el se încordează. 

— Cred că, dacă ţi-am salvat fundul în seara asta, 
demonstrează că nu am de gând să-ţi fac rău. Și nu am băut 
nimic, dacă de asta eşti îngrijorată. 

—Tu mi-ai sal... tu mi-ai salvat fundul?! Mă 
descurcam foarte bine până să sari tu şi să faci să se implice 
o ditamai echipa de fotbal. 

— Te descurcai foarte bine?! Te strângea de gât. 
Un simplu „mulţumesc, Aiden” ar fi de ajuns. Acum hai să 
mergem. 

Mă ridică în picioare şi mă conduce spre maşină. 

— Nu ai văzut cum l-am bătut pe Dave? Puteam să 
mă descurc! 

Vinovăţia şi grija față de Noah îmi strâng stomacul. 
Ştiu că probabil Aiden mi-a salvat fundul, dar nu pot 
accepta. Dacă nu pot să mă descurc nici măcar cu nişte elevi 
de liceu fără ajutorul lui Aiden, atunci cum o să mă descurc 
dacă vine el după mine? 

Aiden nu răspunde, ci mă ghidează spre locul din 
dreapta. După ce se aşază la volan și porneşte maşina, se 
uită la mine. 

— Adresa? 


Recit adresa, apoi îmi dau seama de ceva şi mă înfurii. 


— De ce nu mă duci la spital, în loc să mă duci acasă? 
Nu pot să mă duc acasă — trebuie să văd dacă Noah e OK. 


Unde e telefonul meu? Trebuie să — nu ştiu — să aflu 
dacă cineva ştie ceva. Îmi pipăi buzunarele și caut în geantă. 
La naiba. De obicei îmi ţin telefonul în mână, nu în geantă, 
şi probabil l-am pierdut fără să-mi dau seama, în timpul 
bătăii. 

Aiden strânge şi mai tare volanul şi continuă să 
conducă spre casa mea, în direcţia opusă spitalului. 

— Aiden! Du-mă la spital! Vreau să-l văd pe Noah! 


— Te-ai gândit vreodată că poate el nu vrea să te 
vadă? explodează el. 


— Ce... 
— Pe bune, ai făcut destule în seara asta. 
— Dar eu nu... 

— E vina ta că e la spital! Toată bătaia a început 
fiindcă tu te-ai băgat cu ăia de la Silver. Nu credeam că o 
să avem probleme în seara asta, fiindcă Ryan nici măcar 
n-a venit, dar tot a pornit o bătaie! Din cauza ta! Serios, 
tu cauţi belele? De când te-am cunoscut, n-ai făcut altceva 
decât să le atragi. După toate asta, ai noroc dacă Noah îţi 
aude numele fără să tresară, darămite să te mai vadă. 

Încep să plâng, fără să mă gândesc ce e cu Ryan ăsta. 
Aiden are dreptate; normal că are. Toată bătaia aia n-ar fi 
avut loc dacă nu m-aş fi dus la petrecerea aia stupidă. Iar 
Noah ar fi acum acasă, petrecând cu toată lumea, şi nu la 
spital. 

— Probabil toată lumea te urăște acum, din moment 
ce tu eşti de vină că s-ar putea să nu-l mai vedem niciodată 
pe Noah, spune el calm şi cuvintele lui trag al doilea glonţ 
din seara aceea în inima mea. 

Lacrimile care porniseră în maşina lui Aiden nu 
s-au oprit toată noaptea. Nu puteam să-mi scot din cap 
cuvintele lui. 


Acum e ora două după-amiaza, sâmbătă, şi nu am 
idee ce e cu Noah. Nu mai am telefon și, chiar dacă l-aș 
avea, sunt prea lașă ca să sun pe cineva și prea speriată ca 
să-i spun mamei că l-am pierdut. Ar trebui să-i povestesc ce 
s-a întâmplat și sigur n-ar fi fericită să audă. 

De fiecare dată când cineva se apropie de mine, 
păţeşte ceva. De-asta ar trebui să ţin capul jos, dar nu, eu 
am nevoie de prieteni. 


Doamne, dacă află mama de Noah, o ia razna și o să 
am parte de o predică zdravănă de „ţi-am spus eu”. Vezi, eu 
te-am avertizat! Nu trebuia să te încurci cu oamenii ăștia, 
Amelia. Trebuia să păstrezi distanţa, că altfel o păţesc. El 
nici măcar nu e aici și unul dintre prietenii tăi e la spital! 
Nu ţi-ai învăţat lecţia până acum? Oamenii din jurul tău 
o păţesc. 

Râd fără veselie. Nici măcar n-ar greşi. Ultimul meu 
prieten bun a ajuns să fie lovit cu o pușcă în cap. Şi asta nu 
e ceva ce se uită ușor. 


Mă foiesc în pat, cum am făcut toată ziua, mâncată de 
vie de sentimentul de vinovăţie, gândindu-mă de zeci de ori 
dacă să mă duc sau nu să-l văd pe Noah. În capul listei cu 
argumente contra e ceea ce mă îngrijorează cel mai tare: să 

descopăr că Noah mă urăște. În clipa asta, dacă nu-l vizitez, 
pot să amân descoperirea ca să trăiesc în negare încă un 
pic. E un băiat atât de simpatic, atât de dulce. Să-i faci rău 
ar fi ca și cum ai lovi cu piciorul un căţel și nu pot să suport 
gândul că ochii lui verde-deschis ar fi plini de ură când s-ar 
uita la mine. 

Când sună soneria, abia apuc să deschid ușa, că 
Charlotte o împinge şi intră ca acasă la ea. 

— De ce n-ai răspuns la telefon? Şi de ce arăţi de parcă 
nu te-ai dat jos din pat de ieri? 

— L-am pierdut, i-am spus eu, conducând-o înăuntru. 
Şi pentru că nu m-am dat jos din pat. 

— De ce? 

Charlotte se așază pe canapea, în fața mea, picior 
peste picior. 

— E vina mea că Noah e la spital. 

— Ce? Nu, nu e, Ameli... 

— Ba da. E. 

— Nu, serios, nu e. N-ai făcut nimic. Neno... 

— Dacă m-aș fi purtat altfel cu Dave, și dacă nu l-aș fi 
pocnit pe individ când s-a repezit la Noah, sau dacă nu m-aș 
fi dus la petrecere; dacă aș fi făcut totul altfel, lucrurile n-ar 
mai fi stat așa. 

— Nu mă mai întrerupe! 

Charlotte se uită la mine cu asprime. 

— Eşti nouă, așa că dă-mi voie să-ţi explic cum merge 
treaba pe aici. Băieţii de la K. C. nu s-au înţeles niciodată cu 
cei de la C. S. Dintotdeauna. Se bat din clasa a noua. Că te 
duceai tu la petrecerea lui Noah sau nu, bătaie tot ar fi fost. 
Cei de la Silver caută orice motiv să se bată cu Aiden și ai lui 
— asta vine dintr-o veche rivalitate dintre Ryan și Aiden. Cei 
de la Silver ar fi venit oricum la petrecerea lui Noah și s-ar fi 
bătut cu băieţii. S-a întâmplat pur și simplu ca de data asta 

să fii tu motivul pe care l-au găsit pentru bătaie. Rahaturile 
astea se întâmplă. Dar nu e vina ta. 

Inspiră și eu stau acolo și mă uit la ea, încercând să 
procesez ce îmi spune. Iar numele ăla: Ryan. 

— Lumea care a văzut mi-a spus ce s-a întâmplat cu 
tine şi cu tipul acela, Dave, a continuat ea. Nu trebuie să 
vorbeşti despre asta, dacă nu vrei, dar eu ştiu că te-a pălmuit 
şi că te-a strâns de gât înainte să-l ia Aiden de acolo. Nu a 
fost vina ta, m-ai înţeles? Nu se pune problema de vinovăţie 
aici. Cei de la Silver sunt nişte jigodii care caută scandal. 

Își termină discursul şi se ridică de pe canapea. 

— Acum saltă-ţi fundul, du-te şi fă un duș şi îmbra- 
că-te. Noah şi-a revenit şi mergem în vizită la el. 

Mă uit la ea cu ochii mari și mă ridic încet de pe 
canapea. Mă apropii de ea, o îmbrăţişez, iar ea mă strânge 
uşor în braţe. 

— Mulţumesc, spun eu. 

— Pentru ce există prieteni? Fără tevatură, cât sunt 
eu de pază. Acum, grăbeșşte-te, că se termină programul de 
vizită. 

În drum spre spital, îmi dau seama de ceva şi mă uit 
la Charlotte. 

— Parcă îi detestai pe Băieți? 

— Nu sunt băieţi răi, mormăie ea, fără să-și ia ochii 
de la drum. 

— Mda, şi eu încep să-mi schimb părerea. 

— Presupun că, în felul lui, nici Aiden nu e aşa rău, 
admite ea. 

Scot o exclamaţie teatrală. 

— Ce? Alcoolul de vineri ţi-a afectat permanent 
creierul?! Oare e bine să conduci? Nu e în regulă — cei care 
au halucinaţii n-ar trebui să lucreze cu mașini grele! 


— Taci din gură. 

Râde. 

— Serios, acum, el l-a luat pe tipul ăla de pe tine. A 
caftit singur cam şase indivizi, ca să te apere. Când s-au 
repezit toţi la tine, te-a tras în spatele lui. Tot ce vreau să 
spun e că nu-mi displace faptul că a fost la petrecere. Nu 
că aş vrea să-l invit la mine să doarmă sau să facem un 
maraton de filme. 

La spital, ezit la uşa lui Noah, am emoţii să intru. 
Charlotte m-a asigurat că Noah nu mă urăște, dar eu încă 
sunt îngrijorată. Inspir adânc şi intru în cameră în spatele 
lui Charlotte. 

— Charlotte! Amelia! 

Expresia bucuroasă pe care o are Noah mă linişteşte 
şi dau afară aerul pe care nu-mi dădusem seama că îl ţin 
în piept. El stă în fund în pat, îmbrăcat într-un trening 
aparent comod. 

Deși e la spital, pare la fel de drăguţ, gropiţele din 
obraji nu sunt ascunse de micile vânătăi. 

— Hei, Noah. 

Îi zâmbim. 

— Cum te simţi? 

— Mai bine acum, că aţi venit. 

Ne face cu ochiul. 

— Îmi pare bine că nu-ți afectează obiceiul de a flirta, 
râd eu, apoi mă așez împreună cu Charlotte pe marginea 
patului. Dar, serios acum, cum te simţi? 

— Sunt OK. Am un mic cucui şi a fost nevoie de niște 
copci, dar mă simt bine. Serios. Nici măcar nu mai e nevoie 
să stau aici, dar așteptăm rezultatele unor analize. Ar trebui 
să-mi dea drumul în curând. 

— Îmi pare aşa de bine că ești OK, spun eu. 

— De ce nu ai venit până acum să mă vezi? mă 
întreabă Noah. 

— Am... mi-a fost teamă. 


64 


Primele atingeti 

— Teamă de ce? 

— I-a fost teamă că ești supărat pe ea, îi explică 
Charlotte. I se părea că din vina ei eşti aici şi că vei ajunge 
s-o deteşti. 

Noah se uită la mine, se uită la Charlotte, pe urmă se 
uită iar la mine și începe să râdă. 

— Ce? Niciodată nu te-aş detesta, Amelia! Și nu e vina 


ta. Nu e vina nimănui. Cei de la Silver ne urăsc de moarte şi 
caută mereu prilej să se bată. 

Charlotte îmi aruncă o privire, ca şi cum mi-ar fi spus 
„ţi-am zis eu”. 

— Deci nu mă deteşti? îl întreb eu cu voce slabă. 

— Niciodată! Mă bucur că n-ai păţit nimic sau că n-ai 
mai păţit și altceva după ce am intervenit noi, spune Noah, 
arătând spre vânătaia care începea să se arate pe obrazul 
meu. Dar de unde ţi-a venit ideea că sunt supărat pe tine? 


— Aiden... 
Mă uit în podea, ruşinată că m-am lăsat aşa de uşor 
convinsă de el. 


— Aiden e doar foarte protector cu oamenii la care 
tine, oftează Noah. Nu a vrut să spună asta. 


Renunţând la subiect, toți trei vorbim și râdem până 
când intră Aiden în cameră. 

— Ce cauţi aici? 

Se încruntă când dă cu ochii de mine. 

— Am venit să-mi văd prietenul, am spus eu cu tărie, 
hotărâtă să termin cu smiorcăielile şi învinovățirile. 

— Haide, Aiden. Nu fi aşa de ostil. Mă bucur că e aici, 
spune Noah. 

Aiden se uită urât la mine, îi aruncă lui Noah o pungă 
cu fast-food şi apoi se aşază în partea cealaltă a camerei. 


— M-ai făcut cel mai fericit din lume! exclamă Noah 
şi muşcă din burger. 

Aiden își dă ochii peste cap, dar mie nu îmi scapă 
micul zâmbet pe care încearcă să-l ascundă. 

Mason intră sorbind dintr-un pahar de la fast-food. 

— Ursule K! 

Ne îmbrățișează pe mine şi pe Charlotte şi se așază 
lângă Aiden. 

— Hei, apropo! anunţă Noah şi se uită la mine. Poate 
vizitele la spital să fie chestia noastră? Data trecută ai fost 
tu, acum sunt eu. 


Cu coada ochiului, îl văd pe Aiden cum se încordează. 


— Poate mai căutăm? spun eu şi toată lumea începe 
să râdă, eliberând presiunea din cameră. 


CA 
. 


Mai târziu în seara aceea, sunt acasă şi fac ceva de 
mâncare în casa mea goală. 


Mama a fost atât de distantă de la incidentul de anul 
trecut. Devine și mai distantă de câte ori se întâmplă. Știu că 
în sufletul ei s-a săturat de faptul că suntem forţate să trăim 
aşa din cauza mea. A trecut de la zborurile majoritar interne, 
când stătea mai mult pe acasă, la zboruri internaţionale 
lungi şi mai frecvente. Mă evită, evită viaţa, evită motivele 
pentru care ne-am mutat de trei ori în ultimul an. 

Când spăl vasele, sună soneria şi mă încordez. E 
sâmbătă seara, aproape de ora zece; cine să vină acum? 


Nu ar suna el la sonerie, dacă te-ar fi găsit, încerc 
să gândesc logic. Cu toate că ştiu asta, iau cu mine o bâtă 
metalică de baseball din dulapul de lângă uşă. 

Deschid încet uşa, mă uit prin crăpătură și oftez 
uşurată când mă întâmpină aerul rece de toamnă. Aiden e 
în faţa uşii, iar Dodge-ul lui Challanger negru mat este pe 
alee. Se uită la mine cu o expresie întrebătoare, cu ochii la 

bâta de baseball din mâna mea. O reazem repede de perete, 
în spatele uşii, ferind-o de privirea lui cercetătoare. 

El ridică o sprânceană. 

— Serios? O bâtă de baseball? 


— E un cartier rău-famat, mint eu, pălmuindu-mă în 
minte pentru scuza atât de jalnică. 


El se uită în jur, la blocul meu foarte suburban, la 
casele cu etaj, cu peluze frumos întreţinute, şi la maşinile 
scumpe de pe alei. 


Se uită din nou la mine şi rânjeşte. 

— Mda, e posibil să faci alergie de la toate florile 
astea. 

— Ce cauţi aici? 

Îmi întinde un telefon alb şi eu îl iau. 

— Mi-ai găsit telefonul? 

— Dap, când m-am întors la Noah acasă vineri seara. 

— De ce nu mi l-ai dat mai devreme? Sau azi, la spital. 


— Am avut chestii mai importante de făcut. În plus, 
doar nu era să cobor la maşină să-l iau. 


— Aha. 


— Am observat că ai un singur contact în telefon în 
afară de Charlotte, Annalisa, Chase, Mason sau Noah. Şi 
acela e mama ta. 


— Mi-ai umblat în telefon? întreb eu, înfuriindu-mă. 
De ce nu mi-am setat oare parola? 


— Da, spune el indiferent, fără măcar să pară vinovat. 
Eu mă gândeam că te-ai tot mutat, n-ar trebui să ai şi alte 
contacte acolo? De la persoane pe care le-ai întâlnit în alte 
şcoli? 

— Nu cred în relațiile la distanță, mint eu. 

— Am mai observat că n-ai aplicaţii, n-ai fotografii, 
note sau muzică. 

— E un telefon nou, mint eu din nou, strângând din 
dinţi. Dacă ai terminat interogatoriul, am de spălat nişte 
vase. 

Încerc să închid ușa. 

— Stai, spune el şi mă opresc. Vineri seara m-am 
supărat pe tine... 

— Ştiu. E OK. Ştiu că toată lumea era îngrijorată 
pentru Noah şi supărată pentru toată situaţia şi că ai simţit 
nevoia să dai vina pe cineva. Felul în care ai reacționat 
n-a fost simpatic, dar presupun că fiecare reacţionează în 
felul lui. 

— Nu ar fi trebuit să dau vina pe tine, spune el, părând 
cumva stânjenit şi încurcat. 

— Aud cumva o scuză? 

Zâmbesc puţin. 

— Nu te obişnui cu asta. Nu se va mai întâmpla. 

Aiden pleacă de pe verandă şi face primul pas pe 
scară când îl strig. El se întoarce, privindu-mă întrebător. 

— Mersi că m-ai salvat... cu Dave, vreau să spun, zic 
eu, apoi ridic telefonul pe care mi-l înapoiase. Şi pentru că 
mi-ai adus telefonul. 

Ştiu că am spus că nu a fost cazul să-i mulțumesc 
aseară şi că mă descurcam foarte bine, dar nici măcar eu 
nu pot să susţin o minciună aşa de mare. Faptul că ştiu jiu- 
jitsu m-a ajutat să scap de Dave, dar nu eram suficient de 
puternică să mă bat cu patru vlăjgani ostili. 

— Am ajuns acolo la timp să văd cum l-ai pus la 
pământ pe primul dintre ei. Nu aveam de gând să intervin, 
pentru că te descurcai, dar când i-am văzut pe ceilalți, a 
trebuit s-o fac, admite el cu voce joasă. 

— Mă bucur că ai făcut-o, spun eu. 

El pare că ar vrea să-şi continue drumul, dar întreabă: 


— De unde ai învăţat să te baţi aşa? 

— Simple ore de autoapărare, spun eu şi momentul 
nostru de sinceritate este înlocuit iar de minciunile mele. 
Noapte bună şi mulțumesc încă o dată. 


Mă reazem de uşa închisă şi expir când aud maşina 
care își ambalează motorul şi pleacă. 


Întoarsă la bucătărie, deschid lista de contacte, ca 
să-i dau mesaj lui Charlotte să-i spun că mi-am recuperat 
telefonul şi înlemnesc când văd un nou contact. În fruntea 
listei, fiindcă e în ordine alfabetică, sunt numele şi numărul 
lui Aiden. 

Luni dimineaţă toţi elevii discută doar despre 
petrecerea lui Noah. 

M-am săturat să tot aud vorbindu-se despre bătaie. 
Sunt sigură că, dacă ar fi fost Noah aici, ar fi atras toată 
atenţia asupra lui, cu zâmbetul lui caracteristic, stupid, dar 
fermecător. Ba poate ar fi reușit să-i convingă pe toţi că a 
vrut să capete un cucui, ca să scape de lucrarea la analiză 
matematică. 


Care e azi. lar eu sunt complet nepregătită. 


Când e vorba de analiză, oricum am nevoie.de 
ajutor, dar în weekendul ăsta, cu toate poveştile care s-au 
întâmplat, n-am avut chef de învăţat. Acum, stând în bancă 
înainte să sune, răsfoiesc disperată paginile caietului, ca şi 
cum aş putea să absorb toate informaţiile doar privindu-le 
în treacăt. În realitate, doar frunzăresc. 


Trei minute până se sună. Îndeasă cât mai multe 
informaţii în creier până începe ora, Amelia. Nu contează că 
e păsărească pentru tine. De ce n-am fost și eu blagoslovită 
cu memorie fotografică? Chiar şi dacă aş fi memorat toate 
informaţiile, tot n-aş avea idee ce să fac cu ele. 

— Bănuiesc că te pregăteșşti să dai lovitura la lucrare. 

Vocea groasă a lui Aiden mă face să sar în sus. 

— Clar, spun eu. După ce ţi-ai dat seama că sunt 
convinsă că pot trece testul, după frunzăreala disperată, 

după palmele mele transpirate, după notițele măzgălite, 
după superorganizarea mea sau după bătăile haotice de 
inimă? 

El râde și se așază în spatele meu, iar eu mă întorc 
la răsfoirea disperată a paginilor, în timp ce se sună. 
Cum-necum, mintea mea împrăştiată pare să înregistreze 
că e prima dată când Aiden începe o conversaţie care nu 
e neprietenoasă (oarecum). Şi e prima dată când îmi 
zâmbește (oarecum) și prima dată când îl aud râzând. Îmi 
alung din minte gândurile astea. Școala e pe primul loc, la 
băieți te gândeşti mai târziu. 

Profesorul se ridică. 

— Băgaţi cărţile în bancă; vin să vă dau testele. 

La naiba. 


După cincizeci de minute, un creion ros proaspăt şi 
niște lacrimi nevărsate, predau lucrarea parţial nefăcută. 
Aiden e chiar lângă mine, gata să-și predea lucrarea care e 
plină cu scrisul lui sigur și îndrăzneţ, fără un exerciţiu sărit. 
Răspunsurile lui seamănă cu păsăreasca pe care o văzusem 
în caiet înainte de test. 

Acum, când mă gândesc, Aiden nici nu părea 
îngrijorat când a intrat în clasă. Relaxat de nu se poate. Jur, 
dacă e și sexy, și deştept, o să-i trimit un e-mail dur celui 
care distribuie toate rahaturile astea. 

Îmi iau telefonul din grămada de telefoane puse în 
coșul de lângă uşă. Eu şi Aiden ieşim în același timp, iar eu 
nu-mi pot stăpâni o privire ostilă. Idiotul ăsta de Aiden, cu 
deșteptăciunea lui idioată şi cu sexoşenia lui idioată, e aşa 
de... 

— Idiot? 

Tresar şi mă uit la Aiden, care mi-a terminat gândul. 
Colţul gurii îi este ridicat într-un zâmbet, în timp ce mergem 
unul lângă altul. 

— Am vorbit cu glas tare? 


Mi se înfierbântă obrajii. 

— Ai mormăit. Dar tot am înţeles. 
— Bănuiesc că iei zece? 


El ridică din umeri ca răspuns. 


— Mda, şi eu la fel. Amelia Collins? Mai degrabă 
Amelia Calcule, fiindcă îmi plac așa de mult. 

El mai rânjeşte o dată, după care o ia pe un alt coridor, 
fără să-şi ia măcar rămas-bun. Ciudat. Mă duc la chimie şi 
mă așez lângă Charlotte, care vorbește cu Chase, așezat în 
spatele ei. 

— Cum a fost lucrarea la analiză? Eu îl am la a cincea 
oră, întreabă Chase. 

— A, superb. Mă gândesc să mă duc la facultatea de 
analiză matematică, pentru că prea îmi place mult. 

— Hopa, n-am comandat un castron de sarcasm cu 
garnitură de talente. Ai comandat tu, Charlie? 


Charlotte se uită urât la el. 

— La naiba, Chase. De câte ori trebuie să-ţi spun? Ori 
îmi spui Char sau Charlotte, ori nu îmi mai spui pe nume! 

— Hopa. 

Chase face ochii mari. 

— Poate chiar am comandat sarcasm cu talente şi cu 
chef de ceartă ca supliment. 


Mergem toţi trei la cantină după oră şi dau fix peste 
Annalisa. 


— Hei, ne spune ea. E perfect. Tocmai mi-aţi uşurat 
căutarea. 


Mă apucă de mână și mă trage la masa ei, dar nu 
înainte să o trag după mine pe Charlotte. Dacă e să mă duc 
la fund, vine şi ea cu mine. Când ajungem la masă, Annalisa 
mă împinge pe un scaun și se aşază în faţa mea. Charlotte se 
aşază în dreapta mea şi Chase lângă ea. Julian e deja acolo. 

— Hei, tu de ce n-ai fost la ora a doua, la analiză? îl 
întreb pe Julian, când îmi aduc aminte că e cu mine şi cu 
Aiden în clasă, la analiză. 


— Am chiulit, mărturisește el. Apropo, cum a fo... 


— Nu! îl întrerupe Chase, făcându-ne pe toţi să ne 
uităm la el. E un subiect sensibil. 


Mă strâmb și îmi scot sandviciul cu Nutella înfășurat 
frumos în folie de plastic. Toată ziua mă gândisem la 
bunătatea asta cu ciocolată cu alune - a fost singurul lucru 
care m-a împiedicat să fac crize la lucrare. Cui nu-i place 
Nutella? Oare pun droguri în crema aia? Pentru că eu sunt 
dependentă grav. În timp ce îmi savurez sandviciul divin, 
vin la masă Aiden și Mason. Mason se trânteşte pe scaunul 
din stânga mea, iar Aiden se așază în stânga lui, lângă 
Annalisa. 

— Care e subiectul sensibil? întreabă Mason. 

Julian începe. 

— Amelia şi anali... 

— Nu! ţipă Chase. 

— E în regulă, Chase. Toate sunt foarte bune atâta 
timp cât am Nute..., scot eu un geamăt, aproape sufocată. 

Mason a întins mâna, mi-a smuls jumătatea de 
sandvici cu Nutella şi a băgat-o în gură. 

— Tu... eu... cum... Nutella? mă bâlbâi eu, incapabilă 
să înţeleg un act atât de atroce. 


Mason continuă să mănânce de parcă nu mi-ar fi furat 
unicul lucru care îmi aduce bucurie și termină sandviciul 
din două mușcături. 

— A, lucrare la analiză? Mda, am şi eu la a cincea oră, 
n-am învăţat absolut nimic. Uau, Amelia, a fost un sandvici 
foarte bun. 

— Dar... dar... Nutella? 


— Folosește cuvinte ca o fată mare ce eşti, Amelia, 
zâmbește Aiden. 

Aha, deci azi s-a hotărât să fie sociabil? Normal. Nu 
se poate abţine să nu comenteze chinurile mele personale. 

Mason ridică mâinile. 

— Hei, bagă ghearele înapoi, ursule K. Nu știam că 
sandviciul tău e sacru. Te scot la o îngheţată după ore, să 
mă revanşez. Fac cinste. Au şi cu aromă de Nutella! 

Băieți idioţi. 

— Dacă nu au cu aromă de Nutella, ești mort. 

Dacă era posibil ca cineva să pară ușurat și îngrijorat 
în același timp, atunci aceea era expresia facială pe care 
o avea Mason. Îmi iau portmoneul şi mă așez la coadă să 
cumpăr ceva, pentru că nu mâncasem decât o jumătate de 
sandvici. 


Mason vine cu mine să-mi ţină companie. 
— Sigur nu vrei sandviciul meu? 


Mă uit la el uluită. Nimeni nu mă poate plăti să 
mănânc pachetul lui jalnic. Adică, serios? Nişte ketchup 
aruncat în grabă între două felii de pâine? Aproape că nu-mi 
venea să-l învinovăţesc că mi-a furat sandviciul apetisant 
cu Nutella. 


— Ce? Mă grăbeam, şi nimeni n-a fost la cumpărături 
în ultimul timp, îşi apără el sandviciul. 

Comand chicken fingers de la galantarul cu mâncare 
caldă şi mă duc la casă. Mason se oferă să-mi plătească, dar 
îl gonesc. 


Ne întoarcem la masă şi, când vreau să mă aşez 
pe locul meu, cineva se împinge în mine dintr-o parte şi 
se așază, dezechilibrându-mă. Nevinovata mea porţie de 
chicken fingers se împrăștie pe jos. Ce. Naiba? Îmi dezlipesc 
privirea de la mâncare şi mi-o îndrept spre locul acum 
ocupat. Așezată unde stătusem eu, între Mason și Charlotte, 
este fata platinată cu ochii albaştri, venită din iad. 


Kaitlyn se uită la Charlotte, care stă lângă ea, și 
rânjeşte. 

— Cine a invitat-o pe ratata asta să stea cu noi? 


Toată lumea, în afară de Aiden, are o expresie șocată. 
Faţa lui e neutră, lipsită de orice emoție. Mă uit de la Kaitlyn, 
care îşi scoate apa cu lămâie ca şi cum nu s-ar fi întâmplat 
nimic, la porţia mea de pui fraged de pe jos și din nou la 
ea. Charlotte se încruntă când aude cuvântul „ratată” și se 
uită la mine. Începe să se ridice încet, dar Chase o prinde de 
mână și o silește să se aşeze. 

— Ce crezi că faci? mârâie el la Kaitlyn. 


— Mă bucur de pauza de masă alături de prietenii 
mei, spune ea, ca şi cum ar fi fost cel mai evident răspuns 
din lume. 


— Ce dracu? Noi nu suntem... 


Mason este întrerupt când Kaitlyn o vede pe 
aghiotanta ei, Makayla, și strigă la ea în celălalt capăt al 
cantinei. 


— Aici, Kay! 
Eu încă stau prostește acolo, încercând să pricep ce 
se întâmplă. Chiar mi-a furat locul când tocmai mă aşezam 


şi m-a făcut să scap din mână mâncarea, fără să mă bage 
măcar în seamă? 


Makayla ajunge la masa noastră și Kaitlyn se uită iar 
la Charlotte. 

— Uf, ești tot aici? Credeam că știi că ţăranii nu stau 
la masă cu nobilii. Tai-o de aici, ţăranco. 

Spre deosebire de Charlotte, Annalisa trăieşte pentru 
conflict. Aiden se pregăteşte să deschidă gura, dar Annalisa 
i-o ia înainte. 

— OK, cred că am suportat destul, se răstește ea, 
încruntându-se la Kaitlyn. Înţeleg că ți se pare că ai un soi 
de pretenţii de la Aiden, fiindcă te-ai culcat și tu cu el o 
dată... 


Aiden o întrerupe cu un mârâit, dar ea îşi întoarce 
spre el privirea scăpărătoare. 

— A, acum vorbeşti? Taci din gură, Aiden. 

Se uită din nou la Kaitlyn fără să piardă o clipă și 
continuă. 

— Cum spuneam, ai impresia că locul tău e aici. Nu e. 
Împacă-te cu ideea. N-avem nevoie de tupeul tău și, sincer, 
cred că toţi suntem sătui să-ți auzim tot timpul vocea 
enervantă. Aiden ţi-a arătat mai mult decât clar că nu vrea 
să aibă de-a face cu tine. Aşa că du-te repede la micul tău 
grup de adoratori şi lasă-ne dracului în pace. 

— Mai taci, Annalisa, îi ia apărarea Makayla lui 
Kaitlyn, ca un câine devotat. 


Ochii ei perfizi se încruntă spre Annalisa, care se află 
vizavi de ea. 


— Să te las în pace? Nici măcar nu vreau să fiu lângă 
tine. Până la urmă, ce cauţi tu aici? De fapt, de ce te mai 
deranjezi să vii la școală? Toată lumea ştie că o să ajungi ca 
penibila aia de maică... 

Se oprește când Annalisa se repede brusc peste masă, 
încercând să ajungă la Kaitlyn, care începe să tipe. Dar 
Julian o prinde de mijloc înainte să ajungă la ea. 


— Julian! Dă-mi drumul! Trebuie s-o omor! 
Annalisa se zbate să scape de strânsoarea lui Julian. 
— Dacă mă iubeşti, lasă-mă s-o zgârii pe ochi! 
Charlotte sărise în sus când Annalisa se repezise şi 
acum stă în picioare lângă mine. Mason, Chase şi Aiden se 
ridică şi ei, cu feţele la fel de furioase. Kaitlyn se agaţă de 


Makayla, lângă mine şi Charlotte, în timp ce Annalisa tot se 
zbate să ajungă la ea. 


— Eşti nebună! ţipă Kaitlyn. 
Dacă era cineva în cantină până acum care nu se uita 


la noi, acum se uită sigur. Aiden vine chiar în faţa lui Kaitlyn 
şi se uită furios la ea, blocându-i vederea. 


— Pleacă. În clipa asta. Nu vreau să-ți mai văd faţa 
vreodată. Ți-am spus de nenumărate ori până acum, dar 

văd că trebuie să o spun M-A-I R-A-R. Eu plus tu = nu se 
va întâmpla niciodată. A fost o chestie singulară. Nu fac 
aceeaşi greșeală de două ori. 

Cum de mai stă Kaitlyn acolo? De fapt, chiar s-a 
apropiat mai mult de el. Expresia ostilă și vocea lui plină 
de ostilitate vădită ar fi făcut pe oricine să se topească pe 
loc. Sincer, eram puţin intimidată, dar ea nu e afectată cu 
nimic. 

— Vai, dragă, eşti doar puţin tulburat! 

Aiden se uită în jos, la mâna pe care Kaitlyn i-o pune 
pe piept, şi i se întunecă privirea. 

— OooK. 

Îndepărtându-i mâna de pe pieptul lui Aiden, mă 
strecor între ei. Încep să devin nervoasă de la toată atenţia 
aceea pe care o primim şi e deja un miracol că nu ne-a 
chemat vreun profesor. Nu voiam să forţez norocul. 

— Kaitlyn, am ajuns cu toţii la o înţelegere. Adună-ţi 
rahaturile și pleacă. Acum. 

Întorcându-mă spre ceilalți din sală, strig: 

— Spectacolul s-a terminat, oameni buni! Întoar- 
ceţi-vă la mâncarea voastră. 


— A zis că spectacolul s-a terminat! anunţă Aiden 
și toată lumea revine la ceea ce făcea înainte, discuţiile 
reîncepând în jur. 

lau geanta lui Kaitlyn, arunc în ea sticla reutilizabilă 
șmecheră, după care îi împing geanta în piept. 

— Pleacă. 

Ea îmi smulge geanta de parcă i-aș fi infectat-o și o 
strânge la piept. 

— Cine te crezi? 


— Cred că sunt o fată extrem de iritată şi flămândă, a 
cărei mâncare i-ai aruncat-o tu pe jos. Acum tai-o, ca să mă 
pot bucura în linişte de restul pauzei. 

În sfârşit, mă așez pe locul meu. Charlotte se așază 
şi ea încet lângă mine, la fel şi Chase, dar Mason și Aiden 
rămân în picioare, cu braţele încrucișate la piept, uitân- 
du-se la Kaitlyn şi la Makayla. Annalisa și Julian nu mai 
sunt la masă. Probabil că Julian a luat-o de acolo ca să-o 
calmeze, înainte să-i smulgă traheea lui Kaitlyn. Ceva din 
ce spusese Kaitlyn o făcuse să se dezlănţuie cu adevărat. 

— O alegi pe târfa asta în locul meu? îl acuză Kaitlyn 
pe Aiden. 

Înainte ca el să răspundă, se apleacă și îmi şuieră la 
ureche: 

— Aiden e al meu. Ţi-am zis să stai departe de el. Ăsta 
e ultimul avertisment. 

— Ţi se pare că dau doi bani pe ce spui tu? 

Îmi scot telefonul, nonșalantă, şi mă prefac că mă uit 
pe niște mesaje. 

Aşa-numita Divă nu suportă să fie ignorată și să nu 
aibă ultimul cuvânt. 

— Cu tine vorbesc! 

Nu o bag în seamă şi îi trimit un mesaj Annalisei s-o 
întreb dacă e OK. Poate dacă mă prefac în continuare că nu 
e acolo, Kaitlyn va pleca. 

Ea mârâie: 

— Stai departe de... ce faci? 

Răspunsul ţâfnos e pe buzele mele înainte să-l pot 
opri. 

— Îmi verific calendarul. Nope. Se pare că nici mâine 
n-o să dau doi bani. 

— Kaitlyn, hai să plecăm. Matt deja mă aşteaptă, 
încearcă Makayla s-o convingă pe Kaitlyn. 

În sfârşit, o propunere bună. 

— Te-am prevenit, declară Kaitlyn, înainte să plece, 
în sfârşit, cu Makayla. 

Mormăi ceva şi, în starea aceea de iritare, întind 
mâna fără să-mi dau seama spre sandviciul pe care Mason 
îl abandonase desfăcut și muşc din el. Îmi dau seama ce 
fac în clipa în care gustul oribil îmi copleşește papilele 
gustative. Scuip şi mă uit urât la sandviciul nevinovat. De 
undeva, de departe, peste zgomotul făcut de stomacul meu 
huruitor, aproape că aud cum se sfărâmă ce mai rămăsese 
din stăpânirea lui Kaitlyn. 

Ziua de azi se transformă rapid în cea mai proastă zi 
din viața mea. Ca să pună capac la toate, mi-a venit ciclul. 
Nu ciclul în sine face să fie ziua proastă (deşi cu siguranță 
nu o face să fie mai bună), ci faptul că nu am niciun tampon. 
De obicei păstrez câteva în geantă pentru momente ca ästa, 
dar ieri, când am fost la baie, m-a întrebat o fată dacă am 
vreunul și i l-am dat pe ultimul. Sincer, nu contează cine e 
fata şi ce simţi tu pentru ea. Dacă are nevoie de un tampon, 
îi dai un tampon. 


Mă pregătesc să-i dau mesaj lui Charlotte, dar îmi 
aduc aminte că, ora asta, ea şi Chase au lucrare la analiză, aşa 
că telefonul e în coșuleţ, în faţa clasei. Telefonul Annalisei e 
închis, dar ea a plecat de mult de la şcoală acum, după cele 
întâmplate la cantină. Nu am telefonul altei fete şi nu e ca şi 
cum aş putea să sun vreun băiat. Cum sunt la mijlocul orei 
libere, nu e nicio fată în baie care să mă ajute. 


Fug repede la magazinul de peste drum și cumpăr 
singurul pachet pe care îl au în stoc — un pachet imens, 
zdravăn, de cincizeci de bucăţi —, mă întorc la școală şi ies 
din baie fix când se sună. 


Detest să întârzii, dar, de când am început şcoala 
aici, întârzierea pare să fie un eveniment zilnic. Renunţ să 
mă mai duc la dulap, bag cutia desfăcută cu tampoane în 
geanta de umăr şi mă duc la ora de sociologie — la care sunt 
cu Mason, Noah şi Aiden. Ah, plus Kaitlyn și Makayla. 

Ajung acolo chiar înainte să sune şi mă aşez lângă 
Mason. Aiden stă în spatele nostru, cu un scaun gol lângă 
el, acolo unde ar trebui să fie Noah. 


— Mi-e dor de el. 
Mă uit cu tristeţe la scaunul lui gol. 


— E clar că ora o să fie mai puţin distractivă dacă nu 
mai putem râde la comentariile lui stupide, încuviinţează 
Mason. 


— Îi dau mesaj să vină cu noi la îngheţată după ore. 
Mason clatină din cap. 
— Puştiul stă acasă că are o contuzie. 


— O ușoară contuzie, îl corectez eu. N-o să rateze 
ocazia să mănânce o îngheţată gratuită. 
— Mai ales că plătește Mason, adaugă Aiden. 


Aideneciudat azi. Se bagă într-o conversaţie normală? 
Săptămâna trecută nici nu se putea uita la mine fără să se 
strâmbe. Azi chiar mi-a zâmbit. De mai multe ori! Poate că 
i-am tocit scorţoşenia şi a început să mă simpatizeze sau 
măcar să se simtă ceva mai confortabil în preajma mea. E 
doar o teorie. 


Mason mormăie că suntem norocoșşi că îşi ţine pro- 
misiunile pe când trece Kaitlyn pe lângă noi, săgetându-mă 
cu privirea în tot acest timp. Îi face lui Aiden cu ochiul, dar, 
în afară de asta, nu stârneşte vreun conflict. Spre sfârşitul 
orei, domnul Rogers mă cheamă la catedră să-mi iau tema 
de săptămâna trecută. 

Pun geanta pe bancă şi mă duc în faţă să-mi iau 
lucrarea. Când mă întorc, chiar înainte să ajung la bancă, 
una dintre prietenele lui Kaitlyn întinde piciorul în faţa 
mea. Evit în ultima clipă piciorul şi mă uit la ea cu un 
zâmbet victorios. Ha! Na-ţi-o p-asta! 


Dar victoria mea e de scurtă durată — exact când mă 
uit la ea, mă lovesc de bancă. Geanta mea desfăcută zboară 

pe jos, iar eu reuşesc să mă echilibrez ca să nu cad peste 
bancă. 


Toată clasa se uită la mine, unii cu feţele uluite, alţii 
abţinându-se să nu râdă. Aud o exclamaţie înăbuşită și 
cineva chicoteşte. În curând, toţi cei din clasă fie încearcă 
să-şi ascundă amuzamentul, fie par jenaţi pentru mine. 


Sunt nedumerită. Ce e aşa jenant că te împiedici? 
Eu mă împiedic tot timpul. Mason râde încetişor şi până şi 
ochii cenușii ai lui Aiden, de obicei întunecaţi, s-au aprins 
acum de amuzament. 

Kaitlyn strigă: 

— Dumnezeule, Amelia, mai ai nevoie de tampoane? 

Ah. 


Geanta mea desfăcută e întinsă pe jos şi, la vreo 
jumătate de metru de ea, ca să vadă clar toată lumea, 
este pachetul deschis de tampoane, care a scuipat din el 
patruzeci şi nouă de bucăţi, împrăştiindu-le peste tot. 

Absolut cea mai proastă zi din viaţa mea. 


Douăzeci şi patru de ore mai târziu, ghinionul meu 
continuă. Întârzii la şcoală din cauza traficului şi majoritatea 
locurilor de parcare sunt ocupate. 

— Da! Al meu eşti, puişor, îi spun eu locului liber 
poziţionat grozav, chiar în apropierea uşii. 

Dar, când mă pregătesc să intru, o mașină roșie trece 
vijelios pe lângă mine şi îmi taie calea. Călcând frâna cu 
putere, centura se blochează, împiedicându-mă să trec cu 
capul prin parbriz. 

— Ce naiba e asta? 


Un Porsche roşu-aprins, decapotabil, tocmai a parcat 
pe locul meu. Proprietarul coboară şi toate întrebările 
mele își găsesc răspunsul. Kaitlyn îşi aruncă pletele peste 

umăr şi își flutură în batjocură degetele spre mine. Ochii 
ei răutăcioși strălucesc victorioși, în timp ce trânteşte 
portiera, urcă ţanţoșă scările și intră în școală. 

Serios? Aşa se manifestă promisiunea ei că îmi va 
face necazuri dacă nu stau departe de Aiden? 


Hai, te rog, scârbă. Va trebui să depui mai multe 
eforturi. 


După cum s-a văzut, chiar a depus eforturi; cam prea 
multe eforturi, dacă e să mă întrebi pe mine. 


După ce a trebuit să parchez la vreo cinci minute 
distanţă de intrarea în şcoală, m-am întâlnit cu Charlotte 
la dulapul ei și i-am spus povestea cu Kaitlyn, în timp ce ne 
îndreptam spre dulapul meu. 

Charlotte se strâmbă. 

— Iubeşte la nebunie mașina aia. Jur, se poartă mai 
frumos cu ea, decât cu oamenii. De când i-a cumpărat-o 
taică-său, conduce de parcă oraşul ar fi al ei. 

E o mare înghesuială de elevi pe hol, unde e dulapul 
meu, şi toţi se holbează la ceva. 

— Ce se întâmplă? întreabă Charlotte, în timp ce ne 
facem loc prin mulţimea de elevi. 

Își înăbușă un strigăt de uimire. Tampoane -— lipite 
de şnururile lor — atârnă de sus până jos pe dulapul meu. 
Sunt atât de multe, încât nici măcar nu se mai vede metalul 
dulapului. Unele sunt încă în micul aplicator din plastic, 
dar majoritatea sunt desfăcute, și multe sunt roşii de... 

— Ăla e sânge? suflă Charlotte, cu un aer îngreţoșat. 

— E scârbos. Sper să fie vopsea, răspund eu. 

Pe perete, chiar deasupra dulapului meu e un 
afiş pe care scrie: SETEA AMELIEI COLLINS PENTRU 
TAMPOANE, cu o săgeată îndreptată în jos. 

— Cine a putut să facă... Kaitlyn? suspectează 
Charlotte. 


— Asta ar fi prima mea bănuială. 


Ca şi cum rostirea numelui ei ar fi invocat-o, Kaitlyn 
apare din mulţime, cu restul prietenelor în spatele ei. 
Lumea se dă puţin la o parte, să ne facă loc. 


Kaitlyn îmi aruncă un rânjet triumfător. 
— Ce spui de generozitatea noastră, Amelia? 


Sunt şocată. Nici măcar nu se oboseşte să nege că 
ea a pus la cale toată povestea. Abia a ajuns la şcoală, deci 
probabil le-a pus pe prietenele ei să vină mai devreme ca 
să facă asta. E mândră de asta. Vrea să afle toată lumea de 
ce e ea în stare şi umilirea mea publică este dovada de care 
are nevoie. 


— Generozitatea voastră? 
Sunt uluită. 


— După ziua de ieri, ne-am dat seama de câte tam- 
poane ai nevoie. Așa că, fiind oameni cu suflet bun, ne-am 
gândit să te ajutăm. 

Se întoarce spre mulţimea de elevi şi anunţă: 

— Dragi elevi din King City! Haideţi să arătăm că 
generozitatea noastră nu are limite! Dacă aveţi un tampon, 
veniţi aici și contribuiţi la potolirea setei de tampoane pe 
care o are Amelia Collins! Nici măcar nu trebuie să fie noi! 

“Simt că îmi vine să vomit. Înainte ca cineva să 
reacționeze, o voce puternică şi plină de furie bubuie din 
mijlocul mulţimii: 

— Dacă îi trece vreunuia prin cap să facă asta, îl bat 
aşa de rău, că o s-o simtă și doctorul care l-a adus pe lume! 

Elevii speriaţi se dau la o parte din faţa vocii, iar 
Aiden se apropie de mine, cu un aer feroce. Ochii lui cenușii, 
ucigași, întâlnesc ochii mei căprui şi puţin traumatizaţi şi 
par să se întunece şi mai tare. Noah și Mason se desprind 

din mulţime, având amândoi un aer ostil privind scena 
desfăşurată în faţa lor. 

Aiden își întoarce privirea asasină spre mulţime. 

— Intraţi în clasă, acum! 

Toţi se risipesc de parcă ar fi detonat cineva o bombă 
şi în curând singurii care rămânem pe hol suntem eu, 
Aiden, Charlotte, Noah, Kaitlyn și prietenele ei. 

Kaitlyn se îmbufnează. 

— Aiden! Ai stricat toată distracţia. 

— Tu ai o problemă, Kaitlyn. 

Mason stă lângă mine şi mă ţine de mijloc, lipită de 
el, ca să-și arate sprijinul. 

— Eu te-am avertizat, afirmă Kaitlyn, privindu-şi 
unghiile de parcă nu s-ar fi întâmplat nimic şi nu m-ar fi 
umilit în faţa întregii şcoli. Presupun că avertismentul 
acesta se referă acum și la tine, Charlotte. 

Noah se așază în faţa lui Charlotte, ca şi cum ar fi 
putut s-o apere de privirea ei veninoasă. 

— Nu pot să cred că ai făcut atâta efort doar ca să 
demonstrezi ceva, şuier eu. 

— Eu îmi apăr convingerile. În plus, mi-am promis că 
o să-ți fac viaţa un iad, şi mă pricep la asta. Niciodată nu-mi 
retrag cuvintele. 

— Ei bine, eu sunt și mai tare, când e vorba să-mi ţin 
cuvântul. 

Aiden trece în fața mea şi a lui Mason, cu toată forţa 
şi dominaţia iradiind din el. 

— Mai apropie-te o dată de Amelia și de Charlotte și 
o să ai de-a face cu mine. Şi sigur n-o să-ţi placă, îţi promit 
eu. 

Ceva din tonul ameninţător al vocii lui Aiden pare să 
ajungă la Kaitlyn şi la fetele ei, pentru că toate fac ochii mari. 
Bănuiesc că faima lui de dur a ţinut loc de avertismente 
nerostite şi fetele lui Kaitlyn încep să plece. Ea îmi mai 

aruncă o ultimă privire încărcată de ură, apoi se întoarce cu 
Makayla și dispare. 

Mason îmi pune mâna pe obraz şi îmi întoarce faţa, 
ca să mă uit direct în ochii lui ciocolatii. 

— Eşti OK? mă întreabă el cu blândeţe, mângâin- 
du-mi obrazul cu degetul mare. 


Cu coada ochiului, văd că Aiden se uită la noi cu o 
privire indescifrabilă. Se întoarce şi smulge cu uşurinţă 
afişul de deasupra dulapului meu. 


— Da, sunt OK. Mulţumesc. 

Mă desprind din îmbrăţişarea lui intimă şi mă întorc 
spre Charlotte. 

— Îmi pare rău că te-am târât în povestea asta. 

— Mie nu mi-e frică de ea, precizează ea. Şi-apoi, tu 
n-ai făcut nimic. E pur și simplu nebună. 

— Mai nebună decât o fată cu sindrom premenstrual 
şi sevraj de la cafea, care rămâne fără tampoane şi nu mai 
poate să intre în cafeneaua ei preferată, spune Noah. 

Toţi ne uităm urât la el. 

— Ce? E prea devreme pentru glume cu menstruaţie? 

Eu clatin din cap. 

— Tu ce cauţi aici? Nu trebuia să stai în pat toată 
săptămâna? 

— Poftim? După ce mi-ai spus ce s-a întâmplat ieri, 
era imposibil să stau acasă şi să ratez toată distracţia, 
explică el. E cea mai bună decizie. 


În timpul acestui schimb de replici cu Noah, Aiden se 
duce la cel mai apropiat coş de gunoi, aruncă afișul rupt şi 
trage coşul lângă dulapul meu. 

Toţi cinci ne aşezăm în linie şi ne uităm întrebători 
la dulap. 

— Credeţi că e sânge adevărat? întreabă Charlotte. 

Noah întinde mâna, îşi trece degetul pe un tampon 
acoperit de lichid roșu şi bagă degetul în gură. Toţi patru 
rămânem cu gura căscată, prea șocați ca să putem pricepe 
ce s-a întâmplat. 

— Exact cum am crezut, anunţă Noah. E ketchup. 

— Şi dacă era sânge?! exclamă Charlotte, puţin 
îngreţoșată. 

—Dar nu era, răspunde Noah liniştit. 

— Dar dacă era?! repetă ea. 

— Dar nu era, subliniază el. 

Contuzia aceea i-a afectat serios capul. Poate că nici 
n-ar trebui să fie la şcoală. 

— Voi chiar credeţi că Kaitlyn și compania ar pune 
mâna pe un tampon murdar? adaugă el. 

Sau poate că Noah e mult mai deştept decât credem 
noi. 


8 


E pauza de prânz şi grupul stă la masa noastră 
obişnuită. Eu sunt aşezată între Charlotte şi Mason, iar 
Annalisa e vizavi de mine. Le-am povestit și lor, ei, lui 
Julian și lui Chase, ce s-a întâmplat, pentru că nu văzuseră 
dulapul meu dimineaţă. 


— Mi-ar fi plăcut să fiu acolo, ca să am un motiv solid 
pentru a-i sparge faţa. 
Annalisa înfige furculita în paste. 


— Nu pot să cred că face așa ceva doar pentru că nu-i 
convine să fii în preajma lui Aiden, spune Chase, de lângă 
Charlotte. Ochii lui Aiden se întunecă, dar nu spune nimic. 


— Păi, m-am cam luat de ea de vreo două ori, dar 
ea a început! mă apăr eu. Sper ca acum să nu fie târâtă şi 
Charlotte în povestea asta. 

Chase ridică repede capul să se uite la mine, brusc 
îngrijorat. 

— Cum adică? 

Noah îi povesteşte. 

— Kaitlyn a fost ceva gen Ahaa, dacă Amelia şi 
Charlotte sunt prietene, atunci o să mă iau de amândouă. 

Nimeni nu observă, dar eu văd cum Chase se mută 
puţin mai aproape de Charlotte. Nici ochilor pătrunzători 
ai lui Aiden nu le scapă micul gest. Este foarte receptiv şi nu 
îmi pare rău că nu sunt singura care vede. 

— Oricum, e nebună de legat; nu îi trebuie un motiv 
să se ţină de capul cuiva, declară Charlotte. În plus, sunt 
băgată în chestia asta din clipa în care s-a luat de prietena 
mea. 


— Şi eu la fel, spune Annalisa și ceilalți murmură 
şi dau din cap în semn de încuviinţare, iar Mason îmi 
înconjoară umerii cu braţul. 


— Nu se ia nimeni de ursul meu K, spune el hotărât. 


Mi se umple inima de bucurie. Niciodată n-am avut 
un grup de persoane care să stea lângă mine să mă sprijine 
aşa. Am avut prieteni şi înainte, evident, dar nu de felul 
acesta — n-am simţit niciodată că sunt hotărâți să mă apere, 
indiferent ce s-ar întâmpla. 


Îmi culc capul cu drag pe umărul puternic al lui 
Mason. 


— Vă mulțumesc, gaşcă, dar nu e cazul să se implice 
cineva. Trebuie doar să mă gândesc cum să mă răzbun. 


— Nu ne implicăm, pe naiba! Te iei de prietenul meu, 
te iei de mine! declară Noah. 

Annalisa dă din cap. 

— Hai s-o prindem într-un colţ să-i spargem nasul. 

— Noi nu ne batem cu fetele, Anna, o informează 
Aiden, punându-și telefonul deoparte. 


— Ştiu că voi nu vă bateţi cu fetele, dar eu n-am o 
problemă cu asta! explică Annalisa. 


Julian oftează. 

— Ştii că nu poţi să faci asta, iubito. 

Annalisa îi aruncă prietenului ei o privire iritată. 

— Ştii la fel de bine ca mine că sunt perfect capabilă 
să-i sparg nasul. 

Ridic capul de pe umărul lui Mason să mă uit la el 
când vorbeşte. 

— Nu se îndoieşte nimeni că ești capabilă să-i spargi 
nasul, numai că nu se poate. 

— Mama ei e directoarea școlii, ceea ce înseamnă 
că poate face cam ce vrea, explică Noah, mai mult pentru 
mine. 


— Charlotte mi-a spus chestia asta în prima zi de 
şcoală, spun eu. 


— Practic, dacă te atingi cumva de un fir de păr al lui 
Kaitlyn, eşti mâncat, explică Mason. 

— Vrei să spui că nu pot face nimic? Nici măcar să-i 
plătesc cu aceeași monedă? 

Noah clatină din cap. 


— La cel mai mărunt gest o să dea fuga plângând la 
mama. 


—La un moment dat, o fată pe care Kaitlyn n-o 
suferea a vărsat din greşeală cafea pe tricoul ei, zise Julian, 
aplecându-se în faţă. Kaitlyn a dat fuga la maică-sa, i-a spus 
că fata a atacat-o şi a aruncat pe ea cu cafea fierbinte, fără 
niciun motiv. Evident, suporterii ei au susținut-o. Fata s-a 
ales cu suspendare. 


— E aşa de nedrept, se strâmbă Charlotte. 


Refuz să accept faptul că nu pot să fac nimic în 
legătură cu Kaitlyn. Dacă e ceva ce nu s-a schimbat la mine 
e că nu accept rahaturi din partea nimănui. Asta m-a ţinut 
în viaţă atâta timp. Sunt programată să mă apăr şi, fie că 
este fata directoarei sau nu, eu tot o să i-o plătesc. 

— Amelia? 

Aiden se bagă rareori în discuţie când suntem prin 
preajmă eu şi Charlotte, aşa că, atunci când o face, toată 
lumea e atentă la el. 


— La ce te gândeşti? 

Nu i-a scăpat că mă adâncisem în gânduri, plănuin- 
du-mi răzbunarea. În clipa aceea am revelaţia că semănăm 
foarte mult. 

—Mă gândesc că s-a terminat cu rahaturile lui 
Kaitlyn. Nu mă interesează cine e mama ei şi în niciun caz 
n-o s-o las să scape, spun eu. 

Pe faţa Annalisei se întinde un zâmbet diabolic. 

— Despre asta vorbesc! Cum facem? 

— O să fiți suspendate! 

Mereu practicul Julian încearcă să ne bage minţile în 
cap. 

— Nu şi dacă suntem atât de subtile, încât să n-aibă 
ce zice, spun eu, rotițele din mintea mea învârtindu-se deja. 

Şi-apoi mă prind, iar pe faţa mea se întinde un zâmbet 
uriaş — prietenii mei se uită unii la alţii şi apoi se apleacă în 
față... 


+ 


În timpul celei de-a cincea ore, pe care o aveam liberă, 
merg cu Annalisa la un magazin de ieftinături să luăm ce ne 
trebuie. 

— Ne trebuie un plic din ăla mare, pe care nu poți 
decât să-l rupi dacă e lipit, îi spun eu. 

Înşfăcăm plicul şi încă vreo câteva lucruri, apoi 
plătim şi ne întoarcem la şcoală. 

— Îmi place la nebunie ideea. E aşa de nevinovată şi 
aşa de subtil enervantă, că e genială! exclamă ea în maşină, 
de pe scaunul pasagerului. 

— Partea cea mai bună e, dacă se duce să se plângă la 
maică-sa, ce poate să-i spună? 

— Nu are ce! Nu îţi face niciun rău, doar te enervează 
la culme, spune Annalisa. Ai un fel așa de subtil de a i-o 
trage cuiva. Eu am tendinţa să trec direct la violenţă şi 
de-asta o s-o încure într-o zi. 


Râd. 
— Ce să zic? E un har. 

Acum că avem ce ne trebuie, sper că va coopera şi 
Aiden la partea a doua; nu era prea încântat când am vorbit 
pe scurt despre asta la prânz. 


Când începe ultima oră, eu şi Noah ne întoarcem în 
scaun cu faţa la Aiden şi la Mason. Ne strângem aproape. 
Din fericire, domnul Rogers este unul dintre cei mai 
dezinteresaţi profesori pe care i-am avut vreodată. Ne 
dă, pur şi simplu, câte o temă şi nu îi pasă dacă lucrăm în 
colaborare, atâta timp cât îi dăm tema la data fixată. 


Acum mă aplec foarte mult spre Aiden, ca să nu audă 
nimeni ce vorbim. Când îl rog să ne ajute, mă refuză iar cu 
fermitate. 


— Haide, Aiden! De câte ori ţi-am cerut eu ceva? mă 
rog eu. 


El se preface că se gândeşte. 
— Păi, mi-ai cerut de vreo două ori s-o tai. 


— Aiden, dacă vrem să facem asta, trebuie s-o facem 
acum! insist eu. 


Kaitlyn și prietenele ei nu văd nimic din ce se întâmplă 
în clasă, stau adunate în faţa unui laptop și caută ceva, cu 
căştile în urechi. 

— Hai, frate! O să fie bestial! îl îmboldeşte Noah. 

— Bine, bombăne Aiden. Dă-mi plicul ăla idiot. 

— Uraa! 


Scot plicul din geantă şi i-l dau discret lui Aiden, 
împreună cu un marker negru. 


El ia markerul şi scrie numele lui Kaitlyn pe plic, cu 
scrisul lui sigur şi uşor de identificat. Iau repede plicul şi îl 
bag în geanta mea de umăr. Acum, ultima parte din plan. 


— Domnule Rogers! 

Ridic mâna, atrăgând atenţia întregii clase. 
El ridică ochii din laptop. 

— Ce e? 

— Pot să mă duc la baie? întreb eu. 

— Ce? Deja trebuie să-ţi schimbi tamponul, Amelia? 
rânjeşte Kaitlyn. 

Mason, Noah şi, în mod surprinzător, Aiden se întorc 
să se uite urât la ea. 

— Du-te, mă expediază domnul Rogers, care-şi 
întoarce iar privirea spre laptop, în timp ce eu ies repede 
din clasă şi apoi din şcoală. 

Odată ieşită afară, mă îndrept spre Porsche-ul ei roşu, 
care e parcat şi acum la intrarea în şcoală, fix în faţa uşii. 

E o zi frumoasă, aşa că şi-a lăsat prelata jos și gea- 
murile ridicate. Mă las mânată de adrenalina care pompează 
în venele mele şi pun plicul pe scaunul şoferului, având grijă 
să-l aşez cu faţa în sus, ca să se vadă scrisul lui Aiden. E atât 
de obsedată de el, încât își va da seama că e scrisul lui. 


Intru repede înapoi în şcoală, înainte să mă vadă 
cineva, şi mă aşez în bancă, încercând să trec neobservată 
şi să-mi potolesc bătăile inimii. Acum trebuie doar să ne 
asigurăm că vom fi de faţă la spectacol. 


® 
t 


După ore, mă întâlnesc cu restul grupului. Ne ocupăm 
poziţia, într-o latură a clădirii de unde se vede bine maşina 
roşie a lui Kaitlyn. 

— O să facă crize! Cred că o să se înfurie aşa de tare, 
că o să scoată flăcări pe nas! Ar fi mişto! exclamă Noah. 

— Ssst. 


Facem linişte când o vedem pe Kaitlyn deschizând 
portiera. 

— Dumnezeule, Makayla se duce cu ea. Şi mai mişto! 
şopteşte Annalisa bucuroasă când Makayla se aşază pe 
scaunul mortului. 

Kaitlyn ia scrisoarea, trage portiera şi lasă geamurile 
jos. Este clar că a recunoscut scrisul lui Aiden; i-l arată 
încântată lui Makayla şi încearcă să-l deschidă delicat, dar 
cu nerăbdare. Nu poate; am sigilat bine porcăria. 


Renunţă să mai salveze plicul, pentru că e prea 
curioasă să vadă ce e în el, îl rupe violent şi toţi şapte 
izbucnim în râs. 

Kaitlyn şi Makayla sunt complet şocate când sclipiciul 
se împrăștie peste tot: pe feţele lor, pe haine, pe piele şi, mai 
ales, în scumpa ei mașină. Dacă știi cât de cât ceva despre 
sclipici, îţi dai seama că în principiu este herpesul lumii 
artizanale. Chestia aia e imposibil de curăţat şi o să rămână 
luni întregi peste tot. Inofensiv, dar incredibil de enervant. 


Partea cea mai bună e că pe Aiden n-o să-l pârască 
niciodată, fiindcă vrea să fie cu el — n-are cum să-i spună 
maică-sii să mă suspende. Mamă, am găsit în maşină un 
plic cu o bombă cu sclipici, care poate sau nu să fie de la 
Amelia? N-aş crede. 

Kaitlyn şi Makayla se dau jos din maşina sclipicioasă 
şi încearcă disperate să-şi scuture sclipiciul din păr. Au 
început să tipe și mişcările lor agitate atrag privirile elevilor 
care trec pe lângă ele. 

— Cât sclipici ai pus în plicul ăla? întreabă Julian, 
uimit. 

— Cred că am pus aşa de mult, că începea să iasă pe la 
lipituri, râd eu. 

— Or să arate ca nişte stripteuze sclipitoare câteva 
săptămâni, completează Mason. 


— Ca să nu mai spunem că o să conducă maşina 
sclipicioasă cine ştie cât. Chestia aia nu se aspiră aşa uşor, 
râde Chase. Grozavă idee, Amelia. 

— Sincer, nu pot să-mi asum meritul în întregime. Am 
furat ideea de pe site, de când eram la fosta mea școală, dar 
n-am avut răbdare să trimită ei plicul, aşa că mi-am creat 
propria versiune, mărturisesc eu. Dar tot a fost distractiv. 

Kaitlyn nu se mai agită şi, din parcare, își îndreaptă 
privirea furioasă spre mine. 

— Ăsta-i semnalul că trebuie să plecăm, îi anunţ eu. 

Aiden mă apucă de mână şi mă duce mai departe de 
Kaitlyn, înainte să reacționeze cineva. Mă întorc și le fac 
celorlalți cu mâna, în timp ce Aiden mă trage după el. Îi 
aud cum îşi iau la revedere râzând, plecând, probabil, 
pe drumuri separate, ca să nu atragă asupra lor furia 
sclipicioaselor Kaitlyn şi Makayla. 


— Care-i graba, Aiden? 

Zâmbesc şi mă uit în sus la el. 

— Ţi-e frică de Kaitlyn cea rea şi sclipitoare? 

El se uită urât la mine, nu încetinește pasul, dar buzele 
lui se ridică într-o parte, formând zâmbetul lui celebru, în 
colţul gurii. 

— Până acum, am avut confruntarea zilei cu ea. Am 
avut şi dimineaţa de la dulapul tău. Să mai lăsăm ceva 
distracţie şi pentru mâine, bine? 

Râd, aproape şocată că Aiden chiar glumeşte cu mine. 

— Cred că e cel mai bine. 

Îmi dă drumul şi mergem unul lângă altul spre maşina 
mea. Nu spunem nimic, dar eu sunt mult prea ocupată să 
râd în sinea mea, amintindu-mi expresia lui Kaitlyn când 
s-a trezit cu faţa plină de sclipici. Sper că i-a intrat ceva și în 
gură. Ar fi şi mai mişto. 

— Mulţumesc că m-ai condus la mașină și ai avut 
grijă să nu fiu încolţită de Kaitlyn şi prietenele ei. 

— Ai grijă mâine, mă avertizează el. 

— Da, da, o să aibă o dispoziţie sclipicioasă. Mi-am 
luat insecticid, glumesc eu, urcând în maşină. 

Mă uit la Aiden care stă lângă portieră, îi zâmbesc, 
apoi pornesc mașina şi plec. 

Deși mă simţisem aşa de bine cu o zi în urmă, 
acum eram îngrijorată ducându-mă spre şcoală. Nu eram 
pregătită pentru o altă confruntare. Începeam să-mi fac 
probleme, gândindu-mă la o escaladare constantă — unde 
s-ar putea ajunge, cum s-ar putea termina. Dar s-a dovedit 
că nu aveam de ce să-mi fac griji. 

Cum cobor din maşină, Mason şi Noah şi vin lângă 
mine. Efectiv, nici n-am apucat să închid portiera, că cei doi 
se îmbrâncesc, încercând să stabilească cine mă ia primul 
în braţe. Mă satur de ciondăneala lor şi îi iau în braţe pe 
amândoi în același timp. 


— Mă aşteptaţi să vin? 
Încui portiera şi pe urmă pornesc, cu ei de o parte şi 
de alta, spre școală. 


— Ce spui acolo? Doar nu crezi că am aşteptat în 
maşina lui Mason, am văzut că vii, am pornit cu maşina 
spre tine și pe urmă... — Mason se întinde prin spatele meu 
şi îl plesneşte pe Noah peste cap — au! 

Râd. 

— Ştiu că sunteţi îngrijoraţi că aş putea fi atacată de 
Kaitlyn şi prietenele ei, dar mă descurc. Promit. Nu trebuie 
să-mi fiți bodyguarzi. 

— Aiden ne-a spus să avem grijă să fie tot timpul 
cineva cu ti... 

Noah se uită urât la Mason, care tocmai l-a plesnit iar. 

— Au! Termină! 

Mason îl priveşte şi mormăie ceva despre motivul 
pentru care nu îi spun niciodată ceva secret lui Noah. 

— Pot foarte bine să păstrez un secret! Doar că nu 
mi-ai spus că e secret! 

— Logica bunului simţ, Noah. 

Mă opresc din mers, iar băieţii continuă să meargă 
şi să se certe, fără să vadă că nu mai sunt lângă ei. 
Nemaipomeniţi bodyguarzi. Se opresc din ceartă suficient 
cât să observe că nu mai sunt între ei şi se întorc, uitându-se 
la mine întrebător. 

Îmi încrucișez braţele la piept, îmi las greutatea pe 
şoldul stâng şi scot în afară genunchiul stâng. Poza clasică 
„m-am săturat de rahaturile astea”. Ei se întorc încet la 
mine. 

— Aiden v-a spus să mă supravegheați? 

— Păi, nu doar noi... 

Pac! 

— Frate! îşi freacă Noah fruntea pentru a treia oară. 
Ştie deja! La fel de bine poţi să i-o spui direct! 

Mason oftează. 

— A făcut o schemă. Tu ai cam la fiecare oră pe cineva 
alături. Noi suntem cu tine la prima oră; te însoţim la ora a 
doua. Aiden şi Julian sunt cu tine în clasă la a doua oră; te 
însoțesc la a treia. Chase şi Charlotte sunt în clasă cu tine 
până la pauza de prânz, unde suntem cu toţii, după care la 
ora a patra... 

— Şi dacă trebuie să fac pipi? îl întrerup eu, uimită. 

Noah zâmbeşte. 

— M-am gândit şi la asta, aşa că am rezolvat-o. Va 
trebui să aştepţi până la pauză. Anna sau Charlotte vin cu 
tine şi băiatul care stă afară are grijă să nu intre nimeni care 
să te atace. 

— Chiar a făcut Aiden programul ăsta de rotaţie a 
bodyguarzilor? Şi mi-aţi făcut şi program de baie? 

Mă simt atât de copleșită, încât nici nu ştiu ce să cred. 

— Nu ştiam că e atât de atent. , 

— Ţi-am spus că Aiden e de fapt băiat bun. Doar că e... 

— Prudent? închei eu. 

— Mda. 
— 'Ţepos? 
— Ca un cactus, dă Noah din cap. 


— Nervos? Uşor iritabil? Permanent neimpresionat? 
Mereu încruntat... 


— Are şi el lipsurile lui, mă întrerupe Mason. 

Nu e corect. Puteam să mai înşir cel puţin şapte, fără 
să includ şi superb. Sau inteligent. Sau intuitiv. Nu că le-aş 
fi spus pe astea cu voce tare. 

— Dar morala e că e un tip grozav, continuă Mason. 
Tu nu-l cunoşti cum îl cunoaştem noi. 

Ştiu doar că e un ghimpe în coaste care mă nedu- 
mereşte. 

— Până la urmă, de ce atâtea precauţii? Sunt convinsă 
că Kaitlyn nu va face ceva atât de grav, încât să am nevoie 
de însoțitor când fac pipi. 

Mason oftează. 

— Kaitlyn nu are scrupule. Mai degrabă prevenim, 
decât să primim un telefon de la tine să ne spui că ai căzut 
pe scări sau ceva de genul ăsta. 

Fac ochii mari. 

— Ar fi în stare să mă împingă pe scări? 

Că n-ar fi prima oară când sunt împinsă pe scări, asta 
nu mai spun. 

— Cine ştie de ce e în stare? Nimeni nu i s-a opus atât 
de fățiș. Ştim doar că e furioasă grav și nu vrem să ajungi la 
spital. Iar. 

Mason mă apucă de mână şi porneşte din nou, 
trăgându-mă după el. 

— Şi credeţi că o să mă lase în pace dacă unul dintre 
voi e cu mine? 

— A, nu. Oricum o să fie circ. Dar dacă e acolo şi unul 
dintre noi, cel puţin n-o să fii singură, îmi zâmbeşte Noah. 

Sper să se întâmple când sunt eu acolo. Nu vreau să pierd 
nimic! 
De data asta, și eu, şi Mason ne uităm urât la el. 


— Şi Aiden e în spatele acestui plan? În fond, de ce e 
atât de preocupat de mine? 


Poate, doar poate, Aiden mă consideră prietenă? Şi 
asta ar explica protectivitatea lui bruscă? Ştiu că niciodată 
nu voi fi la fel de apropiată de el ca Băieţii, dar asta e ceva 
de așteptat. Numai faptul că are grijă să nu fiu atacată 
de hărţuitoarea lui psihopată e suficient. Nu trebuie 
să-şi deschidă sufletul în faţa mea sau să-mi împărtășească 
cele mai ascunse secrete, dar se amuză în preajma mea. 
Pentru un tip ca Aiden, care nu are decât două dispoziţii, 
de plictiseală sau de furie, mi se pare un mare pas înainte. 

Noah se strâmbă. 

— Cred că îi pare rău. 

— De ce? întreb eu când intrăm pe uşă şi pornim pe 
coridor. 

— Kaitlyn s-a pus pe capul tău doar pentru că ţi-a 
spus să stai departe de iubitul ei imaginar: Aiden. Presupun 


că, într-un fel, are impresia că ea te atacă din cauza lui, îmi 
explică Mason. 


— Dar nu ar spune asta cu glas tare, spune Noah, ca 
și cum mi-ar fi citit gândurile. Doar că poţi să-ţi dai seama. 
Sau noi putem. Ne cunoaştem de mici. 

— Nu trebuie să-şi bată capul. Nu e vina lui că 
aventura lui demonică e chitită să facă pe nebuna cu mine. 
Bănuiesc că ieri am declanşat bătălia mea personală când 
am bombardat-o cu sclipici, răspund eu cu sinceritate, iar 
ei râd. 

După ce dăm colţul, îl vedem pe Aiden la dulapul 
lui; e uşor de identificat după silueta înaltă şi musculoasă, 
care îi domină pe ceilalți. Se întoarce să se uite la noi şi 
îmi întâlneşte privirea. Îi zâmbesc. Poate îmi răspunde 
la zâmbet? Ochii lui se opresc asupra mâinii mele, ţinută 

confortabil de mâna lui Mason. Expresia lui devine şi mai 
dură şi se întoarce din nou la dulap, să termine de scos 
cărţile. OK, poate nu un zâmbet. Ajungem noi şi acolo. Cu 
paşi mici. Mason îşi retrage mâna când ne apropiem de 
Aiden. 

Când ajungem acolo, se reazemă de dulap lângă 
Aiden şi îşi încrucișează mâinile la piept. 

— Hei. 

Aiden scoate un mormăit drept răspuns. 


—Mă duc să-mi iau un covrig! anunţă Noah. 
Doamna care lucrează la cantină miercuri dimineaţa îmi dă 
întotdeauna extra bacon. 


Râd, auzind varianta lui de retragere. Puştiul ăsta ar 
putea să facă și un stâlp de telefonie să-l simpatizeze. 


— Deci am auzit că te-ai ocupat de detalii în calitate de 
şef al brigăzii mele de securitate, spun eu pe un ton relaxat, 
încercând să-mi maschez zâmbetul şi ignorând gaura pe 
care încearcă să mi-o facă în cap Mason cu privirea. 


Aiden închide dulapul şi se uită la Mason cu ochi 
mici, iar acesta ridică din umeri şi se uită la mine. 

Asta o să fie tare. Va trebui să admită că mă place — 
sau, cel puţin, că nu mă detestă. 

— Pur şi simplu nu am chef să explic tuturor de ce a 
trebuit să te ducă Mason la spital. Am destule probleme. 

Uau. Grija lui înduioşătoare mă impresionează. 

— Aici erai, piticanie nenorocită! 

Ţipătul strident vine de pe hol, iar Mason și Aiden îşi 
îndreaptă umerii, încadrându-mă. 


Kaitlyn înaintează ca un buldozer pe hol, cu prietenele 
ei furioase pe urme, lăsând o dâră de elevi nedumeriţi şi 
curioşi în spatele ei. Se pare că circul începe devreme azi. 


Rezist impulsului de a izbucni în râs când se apropie, 
dar e teribil de amuzant că încă e sclipicioasă. Adică 
realmente sclipicioasă. 

— Uau, Kaitlyn. Cineva arată sclipitor azi. Ţi-ai făcut 
ceva la păr? Nu, nu, machiajul e diferit. Nu... nu ştiu. Doar 
că azi... pari... sclipitoare. 


Râsul îmi scapă înainte să-l pot stăpâni. Urmele 
farsei mele sunt şi acum evidente şi mi-e imposibil să iau în 
serios faţa ei amenințătoare. Mason râde lângă mine. 

— Ţi se pare amuzant? ţipă ea. Cum îndrăzneşti să-mi 
faci aşa ceva? 

— Să-ţi fac ce? A, am priceput. Eşti toată sclipitoare 
fiindcă te pregăteşti de viitoarea ta carieră. Bravo ţie, 
Kaitlyn. Intotdeauna am fost de părere că ai fi o striperiţă 
bună. 


Mulțimea izbucneşte în râs, la fel şi Mason. Aiden stă 
încordat lângă mine, ca şi cum ar fi pregătit să sară în faţa 
mea, în caz că ea mă atacă. 

— Chestia asta n-a ieşit din părul meu! Ieri l-am 
spălat cred că de zece ori! se văicăreşte Makayla. 

— Bun, râd eu şi mai tare. 

— Taci din gură, Makayla! se răsteşte Kaitlyn la cea 
mai bună prietenă a ei. Ştiu că tu ai făcut asta, Amelia, şi o 
să plăteşti. 

— Ce am făcut? Nu ştiu despre ce vorbeşti. 

— Ştiu că tu ai fost, jigodie..., începe ea. 

— OK, ascultă aici, târâtură sclipicioasă. Nu ştiu 
despre ce vorbeşti, aşa că scurtăm confruntarea de azi la 
doar câteva minute. Indiferent ce crezi tu că am făcut — sau 
ce am făcut în realitate, numai că n-are nicio dovadă — să 
ştii că nu am făcut. Azi vreau să mă duc la ore fără scene. 
Dacă ai o problemă cu mine, te rog frumos s-o scrii pe o 
bucată de hârtie, după care s-o împătureşti şi să ţi-o bagi în 
fund. 

Zâmbetul meu este atât de vizibil fals, încât vena 
de pe fruntea ei se umflă şi eu mă felicit în sinea mea. 
Instantaneu, îşi pierde controlul complet şi se repede la 

mine. Îmi poziționez braţele în „X” în faţa mea, cu ochii 
închişi, şi mă pregătesc pentru impact. 

Nu e niciun impact. 

Aiden a apucat-o pe Kaitlyn de braţe şi i le ţine la 
distanţă, departe de el, în timp ce ea încearcă să ajungă la 
mine. Îmi stăpânesc râsul şi las mâinile jos. E o imagine 
aşa de comică: blonda asta sclipicioasă de 1,67 m, cu faţă 
roşie şi ochi de nebună, încearcă disperată să treacă de 
zidul musculos de 1,95, care pare deja extrem de plictisit de 
situaţie şi o ţine imobilizată, fără să facă vreun efort. 


— Muisto! urlă ea. 

— Nu, mi-e teamă că tu eşti asta, drăgălaşo. 

Îi zâmbesc dulce, uitându-mă la ea pe lângă Aiden. 
— AHHHH! 


Scoate un țipăt de luptă, iar Aiden o ţine ceva mai 
departe de el. 

Pare că îşi dă seama cu cine se luptă ca să ajungă la 
mine şi atunci renunţă să se mai zbată. 

— Tu! îi spune ea lui Aiden pe un ton acuzator. Tu ai 
ajutat-o! Ai participat şi tu la bătaia ei de joc? 

Îşi smulge braţele din mâinile lui şi el îi dă drumul. 

— S-a terminat totul între noi, Aiden Parker! Ai auzit? 
S-a terminat! Nu vreau să mai am de-a face cu tine! anunţă 
ea, apoi se uită la Mason. Cu niciunul dintre voi! 

Mason îşi dă ochii peste cap. Aiden oftează și îi spune 
pentru a n-şpea oară: 

— N-am fost niciodată împreună. 

Kaitlyn face „ahhh!” şi pleacă cu prietenele ei, lăsând 
în urmă un nor de sclipici. 

Odată ameninţarea dispărută, mi se strânge stomacul 
când îmi dau seama că unii dintre cei adunaţi filmează. 
Imediat îmi acopăr faţa şi mă întorc cu spatele la cei cu 
telefon. Aiden observă şi se aşază în fața mea. 

— Mergeţi la clasă! le ordonă el şi mulţimea dispare 
ca prin magie. 

Exact atunci Noah se apropie de noi în goană şi 
zâmbetul i se şterge de pe faţă când îşi dă seama că a ratat 
circul. 

— La naiba! Ţi-am spus că vreau să fiu şi eu aici când 
începe circul! Toate chestiile distractive se întâmplă când 
nu sunt eu de faţă. 

Se îmbufnează. 

Toţi trei ne uităm urât la el, dar de data asta apucă să 


se ferească înainte ca Mason să-l pocnească pentru a patra 
oară în dimineaţa asta. 

În primele două zile, toți am fost vigilenţi, îngrijoraţi 
că ea va pregăti un soi de răzbunare. Dar a trecut aproape o 
săptămână de când Kaitlyn „a rupt-o” cu Aiden. Şapte zile în 
care nu s-a întâmplat nimic interesant sau semnificativ. Cu 
liniştea asta, nu ştiu dacă ar trebui să mă îngrijorez sau nu. 
Dar Kaitlyn se mișcă destul de repede; deja a găsit un alt tip 
de care să se agaţe şi de care să fie obsedată. E dusă şi adusă 
de la școală de un individ cu un Mustang roşu. Nu îl cunosc şi 
nu e elev la King City, dar pare cam de vârsta noastră. 

Şi-o continua ea viața, dar eu nu cred că a renunţat la 
vendetă. Vestea bună e că Băieții nu mă mai supraveghează 
aşa de atent, din moment ce nu pare să existe riscul unui atac 
iminent, aşa că acum pot să fac pipi fără însoțitor. 

— O, Doamne, aţi văzut videoclipul ăsta? mă întreabă 
Annalisa. 

Toţi opt stăm la masa noastră obişnuită, fiindcă abia a 
început pauza de prânz. 

— Ce videoclip? întreabă Mason, scoțându-şi sand- 
viciul din rucsac. 

— Cel în care Kaitlyn o ia razna şi încearcă s-o atace pe 
Amelia pe hol, după farsa cu sclipiciul. 

Annalisa râde şi îşi scoate laptopul. 

— Ce? 

Din faţa mea se scurge toată culoarea. 

— Probabil că a înregistrat cineva, fiindcă e pe 
Facebook. Kaitlyn s-a făcut aşa de tare de râs, e demenţial. 


Annalisa caută acum pe laptop să ne arate videoclipul. 
Nu, nu, nu, nu, nu, nu e adevărat ce se întâmplă. 

— Apar şi eu în clip? Adică, se vede fața mea? 

Rahat, rahat, rahat, rahat, nu e bine deloc. 


Nimeni nu pare să observe că am un uşor atac de panică 
şi ne înghesuim cu toţii să ne uităm la videoclip. Începe în 
momentul în care eu îi spun lui Kaitlyn „târfă sclipicioasă”, 
vocea mea e clară și faţa vizibilă, şi se termină când Aiden 
le spune tuturor să meargă la clasă. Toată lumea râde şi 
comentează cât de ridicolă era Kaitlyn, cât de roşie era la față 
sau cât de netulburat părea Aiden. Nimeni nu observă că nu 
am scos un cuvânt. 

Videoclipul ăsta trebuie înlăturat înainte să strice tot. 
În niciun caz nu vreau să schimb iar şcoala. Eu şi mama 
nu mai putem trece prin asta a patra oară într-un an, şi 
în niciun caz ca rezultat al stupidităţii mele — să risc viaţa 
noastră pentru o ticăloasă şi o bombă cu sclipici. Nu mai sunt 
atâtea companii aeriene la care mama să poată lucra, fără să 
întâlnească oameni cunoscuţi de dinainte. Resentimentele 
pe care le are faţă de mine sunt palpabile ori de câte ori stă 
acasă mai mult de douăzeci şi patru de ore. În plus, chiar 
îmi place aici. Am prieteni foarte buni, pe care nu vreau să-i 
pierd. 

— Cine l-a postat? întreb eu cu un ton serios. 

Toată lumea tace şi se uite ciudat la mine. 


— Ethan Moore, spune Annalisa încet. Ce s-a 
întâmplat? 

— Trebuie să-l dea jos. 

Videoclipul nu poate să fie pe internet. Toată lumea 
are acces la internet. Oricine poate să vadă videoclipul, să mă 
vadă pe mine şi să afle unde sunt. Și pun pariu că Ethan nici 
măcar n-a restricționat accesul. 

— Amelia, calmează-te, spune Aiden încet, cu chipul 
îngrijorat. 

De fapt, toată lumea de la masă se uită la mine ca 
Aiden, cu faţa plină de îngrijorare. Care-i problema lor? De 
ce mă simt ameţită? Ah, am intrat în hiperventilaţie. 

— Amelia? Nu-ţi face griji cu videoclipul. Tu arăţi 
mişto în el şi pe Kaitlyn o face de râs. Probabil nu l-a văzut 
până acum, de-asta... aa. Ți-e teamă că o să-l vadă Kaitlyn şi 
o s-o ia razna? presupune Noah. 

Toată lumea preia presupunerea lui şi acţionează pe 
baza ei, vorbind toţi deodată. 

Mason: N-o să facă nimic, îţi promit. 

Annalisa: Dacă încearcă ceva, o snopim în bătaie. 

Chase: O să avem grijă să nu fii singură. 

Charlotte: Probabil nici nu-l va vedea. 

Noah: Sper să fiu acolo de data asta, să asist la circ! 

Julian: N-o să se mai ia de tine. 

— Nu mă interesează Kaitlyn! izbucnesc eu. 


În jurul meu, îngrijorarea se transformă în nedu- 
merire. 

— OK, începe Charlotte, încet. Atunci, care-i pro- 
blema? O rezolvăm. 

Înlemnesc, pentru că îmi dau seama că reacționez 
exagerat, ceea ce poate să trădeze cel puţin o parte dintre 
secretele pe care încerc să le păstrez. Evident, ei nu ştiu că 
e un simplu videoclip în care sunt eu fioroasă şi îi dau cu flit 
lui Kaitlyn — ei nu ştiu care e riscul. Prietenii mei cred că 
videoclipul e un lucru bun: încă o armă în arsenalul nostru, 
cu care putem s-o jignim pe Kaitlyn. 

Dar pe mine nu mă interesează cum arăt în videoclip. 
Nu mă interesează că ea arată ridicol. Tot ce mă interesează 
pe mine e că faţa şi vocea mea sunt clare ca lumina zilei, 
oricine le poate identifica. Sincer, în telefonul meu nu există 
niciun selfie, nu mi-am mai făcut poze de aproape un an 

şi nici pe altcineva n-am lăsat să-mi facă. Nu se poate ca 
dramoleta asta caraghioasă de liceu să strice totul. 

Dar nu le pot spune lor asta, când se uită la mine, 
aşteptând o explicaţie. 

— Ah... 

Trebuie să-l găsesc pe Ethan Moore. Acum. 

— Ştiţi doar, ce se postează on-line te urmăreşte 
toată viața. Nu vreau ca vreun viitor angajator să găsească 
videoclipul şi să nu mă mai angajeze, fiindcă îşi închipuie că 
sunt o figurantă afurisită care are o fascinaţie pentru sclipici. 

Vorbesc aiurea, nici măcar pe mine nu pot să mă 
prostesc. Şase perechi de ochi se uită clipind la mine. A şaptea 
pereche mă priveşte încruntat. Nu mă mai analiza, Aiden. O 
să mă gândesc mai târziu la o scuză mai bună. Prioritatea 
mea e să-l găsesc pe Ethan. 

Mă ridic brusc, strâng grăbită masa și arunc sandviciul 
de care abia m-am atins. 

— Trebuie să fac pipi, ne vedem mai târziu. 

Arunc geanta pe umăr şi plec repede, fără alte 
explicaţii. Ajung la jumătatea drumului spre ieşire, când 
îmi dau seama că habar n-am cine naiba e Ethan Moore sau 
cum pot să-l găsesc. Mă opresc cu piciorul în aer, fac o sută 
optzeci de grade şi mă lovesc de cei din spate. 

— Scuze, mormăi eu spre şirul de elevi iritați din 
spatele meu şi mă întorc la masa noastră. Întrebare rapidă, 
cum arată Ethan Moore? 

Prietenii mei se uită la mine de parcă mi-am pierdut 
minţile. 

Chase spune: 

— E într-a unsprezecea. Păr negru, până la umeri. 

— Uite. 

Annalisa întoarce laptopul şi îmi arată fotografia lui de 
profil de pe Facebook. 

Memorez imaginea şi mă întorc fără alt cuvânt, cu 
misiunea de a-l găsi pe Ethan. Au mai rămas doar douăzeci de 
minute din pauză, aşa că, neavând timp de pierdut, pornesc 
grăbită pe hol. Chase mi-a spus că e în clasa a unsprezecea, 
aşa că îi opresc pe primul individ de care ştiu că e în clasa a 
unsprezecea. 

— ÎI cunoşti pe Ethan Moore? 

Vreo zece copii se uită la mine cu privirea aia goală, 
până când ajung la grupul potrivit. 

— Dap, spune un copil ras în cap şi cu aparat dentar. 

Nu îmi oferă alte informaţii. Stau acolo şi dau din cap, 
îndemnându-l să continue. Puștiul se uită la mine. 

— Şi unde pot să-l găsesc? 


— A! Da, de obicei e la sala 136. Eu sunt mereu cu el, 
dar... 


— Mersi, mormăi eu şi mă îndrept spre sala 136, mult 
prea ocupată cu misiunea mea ca să-mi mai bat capul cu 
eticheta. 

Uşa e întredeschisă, aşa că mai întâi arunc o privire, să 
văd cu cine am de-a face. Sunt vreo douăzeci de băieţi care se 
înghesuie în faţa a două televizoare conectate la sistemul de 
jocuri. Câţiva au controllere în mâini şi degetele lor se mişcă 
rapid ca să-i omoare pe extratereştrii de pe ecran. Cei care 
se uită stau înghesuiți şi le strigă celorlalţi instrucţiuni. E 
clar că am găsit camera gamer-ilor. Din câte îmi dau seama, 
majoritatea sunt elevi din clasa a unsprezecea, dar unii sunt 
mai mici. Nu cunosc pe nimeni. 

Îl zăresc pe Ethan — unul dintre cei cu controllere în 
mână — şi îl recunosc imediat după fotografia de pe Facebook. 

Plimbându-mă prin faţa sălii, mi se formează în minte 
un plan de acţiune. Cum ar reacționa dacă ar intra o fată în 
sala lor de jocuri? Cred că au depăşit vârsta la care jocurile 
sunt mai importante decât o fată, nu? 

Mă uit iar prin crăpătura uşii. Majoritatea par a fi 
nişte ciudaţi ai societăţii, dar cine sunt eu să-i judec? Ar 

putea foarte bine să aibă iubiţi sau iubite. Probabil că cel mai 
bine ar fi să mă port frumos cu ei. Mai întâi respir, ca să mă 
calmez. Mă străduiesc să-mi compun un zâmbet drăgălaş, 
îmi înfoi părul. Mai respir o dată, în încercarea de a nu lăsa 
să se vadă furia mea şi urgenţa situaţiei. 

Fii prietenoasă. 

— Salut! 

Îmi subţiez vocea, ca să pară mai politicoasă şi mai 
prietenoasă. 

Toţi cei douăzeci de băieţi încremenesc, apoi întorc 
capul să se uite la mine, fără să-i mai intereseze că cei care 
jucau tocmai au murit. 

— Te-ai rătăcit, sau ce? mă întreabă unul dintre ei, nu 
iritat, ci sincer preocupat. 

Mă dor obrajii de la zâmbetul meu aşa de larg. 

— Nu, normal că nu! De fapt, îl caut pe Ethan Moore. 

Nouăsprezece perechi de ochi se holbează la Ethan, 
întrebându-se cum şi de ce o fată de-a douăsprezecea îi ştie 
numele. Ethan stă acolo cu o faţă cam şocată, dar îşi revine 
rapid şi încearcă să pară şmecher pentru prietenii lui. 

— Eu sunt ăla, iubire. 

Îmi stăpânesc impulsul de a renunţa la rolul acesta. 

— Aş putea să-ţi vorbesc un minut? întreb eu politicos. 

— Orice pentru tine, sexoaso. 

Serios, amice? Sexoaso? Zâmbetul fals rămâne 
întipărit pe faţa mea şi aştept răbdătoare să se ridice şi să 
vină spre mine. 

De aproape pot să văd că părul lui negru până la umeri 
e cam slinos şi e legat la spate cu elastic. Rânjeşte şi ochii lui 
căprui-deschis sclipesc de curiozitate şi mândrie maximă. 

Colţul camerei ne oferă o oarecare intimitate în faţa 
prietenilor lui, care şi acum se holbează la mine. Când 
Ethan ajunge lângă mine, deschid gura să vorbesc, dar mă 
enervează privirile lor. În plus, Ethan tot întoarce capul spre 

ei, cu fața aia încântată, care spune „exact, fata asta mişto 
vrea să vorbească cu mine”. Din toate gesturile lui se vede 
prea multă aroganță. Îmi plac tipii siguri de ei, dar asta e 
prea mult. Ethan se chinuie să pară sigur de el, numai că nu 
este aşa. 

Când Aiden intră undeva, toată încăperea se umple de 
prezenţa lui. Atrage în mod firesc atenţia și respectul, fără 
să facă ceva anume. Până şi postura lui emană siguranţă, iar 
felul în care... stai puţin, de când îl iau eu pe Aiden ca model 
pentru ceva? Şi de ce mă gândesc la el? E clar că stresul îmi 
face figuri. 

Concentrează-te, Amelia! 

Mă întorc spre prietenii lui Ethan, care mă studiază 
fără jenă. 

— Băieți, continuaţi-vă jocul. Nu ne băgaţi în seamă. 

Ethan se uită și el la prietenii lui, fericit. 

— Da, băieţi, ea a venit să vorbească cu mine. 

Se uită la mine şi îmi face cu ochiul. 

— Nu-ţi bate capul cu ei, iubito, sunt numai al tău. 

— Nu știu dacă mă cunoşti, numele meu e Amelia 
Collins. Apar în videoclipul pe care l-ai postat tu. 

— A, da! Am zis eu că mi-eşti cunoscută! Eşti tare de 
tot! Te-am văzut şi cum i-ai dat cu flit lui Aiden! Eşti super 
tare! exclamă el. 

Simt că zâmbetul meu devine sincer. Poate că puștiul 
nu e prea rău şi treaba o să meargă bine. 

— Da? 

— Cum să nu! Toată lumea o detestă pe Kaitlyn! Merita 
ce i-ai spus. Şi jignirile tale sunt bestiale! Ai văzut cum a 
reacţionat? Pot să-ţi arăt; am filmul! 

Poate că m-am grăbit să-l judec. Poate că prima mea 
impresie asupra cuiva e greşită. În fond, am avut impresia că 
Băieţii sunt niște nemernici și până la urmă sunt cei mai buni 
prieteni ai mei de aici. Oricât de mult îmi displace s-o spun, 
nici Aiden nu e groaznic. 

— De fapt, am văzut filmul şi de-asta am venit să 
vorbesc cu tine? 


— Vrei o copie? Pot să-ţi fac o copie! 

Văd că a renunţat la atitudinea arogantă şi a trecut 
acum la atitudinea „vreau să impresionez prinţesa”. 

— Nu, dimpotrivă. 

Rămâne nemișcat, cu un aer confuz. 

— Cum adică? 

— Vreau să scoţi videoclipul și să-l ștergi. 

Se uită la mine ca și cum i-aș fi spus că mănânc fluturi 
şi că ar trebui să guste şi el. 

— De ce-aș face asta? 

— Ţi-aş rămâne recunoscătoare dacă l-ai da jos. Te 
rog? Pentru mine? îl implor eu, încercând varianta cu fata 
drăgălașă, fiindcă presupun că nu ar crede povestea cu 
viitorul angajator. 

— În niciun caz! Oricâţi bani mi-ai da, nu dau jos 
videoclipul. Kaitlyn se face de râs la greu. 

— Ascultă, ştiu că nimeni n-o place pe Kaitlyn... 

— Nu. Nu dau jos filmul. 


Vocea lui devină mai aspră, nu mai e fericit că stau de 
vorbă cu el. 


— Se face de râs şi e bestial. În plus, pe pagina mea de 
Facebook e un trafic nebun. 


— Sunt convinsă că va face ceva şi mai rău. Şi tu o să fii 
acolo să filmezi. Te rog? Dă-l jos. 


Atitudinea mea prietenoasă începe să dispară. Cre- 
zusem că va fi simplu. 


El își încrucişează braţele la piept şi îmi întoarce 
spatele, revenind la atitudinea lui arogantă. 
— În niciun caz, gagico. Videoclipul rămâne acolo. 


Fațada mea simpatică se crapă. Acum stau în faţa lui, 
blocându-i drumul, şi îi vorbesc pe un ton autoritar. 

— Ascultă. Vreau videoclipul ăla şters. Acum. 

— Am spus nu, spune el, făcând ochii mici. 

— Şi eu îţi spun. Îl. Dai. Jos. 

Scoate telefonul, derulează imaginile, se oprește la 
videoclip, îi dă drumul şi mi-l pune în faţă. 

— Vezi? E bestial. Rămâne aici. 


Îmi adun toate puterile să mă stăpânesc să nu-i 
răsucesc mâna și să-i iau telefonul. Aş putea foarte simplu să 
mă folosesc de mișcările de jiu-jitsu şi să-i şterg videoclipul 
cu forța, dar asta ar atrage şi mai mult atenţia asupra 
mea. Deja am atras destulă atenţie umblând cu Băieții și 
devenind numărul unu pe lista celor pe care Kaitlyn vrea să-i 
nimicească. 


— Rămâne. 

Pune telefonul la loc, în buzunar. 

— Îl vreau şters. 

Nu-l lovi, nu-l lovi. 

— Îţi doreşti asta rău de tot, nu? 

Dau din cap. El îmi aruncă un zâmbet sinistru, arogant. 
Se pare că s-a întors Ethan cel care se străduiește prea mult 
să pară sigur de el. 

— ÎI dau jos. Pentru un sex oral. 

Nu-i sparge nasul. Nu-i sparge nasul. 

— Vorbeşti serios? 

— Sută la sută. Faci asta și şterg videoclipul. 

Îmi zâmbeşte triumfător, îmi atinge uşor părul cu 
degetele lui scârboase și rămâne cu mâna pe umărul meu. 
El chiar crede că sunt disperată. În fine, sunt disperată, dar 
niciodată nu m-aş vinde așa. 

Nu mă mai pot abține. Întind mâna spre palma de 
pe umărul meu stâng, îl apuc de încheietură și o trag în faţa 
mea, răsucind-o pe parcurs. El se ridică pe vârfuri, încercând 
să micşoreze durerea pe care i-o provoc. 

— Ascultă la mine, perversule. 

Tonul meu e veninos. 

— Să nu încerci niciodată să şantajezi o fată să-ţi sugă 
scula. Să nu încerci niciodată să șantajezi o fată, punct. Să 
tratezi fetele cu respect şi poate o să găsești vreo aiurită 
care să vrea să-ţi fie prietenă. Nu obligi oamenii să-ţi ofere 
favoruri sexuale. 

Îi răsucesc și mai tare mâna, furia mă face să-mi pierd 
oarecum controlul. 

— Cine crezi tu că sunt eu? i se pare că sunt genul 
de persoană care își vinde demnitatea? Te-am rugat frumos, 
acum n-o mai fac. Dă jos videoclipul, altfel îți rup mâna. 

El face ochii mari, auzindu-mi ameninţarea. E gamer. 
Are nevoie de mână. În ciuda durerii pe care i-o provoc, 
Ethan se uită la mine sfidător. 


— Fă-o şi te dau în judecată de nu te vezi. Tata e avocat 
şi am nouăsprezece martori. 


Cuvântul „avocat” mă calmează imediat. Nu se poate 
ajunge la procese și la acuzaţii şi nu suntem singuri în 
cameră — sunt o mulţime de martori. Aşa că slăbesc puţin 
strânsoarea. Inspir adânc și, văzând cum băieţii din sală se 
uită la noi cu gura căscată, îi dau drumul mâinii. El şi-o duce 
la piept şi şi-o freacă cu un aer triumfător. Sună clopoţelul, 
anunţându-mă că pauza de masă s-a încheiat şi că mai am 
cinci minute să ajung la clasă. 

— Videoclipul rămâne, spune el, înapoindu-se la 
prietenii lui care încep să iasă din clasă, aruncându-mi priviri 
ciudate. 

Am avut dreptate de când l-am văzut că e un nemernic. 
Mă uit cu ochi mici după siluetele gamer-ilor care se retrag, 
văzând nenumărate posibilităţi de a-l forţa pe Ethan să dea 
videoclipul jos, majoritatea cu final violent. Nu se poate 
încheia așa, din motive evidente, aşa că e momentul să 
concep un plan. 

Singurul lucru pe care îl am în minte când intru în 
sala de sport, înainte de a începe orele, e expresia enervantă 
a lui Ethan, de ieri. De când s-au întâmplat toate acele 
lucruri care ne-au adus aici, la King City, m-am ţinut de 
antrenamente. În parte, pentru că nu vreau să fiu prinsă iar 
cu garda jos, dar și pentru că antrenamentul la saltea mă 
face să mă simt mai bine. 

Am mare grijă de machiajul meu și îmi iau timp din 
belşug ca să ajung la şcoală devreme, după ce termin. 

Aseară mi-am pregătit cea mai uşuratică, și totuși 
potrivită pentru școală, ţinută. O fustă strâmtă şi un tricou 
mulat şi decoltat, cu fermoar în faţă. Arunc o ultimă privire 
aprobatoare în oglinda de la sală, înainte să plec spre școală. 


E atât de devreme, încât pe coridorul de la clasele 
a unsprezecea e ciudat de linişte. Încerc să nu stârnesc 
suspiciuni şi stau cu un aer degajat lângă debaraua de pe 
hol. În cele din urmă, îngrijitorul intră acolo și, când pleacă, 
bag repede piciorul pe uşă, ca să nu se închidă. Privind în 
jur, cu un aer nevinovat, scot un cocoloş de hârtie, pe care îl 
bag în încuietoare, ca să nu se activeze când se închide ușa. 
Tot cu faţa spre hol, închid ușa ca să verific, să fiu sigură 
că nu se încuie, apoi las ușa închisă, ignorându-mi bătăile 
inimii. 

Acum, că am rezolvat partea cea mai grea, trebuie 
doar să aştept. Durează un pic, dar până la urmă îl văd pe 

Ethan mergând cu un prieten de-ai lui. Văd care e dulapul 
lui şi plec de pe hol, cu speranţa că blocajul încuietorii va 
rezista toată ziua. 


În timpul orelor de dimineață, sunt puţin distrată, 
încă gândindu-mă că videoclipul postat de Ethan e on-line 
de o zi întreagă. Nici măcar nu i-am spus mamei. Nu pot 
să risc reacţia ei, să sune și să ceară iar o favoare, hotărân- 
du-se că e picătura care a umplut paharul, şi apoi să ne 
mutăm iar. Niciunul dintre prietenii mei n-a reuşit să mă 
scoată din starea mea meditativă până la prânz. 


Noah flutură mâna în faţa mea, să-mi atragă atenţia. 
— Pământul către Amelia! 
— Scuze, ce e? 


— Te-am întrebat ce-ai făcut la testul de la analiză. Pe 
care ni l-a dat acum, spune Noah. 


Toată lumea e la masă, cu excepţia lui Aiden. 

— Tu ce crezi că am făcut? mă răţoiesc eu. 

Toţi se uită la mine șocați, uluiţi că mă răţoiesc aşa la 
Noah, pentru o întrebare nevinovată. 

Oftez. 

— Scuză-mă, Noah. Sunt foarte stresată. 


— Are legătură cu ziua de ieri? întreabă Charlotte, 
şovăitoare. 


— Cred că da, spun eu. 
— Cu Ethan? întreabă Annalisa. 


Nu sunt proști. Își dau seama că am luat-o razna din 
cauza videoclipului; doar că nu știu de ce. 


— L-am rugat frumos să-l dea jos. A spus un nu 
hotărât. L-am ameninţat; mi-a amintit că sunt martori în 
sală. Ca să scurtez povestea, nu a dat jos videoclipul. 


— Şi asta te deranjează aşa de tare? întreabă Mason 
şi eu dau din cap, ciugulind din mâncare. Atunci o să-l dau 

eu jos. Pe mine o să mă asculte. Dacă nu, mă întâlnesc cu el 
undeva, unde nu sunt martori. 


— Nu-ţi bate capul. Mă descurc. 
Îi zâmbesc, uitându-mă în ochii lui căprui. Îmi place 
la nebunie ciocolata. 


— Eşti sigură? Pentru mine n-ar fi o problemă, insistă 
Mason. 


— E OK, pe bune. Dar, oricum, mulţumesc. 
Sunt gata să schimb subiectul. 
— Deci, cine a mai picat testul la analiză? 


E ultima oră și aştept cu nerăbdare să se sune. Stau 
lângă Mason, la ora de sociologie. Mă foiesc pe scaun, 
agitată şi mă uit la ceas de parcă aş putea forța timpul să 
treacă mai repede, dacă m-aş concentra suficient. Când 
sună, în sfârşit, sar de pe scaun şi le arunc peste umăr un 
la revedere celor trei băieţi. Singurul lucru pe care îl am în 
minte e să ajung la dulapul lui Ethan. Apuc să fac câţiva paşi 
pe hol, când simt lângă mine o prezenţă greu de ignorat. 

— Trebuie să vorbesc cu tine, spune Aiden, cu o faţă 
care nu trădează nimic. 

— Super. Mai târziu. 

Scap de Aiden şi sunt înghițită de marea de oameni 
de pe hol. Ethan a ajuns aproape de dulap. Exact la timp. 
Învârte butonul şi introduce combinaţia lui: 13-35-08. Repet 
combinaţia de mai multe ori, având grijă s-o memorez. El 
deschide dulapul şi pune laptopul pe raftul de sus, făcând 
loc pentru celelalte cărţi. E momentul să-mi fac remarcată 
prezenţa. 

— Salut, Ethan. 

El se opreşte şi se uită la mine cu o expresie plictisită. 

— Ah, iar tu. 

Inspiră adânc. Poţi să faci asta. 


— Ascultă, cred că am început prost. Ştii, chiar nu mă 
interesează așa de mult videoclipul, eram doar... nervoasă. 


— Nervoasă de ce? pufneșşte el, nu prea atent la mine. 


Întotdeauna m-am priceput să mint; fac asta de 
mult prea mult timp. E momentul să mă folosesc de asta. 
Mă apropii mai mult de el, lăsând între noi doar vreo cinci 
centimetri. 


— Nu mă interesează cu adevărat videoclipul. Îmi 
trebuia un motiv ca să stau de vorbă cu tine, iar videoclipul 
acela mi-a dat un motiv. 


— Ce... ce vrei să spui? 

Înghite în sec, uită de cărţi şi de dulapul deschis. 

— Vreau să spun că am folosit videoclipul ca pe o 
scuză, ca să vorbesc cu tine. Întotdeauna mi s-a părut — să 
nu vomiţi, Amelia, trebuie să-l faci să înghită gogoaşa — că 
eşti cel mai drăguţ băiat din şcoală. Doar că n-am crezut că 
ai vrea să stai de vorbă cu mine. 


Nu vomita, nu vomita, zâmbeşte seducător. 

Ochii lui se opresc pe fetele mele, care sunt periculos 
de aproape de pieptul lui, şi zâmbetul arogant apare din 
nou. Trebuie... să rezist... ispitei... de a-i sparge nasul. El 
pare că mă crede destul de uşor, cu toate amenințările mele 
de ieri. 

— Păi, sunt destul de sexy, rânjește el, fără să-şi ia 
ochii de la sânii mei. 

— Cel mai sexy. 

Îmi trec degetele pe spatele lui, forțându-mă 
subconștient să nu sar ca arsă de lângă el. Dobitocul. O faci 
într-un scop nobil, Amelia, îmi spun eu. 

— Ce-ai spune dacă aş accepta propunerea ta? 

El face ochii mari. 

— Ce? 

Îi zâmbesc seducător. 


— M-ai auzit. Orele s-au terminat. Presupun că nu te 
grăbești undeva. O fac acum. 


Nu-i trezeşte nici măcar o suspiciune schimbarea 
mea de atitudine, efectiv, bâjbâie când își ia rucsacul şi 
încuie dulapul, disperat să se aleagă cu un sex oral. 

— O, Doamne, o, Doamne, o, Doamne, chiar se întâm- 
plă, se întâmplă, repetă el încet. 

— Știu eu un loc; e retras. 


Îi fac cu ochiul sugestiv, pornesc pe hol și el aleargă 
după mine. 

Ajungem la debaraua îngrijitorului, pe care am 
rezolvat-o de dimineaţă. Uşa se deschide cu uşurinţă şi 
eu scot discret cocoloşul de hârtie, străduindu-mă să nu 
încep să fac dansul veseliei, fiindcă a rezistat toată ziua. 
Coridoarele sunt acum goale, practic, toată lumea vrea să 
scape din iadul ăsta cât mai rapid posibil. 

Inspir adânc. E prea târziu să mai dai înapoi, Amelia. 
Încerc să-mi potolesc bătăile inimii și deschid uşa. 

— Nu-mi vine să cred. O să-mi facă sex oral o gagică 
de-a douăşpea. 


Ethan intră în mica debara. 
Idiotul. 


Fără urmă de ezitare, trântesc ușa, care se încuie cu 
Ethan înăuntru. Încep să râd când îl aud bătând în uşă din 
debara. 


Adică, serios. Ieri i-am ținut un adevărat discurs, 
spunându-i că niciodată n-aş face asta și cât e degradantă 
până şi aluzia. Mă îndepărtez, zâmbind în sinea mea pentru 
această victorie, şi mă uit la telefonul lui, care e în mâna 
mea. L-am şterpelit când mi-am trecut mâna pe spatele lui. 
Era prea ocupat să se chiombească la sânii mei ca să-şi dea 
seama că l-am luat. 

Sunt dispusă să mă folosesc de ce am, dar nu am de 
gând să-mi vând sufletul diavolului. 

Înapoi la dulapul lui, deschid rapid încuietoarea. 
I-am distras atât de mult atenţia, că și-a lăsat laptopul în 
dulap, exact aşa cum voiam eu să se întâmple. Iau laptopul, 
îl deschid şi mă las să alunec cu spatele pe dulap până la 
podea. 


Perfect. Nici măcar n-are parolă la telefon şi la laptop. 
Pufnesc tare pe nas. Îmi face viaţa așa de uşoară, că parcă 
nici nu mai e distractiv. 


Parcă. 


Scanez repede pagina lui de Facebook și sunt nedu- 
merită, pentru că nu găsesc nicăieri videoclipul. Nu e pe 
pagina de profil, nu e nici în fişierele salvate din computer. 
De ce nu e aici? 


— N-o să-l găseşti. 

Sunetul vocii lui mă face să tresar. Luată pe 
nepregătite, închid instinctiv capacul laptopului. Aiden stă 
deasupra mea. 

— Ha? Ce n-o să găsesc? 

Se aşază lângă mine, rezemat de dulap. Mă detest că 
observ cât e de aproape şi ce bine miroase. 

— L-am convins să-l dea jos şi să-l şteargă. Nu mai e. 

Fac pe inocenta. 

— Nu mai e? 

Colţul gurii lui zvâcneşte într-un zâmbet. 

— Dacă m-ai fi ascultat mai devreme, când am 


încercat să stau de vorbă cu tine, nu stăteai acum aici, cu 
telefoane și laptopuri furate în braţe. 


— Aveam de gând să i le returnez... 


— Până la urmă, unde e Ethan? Cum ai pus mâna pe 
lucrurile lui? 


120 


Puimele atingeri 


— L-am închis în debaraua îngrijitorului, spun eu 
nonșalantă, ca și cum am fi vorbit despre vreme. 

Aiden râde şi eu trebuie să fac eforturi să nu mă 
holbez la el. E prima oară când Aiden râde în hohote cu 
mine. Drăguţ. Ar trebui să o facă mai des. 


— Uau, zice el. Trebuie să spun că nu m-am gândit la 
asta, sincer. 

Exact în clipa aia înţeleg sensul cuvintelor lui. 

— Stai puţin, l-ai convins tu să șteargă videoclipul? 

Își trece mâna prin păr, cu un aer oarecum stânjenit 
— atât cât poate să pară Aiden stânjenit — cu faţa lui 
impenetrabilă. 

— Te-ai agitat așa de rău, încât mi-am închipuit că e 
ceva important pentru tine. 

Şi-a dat seama înaintea tuturor ce mult înseamnă 
pentru mine şi m-a ajutat fără să fie măcar nevoie să-l rog. 
Nici măcar n-a fost azi la prânz, când toată lumea și-a dat 
seama că încă eram deranjată de videoclip. Presupun că nu 
e așa de dur și rece şi cu inimă de piatră cum vrea el să 
creadă lumea. Chiar ţine la prietenii lui. Stai, mă consideră 
prietena lui! 

— Cum l-ai convins să-l dea jos? Cu mine a fost de-a 
dreptul măgar când l-am rugat. 

— l-am spus că nu îmi place să-mi apară faţa pe 
internet. 

Fac ochii mari. 

— Doar atât i-ai spus? 

— Câteodată, reputaţia vorbeşte în locul tău, spune el 
cu un aer întunecat. 


Uau. Eu i-am sucit mâna lui Ethan la propriu, iar el 
nici nu s-a clintit. Aiden face o aluzie subtilă și el se supune 
fără să crâcnească. Curiozitatea mă omoară. Trebuie să 
întreb. 


— Nu ai de gând să mă întrebi de ce m-am agitat așa? 

— Nu. O să aflu, până la urmă. Poţi să fii sigură. 

Se ridică şi îşi scutură pantalonii. 

— Probabil că ar fi cazul să-i dai drumul lui Ethan din 
debara. 


Cu asta, pornește pe hol fără să spună la revedere, 
lăsându-mă să mă uit la spatele lui. E foarte discret, nu le 
permite prea multor oameni să-l vadă aşa cum e. Sperie 
lumea cu atitudinea lui dură şi indiferentă. Sau poate nu 
se preface, poate aşa e el. Dar dacă într-adevăr nu-i pasă 
de nimeni, aşa cum vrea el să credem, de ce a făcut efortul 
să șteargă videoclipul acela pentru mine? Eu cred că 
încruntarea lui permanentă şi răceala lui sunt un mecanism 
de apărare — o modalitate prin care ţine oamenii la distanţă. 
Dintr-un motiv oarecare, nu vrea să aibă pe nimeni alături şi 
nici să nu se apropie careva prea mult de el. Numai Băieţii, 
care, practic, au crescut cu el, îl cunosc pe adevăratul Aiden 
— pe omul din spatele măştii impasibile şi insensibile. 

Sau analizez eu prea mult şi Aiden e doar un mare 
ticălos. Un lucru ştiu însă că e adevărat despre el, că e 
foarte perspicace. Tu crezi că eu ascund ceva, Aiden? Tu ce 
ascunzi? Mă ridic şi pun laptopul înapoi în dulap. Presupun 
că e cazul să-i dau drumul lui Ethan din debara. 


Trebuia să dau jos videoclipul acela şi am făcut ce 
trebuia să fac. Întotdeauna fac ce trebuie, doar că o fac așa 
cum consider eu. Ethan a început să urle de parcă l-am 
omorât, când i-am dat drumul din debara, dar când i-am 
spus că o să-i zic lui Aiden dacă mai vorbeşte vreodată cu 
mine sau dacă mă mai deranjează, a tăcut repede. Am mai 
evitat un glonţ, tot cu ajutorul lui Aiden — parcă începe să 
devină un obicei și nu ştiu prea bine ce cred despre asta. 

A trecut o săptămână de când l-am încuiat pe Ethan 
în debara şi acum eu şi Charlotte stăm turcește pe patul ei, 
cu cărțile şi caietele de chimie şi analiză matematică în jurul 
nostru. - 


Ridică privirea din locul unde stă. 

— Adu-mi aminte de ce vreau eu să mă fac om de 
ştiinţă când mă fac mare? 

Mă uit la ceas: e aproape miezul nopţii. Oftez. 

— Pentru că vrei să îmbunătăţeşti specia umană prin 
cunoştinţele tale ştiinţifice de medicină? 

— Regret serios decizia asta, mormăie ea şi frunzăreşte 
un caiet. E vineri seara şi noi stăm aici şi învăţăm. 

— O spui de parcă ar fi ceva neobişnuit ca cei care 
studiază ştiinţa să înveţe vinerea seara. 


Am primit un alt test cu notă proastă la analiză 
săptămâna asta şi azi am dat extemporal. De data asta 
eram pregătită, dar sunt convinsă că şi pe ăsta l-am ratat. 
Charlotte e în altă clasă la analiză, dar e aceeaşi materie, aşa 
că încearcă să mă ajute. 

Până acum, am învăţat amândouă la chimie şi la 
analiză după școală, până târziu, şi tot nu pricep mai bine 
ca înainte aiurelile alea. Cred că nici Charlotte nu ştie ce 
face. 

— Ştiu, dar mi-aş dori să avem o viaţă un pic mai 
interesantă. Am putea măcar o zi pe săptămână să facem 
altceva, decât să învăţăm, se plânge ea. 


— Poftim? Studierea aspectului calitativ şi cantitativ 
al sistemelor chimice în echilibru nu e suficient de interesant 
pentru tine? glumesc eu. 

— Am putea să mergem la un film. Până și băieţii sunt 
la petrecere. 

— Ştiu, practic pot să aud de aici muzica. 


Un musculos de la King City care stă la vreo două 
străzi de Charlotte dă petrecere în seara asta. Mason, Noah 
şi Chase au încercat să ne convingă să ne ducem cu ei, dar 
după ultima petrecere la care am fost, am spus cu tărie că 
prefer să învăţ. Charlotte a fost de acord, iar Annalisa a 
spus că nu merge, dacă nu mergem şi noi — dar a ieşit cu 
Julian la întâlnire. 

Când Mason, Noah şi Chase au încercat să-l convingă 
pe Aiden să vină, el a spus: „ocupat”, fără să dea detalii, 
chestie pe care n-am priceput-o deloc. Ei fac totul împreună, 
în special petrecerile. Era deja rău că nu venea Julian, dar 
acum nu venea nici Aiden. 


Mason şi Noah l-au tot bătut la cap să vină, dar Aiden 
le-a aruncat o privire rece, adică „lăsaţi-o baltă”, şi le-a 
spus: 

— Ştiţi de ce. 

Când le-a spus asta, ei au făcut ochii mari, înțelegând, 
ca şi cum Aiden le-ar fi explicat totul perfect cu o privire şi 
trei cuvinte. 


— Hei, m-am săturat de învăţat, hai să ne culcăm. 
Dormi aici în seara asta? mă întreabă Charlotte. 


Mă invită să dorm la ea de fiecare dată când vin și 
încep să nu mai am scuze, să justific de ce nu pot. Vreau să 
dorm la ea şi mama probabil n-ar afla, dacă n-ar fi acasă; 
doar că acum chiar nu pot să dorm la ea. Pastilele mele au 
rămas pe noptieră şi fără ele n-aş dormi deloc. 

— Scuze, Char, mă așteaptă mama acasă. 


Mama are zbor de noapte; nici măcar n-ar şti dacă 
sunt sau nu acasă. 


Mă simt prost că o mint pe Charlotte, dar nu vreau să 
afle că am nevoie de pastile ca să pot dormi. Nici măcar cu 
pastile nu dorm prea mult. M-ar crede o ciudată, că nu pot 
să dorm și mă dau jos din pat și mă apuc să mă antrenez la 
patru şi jumătate dimineaţa. 

Se încruntă la mine. 

— Sigur? Să ştii că nu sforăi. 

Încep să râd şi îmi strâng lucrurile. 

— Nu am nicio îndoială, dar trebuie să mă duc acasă, 
spun eu. Nu sunt cea mai mare somnoroasă. 

După ce îi spun de mai multe ori că trebuie să ajung 
acasă, până la urmă mă lasă să plec. Fratele ei mai mare e la 
petrecere, iar părinţii ei sunt plecaţi la un soi de strângere 
de fonduri, așa că nu ne batem capul să facem linişte când 
coborâm. 

La uşă mai vorbim puţin cât mă încalț. Când pun 
mâna pe clanţă, sună soneria. Mâna îmi înţepeneşte pe 
clanţă şi ne uităm una la alta. 

— Aştepţi pe cineva? șoptesc eu. 

Charlotte clatină din cap. Ne holbăm amândouă la 
uşa mare de lemn care ne desparte de cel de dincolo. 

— E trecut de miezul nopţii. Fratele meu doarme la 
prietenul lui şi părinții mei n-ar suna la uşă. 

Soneria mai sună de trei ori. Ne îndepărtăm de ușă cu 
un pas şi ne uităm la ea, neștiind ce să facem. 

Pe urmă: 

— Charlie! Eu sunt! Deschide uşa! 

Slavă Domnului: Chase. Charlotte deschide repede 
uşa și el intră împleticindu-se. 

— Charlie! Amelia? Ce faci aici? 

Se împiedică aşa de rău în cuvinte, încât abia 
înţelegem ce spune. E răvășit și se clatină în ușă. 

— Cât eşti de beat? 

Charlotte se repede să-l sprijine când se dezechi- 
librează iar. 


— Ce? Eu? Am băut doar un pic, bolboroseşte el şi 
la sfârşit sughiţă. Bineee. E posibil să fi băut puţintel mai 
mult. 


— Fir-ar să fie, Chase. Ţi-am spus să nu amesteci 
energizantul cu alcool! Te face să crezi că poţi să bei mai 
departe şi-apoi te îmbeţi mai tare ca niciodată. 

Charlotte îl ceartă, în timp ce el se reazemă de perete, 
nemaiavând sprijinul ei. 

— Ai dreptate, Charlie. Întotdeaunaaa ai dreptate. 
Asta e unul dintre lucrurile pentru care eşti așa de mişto, 
bolboroseşte el şi se uită la ea cu o privire tulbure. 


— Cum ai ajuns aici? 
Mă uit afară. 


— N-ai condus tu, nu? Sau te-ai urcat în maşină cu 
cineva băut? 


Un zâmbet se întinde leneș pe faţa lui Chase, în timp 
ce i se închid ochii. 


— Am venit pe jos! Petrecerea e chiar într-acolo. 
Face un gest nehotărât cu mâna. 


— Oi fi eu beat, dar ştiu că băutura şi şofatul no-no. 
Hihi. Noo-noo. A sunat oarecum italienește. Așa se spune la 
ei bunic, nu? Noo-noo. 

— Da, Chase. Italienii le spun bunicilor nonno, spune 
Charlotte rar, ca şi cum i-ar fi vorbit unui copil. 

Chase râde. 

— Chiar şi beat sunt tot deștept! Dar nu la fel de 
deștept ca tine, Charlie. Tu ești cea mai deşteaptă persoană 
pe care o cunosc. Şi cea mai frumoasă. Ai cel mai drăgălaş 

zâmbet pe care l-am văzut vreodată. Şi miroşi aşa de 
frumos! A vanilie şi căpşuni. 

Charlotte se uită nedumerită la Chase cât vorbeşte, 
iar eu încerc să schimb subiectul înainte să spună lucruri pe 
care le-ar regreta mai târziu. 


— De ce ai venit aici, Chase? 
— Păăăi, unii de la Silver au venit la petrecereee... 


— Cum? Unde sunt Mason şi Noah? îl întrerup eu, 
îngrijorată pentru prietenii mei şi gândindu-mă la ultima 
ciocnire dintre King şi Silver. 

— Calmeaaază-te, bolboroseşte el. Nason şi Moah 
sunt OK. Băieţii care au venit erau mişto. Aia de la Silver pe 
care îi urâm noi sunt la Tra... ups. 


Se opreşte înainte să termine. 


— Unde sunt cei răi, Chase? îl întreb eu, fără să fiu 
măcar sigură că poate fi o sursă de încredere, din moment 
ce a reușit să amestece numele lui Mason și Noah. 


— Eu... eu... ce să ştiu eu? Sunt beat. Nu mai știi? 
Poate tu eşti beată! râde el. 


— Ce legătură e între apariţia celor de la Silver şi 
venirea ta aici? încearcă Charlotte să-l aducă din nou la 
subiect. 


— A, da! În fine. Tipii ăștia de la Silver sunt mişto, 
ştii? Adică, sunt liniștiți. Dar s-au gândit să-şi aducă cu ei 
și prietenele. Şi cum mă uitam eu pe acolo, m-am gândit, 
uau, toți băieţii au prietene. Până şi Noah se îmbârligase cu 
o tipă, iar Mason vorbea cu o fată. 

Simt că mi se strânge puţin stomacul de gelozie când 
spune că Mason e cu o fată. Nu ştiu de ce, dar aşa simt. 
Ştiu că suntem doar prieteni. Că întotdeauna vom fi doar 
prieteni, dar atenţia pe care mi-o acordă Mason e plăcută; 
mă face să mă simt normală. 


Chase continuă, uitându-se la Charlotte. 

— Şi m-am gândit, toţi par așa de fericiţi. Şi eu aş 
putea fi fericit, dacă aş avea curaj să spun ce simt. Sunt atât 
de prooost, că nu-ţi spun că... 

— Chase! îl întrerup eu, văzând când de aproape e să 
facă o greșeală pe care o va regreta dimineaţă. În fine, eu 
plec. Ce-ar fi să te duc acasă? 

Nu îi las posibilitatea să aleagă, îi arunc braţul pe 
umărul meu şi mă îndepărtez de uşă împreună cu el. E atât 
de beat, încât merge automat lângă mine. 


— Pa, Char, spun eu repede. Te sun mâine. 


Suntem la mașină şi aproape l-am îndesat înăuntru, 
când îşi dă seama unde se află. 


— Dar eu încă nu pot să plec, Amelia. M-am hotărât, 
în sfârşit, să fiu bărbat și să-i spun lui Charlie că o iubesc. 
Charlotte a închis deja uşa. 


— Ştiu că o iubeşti, Chase, dar poate ar trebui să 
analizezi problema când eşti treaz. 


Ce simte Chase pentru Charlotte e destul de evident, 
dacă eşti atent. Întotdeauna stă pe lângă ea, o necăjeşte 
cu numele ei şi are grijă să fie OK. Singura piesă lipsă 
din puzzle e ce simte Charlotte pentru el. N-am discutat 
niciodată despre asta, așa că mi se pare logic ca Chase să se 
gândească bine, mai ales când vrea s-o anunţe pe prietena 
lui din copilărie că o iubeşte şi el nu e deloc treaz. 


ÎI depozitez pe scaunul pasagerului și trec pe partea 
cealaltă a mașinii. 

— Dacă vomiţi în maşina mea, eşti mort. 

Pornesc maşina și ies de pe alee. 

— M-am gândit foarte bine. Nu la vomitat. Dacă să-i 


spun. Toate cuplurile alea sunt atââât de fericite. Şi eu vreau 
să fiu fericit. Charlie mă face să mă simt fericit și vreau să 


fiu cu ea. 


— Chase, chiar dacă te-ai hotărât să-i spui, nu trebuie 
s-o faci când ești beat. 


128 


Piimolo atingeri 
Oftez. 
— Eu te duc acum acasă şi, dacă tot vrei s-o faci, poți 
să-i spui mâine. 
— Nu pot să mă duc acasă. Le-am spus părinţilor mei 
că nu mai bem de când a fost rănit Noah. 
— OK, şi atunci unde ar trebui să stai? 


Nu am destulă răbdare să stau la discuţii cu Chase, 
când e așa torpilat. 


— Unde... 


Mă uit spre scaunul pasagerului şi constat că Chase 
deja a adormit. 

— Ahh, de ce eu? mă plâng eu cu glas tare. 

Trag, pe dreapta şi iau telefonul să-i sun pe Băieți, 
ca să-l las pe Chase la vreunul dintre ei acasă. Probabil că 
Mason şi Noah sunt încă la petrecere — nu-mi răspund la 
telefon. Julian are telefonul închis, iar la Aiden sună doar 
o dată, după care intră căsuţa vocală. Nesuferitul. Îl sun iar 
şi de data asta nici nu mai sună, intră direct căsuţa vocală, 
ceea ce înseamnă că şi-a închis telefonul. Bănuiesc că va 
trebui să-l iau la mine acasă. 


Intru pe aleea mea, opresc maşina şi mă întorc să mă 
uit la noua belea de pe capul meu. 

— Chase? 

ÎI zgâlţâi, şi nimic. 

— Chase! 

Îl zgâlţâi o dată şi încă o dată, iar el abia se mişcă. 

Minunat. Cum o să-l duc pe omul ăsta gigantic şi 
adormit în casă? Poate că ar trebui să-l las să doarmă în 
mașină? Dar dacă vomită? N-am nevoie să-mi miroasă 
maşina a vomă şi regrete. Mă dau jos, trec pe partea lui, 
deschid portiera şi îi desfac centura. 

— Chase? încerc eu încă o dată şi îi cade capul într-o 
parte când îl zgâlţâi. 

Mă ciupesc de nas şi oftez exasperată. Se pare că va 
trebui să mă folosesc de faptul că merg la sală, pentru un 
scop nobil. Mă apropii de mașină, îl prind de subsuori şi, 
după câteva încercări nereuşite, reuşesc să-l scot afară şi 
să-l reazem de maşină. 

— Chase! urlu eu, efectiv, în urechea lui. 

El mormăie ceva şi se prăbuşeşte pe capota mașinii. 
Stând în spatele lui, îmi trec braţele pe sub subsuori şi 
strâng mâinile în faţă. Când îl smulg de lângă mașină, 
forța imprimată de greutatea corpului lui mă face să mă 
împleticesc şi ne izbim amândoi de un copac, şocul fiind 
încasat de Chase. 


— Scuze, spun eu reflex, deși nu mă aude. 
Dar sigur o s-o simtă mai târziu. 


Reuşesc să ajung la scări, cu el rezemat de mine și 
picioarele târâş. Dar când ajung să mă reazem de balustradă, 
sunt transpirată şi gâfâi de efort. Băiatul e greu tare. Pas 
cu pas, îl trag pe scară şi picioarele lui se lovesc de fiecare 
treaptă. Sunt atât de norocoasă că nu e mama acasă, altfel 
aş intra într-o tonă de necazuri. 


Îl pun jos destul de dur când ajungem sus, reze- 
mându-l de perete. 


— Scuze, mormăi eu din nou, braţele tremurându-mi 
de efort. 


Normal, cheia e la fundul genţii şi, după ce deschid 
uşa, nu reușesc nici măcar să-l ridic. Îl apuc de subsuori și îl 
târăsc în casă. Sunt atentă că îi pun cu grijă capul jos după 
ce intrăm şi închid uşa. 

Îmi scot pantofii, arunc geanta, îmi trag sufletul şi mă 
uit la Chase, analizându-mi posibilităţile. E înăuntru, asta 
a fost în sine misiunea mea, dar acum ce fac? Să-l las aici? 
Să încerc să-l pun pe canapea? Bipăie un telefon şi îmi dau 
seama că e telefonul lui Chase. Cotrobăi prin buzunare și 
văd că e al şaselea mesaj primit de la mama lui. 


Ei, asta nu e bine. 

Îi iau degetul să-i deblochez telefonul cu amprenta şi 
citesc repede mesajele. Toate sunt ceva de genul: Vă simțiți 
bine, băieţi? Dormi acolo sau vii acasă? Sper că ţi s-a 
descărcat telefonul, ai face bine să nu mă ignori! 

Arunc o privire spre Chase, care se întoarce pe o 
parte, încercând să se facă comod pe podeaua rece. 


Scuze, mama, aveam telefonul la încărcat, îi scriu 
eu. Dorm aici diseară. Vb mâine. 


Trimit mesajul și bag telefonul lui Chase în buzunarul 
meu. Mă simt cam prost că o mint pe mama lui Chase, dar 
nu vreau să aibă probleme. 

Mă uit la faţa lui și știu că nu pot să-l las pe jos, chiar 
dacă tot corpul mi-e obosit după ce l-am cărat până aici. Îl 
ridic în fund şi, mai luându-l pe sus, mai târându-l, ajung 
până la urmă să-l pun pe canapea în poziţie culcat. Îi las 
veioza aprinsă şi îi pun telefonul pe măsuţa de la capul lui, 
dar şi o găleată lângă el, pentru orice eventualitate. 


?, 
.. 


— Înhh. 


Razele soarelui pătrund din plin pe fereastra de la 
bucătărie când aud că Chase se trezeşte. Intru în sufragerie 
şi îi dau un pahar cu apă şi o aspirină. El le ia şi se ridică în 
fund pe canapeaua unde dormise. 

— Mă simt ca naiba, se vaită el, înghițind aspirina. 

— Se numeşte mahmureală. 

Mă aşez în capătul celălalt al canapelei, cu faţa la el şi 
picioarele încrucişate. 

— Cum am ajuns aici? se uită el în jur. Și de ce mă 
doare tot corpul? 

— Ai adormit în maşină înainte să-mi spui unde stai. 
Niciunul dintre băieţi nu mi-a răspuns la telefon, iar lui 
Aiden i-a intrat căsuţa vocală, așa că te-am adus aici. Te 

doare corpul fiindcă e posibil să te fi scăpat pe jos de vreo 
două ori când încercam să te bag în casă. 


El îmi aruncă o privire acuzatoare. 

— Ce? Eşti de două ori cât mine! mă apăr eu. 

— Dar n-am fost cu tine aseară? îşi freacă el faţa. 

— Nu-ţi aduci aminte că ai venit la Charlotte la miezul 
nopţii să-i declari că o iubeşti? 

El îşi îndreaptă umerii auzind asta, dintr-odată foarte 
atent. 


— Ce-am făcut? Sunt atât de idiot. Ce a spus? Am 
stricat tot? Nu trebuia să-i spun. La naiba, sunt atât de 
tâm... 


— Calmează-te, îl întrerup eu. Te-am oprit înainte să 
dai pe goarnă. Dar ai fost pe-aproape. 


— Ah, slavă Domnului. 
Încordarea din umerii lui se reduce puţin. 


Ochii lui sunt goi când îi povestesc ce s-a întâmplat 
azi-noapte, din clipa în care a bătut la uşa lui Charlotte. 


— Cum ţi-ai dat seama că vreau să-i spun ce simt? mă 
întreabă el. 


— Știu ce simţi pentru Char. Mă pricep să observ 
chestii de genul acesta. 


El oftează şi își trece mâinile prin păr. 


— Nimeni n-a observat până acum -— în fine, în afară 
de Aiden. 


Asta nu m-a surprins absolut deloc. 

— Mersi că m-ai oprit înainte să fac o prostie — mă 
rog, o prostie mai mare decât fac de obicei când sunt beat. 

— De ce nu i-ai spus până acum ce simţi? 

— Nu pot să fac asta. Eu și Charlie suntem prieteni 
foarte buni de când s-a mutat ea aici, în clasa a doua. 
Era o puştoaică simpatică, cu codițe şi cu niște tenişi roz, 
sclipicioşi. Un bătăuș a îmbrâncit-o în pauză, ţipând la ea 

că are păduchi. Plângea când el a lăsat-o trântită la pământ 
şi mie mi-a părut rău de ea. Aşa că m-am dus și i-am spus 
că eu nu cred că are păduchi. 

Râde în hohote. 

— Mi-a aruncat privirea aceea. Ştii cum e privirea 
lui Charlotte? Privirea aia gen „păi, da, evident, idiotule”. 
După care a sâsâit, printre dinţii care îi lipseau: „Normal că 
nu am păduchi.” 

Râd când văd cum o imită pe Charlotte la şapte ani, 
dar nu îi întrerup povestea. 


— Am întrebat-o de ce plânge. Mi-a zis că tricoul ei 
preferat era plin de noroi. 


Clatină din cap, zâmbind în continuare. 


— Era un tricou roz, sclipicios, care se asorta cu 
tenişii. La vremea aceea mi-am spus că puştiul i-a făcut o 
favoare, dar nu i-am spus ei asta. Stătea acolo, în noroi, şi 
plângea. Ştiu cum e Charlie, întotdeauna a fost neagresivă, 
liniştită, niciodată nu se bate pentru drepturile ei. 


Chase se încruntă la gândul acesta. 


— Așa că i-am oferit tricoul de rezervă pe care mama 
mi-l punea în dulăpior, în caz că mi se murdărea celălalt. 
Era un tricou albastru, cu dinozauri, şi era mare de ea. I-am 
promis că nici eu nu am păduchi, aşa că putea să-l îmbrace. 
Aşa, n-avea să stea toată ziua cu noroiul pe ea. 

— Uau, ce romantic, Chase, spun eu impresionată, 
imaginându-mi cum a sărit s-o salveze pe Charlotte, când 
avea şapte ani. 

El râde. 


— Întotdeauna am fost demenţial cu doamnele. Şi-a 
pus tricoul meu, care îi era prea mare, dar mie tot frumoasă 
mi se părea. Băiatul acela rău a văzut-o cu tricoul meu şi iar 
a împins-o, a zis că pune păduchii ei pe tricoul meu. Aşa că 
l-am bătut. 

Am râs, prefăcându-mă uluită. 

— Chase! Ai bătut un copil de şapte ani? 

— A fost luptă dreaptă! Şi eu tot şapte ani aveam, 
chicoteşte el. De atunci, eu şi Charlie am rămas prieteni. 
Cred că ar trebui să-i mulțumesc puştiului. Pentru că din 
pricina fricii lui iraționale de păduchi m-am apropiat de 
fata pe care o iubesc. 

Ce drăguţ. Mi-ar plăcea să am şi eu pe cineva care 
să mă iubească aşa cum o iubeşte Chase pe Charlotte. Îşi 
aminteşte şi acum ziua în care s-au întâlnit, până la cel mai 
mic detaliu, că îi lipsea un dinte sau ce culoare aveau tenişii. 


— Am crezut că în şcoala elementară ai fost coleg cu 
Băieţii. 

— Nu, eu şi Charlie eram la o şcoală, Julian şi Aiden la 
altă şcoală, iar Mason şi Noah la alta. În clasa a şasea, şcolile 
noastre au început să se întâlnească la competiţii sportive 
și alte chestii şi ne-am întâlnit cu toţii la un campionat de 
baschet. Ne-am împrietenit şi am început să ne întâlnim în 
afara şcolii. Lui Charlie nu i-a plăcut niciodată de ei şi chiar 
n-a stat niciodată cu noi până când ai apărut tu şi a început 
să stea cu noi la masă. 

— Cred că acum îi simpatizează. Ba mi-a spus că 
Aiden nu-i chiar aşa de rău. 


— Nu e; doar că are şi el problemele lui. E un tip dur, 
nu lasă pe nimeni în viaţa lui. 

— Unde a fost azi-noapte? De ce n-a putut să vină la 
petrecere? 

Ar face bine să fi avut ceva important, ca să îmi intre 
căsuţa vocală. Eu îl aveam în mașină pe prietenul lui matol. 
Şi doar el mi-a trecut în telefon numărul lui. 

— Cum? De unde să ştiu? 

Expresia vinovată pe care Chase încearcă s-o ascundă 
spune altceva. 

— În fine, unde rămăsesem cu povestea? A, da, aşa 
că toţi ne-am dus în clasa a noua la acelaşi liceu şi ne-am 
bucurat că putem să ne vedem şi la şcoală, nu doar după 

ore sau în weekend. Pe la mijlocul clasei a noua, Aiden mi-a 
spus într-o doară că o iubesc pe Charlotte şi mie nu-mi 
venea să cred că şi-a dat seama. Niciunul dintre băieţi n-a 
observat şi cred că nici eu n-am făcut să fie atât de evident. 

Aiden e perspicace, observă totul. 

— Mi-a spus că n-o să spună nimănui și uite că acum, 
după patru ani, nici Charlie şi nici ceilalți nu bănuiesc 
nimic. 

— Ei de ce nu i-ai spus? 

El clatină din cap şi se uită în jos, la paharul cu apă 
din mână. 

— Nu pot s-o fac. Ea nu simte la fel pentru mine și 


m-ar distruge s-o aud spunând că n-o să fim niciodată 
împreună. 

Mă doare sufletul pentru Chase. Mi-aş dori să-i pot 
spune că și Charlotte simte la fel, dar nu pot. 


— Încerc întotdeauna să fac pe fustangiul în faţa ei, 
ca s-o fac geloasă, dar e clar că nu merge. Încerc să ies cu 
alte fete, să uit de ea, dar nici asta nu merge. Niciuna nu e 
Charlotte. 


Râde, întristat. 


— O cunosc de zece ani pe fata visurilor mele şi nici 
măcar nu pot să fiu cu ea! 

Chestia asta cu alinarea celor îndrăgostiți mi-e 
străină. 

— Nu ştiu ce sentimente are Char pentru tine, dar 
știu că ţine la tine. Poate că într-o zi afecțiunea ei se va 
transforma în iubire — poate deja te iubește. Nu vei şti 
niciodată, dacă nu-i spui ce simţi. 

El face ochii mari şi clatină din cap cu putere. 

— Nu, nu, nu. Nu pot să fac asta. Și nici tu! Te rog, 
nu-i spune! 

— Hei, ţi-am zis deja că nu i-am spus nimic, îl liniş- 
tesc eu. N-o să-i spun nimic, dar asta o să te macine pe 

dinăuntru. Ai fost pe punctul de a-i mărturisi totul în 
mahmureala beţiei, la miezul nopţii! 

— O să fiu mai atent, promit. Ea nu trebuie să afle. Mă 
va respinge şi pe urmă toate vor fi aiurea. 

Se încruntă din nou şi se uită la paharul din mână. 

— Mai degrabă o am ca prietenă şi o iubesc în taină, 
decât să o pierd pentru totdeauna. 


12 


Eu și Chase petrecem ziua de sâmbătă împreună, 
stând de vorbă şi lenevind acasă. 


Mama mea vine la scurt timp după ce se trezeşte 
Chase, dar nu spune nimic. Practic, e ora prânzului şi am 
făcut curăţenie, aşa că nu se vede că Chase a dormit acolo. 
Vorbeşte puțin cu noi înainte de a se duce la culcare, fiindcă 
abia acum a venit de la serviciu, dar eu văd că îi aruncă lui 
Chase privirea aia gen „sunt cu ochii pe tine”. 

Când pleacă, mai târziu, spre seară, mama coboară şi 
începe „discuţia”. 

— Ştiu că nu sunt prea des acasă, Amelia, spune ea. 
Dar trebuie să pot avea încredere în tine. 


— Poţi să ai încredere în mine, ripostez eu. 


— Nu sunt convinsă — petreceri, stat până târziu la 
învăţat. Seamănă îngrozitor de mult cu viaţa pe care ai 
dus-o înainte să venim la King City. 


Îmi aruncă o privire dură. 


— Nu pot să mă mai mut o dată. Nu mai pot să trec 
prin asta. 


— Sunt atentă, spun eu. Sunt, serios, dar și a te purta 
ca un copil normal e o formă de a trece neobservată. Ar fi 
mai ciudat dacă m-aş ascunde într-un colţ și n-aș vorbi cu 
nimeni. 

Varianta noastră de discuţie nu are nicio legătură cu 
sexul, ci este felul în care mama mea dă vina pe mine pentru 
situaţia în care suntem. Aduce acest argument ori de câte 
ori vede că mă apropii de cineva într-un oraş nou. Practic, 
Chase e primul băiat pe care îl întâlneşte de când ne-am 
mutat aici, aşa că bănuiesc că simte nevoia să o spună încă 
o dată, dar într-un fel mai potrivit în privinţa băieţilor. 

— Trebuie să te comporți exemplar, fără boacăne, fără 
discuţii secrete, fără să te destăinui — eşti Amelia Collins, 
nu poți să uiţi asta. 

E acelaşi discurs, iar şi iar. 

— Într-un fel, îmi dau seama că nu poţi să nu fii aşa 
cum eşti tu, deci mă bucur că te distrezi, că te bucuri de 
viaţă, dar... 

— Ştiu, mama, știu. Nu pot să mă apropii de nimeni. 
Ştiu. 

Faţa mamei mele e disproporționat de îmbătrânită 
faţă de vârsta pe care o are — presiunea la care a fost supusă 
de un an şi ceva a afectat-o, i-au apărut riduri în colţul 
ochilor şi cearcănele par să nu-i dispară niciodată. Când o 
văd aşa, mă simt groaznic, iar ea îşi continuă discursul, că nu 
pot să am încredere în Chase, chiar dacă mi-e doar prieten, 
chiar dacă are o faţă de înger şi corpul unui model de la 
Calvin Klein - el nu e ea şi doar în ea pot să am încredere. 


Îi e dor tare de casa în care am crescut — îi e dor de 
tata, de vechile noastre obiceiuri, de magazinul cunoscut 
la care mergeam pe jos, de şcoala care era exact în spatele 
casei. Aşa că în ultimul timp e mai mult plecată: mai 
multe ore suplimentare, zboruri mai lungi, destinaţii mai 
îndepărtate. Şi, de ceva timp, am observat că pleacă cu 
maşina unui tip. Poate are un iubit? Oricum ar fi, petrece 
acasă din ce în ce mai puţin timp. 

Întotdeauna mă simt încordată după „discuţiile” 
noastre. Detest faptul că mama are senzaţia că trebuie 
să-mi aducă aminte că trebuie să stau departe de oameni. 

Detest faptul că ştiu că niciodată nu voi putea să am o relaţie 
apropiată, cum are Annalisa cu Julian. Așa că de obicei mă 
duc la sală să mă descarc puţin. 


După ce lovesc orbeşte sacul o vreme, mă simt ceva 
mai bine. Beau ceva, apoi ţin fix sacul şi încep să-l lovesc cu 
toată forţa. 


Îl urăsc. 


Întotdeauna mă gândesc că sacul este acea persoană. 
Cea care e responsabilă de toate. 


Dau un pumn şi sacul inert începe să ia forma lui. 
A stricat totul. 

Lovesc. 

Detest faptul că nu mă pot apropia de nimeni. 
Lovesc. 


Detest faptul că nu pot fi eu însămi. Că nu pot face 
fotografii cu Charlotte şi cu Annalisa. Detest faptul că nu 
pot să las pe cineva să intre în viaţa mea. Lovesc sacul 
cu toată puterea, până când rămân așa, icnind, cu toată 
energia epuizată şi cu lacrimile care ameninţă să se reverse 
din ochii mei obosiţi. 

Când mă pregătesc să plec, recunosc pe cineva care 
loveşte un sac de box fără milă. Văd în ea o parte din mine. 
Tehnica ei nu e prea grozavă, dar a venit aici din furie şi din 
frustrare, şi nu ca să se menţină în formă. 


Când se opreşte să bea o gură de apă, o bat pe umăr. 

— Amelia? 

Sprâncenele Annalisei, negre, se unesc într-o expresie 
de uimire. 

— Hei. Nu ştiam că vii aici. 

— Mda, câteodată. 

Ridică din umeri. 

— E o bună modalitate de a scăpa un pic de presiune, 
ştii? 

— Ştiu exact ce vrei să spui. 
Râd sec. 


Ea mai dă vreo două lovituri, iar lanţul de care e prins 
sacul scârţâie pe când ultima lovitură îl face să zboare. 


— Deci cine te-a supărat? o întreb eu, jumătate în 
glumă, jumătate din dorinţa sinceră de a şti. 


Ea îşi şterge fruntea de transpiraţie şi se întoarce la 
mine cu o privire tulburată. 


— Cineva pe care l-am considerat fratele meu, dar 
care a ajuns să-mi distrugă viaţa. 

Își reia poziţia şi începe iar să lovească sacul. Înţeleg 
că vrea să fie singură în clipa aceea şi plec, cu vorbele ei în 
minte. 


CA 
.. 


Când primim lucrările la analiză, nu sunt surprinsă 
văzându-mi nota proastă. 


Care-i noutatea? E al doilea test la matematică pe 
care l-am ratat la liceul ăsta. 

Pur şi simplu nu pricep. Şi, pentru nimic în lume, nu 
reuşesc să fiu atentă la domnul Fidiott când predă. Sincer, 
dacă şi-ar pune lecţia pe ceasul acela din faţa clasei, poate 
aş învăţa ceva. Imi petrec tot timpul privindu-l. 

Când mai sunt din oră şapte minute şi treizeci şi 
patru de secunde, toată lumea îşi face bagajul. 

Domnul Fidiott se întoarce spre noi. 

— OK, vă las să plecaţi, oricum ora e aproape 
terminată. 

Clasa se umple de un cor de „da”-uri încântate și nu 
mi-e jenă să recunosc că e posibil ca eu să fi fost cea mai 
gălăgioasă. Domnul Fiddiott e aşa de mişto că ne lasă să 
plecăm din iadul ăsta cu şase minute şi cincizeci şi două de 
secunde mai devreme. 

cu tine? 


Îmi retrag cuvintele. Domnul Fidiott nu e mişto. E un 
distrugător de visuri. Mi-a distrus toate visurile de a pleca 
din iadul ăsta. 


Clasa se umple de strigăte imature şi nu e corect că 
eu trebuie să rămân, când toţi ceilalţi se bucură de libertate. 

— Amelia, spune el în timp ce mă apropii de catedră, 
e al doilea test pe care îl pici la materia mea. La celelalte 
abia ai reuşit să iei notă de trecere. 


— Ştiu. Am muncit foarte mult să iau note mai bune. 
Practic, învăţ cu prietena mea în fiecare seară! 


— Ai nevoie de creditul acesta ca să promovezi, spune 
el cu faţa impasibilă. 
— Voi obţine creditul, muncesc foarte mult. 


— Nu vreau să pici, Amelia. De asta l-am rugat pe 
unul dintre cei mai buni elevi ai mei să te mediteze. 


— N-am nevoie de meditator! Mă ajută Charlotte! 


— Charlotte trebuie să se concentreze asupra notelor 
ei, şi nu să ajute un elev cu probleme. 


— Cine a acceptat să mă mediteze? întreb eu, ezitant. 


Următoarele lui cuvinte m-au şocat atât de tare, de 
parcă m-aș fi electrocutat. 


— Aiden Parker. 

— Ce? 

— Aiden te va ajuta. Stabileşte cu el când vă puteți 
întâlni. Şi mă aştept ca notele tale să crească simțitor. 

— Dar ce ştie Aiden de analiză matematică?! 


Îmi amintesc vag de privirea pe care am aruncat-o 
asupra lucrării lui, când a predat-o. Era plină de răspunsuri 
încărcate de siguranţă. 

— Aiden este unul dintre cei mai buni elevi de la 
clasele a douăsprezecea, la multe materii. Are şanse mari la 


141 


Jessica Cunsolo 


majoritatea facultăţilor. Nu cred că te poate medita cineva 
mai bun ca el. 


Ştiam că Aiden e deştept, dar nu știam că e atât de 
deştept. 

Poate că nu vrea să afle lumea că e deștept, fiindcă 
i-ar strica faima de băiat rău? Adică pe Ethan l-a intimidat 
cu o simplă propoziţie şi lumea sare, efectiv, din calea lui pe 
hol. Dacă s-ar nimeri o pietricică în calea lui, pe care el nu 
s-ar obosi s-o ocolească, pietricica aia ar face picioare şi s-ar 
da din drum doar văzându-i privirea amenințătoare. 

— Nu putem găsi un alt elev bun din şcoală care să 
mă ajute? protestez eu. 

Domnul Fidiott îmi aruncă o privire amuzată. 

— Tu îţi închipui, probabil, că ai de ales. L-am rugat 
deja pe Aiden să te ajute şi el a fost de acord. Te ajută el sau 
rămâi corigentă la analiză şi nu termini şcoala. E simplu. 

Sună clopoţelul, anunțând că s-a terminat a doua 
oră şi mai avem cinci minute să ajungem la cea de-a treia. 
Domnul Fidiott se ridică să şteargă tabla. 

— Ar trebui să stabiliți întâlnirile cât mai curând 
posibil. 

Face o pauză. 

— Şi acesta a fost clopoţelul, du-te la oră. 

E felul lui de a-mi spune „așa rămâne” şi de a mă goni 
din clasă. 

Oftez şi plec bombănind. Până la urmă, ce ştie 
domnul Fidiott? Numele lui conţine în el cuvântul „idiot”. 

De ce crede el că aș avea de profitat de pe urma lui 
Aiden mă depășeşte. 

Chiar şi aşa, de ce ar accepta Aiden să mă mediteze? 
De ce mi-ar arăta lucrul acesta prea puţin ştiut — că, de fapt, 
e un geniu? Am stabilit că nu ne urâm şi eu am ajuns la 
concluzia că acţiunile lui arată că mă consideră prietenă, 
dar asta nu înseamnă că ar fi dispus să petreacă timp 

suplimentar cu mine. Nu cred că moare de grijă că rămân 
corigentă la analiză şi nu mai promovez. 


Asta e o tâmpenie. Aiden abia poate să vorbească cu 
mine ca un om normal, cum să mă înveţe el, ca să pricep 
analiza? Probabil o să se înfurie pe mine că nu pricep vreo 
teorie, eu o să mă răţoiesc la el şi vecinii o să cheme poliţia. 
să vadă ce e cu ţipetele alea. 

La prânz, mă aşez exact lângă Elevul Anului, şi nu la 
locul meu obişnuit. 


— Ce naiba, Aiden? 

Nu îmi pasă că l-am întrerupt pe Aiden în timpul 
monologului lui despre nu ştiu ce meci de fotbal. 

— Bănuiesc că nu ţi-a plăcut discuţia cu domnul 
Fidiott, spune Aiden. 

— Ce discuţie? întreabă Annalisa când se aşază, cu 
Julian și Noah în spatele ei. 


— Profesorul de analiză mi-a spus că am nevoie de 
un meditator ca să-mi îndrept media. Dacă nu trec, nu 
termin şcoala. Îl pune pe Aiden să mă mediteze, spun eu 
îmbufnată. 


Niciunul, cu excepţia lui Charlotte, nu pare surprins 
că Aiden e destul de deştept ca să mă mediteze. Presupun 
că, fiind ca fraţii atâţia ani, ştiau că Aiden e un geniu. 

— Ce naiba, frate?! exclamă Noah. Eu te rog mereu să 
mă ajuţi la mate şi tu n-o faci niciodată! 

— Fiindcă eşti iremediabil, pufneşte Mason în râs. În 
plus, ţi-a găsit-o pe fata aia sexoasă cu care facem a cincea 
oră să te ajute. 


— Sunt convins că ţi-a plăcut mai mult compania ei 
decât a mea, adaugă Aiden, tot cu aerul acela plictisit, dar 
ceva mai amuzat. 


— O, da! Monica a fost grozavă. Dar n-am învăţat 
prea mult, rânjeşte Noah. 

— În fine, îi readuc eu la subiectul zilei. De ce te legi 
la cap cu meditaţiile mele? Nu mi-ai făcut impresia că eşti 
genul de meditator. 

— Nici pe departe, adaugă Julian încet. 

Aiden se uită urât la el, iar Julian continuă, fără să fie 
impresionat. 

— Ce e? E adevărat? 

Aiden se uită din nou la mine cu o expresie neutră. 

— Ce? Un prieten nu poate să ajute alt prieten? 

Poftim? A zis... A zis că...? 

— Deci tu mă consideri prietenă? 

Vocea mea sună mai nesigur decât am sperat. Ochii 
lui cenușii şi pătrunzători se uită într-ai mei şi intensitatea 
privirii lui îmi face inima să bată puțin mai repede. 
Ţinându-mă prizonieră cu ochii, spune cu vocea lui calmă 
şi profundă: 

— Nu mă ofer voluntar să pierd timpul cu oricine. 

Nu mai respir. Pentru că nu mai pot suporta 
intensitatea privirii lui, mă uit în altă parte, rugându-mă în 
gând să nu roşesc. 

— Aha. 


Mă drăcui în gând că nu sunt capabilă să găsesc 
altceva de spus. 


Conversaţia se întoarce la comentariile lui Mason 
despre fotbal şi eu stau acolo tăcută, gândindu-mă la 
cuvintele lui Aiden. Lângă mine fiind, îl simt cum se 
apropie cu faţa periculos de aproape de urechea mea. Îi 
simt respiraţia fierbinte când îmi spune în șoaptă: 

— În plus, trebuie să descopăr şi ce ascunzi. 


Întore capul și îl văd cum se reazemă de spătar cu 
o expresie neutră, de parcă n-ar fi spus niciodată nimic. Îl 
privesc cu ochi mici când ia o gură de suc. În niciun caz n-o 
să-l las pe Aiden să scoată ceva de la mine. 

Ziua zboară destul de repede de când mintea mea e 
ocupată cu chestia cu meditaţiile. Poate că n-o să fie aşa de 
rău să mă mediteze Aiden. Dumnezeu ştie că am nevoie de 
orice ajutor. 

Închid dulapul și apoi îmi fac loc printre grupurile de 
elevi, sperând să-l prind pe Aiden înainte de a pleca. După 
ce ies afară şi mă uit în parcare, mă simt ușurată când îl 
văd că e încă acolo, stând în picioare lângă Dodge-ul lui 
Challenger negru. Stă de vorbă cu Mason şi Julian, care au 
maşinile parcate de o parte şi de alta. 

— Aiden! 

Întind gâtul când ajung la cele trei siluete înalte. 
Mason zâmbeşte radios, Julian zâmbeşte şi el. Aiden 
îşi încrucişează braţele la piept, verifică parcarea cu 
strâmbătura lui caracteristică şi apoi se uită la mine. 


Când îl văd aşa — cu trupul lui înalt şi musculos în 
faţa mașinii mişto, cu mușchii pronunţaţi, în timp ce își 
ţine braţele încrucişate, şi cu expresia aia dură — e uşor 
să-ţi dai seama de ce e așa de intimidant. Mi-am amintit 
brusc de acel Aiden care i-a bătut singur pe toţi fotbaliştii 
ăia la petrecerea lui Noah; la acel Aiden care poate intimida 
pe oricine doar cu o privire dură. Roşesc când mă gândesc 
că a făcut toate lucrurile astea pentru mine. 


— Nu am stabilit când să mă meditezi. Avem lucrare 
săptămâna viitoare. 

Mă uit drept în ochii lui de oţel. 

— Vin eu la tine mâine la şapte. 

Se îndreaptă spre portiera şoferului. 

Mama pleacă mâine după-amiază, aşa că o să avem 
toată casa la dispoziţie. Nu ştiu din ce motiv, gândul că 


Aiden va veni la mine acasă, că vom fi doar noi doi îmi 
stârneşte fluturi în stomac. Atunci îmi amintesc că vrea 

să afle ce ascund. A mai fost la mine acasă, dar niciodată 
înăuntru. E ocazia perfectă să tragă cu ochiul la viaţa mea. 


— Dece să nuvin eu la tine? Sau altundeva, la bibliotecă 
poate? 


E] se întoarce spre mine și spune: 
— Acasă la tine. La șapte. 
— Poate fi vreodată... 


Insulta mea pentru încăpăţânarea lui Aiden e 
întreruptă de zgomotul unui motor care devine mai puternic 
pe măsură ce se apropie. 

Mason şi Julian înţepenesc amândoi și se uită în jur, să 
vadă de unde se aude. Zgomotul de motor îl aduce din nou pe 
Aiden lângă noi, cu muşchii încordațţi şi cu o privire asasină. 
Mustangul roşu cu care e plimbată Kaitlyn se opreşte fix în 
faţa noastră. Şoferul oprește motorul şi un tip se dă jos din 
maşină. 

E înalt, dar nu de 1,95 m, ca Aiden. Părul blond e ras în 
părţi, dar sus e lung şi prins în coadă. E și frumos bronzat, şi 
recunosc că arată mişto, mai puţin sclipirea aia răutăcioasă 
din ochii lui căprui, ostili. 

Trânteşte portiera şi se apropie de noi cu un rânjet 
agresiv. Aiden face imediat un pas în faţă şi mă împinge 
în spatele lui. Stă cu picioarele bine înfipte în pământ, cu 
braţele încrucişate la piept şi cu mușchii încordaţi ca pentru 
luptă. Mason și Julian îşi iau locul lângă el, într-o poziţie 
asemănătoare. 

Mă mişc puţin, ca să-l văd pe tip din spatele lui Aiden. 

— Ryan, mârâie Aiden. 

Deci acesta e Ryan, infamul de la Silver care rivalizează 
cu Aiden. Rânjetul lui îmi stârneşte fiori pe şira spinării. 

— Calm, băieţi. N-am venit să mă bat. Deocamdată... 


— O să te facem praf ca de obicei, Simms, replică 
Julian. 


— Iubire! 

Kaitlyn îl ia în braţe pe Ryan şi îl sărută, după care se 
uită la noi, agățată de el. 

— Vai, Aiden. Joacă-te frumos cu noul meu iubit, 
rânjeşte ea. 

Pff, am dubii că măcar îl simpatizează. Toţi ochii se 
îndreaptă spre mine şi îmi dau seama că am pufnit tare. 

— Asta etârâtura care ţi-a stricat maşina? o întreabă el 
pe Kaitlyn, uitându-se fix la mine. 

— Asta e, mârâie ea, cu ochii strălucind a triumf. 

Aiden se apropie mai mult de Ryan, blocându-i 
privirea. 

— Îţi sugerez s-o tai de aici, Simms. 

Ryan îi face semn lui Kaitlyn să urce în mașină, iar ea 
se îndreaptă spre portieră. 

— Îi sugerez să-ţi păzești târfa, Parker. 

Ryan se apleacă să se uite iar la mine. 

— Ar fi păcat dacă i s-ar întâmpla ceva. 

Cine se crede idiotul ăsta, să mă amenințe pe mine? 
Sunt gata să-l dau la o parte pe Aiden, ca să-l pot insulta 


personal pe nemernic, dar dintr-odată timpul pare că se 
domoleşte şi totul se întâmplă cu încetinitorul. 


Nici o clipă nu trece după ce termină Ryan de vorbit, 
că Aiden îşi trage braţul în spate. În mai puţin de o fracțiune 
de secundă îmi amintesc de ce mi-a spus Noah cu mult timp 
în urmă, în ziua în care m-am întors la şcoală după ce am 
fost la spital. Mi-a spus că Aiden nu îşi permite să mai fie 
suspendat. Dacă l-ar lăsa lat pe un individ în curtea şcolii, 
ar primi mai mult decât o suspendare. Îl apuc de braţ și mă 
strecor pe lângă el, să ajung în faţa lui. Dau drumul braţului 
şi îmi pun palmele pe pieptul lui, încercând fără succes să-l 
împing puţin, uitându-mă în ochii lui arzători. El se uită la 
mine cu sprâncenele împreunate, ca şi cum s-ar întreba ce 
naiba fac. 


— O să fii suspendat, îl avertizez eu. 

El mă studiază câteva secunde, după care lasă braţul 
jos şi se uită la Ryan, care a făcut ochii mari când şi-a dat 
seama că a fost la câteva secunde de a fi făcut praf. 

Așa, nemernicule. Aiden era gata să-ți spargă faţa. 

— Pleacă. Acum, latră Aiden. 

Kaitlyn se urcă în maşină şi Ryan face câţiva pași cu 
spatele, ochi în ochi cu Aiden. 

— Nu s-a terminat, Parker, ameninţă el. 

— Mă bazez pe asta. 

Dacă n-aş fi fost prietenă cu Aiden, mi-ar fi fost sincer 
frică de el. Nu ştiu cum poate Ryan să-l provoace direct, 
fără să facă pe el. Urcă în maşină şi noi ne uităm cum iese 
din parcare, huruind enervant. Abia când nu i se mai vede 
maşina mă uit la Aiden și îmi dau seama cu întârziere că ţin 
şi acum mâinile pe pieptul lui ferm. Fac un pas înapoi şi las 
mâinile jos, stânjenită. 

— ÎL detest pe individul ăsta, mormăie Mason. 

— Mai precis, cine e? întreb eu. 

Nu primesc răspuns. Dar capăt o privire acuzatoare de 
la Aiden. 

— Ce-a fost în capul tău? Puteam să te lovesc! se 
răsteşte el tare. 

— Dar nu m-ai lovit. 

— Dar aș fi putut! 

Mă apropii de el puţin și întind gâtul ca să mă uit în 
ochii lui cenușii, agitaţi, încercând să-i transmit încrederea 
pe care o am în el. 

— Dar n-ai făcut-o. 

— Nu-mi vine să cred că e a doua oară când îţi spun să 
nu te bagi în mijlocul unei bătăi, spune el. 

— Am intervenit pentru tine, Aiden, spun eu, sperând 
că obrajii mei nu arată așa cum se simt: fierbinţi. Uită-te şi 
tu — sunt elevi şi profesori peste tot. 

Arunc aceste cuvinte tocmai când se uită direct la una 
dintre directoarele adjuncte, care se urcă în mașină peste 
doar câteva rânduri de locul în care ne aflăm. Se uită iar la 
mine şi în ochii lui se citește o emoție necunoscută. 


— Ar fi meritat. 
— O să mai ai ocazia, intervine Julian. 
Sunt scoasă din mica mea bulă cu Aiden de sunetul 


vocii lui Julian şi mă îndepărtez de Aiden a doua oară în 
ultimele cinci minute. 


— Acum îmi spune şi mie cineva cine e? întreb eu. 


— Ryan Simms. E de la Silver, un tip cu care nu vrei să 
te încurci, spune Mason. 


— Terog. Dacă l-a atins Kaitlyn cu mâinile ei scârboase, 
nu vreau să am de-a face cu el. 


— A zis că e iubitul ei. E clar că se mişcă repede, 
glumeşte Mason. 


— E logic. Se simte respinsă de Aiden, așa că se duce 
la tipul care îl urăşte la fel de mult ca ea, explic eu, punând 
piesele cap la cap în timp ce vorbesc. 


— Atunci se potrivesc perfect unul cu celălalt, adaugă 
Julian. 


— Ai de gând să-mi spui de ce îl urăşti pe individul ăsta 
sau... 

— Nu contează, tu ține-te departe de el, spune Aiden, 
recăpătându-şi expresia impasibilă, dar tot iritat de întâlnire. 

Se îndreaptă din nou spre portieră. 

— Du-te acasă şi învaţă, Amelia. 

Urcă în maşină şi motorul puternic prinde viaţă, apoi 
iese din parcare și dispare pe şosea. 

— Chiar a plecat fără să-mi spună cine e individul? 
M-a ameninţat! mă justific eu în faţa lor. 

Mason îmi aruncă un zâmbet obosit. 

— Hai, ursule K, te conduc la mașină. 

Ne luăm la revedere de la Julian şi pornim spre celălalt 
capăt al parcării. 

— Serios, Mason. Ryan m-a ameninţat. Cred că am 
dreptul să știu de ce îl urâţi. 

El oftează. 


— EI şi Aiden au o poveste lungă. Întotdeauna s-au 
urât. 

Sunt gata să deschid gura să întreb de ce, dar Mason 
mă opreşte. 

— Nu pot să-ţi spun de ce, ai încredere în mine când 
îţi spun că e cel mai mare nemernic de pe planetă și că e mai 
bine să nu-l cunoşti. 


Ajungem la maşina mea, dar eu nu fac nicio mişcare 
să mă urc. 

— O să fie o problemă pentru noi? 

Mason râde fără veselie. 

— El întotdeauna e o problemă. 


— Kaitlyn pune ceva la cale. N-a mai făcut nimic de 
când „s-a despărţit” de Aiden, iar acum e cu duşmanul lui? 

— N-o să ţi se întâmple nimic, ursule K. O să am eu 
grijă de asta. 

Forţa și hotărârea cu care face Mason declaraţia mă 
fac să roşesc. 

— Nu mă îngrijorează Kaitlyn. Mă descurc și singură, 
ai uitat? 

Am avut chestii mai grave ca farsele ei jalnice şi 
sâcâielile ei. Şi-apoi, dacă se ajunge la bătaie, sunt sigură că 
pot s-o bat. 

— Te cred, ursule K. 


Îmi oferă un zâmbet fermecător, dar care nu se 
oglindește şi în ochii lui. 

E aproape șapte și îmi tot frământ puloverul, agitată 
de venirea lui Aiden. Trebuia să mă fi schimbat? Să fi făcut 
un pic de curăţenie? Ce o să creadă despre casa mea? Stai, de 
ce îmi pasă? 

Cu cinci minute înainte de șapte se aude soneria și, 
când deschid ușa, el e acolo, superb ca întotdeauna. 

— Hei, spun eu când Aiden intră în casă. 

— Eşti pregătită să înveţi? mă întreabă el, în timp ce se 
descalță. 

— Depinde. Tu eşti gata să-mi predai? 

Şi să nu fii nesuferit e ceea ce nu adaug. 

El îmi aruncă un rânjet și mă urmează în casă, după 
care îşi pune lucrurile pe masa din bucătărie. Înainte să mă 
mai întreb dacă Aiden o să-și ia treaba în serios, el trece direct 
la subiect, scoate o problemă obișnuită şi îmi explică cum 
se rezolvă. Trebuie să mă stăpânesc, să nu mă arăt şocată. 
Explică problema răbdător şi calm, nu seamănă deloc cu acel 
Aiden pe care îl cunosc eu. 

Îi urmez paşii ca și cum ar fi o hartă care duce la o 
comoară pierdută, dar de fiecare dată când încerc, tot nu 
ajung la rezultatul de la sfârșitul manualului. 

— Aiden! Am făcut exact cum ai spus tu și nu e ăsta 
rezultatul! 


Îi bag calculatorul în ochi, să-i arăt rezultatul greșit. 


151 


Jessica Cunsolo 


— Ştiam eu! Ştiam că îţi baţi joc de mine! Măcar ai 
de gând să mă ajuţi sau vrei să te distrezi văzându-mă că 
greşesc? E o pierdere de timp — nici măcar nu o iei în serios! 

El se uită calm la ecranul calculatorului meu, apoi se 
uită la mine cu o faţă complet lipsită de emoție. 

— Amelia, spune el, calculatorul tău e setat greşit. 

— Ce? 

Sunt convinsă că mi-a dispărut culoarea din obraji 
când m-am uitat din nou la calculator, și ce să vezi? E setat 
greşit. 

Mă aştept la un comentariu sarcastic sau la o remarcă 
nesuferită din partea lui, dar el nu spune nimic. Doar 
recapitulează pașii pe care trebuie să-i urmez. 

— Dar... dar asta e chiar logic! 

Aiden se reazemă de spătarul scaunului și îşi în- 
crucișează braţele la piept, cu un zâmbet triumfător. 

— Asta fiindcă e simplu. 

— Dar la test am avut un exerciţiu similar pe care l-am 
greșit. 

— Până acum nu m-ai avut pe mine să te ajut. 

Chiar râd. Ce zici de asta? Aiden e chiar un profesor 
bun. E răbdător și înţelegător, nici nu se compară cu 
nesuferitul pe care îl știam. Ba chiar am comandat o pizza 
spre final şi am mâncat-o împreună ca şi cum eram prieteni 
vechi. La vreo trei ore după prima mea izbucnire jenantă, 
Chiar înţelegeam ultimele lecţii care se predaseră în ultimele 
două săptămâni. 

Acum, când s-a făcut zece și jumătate, hotărâm să 
încheiem. 

— Îți mulţumesc. Și îmi cer scuze că am tipat la tine. 

Mă ridic și strâng cutia de pizza. 

Se ridică şi el şi ia farfuriile. 

— Faci progrese. 

— M-ai ajutat surprinzător de mult, zâmbesc eu. Nu 
mi-am închipuit vreodată ca tocmai tu să mă poţi ajuta. 
El se reazemă de dulap și muşchii i se pronunţă când 
îşi încrucișează braţele la piept. 
— Cum? Nu credeai că sunt destul de deștept? 


— Nu, nu e vorba de asta. În fine, poate şi asta. În 
primul rând, nu credeam că o să ai destulă răbdare. Dar 
cred că sunt şi un pic surprinsă că eşti cu adevărat genial. 
Nu pentru că nu ai părea deştept, dar ai aerul ăla, gen „nu 
mă interesează nimic, dispari din faţa mea”, turui eu, lăsând 
vorbele să-mi iasă din gură înainte să-mi dau seama ce spun. 

În loc să se simtă jignit de cele spuse, Aiden îmi aruncă 
o privire serioasă. | 

— Notele bune sunt singurele care mă pot ajuta să plec 
din cloaca asta. 

— Ah. 

N-am încetat niciodată să mă gândesc ce viaţă duce 
Aiden. Conduce o maşină destul de scumpă, dar niciodată 
nu vorbeşte despre familia lui. Pe de altă parte, nici eu nu 
vorbesc. 


EI îşi îndreaptă spatele şi îşi ia rucsacul de jos. 

— Trebuie să plec. Când se întorc părinţii tăi? 

— Mama vine probabil mâine după-masă. 

A ridicat o sprânceană o fracțiune de secundă, sufi- 


cient cât să-mi dau seama că a văzut că n-am pomenit nimic 
de tata. Dar nu spune nimic. 


— Eşti singură în noaptea asta? 

Îmi dau părul după ureche, simţindu-mă puţin vul- 
nerabilă. 

— Mda, de obicei sunt singură. 

— Asta explică bâta de baseball. 

— A, da. Speram că ai uitat de asta. 

Roșesc. 

— O să fii OK, singură aici? 

— Interesează pe cineva? glumesc eu, încercând să 
nu mă gândesc prea mult dacă asta înseamnă că lui Aiden îi 
pasă de mine. 

— Ai spus că mama ta e rareori acasă. Tatăl tău unde 
e? mă întreabă el. 

Normal că trebuia să întrebe. Am lăsat o portiță 
deschisă când nu am vorbit de tata şi Aiden o să tot încerce 
să mă descoasă până când o să-mi descopere secretele. 

Nu știu dacă e vorba de progresul pe care l-am făcut 
azi ca prieteni, sau de deschiderea lui față de mine, când mi-a 
spus că vrea să plece din oraș, sau poate de faptul că știu că 
el nu-și cere scuze pentru nimic, dar ceva m-a făcut să-i spun 
adevărul. 

— A murit. 

Presupun că a fost una dintre teoriile lui, pentru că nu 
a părut surprins. În schimb, m-a surprins el când mi-a spus 
solemn: 

— Şi mama mea. 

M-am gândit că nu ar aprecia o scuză, așa că nu i-am 
oferit-o. Sunt doar surprinsă că e deschis față de mine. Aiden 
este imaginea clasică a copilului închis în el, cu expresiile lui 
impasibile, şi nu-mi vine să cred că mă lasă să intru în viaţa 
lui. 

— Când? 

— Când aveam zece ani. Cancer. Tatăl tău? 

— Acum un an şi ceva. Şofer băut. 

Îmi mut privirea. 

El tace un moment, după care spune: 

— L-au prins pe individ? 

Din nou, nu știu ce mă face să fiu atât de deshisă și de 
sinceră cu Aiden în seara asta, dar asta nu mă împiedică să 
nu mă uit direct în ochii lui cenușii, intuitivi. 

— El a fost şoferul beat. 


Nimănui nu i-am spus asta până acum. Nu am spus-o 
niciunuia dintre prietenii pe care i-am avut în alte orașe. 
Întotdeauna am încercat să nu mă apropii prea mult de ei, în 
caz că o dau în bară și ne mutăm din nou. Poate am obosit să 
mă distanţez de persoanele în care ştiu că pot avea încredere. 
Poate am obosit să tot mint, de un an încoace. Poate am pur 
și simplu nevoie de cineva cu care să vorbesc, pentru că 
niciodată nu am avut timp să-l plâng, după toate câte s-au 
întâmplat. Indiferent ce e, lucrul acesta mă face să-l privesc 
pe Aiden în ochi şi să spun cu glas tare adevărul despre tata. 

Mă uimeşte când se apropie de mine, cu vădită 
îngrijorare în ochi. 

— Ce s-a întâmplat? mă întreabă el blând, în contrast 
izbitor cu tonul lui, de obicei aspru. 


— Eram acolo. 


Îmi întorc privirea şi ochii mi se umezesc ușor 
amintindu-mi de noaptea aceea îngrozitoare. 


Eram la mall şi pierdusem autobuzul, ultima cursă 
din seara aceea. Mama avea un zbor de noapte spre Italia, 
încerca să stea cât mai departe de casă. Încerca să fugă de 
problemele ei, ca de obicei, cufundându-se în muncă. Să 
zboare departe de căsnicia ei care se destrăma și de un soţ 
care o sufoca — un soţ care a apelat la alcool, ca să nu fie 
nevoit să înfrunte realitatea căsniciei eşuate. Părinţii mei au 
fost înstrăinaţi de când mă știu eu. Nu se atingeau niciodată. 
Nu mâncau niciodată împreună. Atmosfera era încordată 
când erau amândoi acasă. Poate ani de neglijare din partea 
tatălui meu sau poate mama își dăduse seama, în sfârşit, că 
se căsătorise prea devreme — nu mi-au spus niciodată, dar 
nici nu trebuiau să-mi spună. Ştiam că relaţia lor era un 
dezastru. Părinţii ar trebui să aibă mai multă încredere în 
copiii lor — văd mai mult decât lasă să se înţeleagă. 

Lumina lunii îi dădea o strălucire stranie parcării 
pustii unde stăteam, la o curbă, aşteptându-l pe tata. Trecuse 

o oră de când îl sunasem să vină să mă ia și deveneam tot 
mai neliniștită. Mă mișcam neliniștită și mă certam în gând, 
promițându-mi că, dacă venea, niciodată n-aveam să mai 
întârzii undeva, cum întârziasem la autobuzul acela afurisit. 
Probabil aș fi ajuns acasă pe jos până la momentul în care 
SUV-ul tatălui meu a oprit în curbă, dar era târziu, era 
întuneric şi până atunci întotdeauna venise să mă ia. 

Deja agitată și neliniştită din cauza împrejurimilor 
sinistre, am sărit în mașină fără să stau pe gânduri, iar tata a 
pornit, practic, înainte să închid portiera. Mirosul m-a izbit 
instantaneu. Totuși mi-am pus centura, m-am întors spre 
tata și am observat că se clatina puțin și strângea din ochi ca 
şi cum nu vedea bine. 

Mi-am dat seama că era supărat. În realitate, el nu 
obișnuia să bea înainte să ajungă să se certe atât de mult cu 
mama, așa că nu știusem cum se comporta când era beat. 
Dar când certurile deveniseră mai aprinse și mai frecvente și 
când începuse să bea mai des, ajunsesem să-mi dau seama că 
bea când era supărat. 


Ce naiba, copile? De ce a trebuit să vin să te iau? Nu 
poţi să iei şi tu autobuzul ăla nenorocit ca un copil normal? 


Atunci am ştiut că era beat — în afară de faptul că i se 
împleticea limba, era prima dată când îmi spunea „copile”. 

Ținea strâns volanul în mână, în timp ce se lăsa 
alimentat de furie și deja depășise limita de viteză cu cincizeci 
de kilometri. 


Normal că nu. Ai încurcat orarul autobuzului, cum le 
încurci mereu pe toate! 


Tata nu era un om rău. Nu m-a lovit niciodată, mereu 
mă ducea în oraş și îmi cumpăra tot ce voiam. Doar că nu 
era bine să fii prin preajmă când viaţa lui era țăndări și el era 
beat. 

Tată. Opreşte maşina. Strângeam centura de 
siguranţă în mână, fiindcă nu mă simţeam în siguranţă cu 
un şofer beat. 

Să nu-mi spui tu mie ce să fac! Eu sunt adultul aici! 


Maşina a accelerat și mai mult, iar furia tatălui meu 
emana din el în valuri. 


Am intrat în panică. Tată! Încetinește!! 
Ti-am zis să nu-mi mai spui ce să fac! Destul îmi 
spune maică-ta! Doamne, eşti exact ca ea! 


Mașina a zvâcnit când a forțat din nou pedala de 
acceleraţie și în jur totul se vedea ca prin ceaţă. 


Tată! am urlat eu. 

Ce e? N-ai încredere în tatăl tău? 

Am început să plâng. Ești beat! Opreşte maşina! Te 
rog, tată! Vreau să cobor! 

Normal că n-ai încredere în mine! Exact ca mai- 
că-ta! Sunt perfect capabil să conduc, vezi? 


Mașina a făcut repede spre stânga când a întors violent 
volanul în direcţia aceea și corpul meu s-a mișcat odată cu 
mașina. Apoi, la fel de rapid, mașina a revenit pe bandă, tot 
cu o mișcare bruscă, iar eu m-am lovit cu capul de geam din 
cauza violenţei și a rapidităţii mișcărilor. 

Vezi? Ştiu ce fac! 

Mergeam în continuare cu viteza luminii. Mi se 
prelingeau lacrimile pe obraji de atâta frică și acum mă durea 
și capul fiindcă mă lovisem tare de geam. 


Opreşte! am ţipat eu. Lasă-mă să cobor! Acum! 


În loc să mă asculte, a repetat acţiunea, „dovada” lui 
că știa ce făcea. A intrat pe contrasens, după care a revenit 
rapid pe banda noastră. A mai făcut-o o dată, numai că acum 
tocmai intram într-o intersecţie întunecoasă. S-a auzit un 
scrâşnet puternic când mașina a lovit cu partea din spate 
stâlpul cu semaforul. Timpul s-a oprit. Zgomotul a dispărut, 
înlocuit de un fel de bâzâit surd. Maşina s-a învârtit de câteva 
ori în intersecţie, după care am fost orbiţi de nişte faruri. 


A fost ca și cum ciocnirea aceea ar fi dat din nou play. 
Timpul a părut că accelerează şi bâzâitul acela surd a fost 

înlocuit de zgomote asurzitoare: geamuri sparte, scrâșnete 
de metal şi tipetele unei fete îngrozite. 


Privind în urmă, probabil eu eram fata. 


Am fost aruncată în aer când mașina s-a răsturnat o 
dată și încă o dată, dar s-a întâmplat atât de repede, încât nu 
ştiu de câte ori s-a răsturnat sau cât de mult a durat. Când 
mașina s-a oprit, în sfârșit, intersecţia nici măcar nu se mai 
vedea. Am aterizat pe roți — cu partea dreaptă în sus. 

Eram dezorientată, confuză. Capul îmi bubuia și mă 
simțeam teribil de ameţită. Aveam o durere ascuţită în braţ, 
tot corpul mă durea și era o grămadă de sânge. Tata nu era 
pe scaunul lui; nici măcar în mașină nu era. 


Poliţiştii mi-au spus mai târziu că nu avusese centura 
de siguranţă și că zburase prin parbriz după coliziunea cu 
cealaltă mașină. Dar mi-au spus că era mort înainte să zboare 
prin parbriz, pentru că și-a rupt gâtul când s-a lovit cu capul 
de volan, în momentul ciocnirii. 

Trupul lui aterizase la jumătatea străzii. Când para- 
medicii mă cărau pe targă, am întors capul exact la timp să-i 
văd cum îi acoperă trupul zdrobit. 

Mi-aş fi dorit să n-o fi făcut. Imaginea aceea mă va 
bântui până la moarte. Aşa cum mă va bântui și imaginea 
pe care am văzut-o înainte să-mi pierd cunoștința: lângă 
o mașină distrusă, cu roţile în sus, paramedicii puneau un 
cearșaf peste trupul lipsit de viaţă al unei fetiţe de şase ani. 

— Amelia? Eşti OK? 

Vocea blândă a lui Aiden mă readuce în prezent. 

Îmi pune mâna pe umăr şi simt cum căldura lui mă 
arde, pur și simplu, prin tricoul subțire. Duc mâna la faţă şi 
îmi şterg lacrimile trădătoare care mi-au scăpat din ochi. 

Cât timp am fost oare pierdută? Aiden nu pare iritat; 
pare sincer îngrijorat. Dau din cap, mută, răspunzându-i la 
întrebare, şi îmi şterg ultimele lacrimi de pe obraz. Îi simt 
degetul mare pe umărul meu, mișcându-se încet, înainte 

și înapoi și liniştindu-mă într-un fel în care niciodată nu 
mi-am imaginat că poate să o facă un gest atât de mic. 

— Ai fost... ai fost rănită? 

Mă uit din nou la el și dau din cap. 


— Mână ruptă, coaste rupte, entorsă la mână, contuzii, 
câteva julituri și vânătăi. Dar chiar am avut noroc. Tata... 


Mă înec din nou și îmi întorc privirea. 


A trecut atât de mult timp de când nu m-am mai gândit 
cu adevărat la el — la trauma prin care am trecut în noaptea 
aceea. A fost umbrită de tot ce s-a întâmplat după ziua aceea. 
Niciodată nu m-am gândit la faptul că am fost acolo când 
tata a murit. Aş fi putut să fac ceva, aș fi putut face ceva altfel, 
ca să previn asta. Ar fi putut să fie și acum aici. Aş fi putut să 
fiu şi acum acasă, şi nu să mă mut tot timpul. Iar Sabrina... 


— Tata. 

Încerc din nou, cu ochii în perete. 

— A ieşit prin parbriz înainte de a se rostogoli mașina. 
Mi s-a spus că a murit repede şi că probabil era prea beat ca 
să fi simţit ceva. 


Râd fără veselie. 


— Ca și cum asta ar trebui să mă facă să mă simt mai 
bine. 

Mâna lui Aiden s-a încleştat în pumn pe lângă trup, 
ca și cum ar fi încercat să se stăpânească. Atunci sesizez că 
tot corpul lui e încordat și, când mă uit din nou la el, are iar 
expresia aceea dură. În ciuda faptului că toată atitudinea lui 
sugerează furia, mâna de pe umărul meu rămâne blândă și 
degetul lui mare mă mângâie și acum, liniștitor. 

Expiră pe nas și fălcile i se relaxează puţin. Lasă jos 
mâna care a fost pe umărul meu, mâna aceea liniștitoare, şi 
se uită în peretele din spatele meu. 


— Nici tata n-a fost prea grozav. Când aveam nouă ani, 
am aflat că mama e însărcinată cu gemeni. Doi băieţi. E un 
lucru rar ca o femeie care are cancer să rămână însărcinată şi 

ea nici măcar nu credea că va mai putea avea vreodată copii, 
continuă el, strângând iar pumnii, cu un văl subţire de furie 
peste ochii lui de obicei apatici. Tata i-a spus că nu poate să-i 
ţină, cu toate facturile medicale și celelalte cheltuieli. 

Îmi ţin respiraţia, sunt atât de captivată de cuvintele 
lui. Se întâmplă rar să se deschidă în faţa cuiva şi nu vreau să 
fac ceva ca să-l descurajez. Se încrede în mine. 


— Ea a refuzat să facă avort, a continuat el, și el a 
plecat, pur și simplu, din viaţa noastră. Nu l-am mai văzut de 
atunci. 

De data asta era rândul meu să-l consolez pe Aiden și 
i-am pus mâna pe braţ, liniştitor. E groaznic. Tatăl lui şi-a 
lăsat copilul de nouă ani și soţia însărcinată şi bolnavă de 
cancer, pentru că nu voia să plătească facturile. 

— Nici tatăl meu vitreg n-a fost mai bun. 

— Ce... 


Înghit în sec, cu gura uscată, ştiind într-un fel ce îmi 
va răspunde. 


— Ce a făcut tatăl tău vitreg? 


Cuvintele mele par să-i amintească unde se află și ce 
spune și ochii lui se îndreaptă repede spre mine, cu expresia 
impasibilă de dinainte. 

— Ai spus că a fost o coliziune. A mai fost cineva rănit? 

Las mâna jos. Ştiu că vrea să schimbe subiectul și îi 
respect dorinţa. Deja s-a deschis foarte mult în fața mea, iar 
pentru cineva care nu lasă pe nimeni în viaţa lui, mi-a spus 
foarte multe. 


Aş fi putut să mint. Ar fi fost mai simplu. Ar fi fost 
mai bine. Dar, pur și simplu, n-am putut. Nu puteam să-l 
trădez, după ce el fusese atât de sincer şi mă lăsase să-l văd 
mai vulnerabil decât l-a văzut cineva vreodată. Minciunile 
costă și eu deja trăiesc într-o minciună uriaşă. Într-un fel, 
am simțit că trebuie să fiu sinceră, doar de data asta. 

— O fetiță. O chema Sabrina, mărturisesc eu încet. 
Avea doar șase ani când a murit. Și a fost doar vina mea. 


— Nu. Amelia! Nu poţi să... 


— A fost, Aiden! îl întrerup eu. Am pierdut autobuzul! 
L-am sunat pe tata să vină să mă ia. Am urcat în maşină cu 
un șofer beat! Aiden, eu am ucis-o pe fetiță! 

Acum plâng fără să mă mai stăpânesc, las emoţiile 
cărora nu le-am permis să se descătușeze de la moartea 
Sabrinei să curgă liber. Aiden nici măcar nu şovăie. Mă 
cuprinde cu braţul și mă trage aproape de el, iar corpul meu 
se potriveşte perfect în braţele lui sculptate. Îi iau și eu în 
braţe şi mă ghemuiesc în trupul lui cald și liniștitor; el mă 
ţine în braţe, iar eu plâng. 

Această unică îmbrăţişare, acest gest de afecţiune din 
partea unui băiat care în mod obișnuit e așa de indiferent și 
de aspru înseamnă pentru mine mai mult ca orice. Niciodată 
nu m-am simţit aşa în siguranţă, nu am fost atât de OK cu 
faptul că sunt vulnerabilă, încât asta mă face să-mi doresc să 
rămân pentru totdeauna în braţele lui. 

El își sprijină bărbia în creștetul capului meu, cu o 
mână mă mângâie uşor pe spate, linișştitor, iar cu cealaltă îmi 
mângâie părul. 

— Nu e vina ta. Nu tu i-ai turnat alcoolul pe gât. Nu 
tu i-ai pus cheile în mână. Nu tu i-ai spus să pună în pericol 
viaţa lui și viaţa singurei lui fiice. Nu este vina ta, să nu uiţi 
asta niciodată. 

— Dar Sabrina e moartă. Tatăl ei, Tony, a pierdut totul 
în ziua aceea. Soţia lui a decedat de curând şi din cauza mea 
e moartă şi singura lui fiică. 

Aiden îmi cuprinde obrajii în palme și îmi dă capul pe 
spate, ca să mă uit la el, ţinându-mă prizonieră cu ochii lui 
cenușii. 

— Nu. A. Fost. Vina. Ta. Tatăl Sabrinei n-are cum să 
creadă asta. 


Ba da. Știu sigur că asta crede. 

— Tu n-ai fost acolo, Aiden. M-am dus pe furiș la 
înmormântarea ei, m-am aşezat în spatele bisericii și a fost 
o tortură să îi văd pe toţi oamenii aceia care se adunaseră 
s-o plângă; toţi oamenii aceia care se adunaseră acolo să mă 
urască, pentru că eu eram cea din cauza căreia ea nu mai e. 

— Încetează, Amelia! 

Îmi dă drumul şi se retrage, frustrat, iar eu nu mă pot 
stăpâni, simt imediat că îmi lipsește căldura lui liniştitoare. 

— Nu a fost vina ta și cu asta, basta. Să spună cineva că 
nu e așa și îl bat de îi sună apa în cap. 

S-ar putea să fie nevoie. El nu l-a văzut pe Tony în ziua 
aceea. Arăta complet distrus și nesigur, ce să facă el cu viaţa 
lui acum, când prinţesa lui s-a dus, ultimul suvenir viu care 
îi amintea de soţia lui. 

Ochii lui. Erau tulburi; grei de suferinţă şi plini 
de durere. N-o să uit niciodată ochii aceia, pentru că 
transformarea lor este motivul pentru care viaţa mea s-a dat 
peste cap. 

Cu timpul, ochii aceia s-au schimbat, de la durere la 
disperare. 

De la disperare la deznădejde. 

De la deznădejde la furie. 

De la furie la răzbunare. 

Dar am dat din cap, în acord cu Aiden. 


Chiar n-am văzut nimic rău în faptul că mi-am deschis 
sufletul în faţa lui Aiden — la momentul acela, m-am simţit 
mai liniştită ca niciodată. Am avut cel mai bun somn de la 
accident. 


Dar când mă trezesc a doua zi, mă cuprinde panica. 
Şi mă ţine tot weekendul. Mintea mea surescitată se învârte 

în jurul tuturor motivelor pentru care nu ar fi trebuit să-i 
povestesc lui Aiden. 


Nu ar fi fost atât de rău dacă m-aș fi oprit la „tata a 
fost şoferul beat”, dar, cu cât discutam mai mult, cu atât 
mai mult mă simţeam îndemnată să-i spun adevărul. Avea 
ceva care mă făcea să mă simt atât de bine, să fiu OK cu 
faptul că sunt vulnerabilă, că am uitat să ţin garda sus și să 
mă ţin de scenariu. 


Nu am povestit niciodată nimănui lucrurile astea și 
acum, brusc, m-am hotărât să dezvălui cele mai întunecate 
secrete ale mele în faţa durului şcolii? Ce naiba, Amelia? 
Adună-te! 

Mama o să fie așa de supărată când o să afle. O să 
trebuiască să ne mutăm iar, va trebui să-și găsească iar o 
altă slujbă și în fiecare zi mă va detesta tot mai mult şi... nu. 


Mă opresc din plimbarea agitată. N-o să afle. Nu îi voi 
spune nimic, pentru că Aiden n-o să spună nimănui. Vreau 
să spun, în mod normal probabil le-ar povesti Băieţilor, 
pentru că ei fac totul împreună, dar nu le va spune. Nu și 
de data asta. Eu şi Aiden am avut aseară o conexiune la un 
nivel profund. Mi-a povestit despre mama şi fraţii lui. Mă 
întreb ce s-a întâmplat cu ei. 


Dar, în fine, cred că este destul de intuitiv să-și dea 
seama că nu vreau să afle cineva. 


Vreau să spun, n-a spus nimănui că Chase o iubește 
pe Charlotte, deci nu e ca și cum băieţii împart același 
creier; au și ei secretele lor. O să-l prind singur pe Aiden cu 
prima ocazie, ca să-mi confirme că nu va spune nimănui. 
Nu va spune. Ştiu eu. Pot să am încredere în Aiden. Sigur, 
am început prin a ne uri, dar acum suntem prieteni. Și-a 
deschis sufletul în fața mea. Are încredere în mine. Mă 
înţelege. 

Fac un duş şi îmi aranjez părul ciufulit, făcând o 
împletitură franțuzească la spate ca să ascund rădăcinile 

şaten-închis. Mă machiez ceva mai mult decât de obicei, ca 
să ascund pungile întunecate de sub ochi. 


Cum nu mai trebuie să-mi îndrept părul ușor ondulat, 
termin relativ repede și mai am vreo douăzeci de minute 
până să plec. 

Deschid dulapul şi scot o cutie veche de pantofi, 
ascunsă printre altele. Mă așez turceşte pe pat şi o pun în 
faţa mea. 


Aiden a fost prea aproape de aflarea adevărului 
aseară. Uitându-mă prin cutie, îmi amintesc de ce nu 
trebuie să afle mai mult. De ce nimeni nu trebuie să ştie 
nimic şi de ce e important să păstrez secretul. 


Primul lucru pe care îl scot e un teanc de tăieturi 
din ziare despre accidentul tatălui meu, sunt acolo detalii 
despre accident și fotografii cu SUV-ul nostru distrus și cu 
maşina lui Tony avariată. Până la urmă, planul lui Aiden a 
funcţionat. A vrut să mă mediteze ca să-mi afle secretele şi 
așa s-a întâmplat. A aflat mai mult decât aș fi vrut să afle 
cineva. Şi nici nu i-a fost greu. 


Ce nu ştie el, însă, este cât de mult l-a afectat pe Tony 
suferinţa. 


Scot un alt articol de ziar și îmi trec degetele peste titlul 
scris cu litere groase: THEA KENNEDY, DE ȘAISPREZECE 
ANI, A FOST RĂPITĂ. 


Scot altul: SUSPECTUL PRINCIPAL ÎN CAZUL 
RĂPIRII LUI KENNEDY ESTE TONY DERANDO. 

Şi așa mai departe, trec prin ele inconștient și 
mă opresc la unul: THEA KENNEDY A FOST GĂSITĂ 
TEAFĂRĂ; DERANDO, DE NEGĂSIT. 


Îl las deoparte și iau altceva: un bilet, pe care apar 
doar cuvintele Vei muri, cu un scris apăsat și dezordonat. 
Scot un alt bilet similar, și altul, şi altul — mai multe 
ameninţări cu moartea exprimate diferit prin același scris 
ameninţător. 

Umblând prin hârtii, ajung la un obiect pe care este 
capsată o fotografie. Este singura fotografie existentă cu 
fata aceasta. Are părul blond, tuns bob şi poartă ochelari cu 
rame groase, pentru care nimeni nu știa că nu are, de fapt, 
reţetă. Fotografia aceasta a fost făcută fără ştirea ei, ca o 
fotografie de supraveghere, pe când pleca de la școală. 

A fost capsată pe o păpușă — o păpușă care fusese 
modificată astfel încât să semene cu fata, cu o singură 
diferenţă. Păpușa venise cu un cuțit înfipt în cap cu cruzime. 
Pe biletul prins de cărămida care intrase pe geam scria: Tu 
poţi să fugi, Isabella, dar eu te voi găsi întotdeauna. 

Mă cutremur şi pun deoparte păpuşa şi fotografia. 
Scot un alt articol de ziar: ADOLESCENTĂ ATACATĂ ÎN 
LOCUL UNDE LUCRA CU JUMĂTATE DE NORMĂ: TREI 
OAMENI MORŢI. 


Altul: MARTORII SPUN CĂ SCOPUL PRINCIPAL 
AL ATACATORULUI A FOST RĂPIREA ADOLESCENTEI 
HAILEY JOHNSON. 


Altul: POLIŢIA ÎL CAUTĂ ȘI ACUM PE ATA- 
CATORUL DE LA MALL, CARE A LĂSAT TREI OAMENI 
MORŢI ȘI TOT ATÂŢIA RĂNIŢI. 

Altul: ADOLESCENTA HAILEY JOHNSON SE 
RECUPEREAZĂ LA SPITAL DUPĂ ATACUL CARE S-A 
SOLDAT CU TREI MORŢI. 


Îmi trec degetele peste fotografia lui Hailey, făcută 
când părăsea spitalul, și îmi amintesc culoarea lentilelor 
de contact care îi făceau ochii albaștri şi părul negru şi 
drept care îi încadra faţa învineţită. Se ţinea de coastele din 
stânga, revenindu-și după lupta cu atacatorul de la mall. 

Mă cutremur iar şi arunc repede lucrurile în cutia de 
pantofi. 

Aiden știe că Tony, tatăl Sabrinei, a pierdut totul în 
ziua accidentului, dar nu ştie că de atunci e pe urmele mele. 
Nu ştie că de un an de zile fug de el şi că acesta este motivul 
pentru care m-am mutat atât de des. Nu știe că Tony m-a 

găsit şi a încercat să mă ucidă de trei ori în ultimul an. Nu 
ştie nici măcar că numele meu adevărat nu e Amelia. 


Nu va afla nimeni nimic din toate astea. Dar Aiden e 
deștept. E perspicace. Ştie cum să pună lucrurile cap la cap. 

I-am spus mai multe decât ar trebui să știe — i-am 
spus mai multe decât e prudent să ştie. Nu trebuie să mai 
las garda jos. 


Mă ţin de scenariul pe care mi l-au băgat în cap 
polițiștii și agenţii federali pregătiţi pentru treburile astea. 

Nu mai eşti Thea Kennedy. Eşti Isabella Smith, 
mi-au spus ei. 

Când asta n-a mers, mi-au spus că nu mai sunt 
Isabella Smith, ci Hailey Johnson. 


Când n-a mers nici asta, am știut ce urmează. Nici 
n-am mai aşteptat să îmi dea ei un nume — am ales eu 
Amelia Collins și ei au făcut actele. 


Nu merge decât dacă păstrezi secretul, mi-au spus 
ei. Eşti Amelia Collins. Nimeni nu trebuie să ştie altceva. 
Dacă află cineva, află şi Tony. 

Şi-a dedicat viaţa găsirii mele. O mică scăpare din 
partea mea și e la ușă. O mică scăpare și e iar aici, să-mi 
trimită ameninţări cu moartea, să intre în casa mea sau să 
mă găsească la slujbă și să încerce iar să mă răpească, sub 
ameninţarea pistolului. 


Tony nu va afla. Nimeni nu va afla. Îmi place aici. Nu 
voi avea nicio mică scăpare. 

După ce las maşina în spatele parcării, mă îndrept 
spre şcoală exact la timp să-l văd când vine. 

— Aiden! îl strig eu să-i atrag atenția, când coboară 
din superbul lui Challenger. Hei, în legătură cu seara de 
vineri... 

El se reazemă de mașină şi își ia poziția de acum 
familiară: cu brațele încrucișate la piept și privirea pătrun- 
zătoare. 

— Ce-i cu ea? 

— Vreau doar să, ştii... poate că... 

— Tu chiar crezi că trebuie să-mi ceri asta? 

— Poftim? 

— Nu aveai de gând să mă rogi să-mi ţin gura în 
legătură cu seara de vineri? 

— Poate? 

El râde încet, fără veselie, și se dezlipeşte de maşină. 


— Tu chiar crezi că trebuie să mă rogi să-ţi păstrez 
secretul? 

— Păi, cum să spun — m-am gândit că n-ar trebui, dar 
e oarecum important şi am vrut să fiu sigură. 

— Tu chiar te-ai gândit că o să mă apuc să povestesc? 
Dumnezeule, Amelia, ar trebui să-ţi iau o trambulină, dacă 
tot îţi place aşa să sari la concluzii. 

— Cine eşti tu şi ce ai făcut cu Aiden Parker? râd eu. 
— Ce? zâmbește el. 


— N-am ştiut că stăpâneșşti arta de a face glume, 
spun eu. 


Nu-mi vine să cred că s-a deschis atât de mult în atât 
de puţin timp. Dacă mi-ar fi spus cineva acum câteva zile că 
Aiden Parker va face glume cu mine, l-aș fi întrebat de la ce 
sanatoriu a scăpat. 


E introvertit: îşi ţine ascunse emoţiile şi pe oameni 
îi lasă să vadă doar furia, plictiseala sau indiferența. Dar 
în faţa mea s-a deschis, mi-a povestit despre mama și tatăl 
lui, iar acum face glume cu mine. Încep să-l cunosc pe 
adevăratul Aiden Parker, nu pe acel șmecher nesuferit, așa 
cum vrea el să-l creadă lumea, şi îmi place. 


— Devine plictisitor să fii tot timpul un ticălos 
intimidant. Îmi place să mai condimentez puţin lucrurile, 
glumeşte el. 

Râd din nou, după care mă opresc şi mă uit la el, 
şocată. Aiden îmi oferă un zâmbet adevărat, complet, vesel. 
Inima mea începe să bată mai tare când am revelaţia că 
zâmbetul acela e pentru mine. Și e cel mai superb zâmbet 
pe care l-am văzut vreodată. 

El vede că mă holbez şi ridică o sprânceană, cu o 
umbră din zâmbet pe faţă. 

— Ce e? 

— Nimic. Doar că... niciodată nu te-am văzut zâmbind 
aşa, îi spun eu cu sinceritate, apoi adaug mai încet: Ar trebui 
s-o faci mai des. 

Orice urmă de zâmbet dispare și își mută privirea de 
la mine spre parcare. 


— Presupun că n-am prea multe motive să zâmbesc. 


Acel Aiden cu care eram obișnuită s-a întors, din 
cauza gurii mele mari: acel Aiden introvertit și dur, la care 

singurul lucru care seamănă cu un zâmbet este rânjetul sau 
strâmbătura neimpresionată. 


— În fine, nu trebuie să-ţi faci griji. N-o să povestesc 
nimănui ce mi-ai spus. 

— Ştiu. Îmi... îmi pare rău că a trebuit s-o fac. Ştiu că 
nu vei spune. 


Sunt multe lucruri legate de imaginea mea. Dacă 
cineva ar începe să caute în trecutul meu, nu va găsi absolut 
nimic. Amelia Collins nici nu exista cu câteva luni în urmă. 


Aiden m-a întrebat la un moment dat de ce nu am 
nicio fotografie în telefon, iar asta e pentru că nu trebuie 
să existe nicio dovadă a existenţei mele. Nici măcar în 
telefonul meu personal — nu putem să ne asumăm niciun 
risc până când poliţia nu-l găsește pe Tony. Faptul că ar ști 
și alţii cine sunt nu ar face decât să complice lucrurile şi, 
cu cât mai mulţi oameni ar şti, cu atât ar crește șansele ca 
Tony să afle. 


Cu toate că am încredere în Aiden, sper să nu facă mai 
multe săpături. În realitate, nu e nevoie decât de o simplă 
căutare pe net ca să afli că nu a existat niciodată o Amelia 
Collins implicată într-un accident grav de maşină în care a 
murit o fetiţă. 

Nu face nimic să-mi alunge fricile când adaugă: 

— Dar sigur nu mai ascunzi ceva? 

— Poftim? 

— Anumite chestii nu se leagă. Sunt mai multe în 
povestea asta. Poţi să vorbeşti cu mine, dacă vrei. 

Încercând să nu par alarmată, preiau și eu metoda lui 
și schimb subiectul. 

— Dar tu? Nu mi-ai spus ce s-a întâmplat cu gemenii. 
Mai... 


— Trăiesc? Da. Belea pe capul meu, dar sunt vii şi 
sănătoși. Am reușit să ne descurcăm un timp fără tata. 

Mama i-a născut pe gemeni și viaţa noastră a fost OK o 
perioadă. 


— Cum îi cheamă? 
— Jason şi Jackson. Acum au nouă ani. 


O urmă de zâmbet revine când vorbește de fraţii lui 
mai mici. Se vede că îi iubeşte mult. Numai furia și ura cu 
care îmi povestea cum o presa tatăl pe mama lui să avorteze 
e o dovadă în sine. 

— Mi-ai zis ceva de un tată vitreg. Mama ta s-a recă- 
sătorit? 

Orice urmă din iubirea pentru fraţi e înlocuită în 
ochii lui de ură, când pomenesc de tatăl vitreg. Se apleacă 
după rucsacul care e jos, la picioarele lui, dar eu nu am 
terminat. Trebuie să ştiu. Nu doar de curiozitate, ci pentru 
că mă interesează sincer Aiden şi viaţa lui și trebuie să ştiu 
mai multe despre el. 

Întind mâna şi îl prind de bicepsul sculptat, împie- 
dicându-l să-și ia geanta și astfel încheind conversaţia. 

— Hai, Aiden. Eu am fost sinceră cu tine. 

— Bine, dar e valabil același lucru. Rămâne între noi. 

Se uită din nou în parcare, ferindu-și privirea. 

— Am fost bine o perioadă, dar cancerul a recidivat şi 
pentru mama era tot mai greu să plătească toate facturile 
şi să aibă grijă de copii. Când Jason și Jackson aveau două 
luni, s-a recăsătorit — probabil mai mult de nevoie, decât de 
altceva. 

Face o pauză, încruntându-se. 

— Mama a murit după vreo două luni. Gemenii nici 
nu aveau un an, iar eu aveam zece ani. 

— Ai rămas cu tatăl tău vitreg? 

Se încordează când îl întreb asta. 

— Şi cu fiul lui, o perioadă. Acum, nu. 

— Cum adică? 

Se strâmbă. 

— Greg e la puşcărie. 

Nu îmi scapă faptul că nu îi place să spună „tată 
vitreg” sau „frate vitreg”. 

— Deci acum eşti doar cu fraţii tăi? 

— Dap. Am stat o vreme cu un vecin, dar acum suntem 
doar eu şi copiii. 

Gândul la fraţii lui pare să-i inducă o dispoziţie relativ 
mai bună. 


Clopoţelul care răsună în parcare sparge mica noastră 
bulă, amintindu-ne unde suntem. 


El îşi îndreaptă spatele, ia de jos rucsacul şi îl aruncă 
pe umăr. 


— Hai, trebuie să plecăm, ca să nu întârziem. 


Pornesc cu el fără chef spre intrarea în şcoală. Mai am 
atâtea întrebări pentru el, sunt încă atât de multe lucruri pe 
care vreau să le ştiu. 


Are singur grijă de fraţii lui? Cum face rost de bani 
să plătească pentru toate? Îl ajută cineva cu copiii sau cu 
facturile? E tutorele lor legal? Cum se simte el, cu toate 
astea? 


Cu cât mai multe lucruri aflu despre el, cu atât mai 
mult simt nevoia să aflu. Tot ce face Aiden mă fascinează şi 
mă trezesc că îmi doresc să fiu mai mult cu el. Noi doi avem 
mai multe lucruri în comun decât credem: amândoi avem 
un trecut despre care am prefera să nu afle nimeni. Amândoi 
avem probleme în familie şi, în mod sigur, amândoi avem 
secretele noastre întunecate. 


La prânz îmi scot sandviciul cu Nutella şi Mason 
pune ochii pe el. 


— Pare delicios, Amelia. 

— Ne aducem aminte ce s-a întâmplat ultima dată 
când mi-ai furat sandviciul cu Nutella, nu-i aşa? 


El îşi dă ochii peste cap şi îşi subţiază vocea cu câteva 
octave, ca să mă imite. 


— Mi-ai luat sandviciul, îţi iau viaţa. 
— În niciun caz nu vorbesc aşa! protestez eu. 


— Trebuie să mai lucrezi la interpretare, îl ironizează 
Chase. 


— Dar eu îmi amintesc că a spus ceva de genul ăsta, 
adaugă Charlotte. 


Mason râde. 

— Dap, aşa e ursul meu K. 

Îmi ciufuleşte părul, iar eu râd şi îi dau mâna la o 
parte. 


— Fir-ar, Mason! Acum trebuie să-mi refac 
împletitura franţuzească! mă strâmb eu. 


El mă ignoră şi râde. 

— În fine, mă duc să-mi iau de mâncare, vin repede. 

Se ridică de la masă, îndreptându-se spre coada de la 
cantină, dar nu înainte de a încerca să mă ciufulească iar. 

Eu râd la el şi îmi trec mâinile prin păr, încercând 
să-l aranjez, dar Aiden îi aruncă lui Mason o privire 
indescifrabilă, cu o mică strâmbătură pe faţă. 

Îmi amintesc brusc că peste o săptămână avem test 
la analiză şi chiar mi-ar trebui nişte şedinţe de meditații cu 
Aiden până atunci. 

— Hei, Aiden. Crezi că poţi să mă mai meditezi de 
vreo două ori până la testul de săptămâna viitoare? Poate 
diseară sau mâine? 

El îşi desface cutia de suc. 

— Până joi nu pot. 

Nici măcar n-a şovăit să-mi ofere din timpul lui şi 
sunt convinsă că are un milion de lucruri pe care ar prefera 
să le facă decât meditațiile mele. 


— Atunci rămâne joi. Şi vineri? întreb eu cu speranță. 
Dumnezeu ştie că am nevoie de tot ajutorul. 


— Ocupat vineri, spune el criptic, fără să se obosească 
să explice. La şapte sunt la tine. 


Ah, fir-ar. Am uitat complet că mama va fi acasă joi, 
înainte de cursă. Nu vreau să vină Aiden când e ea acasă. 
Nu vreau să mai întâlnească și alţi prieteni. Nu am nevoie 
de altă predică că nu trebuie să spun nimănui adevărul, 
indiferent cât de mult mi-ar plăcea cineva sau cât de sexos 
ar fi. Ar fi și penibil, fiindcă deja i-am spus lui Aiden mai 
mult decât trebuia. 

— De fapt, n-am putea face acasă la tine? 

— La bibliotecă? contracarează el. 

— E OK la bibliotecă. 

— Vai, ce drăguţ. Aiden face acţiuni de caritate, îi 
meditează pe cei mai puţin înzestrați. 

Kaitlyn vine la masă şi se oprește lângă mine. 

— Cred că e greu să fii tot timpul atât de prost. 

— N-am de unde să știu, spune-mi tu cum e, mă 
răstesc eu. 

Ea se încruntă. 

— Aşteaptă puţin. O s-o capeţi. 

Se întoarce şi porneşte spre prietenele ei, care stau 


la o altă masă. Mason trece pe lângă ea când se întoarce la 
masa noastră şi se uită mirat la ea. 


— Ce-a fost asta? întreabă el şi se așază cu două 
farfurii cu chicken fingers şi cartofi prăjiţi care îţi lasă gura 
apă. 

— Ei, ştii tu. Jigniri şi ameninţări. Ca de obicei, îi 
explică Chase. 

Mason râde. 

— M-aș îngrijora dacă n-ar fi aşa. 

Fără să spună un cuvânt, Mason împinge în faţa mea 
o farfurie cu chicken fingers şi cartofi şi eu, simultan, îi dau 
jumătate din sandviciul meu cu Nutella, ca şi cum am fi 
coregrafiat schimbul. 


Râdem şi ne apucăm să mâncăm. Charlotte îmi caută 
ochii şi îmi aruncă o privire întrebătoare. Eu îi răspund 
doar cu o clătinare de cap. Sigur că m-am gândit la Mason 
într-un mod romantic, dar nu poate fi nimic între noi. Mă 
face întotdeauna să râd şi îmi place să stau cu el, dar e un 
fustangiu. În plus, viaţa mea e destul de complicată şi fără 
să mai interpun şi o poveste de amor. Plus plus, nu pot să 
am un iubit, pentru că toată relaţia noastră ar fi o minciună. 
Propriul meu iubit nici măcar nu ar şti că mă cheamă Thea, 
nu Amelia. 


Restul săptămânii e destul de lung şi plictisitor. 
Acum, joi seara, aproape de ora şapte, eu şi Aiden stăm 
cu spatele rezemat de dulapuri, pe holul şcolii. Am fost la 
bibliotecă, dar biblioteca s-a închis pe la cinci şi jumătate, 
iar eu eram în mijlocul unei descoperiri, aşa că am migrat 
pe hol, unde stăm de atunci. 


Şcoala e întunecată și goală, cu excepţia îngrijitorului 
care trece din când în când pe acolo, dar se pare că nu 
deranjează pe nimeni faptul că încă suntem aici. 


Am făcut multe progrese şi de fiecare dată sunt 
surprinsă când Aiden se dovedeşte a fi un profesor 
extraordinar. Răbdarea lui nesfârşită şi abilitatea de a-mi 
explica nişte concepte fără să se dea cu capul de pereţi 
pentru că nu pricep mă uluieşte. 

— Aiden, e grozav! Încă o şedinţă ca asta cu tine şi 
luni la test o să iau sigur un C! 

— Scopul nostru nu e să iei C. Scopul nostru e să iei A, 
mă corectează el. 


— Aiden, eşti bun, dar nu poţi face miracole. 


— Poţi să faci asta, Amelia. Prinzi destul de repede 
conceptele şi eşti mult mai inteligentă decât te crezi. 


Sinceritatea şi convingerea cu care spune asta mă fac 
să roşesc şi să mă uit în altă parte. 


— Da, în fine, am un bun... 


Sunetul unei alarme de mașină care vine dinspre 
parcare stârneşte ecouri pe hol. Singurele mașini din 
parcarea care se întunecă rapid, în afară de maşina 
îngrijitorului, sunt maşina lui Aiden şi a mea. Ne uităm 
unul la altul, iar el mă ridică de jos. Într-o secundă, suntem 
afară, cu uşa trântindu-se în urma noastră. 


Luminile de la maşina mea se aprind intermitent, 
în timp ce se opreşte alarma. Aiden face vreo doi paşi spre 
maşină, trăgându-mă după el de mână. Acum, că suntem 
mai aproape, văd că cele două cauciucuri vizibile sunt tăiate 
şi, din felul în care stă mașina, îmi dau seama că şi celelalte 
două au avut aceeași soartă. 


Mă uit la Aiden, să văd ce reacţie are, dar el nici măcar 
nu se uită la mine sau la maşina mea. 

Privirea lui aprinsă e fixată pe pasagera cu părul 
blond-platinat care ţine degetul mijlociu pe geamul deschis 
al Mustangului roşu ce se îndepărtează în goană. Ce mama 
naibii? Cauciucuri tăiate? Suntem în anii 1970? 

Mă plimb pe lângă maşina mea vandalizată, încercând 
să-mi stăpânesc furia, fără succes însă. 

— Cine se crede Kaitlyn? Şi Ryan Simms? Normal că 
fac un cuplu perfect, amândoi sunt sociopaţi! 


Aiden se întoarce spre mine după ce a verificat dacă 
şi maşina lui e vandalizată şi paşii lui răsună în parcarea 
întunecată. 


— Maşina ta... 

— E în regulă, mă întrerupe el, şi înconjoară maşina 
mea s-o inspecteze iar. 

— Nu s-au atins de ea? 

Sunt cumva surprinsă. Ryan îl urăşte pe Aiden mai 
mult decât îl urăște Batman pe Joker şi nici Kaitlyn nu este 
cel mai mare fan al său. 

— Simms ştie că n-ar avea niciun rost să-mi taie 
cauciucurile; oricum îmi schimb cauciucurile la câteva 
săptămâni. 

— Cum? De ce schimbi cauciucurile la câteva... 

Aiden îmi face semn cu mâna să o las baltă. 


— Nu contează. În plus, ştie că îl omor dacă se atinge 
de mașina mea. 

Nu mă îndoiesc de asta. 

— Şi apoi — face semn cu capul spre camerele de 
supraveghere montate sus, pe clădirea şcolii — eu parchez 
chiar în raza camerelor. Maşina ta e parcată în afara razei 
lor de acoperire. 

Mă strâmb. 

— Nu-mi vine să cred că au fost ei aşa de deştepţi 
să-şi dea seama de asta. Poate că împreună au jumătate de 
creier funcţional. 

Gândindu-mă mai bine, mama lui Kaitlyn e, totuşi, 
directoarea şcolii — deci Kaitlyn poate să afle unde nu bat 
camerele. Aiden îmi inspectează maşina, în timp ce eu mă 
plimb pe lângă el, îngrijorată. Chiar am destule lucruri la 
care să mă gândesc, acum trebuie să îi bag în melanjul ăsta 
pe ticăloasa asta şi pe sonatul ei? 

— Amelia? 

Ezitarea din vocea lui mă face să mă opresc din 
plimbarea mea furioasă şi să mă uit la el întrebător. 

— Toate patru cauciucurile sunt tăiate... 

Îmi spune ce văd şi eu. 

— Ştiu, Aiden, mă răstesc eu. 


— Şi partea laterală dinspre şofer e zgâriată cu cheia, 
încheie el. 


Pentru o clipă, e tăcere mormântală. 

— Mi-a zgâriat maşina! Mi-a zgâriat maşina, la naiba! 
Nemernicul ăla mi-a tăiat cauciucurile, iar Domnişoara 
Manichiură mi-a zgâriat maşina! 

Nu ştiu ce să fac cu furia care mă încarcă. Pumnii mi 
se tot încleştează, de parcă nu se pot hotărî, să pocnească 
pe cineva ori să strângă de gât pe cineva, sau poate ambele. 

Aiden ezită. 

— E şi mai rău. 

— Ce poate să fie mai rău? explodez eu. Mi-au 
vandalizat maşina! 

Mă îndrept spre partea laterală a maşinii să văd 
despre ce vorbește Aiden şi mă opresc când îmi dau seama 
ce e cu maşina. 


Cu litere mari, strâmbe, dar lizibile, cuvintele CURVĂ 
CARE FURĂ BĂRBAŢI sunt scrijelite pe vopseaua maşinii. 


Curvă care fură bărbaţi? De unde naiba sunt eu o 
curvă care fură bărbaţi? Cine se crede ea, să-mi spună mie 
curvă care fură bărbaţi? Nu am făcut nimic! Pe cine i-am 
furat eu? Cum poate să justifice calificativul... 

— Amelia? 

Tirada mea interioară este întreruptă de Aiden, care 
e îngrijorat. 

Aiden. Normal. Toate au legătură cu el. Toate 
problemele pe care le-am avut de când am început şcoala 
asta nenorocită au fost din cauza lui. Eu trebuia să nu atrag 


atenţia asupra mea. Trebuia să ţin capul plecat şi să-mi 
termin anul. 


Dar nu. Trebuia să fie Aiden un ticălos insensibil şi 
autoritar ca să creeze probleme. EI a atras atenţia asupra 
mea. El n-a fost în stare să-şi ţină pantalonii pe el şi s-a 

culcat cu sonata aia de Barbie. De el mi-a spus Kaitlyn să 
stau departe, că altfel îmi face rahaturi. Pe el îl voia Kaitlyn 
şi, pentru că el a fost chitit să facă pe nesuferitul cu mine, 
şi-a închipuit că ne-am cuplat. 

Nu-mi trebuie nimic din toate astea. 

Şi acum nemernica şi intangibila Divă s-a pus pe 
capul meu, înhăitându-se cu o javră care deja era pornită 
împotriva lui Aiden. E clar că n-au nicio problemă să 
încalce legea ca să mă facă să sufăr. 


Deja aveam de-a face cu un psihopat obsedat care 
n-are treabă cu legea şi care şi-a pus în cap să mă termine. 


Și. Acum. Sunt. Trei. 


Nu pot s-o fac. Nu mă descurc. Vreau să mă duc 
acasă. Vreau să fiu Thea Kennedy, fata cu ochii căprui şi 
veseli şi cu păr şaten ondulat, care să nu aibă altă grijă decât 
ce culoare de lac de unghii să aleagă sau dacă o să arate 
bine în rochia pentru balul de absolvire. A cărei singură 
frământare e dacă Daniel Russel o place sau nu sau dacă 
Eli Woods o va băga vreodată în seamă. Vreau să-mi trăiesc 
viaţa fără să mă prefac că sunt altcineva, fără să fiu nevoită 
să mă uit peste umăr, după oameni chitiți să-mi facă rău. 

Mă ia ameţeala de atâtea revelații. Sau poate de la 
criza de hiperventilaţie. 


— Amelia! Linişteşte-te! Respiră! 

Aiden pare speriat, ca şi cum nu ştie cum să mă scoată 
din atacul de panică. 

— E OK, mă linişteşte el, privindu-mă pătrunzător cu 
ochii lui cenușii. Mă ocup eu de asta. O să fie OK. O să le 
rezolv pe toate, îţi promit. 


Mă cuprinde în braţele lui puternice, dar, în starea în 
care sunt, îl îmbrâncesc. 


— Nu! Aiden, nu poţi să le rezolvi tu pe toate! 
— Am să... 
— Nu! Nu crezi că ai făcut destul rău? 

— Ce tot... 


— E numai vina ta! Am fost implicată în povestea 
asta din cauza ta! Kaitlyn mă urăşte din cauza ta. Ryan mă 
urăşte din cauza ta. Am destule rahaturi pe cap fără să se 
mai gândească și ăștia doi cum să mă tortureze. 


Expresia lui revine de la îngrijorare la cea pe care o 
afișează faţă de restul lumii: impasibilă, lipsită de emoție, 
indescifrabilă, dură. 

— M-am săturat! M-am săturat de toate rahaturile 
astea! M-am săturat să fiu implicată în povestea ta, cu 
duşmanii tăi. Şi mai ales m-am săturat ca tu să te prefaci 
că ţii la mine, când în realitate te simţi doar vinovat că 
m-ai băgat şi pe mine în rahatul tău! ie nu îţi pasă de 
mine, Aiden! Conştiinţa ta îţi spune că trebuie să-ţi repari 
greşelile. 

Dacă Aiden se simte rănit de cuvintele mele, nu voi ști 
niciodată — expresia lui impasibilă şi stoică nu se schimbă 
nicio clipă şi ochii lui duri nu trădează nimic. 

— Să nu-ţi imaginezi că-mi faci mie o favoare când 
te prefaci că ţii la mine. Mă duc înapoi în şcoală să-mi iau 
telefonul şi să sun pe cineva căruia îi pasă cu adevărat de 
mine, ca să vină să mă ia! Nu te mai deranjez, obligându-te 
să te prefaci că îţi pasă de mine. 

Mă întorc, încăpăţânată, şi mă îndrept cu paşi mari 
spre şcoală fără alt gând, cu toată că o mică parte din mine 
tânjeşte şi îmi spune că sunt proastă, mă roagă să mă întorc 
şi să alerg în braţele lui protectoare, unde sunt în siguranţă. 
Îmi spune că exagerez și că ştiu că nu s-a întâmplat din 
cauza lui Aiden absolut nimic. Sunt tristă, rănită şi frustrată 
şi m-am descărcat pe primul om care mi-a fost la îndemână. 
Știu că nu e vina lui Aiden că nu mai pot fi Thea Kennedy. 
Ştiu că nu e vina lui că Ryan şi Kaitlyn mi-au vandalizat 
maşina. Şi ştiu foarte bine că Aiden nu s-a prefăcut că ține 
la mine: nenumăratele lui acţiuni din trecut demonstrează 
contrariul. 

Dar o parte mai mare din mine spune că nu contează, 
că sunt sătulă de drame, de durere şi de emoţii furtunoase. 
Îmi spune că mi-e mai bine fără Aiden şi poate că lui Aiden 
îi e mai bine fără mine. Niciodată nu am făcut altceva decât 
să provoc durere şi suferință oamenilor de care m-am 
ataşat. Îmi spune că sunt atât de defectă emoţional, încât e 
mai bine să rămân singură. 

Când ajung la uşă, trag de mâner, dar uşa nu se 
clinteşte. Încerc ușa cealaltă şi obţin același rezultat. 


Nu. Nu. Nu. Nu. Nu se poate așa ceva. Trag disperată 
de ambele mânere. 


E încuiat. 


— Deschide uşa! urlu eu cred că pentru a suta oară şi 
bat cu pumnii în uşile încuiate. 

Aiden stă rezemat de peretele din dreapta mea, cu 
braţele încrucişate pe pieptul musculos şi cu un aer teribil 
de plictisit. 

— Ştiu că eşti acolo, îngrijitor tâmpit! 

Bat din nou în uşă, evident frustrată. 

Și acum îmi vâjâie capul, de la cearta cu Aiden, de la 
maşina mea vandalizată, de la Kaitlyn şi Ryan şi, în general, 
de la toate. 

— Stăm aici de douăzeci de minute, oftează Aiden, 
indiferent. E clar că omul se masturbează pe undeva, cu 
căştile pe urechi. N-o să deschidă nimeni ușa. 

Se sprijină cu capul de perete, cu ochii închiși şi 
braţele tot încrucişate; întruchiparea perfectă a dezin- 
teresului relaxat. 

— Nu ţi-a cerut nimeni să stai! mă răţoiesc eu, după 
care mă întorc să bat iar în ușă. 

Dar cea mai mare parte din mine e prea ocupată să 
se umple de furie pentru tâmpita asta. Bang. De ușă. Bang. 
Care nu. Bang. Se deschide. Bang. 


— Ahhh! 


Urletul meu primitiv de exasperare răsună în 
parcarea întunecată. 


Aiden se desprinde de perete. 


— Amelia: E târziu. Hai să mergem acasă şi ne recu- 
perăm lucrurile dimineaţă. 


— Toate rahaturile noastre sunt acolo! Geanta mea! 
Telefonul. Cheile de la casă. Cheile de la maşină -— nu că 
mi-ar mai folosi la ceva, dar, oricum —, cheile de la maşina 
ta. Cum naiba să ajung acasă? Cu maşina fac douăzeci de 
minute! Asta înseamnă o oră de mers pe jos! Şi cât e ceasul? 
Vreo zece jumate? Unsprezece? Mama a plecat la nouă în 
cursă! Cum să intru în casă, când cheile mele sunt în şcoala 
asta nenorocită şi acasă nu e nimeni? Trebuie să sun pe 
cineva şi pe aici nu e nicăieri deschis, să găsesc un telefon! 
Mai există telefoane publice? Nici nu cred că aş şti cum 
funcţionează. Nici nu am monede de douăzeci şi cinci sau 
de cinci, sau care o fi antichitatea aia care se foloseşte acolo 
şi, o, Doamne! Maşina mea! Trebuie s-o iau de aici înainte 
să vadă toţi din şcoală mesajul scrijelit de Kaitlyn şi... 

— Amelia! 

Aiden mă scutură de umeri. 

— Respiră! 

Fac ce mi se spune și înghit cantităţi mari de aer. 
Aiden îşi plimbă mâinile liniștitor pe braţele mele, încu- 
rajându-mă, şi corpul meu trădător se relaxează instantaneu 
la atingerea lui. 


— Sunt OK. 
Îi împing mâinile după ce îmi revin şi simt imediat 
lipsa atingerii lor liniştitoare. 

— Ascultă, începe el, băgându-și în buzunare mâinile 
terapeutice. Este clar că ţipatul și bătutul în ușă nu au efect. 
Facem probabil cincisprezece-douăzeci de minute până 
acasă la mine, e mai aproape decât casa ta. Mai am un rând 
de chei pentru maşină şi putem să-l sunăm pe Mason sau 
pe altcineva să ne aducă aici. Așa putem să chemăm un 
camion de tractare să-ţi ia maşina de aici. 


— Dar nu e închis peste tot... 

— Am nişte relaţii. 

Mă întrerupe cu blândeţe. 

— Şoferul îmi e şi dator, aşa că va fi gratis. 
— Dar unde... 


— O s-o ducă la mecanicul meu. Am și acolo relaţii, 
aşa că o să-ţi facă rost de cauciucuri noi și o să vadă cum fac 
cu vopseaua. 


— Dar tu cum o să... 


— Poţi s-o suni pe Charlotte sau pe Anna să stai la ele 
în seara asta. Sunt convins că nu le deranjează. Eu o să vin 
aici mâine la prima oră, când se deschid uşile, şi recuperez 
lucrurile înainte să pună cineva mâna pe ele. 


Închid gura şi mintea mea reia cuvintele pe care mi 
le-a spus înainte să fac crize şi să dau vina pe el pentru toate 
necazurile mele. Mă ocup eu de asta. O să fie OK. O să le 
rezolv pe toate, îţi promit. 

Se pare că aşa e. S-a gândit la toate şi a găsit soluţii 
fără să piardă timpul. Cât timp am stat eu acolo să atac ușa 
şi să-mi scuip plămânii urlând, Aiden a conceput un plan 
adevărat, care nu e doar OK, ci e cel mai bun plan posibil 
într-o situaţie ca asta. 


După ce cu doar câteva minute în urmă am fost o 
javră mai mare decât primăriţa din Orașul Javrelor, nu l-aş 
fi învinovăţit dacă m-ar fi lăsat aici să urlu la uşă şi el ar fi 
făcut ceea ce era logic, şi anume să plece acasă. La naiba, 
şi eu m-aş fi lăsat pe mine să stau aici şi să fiu javră de una 
singură, după câte i-am spus. 

Dar el a rămas. A aşteptat cu mine cât am făcut crize 
şi tot s-a gândit cum poate să mă ajute. Apelează la relaţiile 
şi la obligaţiile pe care le au unii faţă de el ca să mă ajute pe 
mine. Şi eu chiar nu merit asta. 

— De ce? întreb eu înainte să-mi dau seama. 

EI îşi încruntă sprâncenele. 


— Nu vreau să pună cineva mâna pe lucrurile mele şi 
sunt convins că nici tu nu... 


— Nu, nu asta, îl întrerup eu. De ce mai eşti aici? De 
ce n-ai plecat? 

— Nu puteam să te las singură în mijlocul parcării, 
noaptea, spune el, ca şi cum ar fi cel mai clar lucru din lume. 

— Nici după toate chestiile pe care ţi le-am spus? 

— Indiferent de ce crezi tu, eu chiar ţin la tine. 

Corpul meu e confuz. Ca şi cum nu ştie dacă ar trebui 
să se topească după replica lui, să explodeze, aruncând în 
aer fluturi, sau să zboare în al nouălea cer. Mintea mea se 
opreşte la cel mai elementar şi mai nerafinat răspuns. 

—A. 

— Hai. Cu cât plecăm mai repede, cu atât rezolvăm 
mai repede problema. 

Coboară treptele și o ia prin parcare, fără să se 
deranjeze să verifice dacă vin după el. Mă holbez la spatele 


lui, înțepenită, şi creierul meu încă mai încearcă să unească 
punctele. 


El se opreşte şi se întoarce la mine cu un aer iritat. 

— Vii sau ai de gând să stai acolo toată noaptea? 

Ies din reverie şi alerg să-l prind din urmă, aruncând 
o ultimă privire ostilă ușilor. Ajung lângă el şi singurul 
sunet care se aude e al pașşilor noștri care răsună slab pe 
străzile pustii. 


— Aiden? întreb eu încet, continuând să privesc 
înainte, în timp ce mergem. 

— Da? 


— Îmi pare rău pentru ce am spus. Nu am vrut, 
recunosc eu, tot fără să mă uit la el. 


El îmi ia mâna cu delicateţe și își împleteşte degetele 
cu ale mele. Scântei electrice încep să se plimbe pe braţul 
meu din locul unde ne atingem, mâna mea simțindu-se în 
siguranţă în strânsoarea lui puternică și liniştitoare. 


Răspunsul lui e instantaneu. 
— Ştiu. 


2. 


Drumul până acasă la Aiden nu a durat mult. Cu 
cât ne îndepărtam mai mult de şcoală, cu atât îmi dădeam 
seama că intrăm într-o parte mai dubioasă a orașului. Nu 
atât de dubioasă încât să vrei să-ți bagi copiii în casă și să 
tragi draperiile la primul semn că se întunecă, dar nu atât 
de confortabil cum e cartierul meu intim din suburbii. 


Cu toate că mergem printr-un cartier intimidant, 
târziu în noapte, şi cu toate că ştiu că există un nebun care 
şi-a pus în cap să mă omoare şi doi tineri sonaţi şi-au făcut 
o misiune din a-mi face mie viaţa un iad, sunt ciudat de 
relaxată. Liniştea mea are de-a face exclusiv cu zeul grec, 
puternic şi neînfricat, care mă ţine de mână, prezenţa lui 
îmi promite în tăcere siguranţa. 

Şi totuşi, vocea aceea enervantă şi sâcâitoare din 
capul meu îmi spune că nu ar trebui să mă bazez pe Aiden 
ca să mă simt liniștită şi în siguranţă. N-o să fie întotdeauna 
lângă mine, când am necazuri, iar eu sigur nu aş vrea să fie 
lângă mine în cazul în care Tony şi-ar face din nou apariţia. 


Istoria mi-a demonstrat că, atunci când mă instalez 
prea comod, se întâmplă ceva groaznic şi sunt forțată să 
fug, să încep totul de la zero şi să las în urmă fărâme din 
inima mea în toate oraşele prin care trec. De data asta, ştiu 
că atunci când, inevitabil, va trebui să plec, voi lăsa în urmă 

o bucată mult mai mare din inima mea, iar asta mă sperie 
aproape la fel de mult ca Tony. Dar o voce mai puternică 
din capul meu ţipă la vocea cealaltă să tacă naibii din gură 
şi aduce înapoi senzaţia de căldură și de linişte pe care o am 
când sunt cu Aiden. 

Mă conduce către o casă cenușie, cu etaj şi cu garaj. 
Are o dimensiune medie spre mică, dar e o dimensiune 
bună, dat fiind că acolo stau numai Aiden și fraţii lui. Uşa e 
chiar la mijlocul fațadei şi de o parte şi de alta sunt ferestre 
cu cadru de lemn. Cu toate că se află într-un cartier mai 
dubios, casa e uimitor de primitoare. 


Aiden se uită discret în jur când ne apropiem de casă 
şi îmi eliberează mâna, lăsând-o rece şi lipsită de confort. 
Se apleacă şi dă la o parte o cărămidă din alee, scoate cheia 
ascunsă sub ea şi apoi o pune la loc. 

Parcurgem cei câţiva paşi până la uşa solidă din lemn 
de stejar. Aiden o descuie, o deschide larg şi mă lasă să 
intru eu prima. Mă urmează, închide uşa şi aprinde lumina. 

Nu ştiu precis ce mă aşteptam să văd, dar ca să spun 
că am rămas şocată ar fi prea puţin. 

Aiden e un elev în clasa a douăsprezecea, cu doi 
copii de nouă ani în custodie. Presupun că mă aşteptam 
ca în casă să fie ceva deranj, sau haos, sau murdărie, sau 
cu totul altceva decât ce văd acum. Este curat şi organizat. 
Podeaua neagră din lemn masiv şi mobila modernă fac 
casa să pară primitoare şi confortabilă. Nu pot decât să mă 
simt în siguranţă şi binevenită şi să ignor faptul că e posibil 
ca asta să se datoreze mai puţin casei și mai mult tipului 
superb şi inteligent care se agită pe lângă mine. Aiden, de 
obicei calm şi impasibil, pare acum puţin neliniştit din 
cauza prezenţei mele şi îmi aduc aminte că, de câte ori 
l-am întrebat, întotdeauna părea că preferă să mă mediteze 
oriunde altundeva decât acasă la el. 


— Casa ta e tare drăguță, spun eu. 

— N-ar trebui să te surprindă, la mine totul e drăguţ. 
Practic, sunt întruchiparea drăgălăşeniei, spune el pe un 
ton solemn, cu o faţă perfect serioasă. 


Ne uităm unul la altul, încep să râd şi râde şi el. 


— Ai şi tu momentele tale, spun eu şi orice urmă de 
tensiune care ar mai fi rămas după seara de azi sau orice 
îngrijorare a lui că sunt aici a dispărut. 


Îmi amintesc brusc de gemeni şi duc mâna la gură, 
încercând să-mi acopăr chicotelile. Aiden ridică sprâncenele 
la mine, întrebător. 

Iau mâna de la gură şi şoptesc: 

— Îmi pare rău că sunt aşa de gălăgioasă. Adică e 
super târziu... fraţii tăi nu dorm? 

— În seara asta dorm la un prieten, spune el nepăsător 
şi mă conduce în casă. 


Intrăm într-o bucătărie modestăă, dar curată, sunt 
câteva farfurii murdare în chiuvetă, câteva bileţele şi 
fotografii pe frigider şi o cutie desfăcută de Froot Loops pe 
masă. 


— Deci chiar mănânci Froot Loops! exclam eu şi 
izbucnesc din nou în râs, amintindu-mi de prima noastră 
întâlnire, când l-am întrebat cine s-a pișat în cutia lui de 
Froot Loops. 


El zâmbeşte. 
— Ai nimerit-o din întâmplare. 
Mă aşez pe un scaun de lângă dulap, râzând, şi îl 


urmăresc cu privirea pe Aiden, care deschide frigiderul şi 
scoate o sticlă de apă. 


— Vrei ceva? De mâncat, de băut? 

— Apă e foarte bine, mulţumesc. 

Îmi întinde sticla cu apă şi închide frigiderul. 

— Mă duc să dau nişte telefoane, simte-te ca acasă. 

Mă foiesc un timp, dar tentaţia de a trage cu ochiul e 
prea mare, aşa că sar de pe scaun să studiez bileţelele de pe 
frigider. E un test la matematică prins cu magnet, pe care 
scrie sus Jackson, alături de un A + mare, scris cu roșu. 
Lângă el e un test identic, cu o notă identică, dar cu numele 
Jason. 


Mi se topește inima şi fac mari eforturi să nu spun 
cu voce tare vreun „vaaai”. Aiden pune testele fraților pe 
frigider ca să le arate că e mândru de ei. E un frate şi un 
tutore așa de bun; este limpede că îi iubeşte mult pe copii. 


Chiar sub teste eo listă de cumpărături și nu sunt chiar 
aşa de şocată când văd că e în general mâncare sănătoasă; 
nu poţi să ai un corp ca Aiden şi să mănânci rahaturi. Rezist 
tentaţiei de a râde când văd că gemenii au adăugat pe listă 
Twinkies, Pop-Tartst şi Cheese Puffs, scrise cu litere mari. 


E şi o fotografie în care presupun că sunt gemenii. 
Seamănă puţin cu Aiden, numai că el e mai închis, mai 
încruntat şi mai serios, în timp ce gemenii par deschişi, 
veseli şi fără griji. Au părul blond-nisipiu care le cade pe 
frunte, ochi albaştri, strălucitori şi zâmbete şmechere. Sunt 
aproape identici, dar există anumite trăsături caracteristice 
care n-ar putea păcăli un ochi atent, dacă ar încerca să se 
dea drept celălalt. 

E şi o fotografie cu Aiden și cu băieţii. Unul se suie 
pe spatele lui şi pe celălalt îl ţine cu capul în jos. Zâmbesc 
văzând inocenţa şi veselia celor trei fraţi şi păstrez în 
memorie rarul zâmbet degajat pe care îl are Aiden în 
fotografie. 

Cu cât aflu mai multe despre Aiden, cu atât mai greu 
îmi e să mă gândesc la el ca la nesuferitul care a dat peste 
mine în prima zi de şcoală şi ca la pompierul care m-a urcat 
pe scări. Fiecare zi pe care o petrec cu el mă face tot mai 


3  Prăjiturele cu cremă, produse de Hostess Brands (n. red.). 
4 Produse de patiserie produse de Kellog (n. red.). 
5  Pufuleţi cu brânză (n. red.). 

mult să îl văd ca pe un tip loial, inteligent şi creativ, care îi 
apără cu înverșunare pe oamenii la care ţine. 


Iau de pe frigider fotografia cu Aiden cel zâmbitor şi 
degajat şi cu fraţii lui și mă uit zâmbind la ea cu drag. 

Sunt încă multe lucruri pe care nu le știu despre 
Aiden, dar ştiu că am încredere în el mai mult decât 
am avut vreodată încredere în cineva şi că s-a apropiat 
periculos de mult de spargerea armurii mele, care m-ar 
lăsa mai vulnerabilă ca niciodată. E ceva cu totul diferit, 
nu am mai simţit niciodată asta — toate secretele pe care le 
împărtăşeam până acum cu prietenii mei de acasă mi se par 
acum stupide, îngrijorări legate de nişte bârfe sau manevre 
mărunte de clică în şcoală. Tony e real. Gemenii sunt reali. 
Iar Aiden şi cu mine suntem amândoi complet diferiţi din 
cauza lor. 


BANG! BANG! BANG! Bubuiturile din uşă mă scot 
brutal din gânduri. 


— Amelia! Vrei să-i dai tu drumul lui Mason? strigă 
Aiden din cealaltă cameră. 


— OK! 

Imediat ce deschid uşa sunt cuprinsă într-o îmbră- 
ţişare protectoare şi caldă. 

— Ursule K, eşti OK? Aiden nu mi-a dat detalii, mi-a 
spus doar că s-a întâmplat ceva la şcoală și că ești implicată 
şi tu. 

ÎI iau în braţe și îmi lipesc obrazul de pieptul lui solid, 
înduioșată de îngrijorarea şi sprijinul lui. 

— Sunt OK, Mason. Nu și mașina mea. 

Mă desprind din îmbrăţişare şi el se uită la mine 
întrebător. 

— Ce s-a întâmplat? 

Închidem uşa şi ne ducem la bucătărie, unde ne 
așezăm, iar eu îi povestesc de maşina zgâriată, de cau- 
ciucurile tăiate şi de lucrurile noastre care au rămas încuiate 
în şcoală. 

— Nenorocitul! spune Mason printre dinţi, cu 
încheieturile mâinilor albite de la puterea cu care strânge 
pumnii. 

— Nu pot să cred cum s-au găsit cei mai abjecţi 
indivizi de pe planeta Pământ. Ciudată e viaţa uneori. 

Ryan şi Kaitlyn sunt, într-adevăr, perechea perfectă: 
amândoi au nişte creaturi întunecate, ţicnite şi malefice în 
loc de suflet. 


— Care-i pasul următor? Trebuie să le plătim. Nu se 
leagă nimeni de ursul meu K, ca pe urmă să scape! 


— Nu există niciun pas următor, anunță Aiden când 
intră în bucătărie şi îmi aruncă un pulover de-ale lui. 


— Cum adică nu există? întreabă Mason, înfuriin- 
du-se şi mai tare enumerând faptele. I-au tăiat cauciucurile 
şi i-au zgâriat mașina! Asta nu e ceva mărunt! E vandalism 
şi distrugere de proprietate! 

— Nu e nici un pas următor pentru că o să mă ocup eu 
de asta, explică Aiden. 

Ne pofteşte spre ușă, închide uşa, o încuie şi ne 
îndreptăm spre Range Rover-ul lui Mason care e parcată pe 
aleea din faţa casei. 


— O să te lăsăm la Charlotte, am vorbit deja cu ea. 
Mason o să mă ducă la şcoală să-mi iau maşina şi să aştept 
camionul de tractare, care trebuie să fie pe drum, spune el. 

— Cum adică „mă ocup eu”? 

Pun puloverul pe care mi l-a dat pe mine, el îmi 
deschide portiera din spate şi o închide după ce mă așez. E 
rece afară, având în vedere că e aproape de miezul nopţii, 
şi mă simt pe loc recunoscătoare că Aiden s-a gândit să-mi 
dea un pulover. 

Se aşază pe locul mortului şi Mason porneşte SUV-ul. 
— Adică aşa cum am spus. Mă ocup eu. 


— De mine s-au luat. Ar trebui să dau şi eu o mână de 
ajutor sau măcar să am un rol în planul tău de a te „ocupa” 
de ei. Sau măcar să ştiu ce ai de gând, spun eu puţin iritată 
că nu vrea să mă lase să ajut sau măcar să-mi spună care e 
planul. 


— Şi eu vreau să ajut, mă susţine Mason. Şi sunt 
convins că Anna abia așteaptă un motiv să-i spargă nasul 
lui Kaitlyn. 

Zâmbesc când pomeneşte de Annalisa. Ar fi încântată 
să facă asta. 


Aiden se uită urât la Mason, vizibil enervat că acesta 
nu l-a susţinut. 


— Mă ocup eu, mâine, subliniază el. 

Ca și cum Aiden şi-ar fi dezvăluit planul măreț prin 
acele câteva cuvinte, Mason face ochii mari. 

— Aha. 

— De ce? Ce e mâine? întreb eu, neînţelegând ce s-a 
întâmplat. 

— Nimic, mi-o taie Aiden. 

— E clar că e ceva! exclam eu, tot mai frustrată. 

— Nu-ţi face griji, Amelia, adaugă Mason. 

— Nu, spuneţi-mi! le cer eu. 

— Las-o baltă, Amelia. 

— Spune-mi şi mie, Aiden! 

— E mai bine să nu fii implicată. 

— Mason? mă rog eu. 

— Are dreptate. Ne ocupăm noi. 

— Ce? Acum se implică şi Mason? O să se implice și 
ceilalţi băieţi? 

Ei schimbă o privire. Gestul şi tăcerea lor îmi confirmă 
bănuiala. 

— Perfect! Deci toată lumea o să fie implicată, mai 
puţin persoana afectată direct de vandalism! 


Oprim pe aleea din fața casei lui Charlotte și ea 
deschide ușa, așteptându-ne pe verandă. 


Aiden coboară din mașină, îmi deschide portiera și se 
uită în ochii mei cu o privire intensă. 

— Faptul că s-au luat de tine ne afectează pe toți. 

Ignor fluturașii și mă stăpânesc, dându-mă jos din 
mașină. 

— Dar tot nu... 


— Mai vorbim dimineaţă, OK? mă întrerupe Aiden cu 
blândeţe, probabil mai mult ca să-mi închidă gura. 


— Dar... 


—Mă duc mai devreme la școală să recuperez 
lucrurile și ne întâlnim la dulapul tău, spune el și închide 
portiera după ce cobor. 


Se așază din nou pe scaunul pasagerului. 


— Noapte bună, Amelia, spune el, și la fel spune și 
Mason, după care Aiden închide portiera și Mason iese în 
marşarier de pe alee. 


Mă uit după ei și Charlotte coboară la mine. 
— Ce se întâmplă? mă întreabă ea îngrijorată. 


Mă uit încruntată după Range Rover-ul care se 
îndepărtează. 


— Nu ştiu. Dar o să aflăm. 

Cu toate că sunt epuizată după toate evenimentele 
din ziua aceea, nu dorm prea mult la Charlotte. Nu numai 
că nu am pastilele de somn la mine, dar mintea mea tot 
cântărește posibilitățile referitoare la ce înțeleg Aiden și 
Mason prin „mâine”. 

Care e azi. Adică ceva o să se întâmple azi. Iar eu nu 
ştiu nici acum ce. Dar știu că aș prefera să nu se întâmple 
nimic. Normal, în sinea mea, chiar mi-ar plăcea să-i bat pe 
Kaitlyn și pe Ryan să le sune apa în cap, dar nu pot. Am 
avut la dispoziţie toată noaptea pe care am petrecut-o la 
Charlotte să mă gândesc la asta, cât n-am dormit, și sunt 
absolut convinsă că cel mai bine e s-o las baltă. 


Sunt lucruri mai importante la mijloc şi nu vreau ca o 
rivalitate stupidă de liceeni să-mi distrugă viaţa — și foarte 
posibil să mi-o termine, la propriu. 

Dacă mă răzbun și le fac ceva lui Kaitlyn şi lui Ryan, 
ei vor riposta cu și mai multă violenţă. Se va ajunge la un 
ciclu nesfârșit, până când eu voi pierde; și știu sigur că 
nu voi câștiga acest război. Sunt sute de chestii pe care 
mi le-ar putea face ca să mă termine, cu atât mai mult cu 
cât nici măcar nu sunt Amelia Collins. Și atunci ar fi doar 
o chestiune de timp până când dramoleta asta stupidă de 
liceeni îl va aduce pe Tony la mine, după care n-ar mai fi o 
dramoletă stupidă. Ar fi o luptă serioasă pentru viața mea, 
în care ar putea avea de suferit oameni nevinovaţi. 

Ultima dată când a venit Tony după mine, era așa de 
hotărât să mă distrugă, că au murit trei oameni nevinovaţi. 
Trei vieţi nevinovate s-au sfârșit din cauza mea şi voi trăi 
cu povara asta grea pe conștiință toată viaţa mea. E atât de 
dureros, încât doar gândul e insuportabil, așa că mi-l alung 
din minte și mă concentrez asupra prezentului — ăsta nu e 
un joc. E mai grav decât o rivalitate a unor tineri. E mai grav 
decât ura mea faţă de Kaitlyn și Ryan şi decât ura lor faţă de 
mine, de Aiden și de băieţi. E viaţa mea și viaţa oamenilor 
la care ţin. Aşa că trebuie să se termine acum, înainte ca 
Ryan și Kaitlyn să facă ceva şi mai rău decât să-mi taie 
cauciucurile și să-mi zgârie mașina. 

Hotărâtă să-i spun lui Aiden să renunţe la orice fel 
de răzbunare, mă întâlnesc cu el la dulapuri, așa cum mi-a 
spus, și, tot așa cum mi-a spus, a venit aici dis-de-dimineaţă 
să recupereze lucrurile înainte să pună cineva mâna pe ele. 
În ciuda promisiunii lui, că vom discuta dimineaţă, n-am 
făcut asta. Îmi întinde lucrurile și efectiv o ia la fugă înainte 
să apuc măcar să mă gândesc să-l bat la cap ca să-mi dea 
niște răspunsuri. Bine. Dar nu va putea să mă evite toată 
ziua. 


Îmi fac planul să-l chestionez în timpul orei de analiză, 
dar domnul Fidiott ne dă o simulare pentru testul de luni, 
așa că nu avem voie să vorbim. În plus, Aiden pleacă de la 
oră înainte să-l prind, lăsându-l în urmă pe Julian, care îmi 
zâmbeşte ca și cum și-ar cere scuze în numele lui Aiden. 


Acum toţi prietenii mei știu ce au făcut Kaitlyn și 
Ryan și toţi sunt furioși. Felul în care își arată solidaritatea 
şi gradul de furie la care ajung pentru ceea ce mi s-a 
întâmplat mă fac să simt că locul meu e acolo. Că acesta este 
într-adevăr grupul meu de prieteni și, atunci când unul 
dintre noi este afectat, toată lumea e afectată. Doar că 
nimeni nu ştie cu adevărat cine sunt; îi mint pe toţi. Așa 
cum am făcut cu gândurile despre Tony și despre viaţa mea, 
alung şi gândul acesta și încerc să mă concentrez asupra 
discuţiilor din jur. 

— Eu tot mai cred că ar trebui să facem cum am spus 

prima oară și să-i spargem nasul, spune Annalisa, lingând 
linguriţa de iaurt. 

Toată lumea, în afară de Aiden și de Mason, stă la 


masă, la cantină și discută despre ce s-a întâmplat cu 
maşina mea. 


— lubito, am discutat asta de atâtea ori. Nu ai voie 
să-i spargi nasul, i se adresează râzând Julian prietenei lui. 


Ea mormăie ceva de genul că Julian n-o lasă niciodată 
să se distreze. 


Eu mă uit cu nerăbdare la locurile ocupate de obicei 
de Aiden şi de Mason. Oare absenţa lor are vreo legătură cu 
acel „mâine”? Sau când au spus „mâine” s-au referit de fapt 
la „diseară”? Sper că nu e prea târziu să le spun să renunţe. 
La naiba. Trebuia să mă străduiesc mai mult să iau legătura 
cu ei. Am ştiut că o să se întâmple ceva azi, şi uite că stau 
aici, în loc să fac din găsirea lor prioritatea numărul unu. 


— A, hei, Amelia, spune o voce nazală, sarcastică. 


Ne uităm cu toţi la Kaitlyn, care trece pe lângă masa 
noastră cu gaşca ei de toante. 


— Am văzut că azi nu ai venit cu mașina. Tot mai ai 
probleme cu ea? 


Râd și pleacă mai departe. 

Annalisa se ridică brusc, părând că e gata să sară la 
bătaie, dar Julian o trage înapoi pe scaun. 

Ea se uită cu ostilitate la silueta care se îndepărtează. 

— Dacă n-o lovește karma prea curând, o s-o fac eu. 

— Chiar pe asta mă bazez, râde Noah. 

— Ce o să facem? întreabă Charlotte. 

— Sincer, oameni buni, eu cred... 


Încere să le spun că ar trebui s-o lăsăm baltă, dar nu 
mă bagă nimeni în seamă. 


— Ceva care s-o enerveze maxim, mă întrerupe Chase. 


195 


Jessica Cunsolo 


— Nu, oameni buni, eu chiar cred... 


— Trebuie să fie ceva mai grav decât ce a făcut ea cu 
mașina Ameliei, mă întrerupe Noah. 


— Dar eu aș prefera... 


— Ar trebui să intrăm la ea în casă! sugerează 
Annalisa. 


— Să-i punem cremă epilatoare în sticla de șampon! 
Ne uităm cu toţii la Charlotte. 


— Serios, Charlie? Noi tocmai am propus intrarea 
prin efracţie, iar ţie ţi se pare că cel mai rău lucru pe care am 
putea să-l facem e să-i punem cremă epilatoare în șampon? 
glumește Chase. 


— Scuze, nu prea mă pricep la răzbunări, admite 
Charlotte, rușinată. 


— Hei, cremă epilatoare în șampon e destul de 
diabolic, apără Noah ideea lui Charlotte. Vreau să zic, vă 
imaginaţi ce faţă ar face Kaitlyn când ar vedea că-i cade 
părul? 

— Nu pătrundem prin efracţie. Oricât de mult o urăsc, 
nu vreau să încalc legea, spun eu cu fermitate, reușind, în 
sfârşit, să strecor o vorbă. Oameni buni, eu nu vreau să... 

— În casa cui nu intrăm prin efracţie? ne întrerupe 
Mason, care vine la masa noastră cu Aiden. 

Ridic capul imediat când îi văd. Dacă sunt aici 
înseamnă că nu e prea târziu să abandonăm totul. 

— Discutam cum am putea să ne răzbunăm pe 
Kaitlyn și pe Ryan, lucru pe care Aiden ar fi trebuit să ni-l 
spună, spune Charlotte, în timp ce Mason se așază la locul 
lui obișnuit, în stânga mea, și Aiden în stânga lui. 

— Dar de ce e responsabil Aiden cu răzbunarea? 
protestează Noah. De ce nu pot să fiu și eu responsabil? 


Toţi de la masă izbucnesc în râs la sugestia lui Noah, 
la fel de surescitaţi ca până acum ca să ia în seamă protestele 
mele. 

— Noah, dragule, tu eşti prea dulce ca să concepi un 
plan de răzbunare, îi explică Annalisa. 


— Bine. N-o să fiu eu capul. Dar ar trebui să facem 
împreună un plan. Să avem un fel de vot de grup. Aşa e 
corect! 

— Nu, oameni buni. Eu nu... 

Sunt întreruptă iar, vorbesc toţi deodată, venind cu 
sugestii şi idei. 

— Gaşcă! 

Discuţiile încetează și toţi ne uităm la Aiden, 
așteptând să continue. Când mă uit la el, văd că ochii lui 
pătrunzători sunt fixaţi pe mine, ca și cum îmi poate citi 
gândurile şi simte personal frustrarea mea. 

— Amelia încearcă să spună ceva. 

— Să fiu sinceră, mi-e silă de toate astea. Nu vreau 
să mă răzbun. Gândiţi-vă. Eu mă răzbun. Ea se răzbună. E 
un ciclu fără sfârșit. Cineva trebuie să fie matur și să pună 
punct undeva. 

Masa explodează, toată lumea protestează şi vorbește 
în același timp. Singurul care nu spune nimic e Aiden. 

— Nu poţi s-o lași așa, după ce a făcut! 

— Ar însemna că-i lăsăm să câștige! 

— Trebuie să facem ceva! 

— Măcar lasă-mă să-i sparg nasul! 

— Merită să plătească! 

— Băieți! Sunt impresionată. Sincer. Dar nu vreau 
să declanșez un război fără sfârşit. Ryan deja îl urăște pe 
Aiden, iar Kaitlyn mă urăște pe mine. Împreună alcătuiesc 
o echipă de nemernici care nu au limite. Nu vreau să stau 
tot timpul cu ochii după cuțitul pe care vor să mi-l înfigă în 
spate. Vă rog, n-am putea să ne comportăm cu maturitate 
şi să o lăsăm așa, înainte să fiu ţinta altor răzbunări? mă rog 
eu de ei, dezvăluindu-le măcar o jumătate de adevăr. 

Charlotte e prima care rupe tăcerea. 

— Dar Aiden și Mason nu au deja un plan? Băieți, nu 
trebuia să vă ocupați azi de asta? 


— Diseară. Diseară ne ocupăm, explică Mason. 


Ochii tuturor băieţilor se luminează şi chiar Annalisa 
pare să înţeleagă despre ce vorbesc. 


— Ce e diseară? întreabă Charlotte. 

— Vinerea Aiden iese pe pis... 

Noah se opreşte când vede că Aiden îi aruncă o privire 
ucigătoare. 


— Vinerea e ziua în care se duce unde? Aiden? Despre 
ce vorbeşte Noah? întreb eu. 


— Pe pistă, spune el. Vinerea e ziua când ies pe pistă. 

— Pe pistă? Cum adică? întreb eu. 

— Fac curse pe bani. Ilegale. 

— Dar... cum? Adică, cum e asta? 

Îmi vin în cap fără să vreau scene din Furios şi iute: 
lume multă, indivizi dubioși, muzică dată la maximum și 
fete practic dezbrăcate care se plimbă peste tot. Vreau să 
spun, realişti fiind, dacă asta se întâmplă în fiecare seară de 
vineri, mai ales cu atâtea mașini zgomotoase, cum de nu se 
prind oamenii și polițiștii? 

— Noi îi spunem pistă, dar nu e chiar un circuit. E la 


vreo oră distanţă de oraș, în nord, pe drumurile pustii din 
district, mă informează Mason. 

Noah continuă: 

— Nu e o chestie teribilă, ceva organizat profesionist. 
Nu are legătură cu ce vezi în filme sau cu cursele adevărate. 
Da, e o chestie mare, dar nu așa de mare. Nişte oameni care 
se adună și pariază pe mașini. 

— Cei doi-trei concurenţi pariază între ei, dar şi spec- 
tatorii pariază. E o modalitate super de a face bani rapid, 
explică Julian. 

Mie asta îmi spune multe. Evident că Aiden face așa 
ceva. E elev în ultimul an la liceu și are în custodie doi copii. 
Nu are slujbă, dar trebuie să plătească facturi, benzină, 
mâncare și alte cheltuieli. 

— Şi cât câştigi la o cursă? îl întreb eu. 

— Depinde cât se pariază, răspunde el vag. 

— Vinerea trecută cât ai câştigat? 

Acolo era vinerea trecută — de-asta mi-a ignorat 
telefonul, când trebuia să-l duc undeva pe Chase. 

— Vreo două mii. 

— Două mii de dolari! Într-o noapte? strigă Charlotte 
uimită, în timp ce eu sunt gata să-i împroşc pe toţi, abia 
reușind să ţin apa în gură. 

Eu și ea suntem singurele care habar nu aveam de 
asta. Annalisa nu pare şocată, dar nici nu îl vedeam pe 
Julian să-i ascundă lucruri de acest gen. Sunt surprinsă că 
Chase nu i-a spus nimic lui Charlotte. Dar din felul în care 
se comportă toţi de când s-a deschis subiectul, bănuiesc că 
e un lucru pe care Aiden nu vrea să-l] facă public. 

— Şi voi participaţi? 

Mă uit la ceilalţi băieţi de la masă. 

Julian, Chase, Noah și Mason clatină toţi din 
cap că nu. 

— Nu suntem nici pe departe așa de talentaţi ca 
Aiden, mărturisește Chase. 

— Dar asta nu înseamnă că nu ne ducem să-l susţinem 
sau să-i ţinem spatele, adaugă Julian. 

— În plus, dacă pariez pe Aiden, pot să fiu sigur că 
nu voi fi nevoit să-mi iau o slujbă, glumește Mason și toţi 
izbucnesc în râs, de acord cu el. 

— Şi cât de bun eşti? îl întreb pe Aiden, știind dinainte 
răspunsul. 

— Cel mai bun. 

— Pierzi vreodată? 

— Rareori. 

— Mai degrabă niciodată, spune Mason. 

Normal că învinge; sunt oameni care depind de 
victoria lui. A fost silit să se maturizeze. Are o mulţime 
de responsabilităţi, mai multe decât ar trebui să aibă un 
adolescent. 

— Şi cine se duce la cursele astea? întreabă Charlotte. 

— Noi, câţiva din liceu, câţiva de la Silver și niște găşti 
de la alte școli din zonă, ne informează Noah. 

— Când ai zis că o să rezolvi în noaptea asta, la ce te 
refereai? îl întreb eu. 

Evident, dacă şi cei de la Silvers se duc la curse, se 
duce şi Ryan. Aşa s-ar putea explica de ce se urăsc atât de 
mult. 

Aiden ridică din umeri. 

— Să-l fac să plătească. Şi o să-l fac. 

— Aiden, nu vreau să... 

— Aici nu e vorba doar despre tine, Amelia. E vorba 
despre Simms. S-a luat de mine și de ai mei și pentru asta 
va plăti, mă întrerupe Aiden cu o hotărâre de oţel în ochi. 

De mine şi de ai mei. 

— Dar, Aiden, nu vreau ca situaţia să scape de sub 
control. Nu vreau să păţești ceva sau să le dai motiv ca data 
viitoare să lovească și mai tare. Dacă torni gaz pe un foc 
deja aprins, nu rezolvi nimic, spun eu. 

Eu tot prefer s-o las baltă și să nu bag băţul prin gard. 
Nu vreau să le dau motive să se intereseze de mine. Aiden 
cel perspicace, singura persoană de la masă care simte 
ezitarea mea, pare să priceapă că nu vreau ca toată povestea 
asta să se întoarcă împotriva mea. 

— Nu-ţi face griji, Amelia, spune el. Nu va părea o 
răzbunare. Va părea doar o zi obișnuită la curse. 

Probabil că m-am uitat la el cu un aer sceptic, fiindcă 
adaugă încet: 
— Tu nu vei fi implicată cu nimic. Promit. 
Aiden îşi ia promisiunile în serios şi, în ciuda 
sentimentului meu de nesiguranţă, nu pot să fac altceva 
decât să am încredere în el. Sunt convinsă că ştie ce face. 


E un motiv pentru care toți se tem să-l supere pe Aiden, şi 
acesta e că el are întotdeauna câştig de cauză. 


— Bine. Dar vin şi eu. 

Aiden nu stă nicio secundă să se gândească, înainte 
să mârâie: 

— Nu. 

— Ba da, vin. 

Îmi susțin decizia cu încăpățânare. 

Trebuie să fiu acolo, ca să mă asigur că e OK şi că nu 
face vreo prostie. Dar cel mai mult vreau să văd şi să trăiesc 
experienţa — să înţeleg de ce cursele sunt o parte atât de 
importantă din viaţa lui, să-l văd în elementul lui. Și, sincer, 
vreau să-l susțin. 

— Nu vii. 

Se uită la mine încruntat. 

— De ce nu? 

— Fiindcă aşa spun eu. 

— Nu-mi spune mie asta! Nu am cinci ani! 


— Recunoaşte, Amelia. Întotdeauna reuşeşti să intri 
în necazuri. Sau să te găsească pe tine necazurile. Indiferent 
cum ar fi, eu n-o să fiu acolo să am grijă de tine, spune el cu 
sinceritate. 


— Te rog, Aiden. O să fiu cuminte, jur! mă rog eu. 
— Nu, spune el ferm. 

— Dar dacă... 

— Nu. 

— Dar ce zici dacă... 

— Nu. 

— Dar când aş... 

— Nu. 

— Ahhh! îmi arunc mâinile în sus, exasperată. Eşti 
imposibil! Ştiai asta? Adică, dacă aş fi Kaitlyn, ţi-aş zice că 
mă scoţi efectiv din sărite. 

La auzul numelui lui Kaitlyn, băieţii schimbă o privire 
cu subinţeles. 

— Stai aşa, va fi şi Kaitlyn acolo, nu? 

Aiden oftează. 


— Nu are importanţă. Asta nu schimbă faptul că tu 
nu vii acolo. 

— Ba normal că are importanţă, explodez eu. Aiden, 
te încăpăţânezi. Spune-i, Mason! 

Mason, care acum stă între mine şi Aiden, se uită pe 
rând la noi, ca şi cum n-ar şti sigur dacă să fie de partea mea 
sau de partea lui Aiden. 

— Stau eu cu ea, sugerează el cu prudenţă. 

— Da! Stau cu Mason! Şi Noah, Julian şi Chase pot să 
stea şi ei cu mine! Adică patru băieți care se vor asigura că 
nu am probleme. În plus, Anna şi Char vor avea şi ele grijă 
de mine. O să fiu cuminte, jur! 

Îi arunc lui Mason o privire recunoscătoare şi mă uit 
la Aiden cu ochi rugători. 

El mă studiază cu ochii lui cenușii indescifrabili, după 
care oftează şi îşi trece mâna prin păr, învins. 

— Bine. Dar stai lângă Mason tot timpul. Vorbesc 
serios, Amel... 

— Stau, promit! îl întrerup eu şi schimb un zâmbet 
bucuros cu Mason. 

— Serios, Amelia, am deja destule de făcut și nu pot 
să-ţi duc grija tot timpul. 

— Jur pe roşu. 

Mă întind peste masă şi îl iau de mână. El mă lasă 
să-mi agăţ degetul mic de al lui, pecetluind astfel 
jurământul, ca să-l liniştesc, şi ignorând în acest timp faptul 
că presimţiri negre îmi strâng stomacul. 


16 


Durează cam o oră să ajungem la pistă, așa că stabilim 
să ne întâlnim acasă la mine. Părinţii lui Charlotte nu ştiu 
unde ne ducem, așa că le-a spus că doarme la mine. Nu e cu 
totul minciună, fiindcă, de fapt, o să doarmă la mine. 

— Văd că nu se grăbesc deloc. S-a făcut tare frig, 
se plânge Noah, care a venit acum douăzeci de minute, 
îmbrăcat în blugi şi tricou. 

— Nu ţi-ai luat o geacă? îl întreabă Annalisa. 

— Nu. 


— Putem să trecem pe la tine casă înainte să plecăm 
la curse, propune Charlotte. 


— Exclus. Mama e acasă. 

— Şi? 

Noah se strâmbă, ca şi cum ar fi fost cel mai evident 
răspuns din lume. 

— Niciodată n-aş putea să recunosc în faţa ei că e frig, 
când ea mi-a zis să-mi iau geaca „fiindcă e noiembrie”. 

Nu mă pot abţine şi râd când văd cum o imită Noah 
pe mama lui. Dap. Înţeleg perfect. Dar îi dau un mesaj lui 


Mason şi îi spun să-i aducă un pulover. Să sperăm că încă 
nu a plecat. 


Sporovăiala noastră e întreruptă de sunetul frumos al 
Challenger-ului negru cu care Aiden intră pe alee, farurile 

maşinii luminând veranda unde stăm. Opreşte maşina, se 
dă jos şi vine spre noi. 

Arată superb ca întotdeauna cu tricoul lui negru, 
mulat, geacă de piele neagră şi blugi negri, masculinitatea 
şi dominanţa lui sunt incontestabile. Totuşi nu pare prea 
încântat de povestea asta; toată ziua a încercat în mod 
subtil să mă facă să mă răzgândesc, dar câteodată sunt prea 
încăpăţânată pentru binele meu. Apare şi Range Rover-ul, 
Mason oprește motorul şi coboară. Pare la fel de sigur pe el 
şi fermecător ca întotdeauna, cu niște blugi negri, un tricou 
alb și strâmt, cu mânecă lungă, care are la gât trei nasturi 
desfăcuţi, şi cu o geacă de piele. 

— În sfârşit! Ţi-a luat o veşnicie! exclamă Noah. Sper 
că ai pornit căldura în maşină! 

— Scuze, a trebuit să mă întorc să-i aduc unui idiot un 
pulover. 

Mason zâmbeșşte şi îi aruncă lui Noah un pulover 
negru, care aterizează direct pe faţa lui. 

— Amice! Eşti cel mai tare! 

Noah râde şi îşi pune puloverul. 

— Nu-mi mulţumi mie. Amelia mi-a zis să ţi-l aduc. 

Noah se uită la mine, după care mă strânge în braţe 
ca un urs şi mă pupă exagerat de bălos pe toată faţa. 

— O, mulţumesc, mulțumesc, Amelia! 

Râd şi îl împing, ştergându-mă de bale. 

— N-ai pentru ce, Noah. Nici mie nu mi-ar plăcea să 
mă confrunt cu furia mamei mele. 

Aiden şi Mason se strâmbă brusc, identic. 

— Bine! Hai să-i dăm drumul! 

Chase se ridică de unde stătea, pe trepte, şi se apropie 
de Aiden şi de Mason. 

— Cine merge cu cine? 

— Anna şi Char cu Julian. Amelia... 

— Ea e cu mine, termină Aiden în locul lui Mason, pe 
un ton autoritar, care nu lasă loc de proteste. 


Toată lumea se întoarce să se uite la mine. Nu am 
absolut nicio problemă cu asta — nici măcar o mică obiecție. 
Îmi place să stau cu Aiden, mai ales dacă suntem doar noi, 
şi, ca să fiu complet sinceră, cel mai în siguranță mă simt 
când sunt cu el. 


— OK. Atunci Noah şi Chase vin cu mine, încheie 
Mason, cu o voce puţin dezamăgită. 


— Perfect. Acum, că am stabilit, putem să urcăm 
odată în maşina încălzită?! exclamă Noah şi fuge spre 
maşina lui Mason, după care ne așteaptă nerăbdător să 
venim. 

Urc în mașina lui Aiden, îmi pun centura şi aştept 
să apese pe butonul de pornire ca să pot da drumul la 
încălzitorul de scaun. Cea. Mai. Grozavă. Invenţie. Din. 
Toate. Timpurile. 

— Ultima şansă să te răzgândeşti, spune el când 
motorul prinde viaţă. 

Clatin din cap. 

— Nu mai e cale de întoarcere. 


— Cu mine stai în seara asta. Când nu sunt eu acolo, 
stai cu băieţii. OK? 

— Nu am nevoie de dădacă, spun eu, doar ca să văd ce 
zice. 

— Ştiu că n-ai, spune el, luându-mă prin surprindere. 
Dar în seara asta nu poţi sta singură. Sunt o groază de 
dubioși acolo. O groază de indivizi de la Silver, cu care nu 
ne înţelegem. Plus indivizi de la alte şcoli cu care nu prea ne 
avem pe bune. Majoritatea sunt OK şi nu mă aştept la prea 
multe probleme, decât de la Simms şi gaşca lui de jigodii. 
Dar cu antecedentele tale la belele, sunt mai liniștit dacă 
ştiu că eşti cu o persoană de încredere. 


— Dar Char şi Anna? întreb eu, încercând să-mi mut 
gândul de la felul uimitor în care se poartă Aiden cu mine. 

El îşi ia o clipă ochii de la drum ca să se uite la mine. 
— Chiar crezi că Chase se va dezlipi de Charlotte? 


— Ai dreptate. În plus, mă îndoiesc că Char poate să 
facă ceva care să-i aducă necazuri. 


— Jar Anna a mai fost de vreo două ori la curse şi n-o 
să aibă probleme. 

Mă uit pe geam la peisaj, la copacii care se văd în 
depărtare ca prin ceaţă. 

— Ce vrei să faci în seara asta? îl întreb eu încet, 
referindu-mă la hotărârea lui de a se răzbuna pe Ryan. 


— Exact ce am spus. Să-l fac să plătească. 


Aiden are un aer hotărât, duritatea aceea a reapărut 
pe faţa lui doar când s-a gândit la Ryan. E o furie care nu e 
stârnită doar de ce a făcut Ryan cu mașina mea — vine mai 
din urmă. Povestea e mai lungă, dar nu vreau să-l presez. 
Indiferent cât de mult îl urăşte pe Ryan, tot n-aş vrea să 
păţească ceva din cauza asta. 


— Nu aş vrea să intri în vreo bătaie, recunosc eu 
încet, trecându-mi uşor degetele peste articulațiile mâinii 
lui drepte, care se sprijină pe maneta de viteză. Mâna lui 
e aspră, de la loviturile şi rănile sângeroase pe care le-a 
căpătat bătându-se. Faţa lui se îmblânzeşte, cuprinsă de o 
emoție necunoscută. Întoarce palma şi îmi prinde mâna, 
trecându-și degetele printre degetele mele. 


— Nu mă duc acolo cu gândul la bătaie, îmi spune el. 

— Dar la ce te referi când spui că o să-l faci să plă- 
tească? 

Încerc să nu mă simt dezamăgită când îmi lasă mâna 
pe maneta de viteză şi încerc să mă conving că nu îmi 
lipseşte deja atingerea lui caldă. 

— O să-l fac să plătească la propriu. Concurez cu el şi 
îi iau banii. Mulţi bani. 

Zâmbesc când îi înţeleg planul, iar grija şi stresul 
meu se mai potolesc. Trebuia să-mi dau seama. Aiden nu 
e prost. 


Ştie că o bătaie nu ar rezolva nimic. Sigur, cel mai 
probabil l-ar bate şi probabil s-ar simți ceva mai bine 
dându-i câţiva pumni, dar pe urmă? Da, l-ar bate pe Ryan 
de l-ar zvânta, dar este acesta un mod eficient de a te 
răzbuna? Vreau să spun, probabil s-ar simţi fantastic, dar 
să-l bată pe Ryan la curse, în faţa amicilor şi a colegilor lui, 
şi să mai plece şi cu o groază de bani de la el cred că l-ar face 
să se simtă şi mai bine. 

Abia aştept să văd cum mătură pe jos cu mutra lui 
arogantă şi obraznică. 


Când ajungem la curse, după ce am trecut cu toţii pe 
la un drive-thru să ne luăm ceai şi cafea, e vreo zece seara. 
Sunt mulţi oameni strânşi în grupuri pe lângă diverse 
maşini parcate pe iarbă la o oarecare distanţă. Din câte îmi 
dau seama, majoritatea celor de aici au între șaptesprezece 
şi douăzeci şi ceva de ani. Locul în sine este exact aşa cum 
l-a descris Mason la prânz: drumuri pustii din zona rurală. 
Drumul propriu-zis e în stare bună, dar este clar că zona 
asta e atât de izolată, încât nimeni n-ar ajunge aici din 
întâmplare, ci doar dacă ar şti la ce e folosită. 

Deşi e întuneric, drumurile şi câmpul sunt totuşi puţin 
luminate de la strălucirea lunii şi de la farurile maşinilor 
de acolo. Se vede limpede că nu toate maşinile sunt pentru 
curse: mulţi au venit aici cu maşinile lor obișnuite ca să-şi 
susțină prietenii, să facă pariuri sau doar ca să aibă unde se 
duce într-o vineri seara. 

Aiden parchează pe iarbă, opreşte mașina şi Mason 
parchează lângă el. Mă dau jos din Challenger să-mi 
dezmorţesc picioarele şi îl văd pe Julian parcând lângă 
Mason. 

E o singură clădire prăpădită în apropiere care pare 
că ar mai fi folosită la ceva, dar în afară de ea nu există vreo 
construcţie. E mai degrabă câmp deschis, cu niște drumuri 
care se intersectează şi șerpuiesc pe câţiva kilometri. 
Zgomotul ne asurzeşte, motoarele de la două mașini, una 
albastră şi una portocalie, care concurează turând puternic. 


Distanţa la care sunt şi viteza cu care merg fac dificilă 
identificarea modelelor, dar culorile vii te fac să le distingi 
cu uşurinţă în timp ce se îndepărtează de partea principală 
a pistei. Sunt câteva zone cu copaci în depărtare, care îţi 
blochează vederea, dar în general vezi bine maşinile chiar 
şi în cel mai îndepărtat punct, unde zici că sunt mașini de 
jucărie. Oamenii stau pe capota maşinilor şi a furgonetelor, 
ca să vadă mai bine cursa. Țipă şi ovaţionează, sperând că 
va învinge persoana pe care au pariat. 

Pe când studiez mulţimea, mi se oprește privirea 
asupra unui Mustang roşu din depărtare, în mijlocul unui 
grup de oameni şi al altor maşini parcate. Ryan stă rezemat 
de maşină, cu braţul pe umărul lui Kaitlyn şi vorbeşte 
cu nişte indivizi, presupun că amici de-ai lui de la liceul 
Commack Silver. Kaitlyn nu e singura fată din grup, dar e 
singura care e îmbrăcată ca pentru o noapte la club. 

Nu i-o fi frig? Oamenii picaţi din iad simt vreodată 
frigul? Observ că Makayla e singura dintre prietenele ei 
prezentă; celelalte sunt probabil de la Commack. Câţiva 
dintre băieţii care stau cu Ryan fac parte dintre cei care au 
dat năvală la petrecerea lui Noah de Halloween. Unul dintre 
ei îmi surprinde privirea şi se uită urât la mine, făcându-mă 
să mă înfiorez. 

Dave. 


În mod subconștient mă apropii mai mult de Aiden, 
care e în mijlocul unei discuţii cu Mason și Noah. Dave mă 
urmăreşte cu privirea, îl vede pe Aiden şi e clar că îşi aduce 
aminte cum l-a zvântat în bătaie fără să facă vreun efort şi 
îşi freacă obrazul cu un gest inconștient. 


— Nu trebuia să vin. Dacă e aici? 

Îmi iau privirea de la Dave şi mă uit la Annalisa, care 
stă de vorbă în şoaptă cu Julian, în dreapta mea. N-ar trebui 
să trag cu urechea, dar tonul ei agitat mă îngrijorează. De 
obicei e atât de puternică, de sigură pe ea și de dură — mi se 
pare ciudat s-o văd agitată şi nesigură. 

— Nu l-am mai văzut de mult pe aici, o linişteşte 
Julian şi o ia în braţe. Chiar dacă e aici, n-o să-l las să se 
apropie de tine. 

Îmi întorc privirea, ca să nu le deranjez momentul de 
intimitate. 

— Amelia. 

Sunt readusă la realitate când mă strigă Aiden şi ridic 
privirea spre el, aflat lângă mine. 

— Mă duc să vorbesc cu nişte tipi. Rămâi cu grupul, 
bine? 

— Cu nişte tipi de gaşcă? întreb eu cu un aer îngrijorat, 
sperând că nu a văzut schimbul de priviri cu Dave. 

Are destule griji şi fără să se gândească la jigodia aia. 

— Da, prieteni de-ai mei, spune el cu un zâmbet 
amuzat, ca şi cum îl distrează grija mea pentru el. Vin 
imediat. 

Se îndreaptă într-o altă direcţie şi cu hainele lui negre 
e ușor să-l pierzi în mulțime. Grupul nostru stă o vreme de 
vorbă şi se uită la diverse curse, până când încep să mă 
foiesc. La naiba, Amelia. Ţi-ai luat o extra porţie de ceai 
verde, nu? îmi spun eu. 

— Hei, Mason? îl întreb eu şi el se uită la mine. Nu e 
vreo toaletă pe aici, nu? 

Noah râde. 

— Este. Se numeşte „la copaci”. 

Probabil că am o faţă îngrozită, fiindcă băieţii 
izbucnesc în râs. 

— Calmează-te, ursule K, spune Mason. E o toaletă, 
dar te previn că e cam împuțţită, din moment ce nimeni nu 
face curat. 

Mă gândesc dacă pot să mă ţin şi ajung la concluzia 
că nu. 

— N-are importanţă, trebuie să mă duc. 

Mason clatină din cap, amuzat. 

— Te duc eu. Venim repede. 


Mă conduce timp de vreo două minute printre 
grupurile de oameni — salutând din cap pe câţiva — până la 
clădirea dărăpănată pe care am văzut-o când am ajuns aici. 
E o clădire fără etaj și sunt parcate maşini şi pe lângă ea. 

Mason deschide uşa clădirii slab luminate şi îmi arată 
prima uşă pe stânga. 

— Mă găseşti aici când termini. 

Dau din cap, intru repede înăuntru şi mă abţin să nu 
vomit de miros. Nu glumea când spunea că era împuţită. 
Încui uşa şi mă mişc rapid. 

— E frig afară, ziceai tu. O porţie extra te va încălzi, 
ziceai. Vezică mică şi proastă, mormăi eu încet, folosind 
toaleta repede, spălându-mă pe mâini şi deschizând uşa. 

Când ies din clădire, îmi curăţ mâinile cu dezin- 
fectantul pe care îl am permanent în geantă. Unde e Mason? 
Era aici. Unde s-a dus? Scanez zona, căutându-l. Îl văd 
undeva mai departe, flirtând cu o brunetă cu cizme până 
la genunchi şi pantaloni scurți. Chiar și din locul unde mă 
aflu pot să-mi dau seama că încearcă s-o farmece. Nu pot 
să cred că nu e în stare să-și ţină pantalonii pe el nici două 
minute! Serios, mă lasă singură la o cursă ilegală de maşini 
ca să vorbească cu o fată. Și asta după toate discuţiile că nu 
trebuie să rămân singură. 

Nu ştiu ce să fac, dacă să mă duc la el sau nu. Nu 
vreau să fiu genul acela de fată — care e geloasă şi posesivă 
cu cineva care nici măcar nu îi e iubit, dar i-am promis lui 

Aiden că stau pe lângă Mason. Un băiat tâmpit, care dă 
prioritate hormonilor lui tâmpiţi. 

Înainte să mă hotărăsc, o mână aspră îmi acoperă 
gura şi un braţ mă cuprinde într-o strânsoare de fier, 
prinzându-mi ambele braţe şi lipindu-mă cu spatele de un 
corp tare. 


Dumnezeule. Dumnezeule. Dumnezeule. 


Încerc să-l lovesc cu piciorul pe cel din spate, dar în 
zadar, mă trage după el cu putere. Sunt disperată, rugân- 
du-mă în gând să se uite Mason încoace, sperând să vadă 
că m-a înhăţat cineva. Ultimul lucru pe care îl văd înainte 
să fiu târâtă după colţul clădirii este spatele lui Mason, care 
flirtează şi acum cu fata în pantaloni scurți. 

Nu pot să mă stăpânesc, intru în panică şi simt că mi 
se umezesc ochii. 

M-a găsit. 

Asta e. 

O să mor. 


Nu o să sfârșesc așa. Nu am trecut prin toate astea ca 
să mor singură, slabă şi speriată, în spatele unei toalete, la 
o cursă ilegală, unde nu-mi va găsi nimeni cadavrul. Refuz 
cu desăvârşire să mor fără să lupt. 

Eşti doar tu cu el, Thea. Nu mai ești fetiţa aia speriată. 
Te-ai antrenat şi te-ai pregătit fix pentru momentul ăsta — 
ai simţit nevoia şi ai vrut să fii gata când te va găsi Tony. 

Eşti Thea Kennedy şi eşti o supraviețuitoare. 

În timp ce ne îndreptăm spre spatele clădirii, mă 
chinuiesc să deschid gura, sub palma care, practic, mă 
sufocă, şi muşc cât pot de tare. 

— Scârbă ce eşti! şuieră atacatorul meu, smucindu-şi 
mâna de pe gura mea, iar eu simt gustul metalic al sângelui. 

Braţul celălalt mă ţine în continuare, îmi imobilizează 
mâinile pe lângă corp, dar nu pierd timpul. Cât încă mai are 
garda jos, mă reazem de el, îndoi picioarele în faţă, să-mi 

iau avânt, şi apoi îl lovesc cu călcâiele între picioare cu toată 
forța. Funcţionează și, când îmi dă drumul, mă prăbuşesc la 
pământ, cu faţa în praf. 

Nu pierd nici măcar o zecime de secundă să-mi trag 
sufletul, încerc să mă ridic în picioare și să fug, simțind 
cum îmi pompează adrenalina în vene. Până să reuşesc să 
am ambele picioare sub mine, mă apucă de mână și mă 
întoarce cu faţa la el. 


Dave. 


Sunt atât de şocată că nu e Tony, încât înlemnesc. 
Niciodată în viața mea nu m-aș fi gândit că o să mă simt 
ușurată văzându-i faţa lui Dave, dușmănoasă şi oribilă. 
Senzaţia de uşurare nu durează însă, mult, pentru că mă 
împinge cu spatele în zidul de cărămidă al clădirii şi îmi 
aduc aminte că Dave nu o fi Tony, dar se vede limpede că 
vrea să-mi facă rău. 

— Ce scârbă mică și proastă! mârâie el şi îmi strânge 
mai tare mâinile. Nu meriti efortul, dar amicul tău mi-a 
dislocat falca. Am mâncat supă și piure de banane câteva 
săptămâni din cauza ta. Mi-a stricat faţa şi mie îmi place 
foarte mult de faţa mea, deci ce-ar fi să spargem şi noi ceva 
care-i place lui mult? 

Dave mă trage de lângă perete ca pe o păpuşă de cârpă 
şi sunt prinsă de două braţe. Abia apuc să-l văd pe individ 
şi observ că este unul dintre amicii lui Dave de la petrecere, 
unul dintre primii bătăuşi care mi-au blocat calea după ce 
l-am doborât pe Dave la petrecerea lui Noah. 


Tipul apărut mă răsuceşte ca să stau cu spatele la el 
şi cu faţa la Dave. Îmi smulge, efectiv, mâinile din umăr, 
mă apucă de încheieturi şi îmi duce mâinile la spate, 
forțându-mă să stau pe loc. Dave rânjește diabolic şi 
satisfăcut când mă vede imobilizată fără scăpare de 
fotbalistul inuman de puternic. 

— O să mă doară şi pe mine la fel ca pe tine, spune 
el cu un rânjet sadic. Dar să nu uiţi, ce o să ţi se întâmple 
acum e din cauza javrei care ţi-e iubit. 

Dave îşi trage braţul în spate şi mă loveşte drept în 
stomac. Jur că mi s-au prăbuşit plămânii şi mă chircesc de 
durere. Îmi curg ochii, încercând să înghit cu disperare aer, 
şi singurul lucru care mă împiedică să cad e monstrul care 
mă ţine din spate. Coastele mele... 

Bătăușul îmi trage iar braţele în spate, forţându-mă 
să stau dreaptă iar în faţa lui Dave. El are o sclipire sadică 
în ochi când își apropie fața de a mea şi îşi trece mâna prin 
părul meu, netezindu-l. 

— Nu te da bătută, scumpo, asta e doar încălzirea. 

Deşi mă chinuiesc şi acum să-mi recapăt suflul, îl 
scuip pe Dave direct în faţa lui de gargui. Faţa i se strâmbă 
într-o expresie de furie pură. Individul care mă ţine mă 
strânge şi mai tare, forțându-mi braţele să se apropie într-o 
poziţie imposibilă, dislocându-le, practic, din umeri. Dave 
îşi pregăteşte pumnul să mă lovească din nou în burtă, dar 
un fel de săgeată neagră îl doboară la pământ înainte să 
lovească. Individul care mă ţine îmi dă drumul şi se duce 
să-l ajute pe Dave, iar eu mă încovoi cu mâna pe stomac, 
încercând să-mi revin. 

Sunt prea ocupată să-mi recapăt respiraţia ca să 
fiu atentă la luptă. Cu coada ochiului îi văd pe Dave şi pe 
celălalt luând-o la fugă, când îşi dau seama că vor pierde. 

Respirația mea revine aproape la normal, mă îndrept 
şi mă întorc să-i mulţumesc lui Aiden că mi-a salvat încă o 
dată fundul, dar mă opresc brusc când văd un tip care sigur 
nu e Aiden. 

De fapt, nu l-am mai văzut în viaţa mea. 

E un tip înalt și bronzat, cu ochi albaştri, strălucitori, 
cu păr şaten tuns scurt şi pare să aibă vreo douăzeci de ani. 
E subţirel, nu pare prea musculos, dar probabil că e foarte 

puternic din moment ce i-a făcut pe Dave şi pe amicul lui 
gigantic să fugă cu coada între picioare. 

Stau în faţa lui aiurită, neştiind ce să fac. 

— Mersi? spun eu, amintindu-mi brusc că e posibil să 
fiu murdară de sânge după ce l-am mușcat pe Dave, și mă 
şterg la gură. 

— Oricum e un nenorocit, spune tipul, nonşalant. 

Apreciez faptul că m-a salvat de Dave şi amicul 
lui, dar nu pot să scap de senzaţia sâcâitoare că e ceva în 
neregulă cu el. În plus, nu vreau să mai rămân nicio clipă 
în spatele acestei clădiri, unde nimeni nu ştie că sunt. Sunt 
obosită. Am dureri. Sunt zdruncinată. Şi, ca să fiu sinceră, 
în clipa asta nu îl vreau decât pe Aiden. 

Pornesc spre faţa clădirii. 

— Exact. În fine, mulţumesc încă o dată. 

— Stai! spune el repede și vine mai aproape, dar fără 
să-mi invadeze spaţiul personal. 

Mă uit la el neliniștită. Nu pare ameninţător, dar sunt 
epuizată după toate prin câte am trecut şi vreau doar să mă 
întore la prietenii mei. 

— Cum te cheamă? mă întreabă el cu blândeţe. 

Îi sunt datoare măcar cu numele după ce a sărit în 
ajutorul meu. 

— Amelia. 

— Eu sunt Luke. 

Zâmbeşte. 

— Mi-arfiplăcut să ne cunoaştem în alte circumstanţe. 

— Mda, nimănui nu-i place să fie ţinut de mâini şi 
pocnit așa de tare în stomac, că vede stele verzi, spun eu, 
încercând să-mi netezesc părul. 

— Am trecut și eu prin asta, glumește Luke, după 
care devine serios. Ascultă, tu eşti prietenă cu Annalisa 
White, nu-i aşa? 

Fac ochii mici şi creierul meu începe să strige: Semnal 
de alarmă! Semnal de alarmă! 


Probabil că simte alarma mea, pentru că adaugă 
repede: 
— Am văzut că aţi venit împreună şi vorbeai cu ea. 


Asta nu mă face să mă simt mai bine. Îi sunt 
recunoscătoare că a fost aici, pentru că doar datorită lui nu 
sunt acum plină de sânge -— în fine, plină de sângele meu, 
şi nu de sângele lui Dave. Pe bune, cred că i-am smuls o 
bucată din mână; am pete de sânge pe geaca de piele, de 
când m-a apucat de mâini. Dar dacă ăsta e individul care o 
face pe Annalisa cea dură să fie agitată, atunci poate că ar 
trebui să fiu şi eu mai atentă. 


— Cine? A, fata aia cu bandană roșie? Nu, ea a venit 
cu nişte prieteni de-ai prietenilor mei. În seara asta ne-am 
întâlnit prima oară. În fine, mulţumesc încă o dată, bat eu 
câmpii, mergând încet cu spatele, după care mă întorc și 
o iau la fugă spre faţada clădirii, lăsând în urmă un Luke 
foarte confuz. 

Dau colțul repede şi intru direct în Mason. El întinde 
mâinile şi mă ţine, împiedicându-mă să cad în fund, după 
impactul cu el. 

— Amelia? Unde naiba ai fost? 

Mă cuprinde un vârtej de emoţii când îl văd. Nu 
ştiu ce să simt acum pentru el. Pe de o parte, Mason e un 
prieten grozav și îmi place să stau cu el. Vreau să se simtă 
bine și chiar n-ar trebui să fie treaba lui să aibă grijă de 
mine 24/24. Nu e treaba lui să aibă grijă să nu intru eu în 
belele, lucru care e, oricum, inevitabil. Pe de altă parte, 
m-a lăsat singură într-o toaletă dubioasă, înconjurată de 
indivizi şi mai dubioşi care sunt băgaţi în rahaturi ilegale. 
Efectiv, a avut o singură misiune: să aibă grijă să nu rămân 
singură. Ştia că Ryan şi ăia de la Silver, care mă detestă 
şi care deja mi-au făcut niște chestii ilegale, sunt aici, şi 
totuşi m-a lăsat baltă. 

Ce e mai rău e că m-a lăsat ca să flirteze cu o fată. Ca 
şi cum gagica aia nu putea să aştepte până când termin şi 
mă întorc la ceilalţi. Nu mă aştept să renunţe la viaţa lui, 
dedicându-se complet pazei şi protecţiei mele. Nu trebuia 
decât să aștepte cinci minute şi să flirteze cu ea când eu 
eram cu Julian, cu Chase sau cu altcineva. 


Știu că nu pot să-l condamn pentru ce s-a întâmplat. 
Nu e vina lui că Dave ne urăşte pe mine şi pe Aiden. Dar 
dacă Mason ar fi fost acolo, Dave n-ar mai fi reușit să pună 
mâna pe mine şi n-aş mai fi fost bătută, cu o vânătaie uriașă 
care mi se pronunţă pe abdomen. Până la urmă o să trec 
peste asta și o să-l iert, dar în clipa asta simt nevoia să mă 
descarc. Rahatul ăsta m-a traumatizat și n-aş fi trecut prin 
asta dacă nu m-ar fi abandonat. Nici măcar nu m-a salvat 
el. Adică nici măcar n-a observat că am dispărut? Ar trebui 
să știe că nu durează chiar atât să faci pipi. 

— Ursule K? Ce s-a... 

Se opreşte când vede cum arăt. 


Sunt convinsă că arăt ca naiba. Ştiu că am părul 
ciufulit şi nu pot decât să sper că am reușit să şterg sângele 
de pe faţă. Hainele îmi sunt răvășite, ca să nu mai vorbesc 
de petele de sânge de pe geacă. 


— Doamne, Amelia. Ce naiba s-a întâmplat? 

Mă apucă de bărbie şi îmi cercetează faţa, să vadă 
dacă sunt lovită, dar eu îi dau mâna la o parte, fierbând de 
furie. 

— Nu e sângele meu, răspund eu cu răceală și intru 
din nou în toaleta infectă ca să mă curăţ înainte să mă vadă 
şi alţii aşa. Nu vreau să răspund la nicio întrebare şi în 
niciun caz nu vreau să afle Aiden. 

Mason vine repede după mine. 

— Amelia, opreşte-te. Spune-mi ce s-a întâmplat. 

Ajung la toaletă şi fac un pas înăuntru, după care mă 
întorc şi mă uit la el cu o privire rece şi furioasă. 

— De ce n-o întrebi pe gagica ta? mă răstesc eu, 
neputând să mă abţin, după care îi trântesc uşa în nas. 


A fost o lovitură nedreaptă, ştiu. Nu e vina fetei şi 
chiar nu e nici vina lui Mason. 

Am mai mult sânge decât ar trebui în jurul gurii și pe 
gât. Acum, când adrenalina și furia încep să scadă, sesizez 
că limba îmi zvâcneşte dureros. Probabil mi-am muşcat-o 
rău. Ud mâna şi încep să curăţ sângele de pe faţă, din păr şi 
de pe haine. Înainte să deschid uşa, mai verific o dată dacă 
arăt relativ normal. Mulțumită, deschid uşa şi dau nas în 
nas cu Mason, care e supărat şi stă rezemat de peretele din 
faţa uşii, cu mâinile încrucişate la piept. 

Se dezlipeşte de perete când mă vede. 

— Ce naiba, Amelia? 

Intru instantaneu în modul defensiv. 


— Nu mă lua pe mine cu „ce naiba”, Mason! Dacă e, 
eu ar trebui să-ţi spun ţie „ce naiba”! 

Ies din clădirea dărăpănată la aer şi el vine repede 
după mine şi se opreşte în fața mea. 

I se îmblânzeşte expresia, cu toată izbucnirea mea de 
furie, se apropie de mine şi mă prinde de mâini. 

— Doar spune-mi ce s-a întâmplat. 

— S-a întâmplat, mă răstesc eu, devenind tot mai 
furioasă cu fiecare cuvânt rostit, că m-ai lăsat baltă ca să 
te duci să vorbeşti cu o fată. Am fost lăsată singură, exact 
lucrul pe care ne-am luptat aşa de tare să-l evităm, după 
care am fost răpită şi târâtă în spatele clădirii, unde doi 
nenorociți m-au luat la ture şi unul dintre ei mi-a dat un 
pumn în stomac, până să mă salveze un tip care nu erai tu! 


Intenţionat n-am vrut să-i spun cine e. Sunt eu 
supărată pe Mason, dar nu aş vrea să facă vreo prostie și să 
se ducă să se bată cu Dave. 


Lui Mason îi dispare culoarea din obraji în timp ce tip 
la el și pe faţă i se aşterne o expresie de vinovăţie. 

— Doamne, Amelia, îmi pare aşa de rău. Eşti OK? 
Normal că nu eşti, ce întrebare stupidă! Îmi pare rău; n-am 
vrut să se întâmple asta. N-am vrut să ţi se întâmple ceva! 
Sunt cel mai rău prieten din lume; iartă-mă, te rog. Îţi 
promit că nu mai plec niciodată de lângă tine. 


Scuzele lui încep să-mi topească fațada rece, dar 
apoi fata cu pantaloni scurţi şi cu cizme lungi pentru care 
m-a lăsat baltă îl strigă pe nume și îi face cu mâna plină 
de entuziasm și iar devin dură. Mason se uită la ea când îl 
strigă şi un alt val de vinovăţie îi scaldă faţa. 

— Du-te, spun eu rece, după care trec pe lângă el şi 
mă îndrept spre locul unde cred că am parcat maşinile. A, 
Mason? Nu află nimeni despre asta. În special Aiden. 


Nu îi aştept răspunsul şi îmi continui drumul. Am 
dureri, nu e nicio îndoială. Dar ce mă doare mai tare e că îl 
consideram pe Mason unul dintre cei mai buni prieteni ai 
mei, iar el a permis să mi se întâmple ceva atât de groaznic. 
Ştiu că nu e responsabilitatea lui să mă apere pe mine, dar 
tot nu pot să nu dau vina pe el. Îl voi ierta... la un moment 
dat. 


Cât timp mă întorc spre grupul nostru, Mason îşi 
târşâie încet picioarele în spatele meu; pot să îi simt privirea 
încărcată de regrete care îmi sfredeleşte ceafa. Când îi văd 
pe cei din grup, mă opresc și îl aştept pe Mason să mă 
ajungă din urmă, ca să ne apropiem împreună. 

El se uită la mine rugător cu ochii lui căprui, așteptând 
să vadă ce spun. Mă țin tare, deşi hotărârea mea de a rămâne 
în continuare supărată pe el începe să se clatine, şi aleg în 
mod egoist să-l mai las să se simtă puțin vinovat înainte să 
cedez și să-l iert. 

— Nimeni nu află ce s-a întâmplat, niciodată. Ai 
înţeles? 

Mason ezită. 

— Numai dacă îmi spui cine a făcut asta. Ryan a fost? 

Nu spun nimic şi ochii lui căprui se umplu de furie, 
gândindu-se cine ar fi putut să-mi facă asta. 

— Spune-mi doar atât, Amelia. N-o să spun nimic, 
dacă îmi spui numele lor şi mă laşi să mă ocup de ei. 

— Las-o baltă, Mason, spun eu şi supărarea mea 
practic a dispărut. 

— Nu, Amelia. 

Se ţine tare. 

— E cineva care crede că e OK să se ia de tine şi să 
scape. La naiba, o să-i spun şi lui Aiden şi o să stau să mă 
bată dacă n-o să afle cine ţi-a făcut asta. 

Mi se înmoaie inima. 

— Cum să fiu supărată pe tine când vorbeşti aşa? 

— Serios, Amelia. Spune-mi doar numele... 


— De ce? îl întrerup eu. Ca să te duci să te baţi cu 
el? Ca să ai de suferit în mod inutil, doar ca să-mi aperi 
onoarea? E un motiv stupid de bătaie. Nu vreau să aibă 
nimeni de suferit pentru mine, Mason. S-a terminat. Luke 
m-a salvat şi sunt recunoscătoare, dar vreau ca povestea 
asta să se termine şi... 


— Luke? întreabă Mason. De unde ştiu eu de un 
Luke? 

— Nu contează, spun eu, deviindu-i atenţia de la 
Luke, de care n-ar fi trebuit să pomenesc. Promite-mi doar 
că n-o să spui nimic. 

— Dar vreau neapărat să le trag... 

— Mason! Dacă îmi promiţi că nu spui nimănui şi o 
lași baltă, te iert, îl rog eu. 

El se uită la mine sceptic şi pare că în el se dă o luptă 
între dorința lui de răzbunare şi dorinţa de a recăpăta 
prietenia mea. 

— Întotdeauna e mai simplu să ceri iertare mai târziu, 
decât să ceri permisiunea acum, raționează el. 

— Mason! Jur, dacă te apuci să te baţi aiurea, mă 
supăr rău pe tine! Preferi să te baţi şi să pierzi un prieten 
sau să mă ajuţi şi să fim prieteni din nou? 

El cântărește argumentele pro şi contra, după care 
cedează. 


— Bine. Dar dacă se mai întâmplă ceva, am voie să 
trag nişte picioare! 

— S-a făcut! exclam eu și îl iau în braţe, cu supărarea 
acum dispărută. 

El mă trage mai aproape şi îşi sprijină bărbia de 
creştetul meu. 

— Chiar îmi pare tare rău, ursule K, îmi şopteşte el la 
ureche. 


— Ştiu. E OK, îi răspund eu cu sinceritate, înainte de 
a ne desprinde din îmbrăţișare şi de a porni din nou spre 
grup. 

Acum e totul în regulă cu mine şi Mason şi nimeni 
n-o să fie implicat în vreo bătaie. Nu vreau ca situaţia să 
escaladeze mai mult decât trebuie. Nu mai trebuie să sufere 
nimeni din cauza mea. Ajungem la cei din grupul nostru, 
care stau strânși în jurul maşinilor lui Julian şi Mason, şi se 
întorc cu toţii spre noi. 


— Unde naiba aţi fost? Nu durează aşa de mult să faci 
pipi — dacă nu cumva... v-aţi dus prin tufişuri, glumeşte 
Noah şi dă din şolduri. Bum-cichi-bum-bum. 

Nu ne putem abţine şi începem să râdem când Mason 
îl plesneșşte peste ceafă. 

— Ar vrea el, glumesc eu. Mason s-a oprit să stea de 
vorbă cu toţi, mint eu frumuşel, știind că Mason este destul 
de cunoscut şi de simpatizat ca să fie o minciună credibilă. 

— Mda, exact, adaugă Mason, nu prea convingător. 

— Te căuta Aiden. Cred că nu vrea să înceapă cursa cu 
Ryan până nu ești și tu aici, îmi spune Charlotte. 

O căldură mângâietoare îmi cuprinde corpul când 
aud numele lui Aiden. După toate câte s-au întâmplat în 
noaptea asta, simt dorința de a mă desfăta în siguranța 
brațelor lui puternice. Dar mă izbeşte realitatea și îmi dau 
seama că nu pot să fac asta fără să par total scrântită. 

— De ce? întreb eu. 

— Cred că ştie că nu vrei să-l pocnească pe Ryan 
imediat cum dă ochii cu el şi singurul mod în care poate 
să-ţi respecte dorinţa e să fii tu aici, ca să-l opreşti, intuieşte 
Annalisa. 

Cuvintele ei declanșează în mine două rânduri de 
emoţii. Pe de o parte, Aiden este pur şi simplu... Aiden, 
superb ca întotdeauna. Pe de altă parte, când mă uit la 
Annalisa, mi se strânge stomacul de nelinişte şi nesiguranţă. 


Când o văd, îmi aduc aminte de Luke şi de faptul că 
el e, probabil, individul din cauza căruia era aşa de agitată 
când am ajuns aici. Să-i spun că l-am văzut? Dar asta ar 
însemna să recunosc că am auzit discuţia ei privată cu 
Julian, dar şi incidentul cu Dave. Nu vreau să recunosc 
nimic din toate astea, dar dacă Luke e vreun fost iubit care 
a bătut-o? M-am gândit că ar fi posibil să fie fratele ei, dar 
nu seamănă deloc cu ea, deci cine altcineva să fie? Dacă e 
agitată la gândul că el poate fi aici, atunci ar trebui să ştie că 
e. Nu aş vrea să fie şocată sau prinsă cu garda jos când o să 
dea peste el, dacă va da. 


— De fapt, Anna, trebuie să-ţi... 
— Aici erai, spune Aiden. Te-am căutat. 


Se opreşte un minut şi se uită la mine cu un aer 
confuz, ca şi cum ar încerca să-şi dea seama ce e diferit la 
mine. 


— Ce-ţi trebuie? încerc eu să-i distrag atenţia. 

El scutură din cap, ca şi cum ar încerca să-l lim- 
pezească. 

— Hai, trebuie să pregătim cursa. 

Îmi rețin suspinul de ușurare, bucuroasă că m-am 
curăţat destul cât să trec cu bine de inspecția lui. 

Când îl văd pe Aiden atât de sigur pe el şi de curajos, 
îmi vine să alerg în braţele lui şi să mă liniştesc, ştiind că el 
mă ţine în braţe. Dar, din păcate, nu pot. 

— Şi de ce ai nevoie de mine? 


El se uită la mine cu strălucirea unei emoții necu- 
noscute în ochii lui, de obicei reci. 


— Pentru că, dacă nu eşti acolo, o să fac ceva ce ţi-am 
promis că nu fac. 

O senzaţie de căldură mângâietoare îmi cuprinde 
corpul când aud cuvintele lui şi încerc să nu mă topesc 
toată când mă ia de mână şi îşi strecoară degetele printre 
degetele mele. 

— Mason, ia-l pe Jonesy şi adu-l la maşina lui Ryan, îi 
dă el instrucţiuni lui Mason, după care mă îndepărtează de 
grup. 

Mă uit înapoi cu regret la Annalisa, pentru că ştiu 
că ar trebui să-i spun chiar acum despre Luke, dar Aiden 
mă trage după el. Julian n-o să plece de lângă ea și o s-o 
protejeze. Va fi în siguranţă cu grupul şi îi voi spune totul în 
prima clipă după ce terminăm cu pregătirea cursei. 

— Cine e Jonesy? îl întreb eu, încercând să ascund 
efectul pe care îl are atingerea lui asupra mea. 


— Cam el se ocupă de chestia asta. E tipul neutru care 
ţine banii din pariuri. Participanţii pun jos banii cu martori, 
ca să nu fie nimeni ţepuit. Jonesy îi ţine în timpul cursei şi 
după cursă îi dă învingătorului. Așa, totul e corect şi nimeni 
nu poate să evite să plătească. 

— Are logică. Dar unde mergem acum? întreb eu, 
ştiind deja răspunsul, dar temându-mă să-l aud. 

— Să-l provocăm pe Ryan şi să-i luăm banii, spune el 
cu simplitate. 

Dacă e Dave acolo și spune ceva? Nu cred că o va face, 
pentru că, dacă ar fi vrut să se bată cu Aiden, se ducea direct 
la el, n-ar fi luat-o la bătaie pe fata lui, ca să se răzbune. 
Înlemnesc şi Aiden se uită la mine ciudat, după care clatin 
din cap, să mă limpezesc, şi continui să merg lângă el. 

Am spus fata lui. 

Şi faza cea mai ciudată? Îmi place cum sună „fata lui”. 


O, doamne, îmi place Aiden. Adică mai mult decât ca 
prieten. Fir-ar. Ea. De viață. Ce se întâmplă cu mine? 

Aiden se uită în jos la mine şi îmi mângâie delicat mâna 
cu degetul mare, imaginându-şi că pulsul meu accelerat 
şi strânsoarea mâinii mele au legătură cu nervoziiatea la 
gândul de a mă apropia de Ryan și cei de la Silver, şi nu cu 
revelaţia mea înspăimântătoare. 


Pe măsură ce ne apropiem, îmi dau seama că artrebui 
să mă simt mai îngrijorată sau mai agitată, cu atât mai mult 
cu cât Dave și amicii lui m-au atacat cu câteva momente 
în urmă, dar nu sunt. Mă linişteşte prezenţa lui Aiden și 
cumva ştiu că, dacă lucrurile ar lua-o razna, prioritatea 
numărul unu pentru el ar fi să aibă grijă de mine. 


Ryan stă rezemat de Mustangul lui și vorbeşte cu alţii 
de la Silver. Dave e acolo, afişând o buză recent spartă şi un 
ochi proaspăt învineţit, graţie lui Luke, şi simt că sângele 
mi se transformă în lavă fierbinte. Îmi vine să mă duc la 
el şi să-l castrez chiar acolo. Cât de laş să fii, să-l pui pe 
amicul tău să ţină o fată, ca s-o baţi? Plus, e de două ori laş, 
fiindcă m-a bătut doar ca să îi facă rău lui Aiden, cum el era 
prea speriat să se bată cu el parte în parte (ceea ce ar trebui 
să facă, Aiden l-ar bate de l-ar zvânta). E şi Kaitlyn acolo, 
vorbește cu Makayla, şi încă vreo câteva fete de la C. S. 

Când ne apropiem de grup, ei ne observă şi îşi 
îndreaptă spre noi privirile ostile. Pe faţa lui Ryan apare 
un rânjet răutăcios când ne vede. Pare ras proaspăt pe 
lateralele capului și e îmbrăcat cu un tricou gri, mulat, cu 
mânecile lungi și negre, care îi accentuează muşchii, şi 

blugi negri. Din nou sunt şocată, gândindu-mă la cum ar 
putea fi, dacă nu ar fi un cretin. 

Se îndreaptă cu pași siguri spre noi, urmat de gașca 
lui de susţinători. Kaitlyn merge alături de el, iar el o ia pe 
după umeri. Amândoi au în ochi o lucire veninoasă şi sunt 
atât de siguri pe ei, de parcă toată lumea ar fi a lor. Mi-ar 
plăcea să le şterg îngâmfarea aia de pe feţe. 

— Parker, i se adresează Ryan lui Aiden, apoi îşi 
îndreaptă privirea pătrunzătoare spre mine. Târfa lui 
Parker. 

Aiden se încruntă şi dă să facă un pas ameninţător 
spre el, dar eu îl trag înapoi cu mâinile noastre unite. 

— Satana, îi spun eu lui Ryan fără întârziere, după 
care mă uit la Kaitlyn. Târfa Satanei. 

Kaitlyn se strâmbă, uitându-se la mâna mea care se 
odihnește confortabil în palma lui Aiden. 

— Ce vreţi, aspiranţilor? întreabă ea. 

Aiden se uită întrebător la faţa proaspăt distrusă pe 
care o are Dave, după care îşi îndreaptă din nou atenţia spre 
Ryan. 

— Ţi-ai dorit întotdeauna să te întreci cu mine, acum 
ai ocazia, spune el impasibil. 

— Vrei să-ţi încerci norocul cu mine? întreabă Ryan, 
ca şi cum ar fi cel mai tare din parcare. 

— Ăsta e un da? 

Aiden își păstrează un ton calm şi aceeaşi expresie 
sigură şi impasibilă. 

— Eşti sigur că e o idee bună? întreabă Ryan, încer- 
când să arate că nu e mare scofală, dar se vede că nu e 
încântat. Știe toată lumea că bărbaţii din familia mea te-au 
bătut întotdeauna. - 

De data asta nu pot să-l mai țin pe Aiden când îmi 
dă drumul la mână, se apropie de el şi îi trage un pumn 
lui Ryan, care făcuse ochii mari. La câţiva paşi în spatele 


226 


Piimele atingeri 
lui, Kaitlyn, şocată şi încremenită, începe să ţipe când Ryan 
cade la pământ de forţa loviturii lui Aiden. 

Căldura pe care o emană furia lui Aiden se simte din 
locul unde mă aflu. Ryan scuipă sânge pe jos, iar haita lui de 
căţei credincioşi are nevoie de câteva clipe să-şi dea seama 
că liderul lor a fost doborât la pământ, după care îşi fixează 
privirile asupra lui Aiden. 

Oh, la naiba. 


Aiden e mult depășit numeric și treaba asta n-o să se 
termine bine... pentru ei. 


Aiden s-a mai ocupat de găști de dimensiunea asta, 
ba chiar mai solide şi mai forţoase, şi i-a bătut pe toţi chiar 
când nu era atât de furios. De data asta e ceva personal şi, 
dacă furia lui poate fi un indiciu, promite nu doar să-i bată, 
ci să-i distrugă. 

Exact când haita de câini se pregăteşte să atace, 
auzim o voce puternică şi autoritară. 

— Gata, ajunge, băieţi. 

Haita de câini încremeneşte şi Ryan se ridică încet de 
jos. Profit de ocazie să alerg pe lângă Aiden şi să mă aşez în 
faţa lui, pun palmele pe pieptul lui musculos şi îl împing, 
încercând să pun mai multă distanţă între ei și cei de la 
Silver. 


Devine conştient că eu sunt cea care îl atinge și nu 
opune rezistenţă când îl împing, pentru că altfel n-aş fi 
putut să-l urnesc, dacă nu mi-ar fi dat voie. Are respiraţia 
grea şi corpul îi e tare și încordat, gata să atace la secundă. 
Ne dăm înapoi câţiva paşi, dar în tot timpul acesta ţine 
privirea fixată asupra lui Ryan. 

— Aiden, spun eu calm şi îi pun mâna pe obraz, 
încercând să-l fac să se uite la mine. El îşi mai ţine câteva se- 
cunde privirea fixată asupra lui Ryan, după care o îndreaptă 
încet spre mine. 

— Te rog, nu te bate, îi şoptesc eu, uitându-mă în ochii 
lui cenușii, acum întunecaţi, și simțind sub mâna cealaltă 
cum i se ridică şi coboară pieptul. 

El mă studiază o clipă, apoi expiră puternic pe nas 
şi închide ochii. Îl iau de mijloc, pe sub geaca de piele, şi îl 
strâng în braţe, rezemându-mi capul de pieptul lui. 

Corpul lui începe să se relaxeze şi mă ia în braţe. Aud 
discuţii la distanţă în spatele meu, așa că mă îndepărtez 
puţin, dar ţin în continuare mâinile pe mijlocul lui. Mă uit 
întrebător la el şi el dă din cap uşor, în semn că e OK. 

Mă desprind de el fără tragere de inimă, dar el 
păstrează un braţ în jurul meu şi mă ţine strâns lângă el. Se 
pare că atingerea mea are un efect liniștitor asupra lui şi mă 
lipesc, fără să-mi dau seama, de el, îmbătată de scânteile pe 
care le simt când îl ating. 


Ne îndreptăm cu faţa spre ceilalţi şi văd că vocea 
aspră care a oprit bătaia îi aparţine unui individ scund şi 
solid, cu braţele tatuate şi cu părul negru și scurt. Probabil 
are cel mult unu cincizeci şi opt, mai scund chiar ca mine, 
dar pare să aibă spre treizeci de ani. Vorbeşte cu Ryan într-o 
manieră profesionistă, iar Mason stă lângă el. El trebuie 
să fie Jonesy, pe care Mason l-a adus în sfârşit aici, după 
cum primise instrucţiuni de la Aiden. Deşi e scund, Jonesy 
are un aer autoritar, care arată că e capabil să se ocupe de 
chestia asta. 


Ne întoarcem spre grup şi Aiden şi-a reluat aerul 
profesionist. 


— Deci avem o cursă sau nu? întreabă Jonesy. 
Aiden se uită în ochii lui Ryan. 

Dacă nu îi e frică să concureze cu mine. 

— S-a făcut, fraiere. 


— Perfect! anunţă Jonesy, încântat. Ştiţi care e regula, 
banii jos înainte de cursă. Cât o să fie în seara asta? Suma 
standard, trei sute? 


Ryan scoate un hohot de râs sec, rece. 

— Suma standard e pentru pămpălăi. Ce-ar fi să 
urcăm la două mii? 


Faţa lui Aiden nu dezvăluie nimic. 

— Eşti sigur că îţi permiţi? 

Ryan se strâmbă şi rânjeşte răutăcios. 

— O să-mi placă la nebunie să-ţi iau două miare. 


ÎI trag uşor de tricou pe Aiden, cu mâna cu care îl ţin 
pe sub geaca de piele, încercând să-l avertizez să nu parieze 
pe atâţia bani. Ştiu că băieţii au spus că nu pierde niciodată, 
dar întotdeauna există o şansă. În plus, el face asta ca să 
se răzbune pe Ryan fiindcă mi-a vandalizat maşina. Știu că 
rivalitatea lor e mult mai veche, nu e numai mașina mea, 
dar tot nu vreau ca Aiden să riște să piardă o sumă atât de 
mare din pricina mea. 

El mă ignoră şi spune: 

— Hai să-i dăm bătaie. 

— Perfect! spune Jonesy, vizibil încântat. 

Aiden mi-a spus că Jonesy nu ia nimic din banii puşi 
de concurenţi, dar îşi opreşte o cotă din pariuri. Probabil 
o să facă o groază de bani pentru că cei doi rivali se vor 
înfrunta în sfârşit. 

— Duceţi-vă să vă pregătiţi şi ne întâlnim la linia de 
start, cu banii, în cincisprezece minute! Hai să facem o 
cursă curată, băieţi! 

Jonesy se întoarce rapid şi pleacă să facă anunţul şi 


să încaseze banii de pariuri pentru ceea ce va fi, probabil, 
cursa anului. 


Când mă întorc la grup cu Aiden şi Mason, sunt 
încordată, ca să nu spun mai mult. Aiden nu e în toate 
minţile. Diferenţa dintre a fi mai bogat sau mai sărac cu 
două mii de dolari o poate face o cursă de cinci minute cu 
plodul Satanei. 

Înainte să ajungem, Aiden mă trage de mână şi ne 
oprim. 

— Vreau să vorbesc un minut cu Amelia. Du-te şi 
spune-le băieţilor care e treaba și venim şi noi repede, îi 
spune el lui Mason, care dă din cap şi porneşte spre grup. 

Aiden îmi lasă mâna şi se uită la mine cu o expresie 
de... vinovăţie? Niciodată nu am văzut expresia aceea la el. 
Felul diferit în care se comportă este izbitor acum, când 
rămânem singuri, şi uit că se poartă cu mine altfel decât 
cu ceilalţi. Lasă garda jos şi îmi permite să-i văd emoţiile, 
ceea ce e total diferit faţă de acel Aiden introvertit, dur şi 
impasibil cum a fost în faţa celor de la Silver. 

Acesta e cel real. Acesta e Aiden. Se simte suficient de 
confortabil în preajma mea ca să lase garda jos şi să mă lase 
să intru. Și faza care mă sperie cel mai mult? Nici măcar 
nu-mi dau seama dacă face asta conştient sau nu. 

— Eşti supărată pe mine? mă întreabă el încet. 

— Nu sunt supărată, dar două mii de dolari e o sumă 
mare, Aiden! Sunt bani pe care i-ai putea folosi pentru 
facultate, sau pentru fraţii tăi, sau... 

— Nu, nu de asta. 

Face un semn cu mâna. 

— Mă refer la încălcarea promisiunii. 

Înlemnesc când îmi dau seama, în sfârşit, la ce se 
referă şi de ce se simte vinovat. 

— Ţi-am spus că n-o să mă bat şi a fost gata să 
declanşez o bătaie. Am fost pur şi simplu... el a fost pur şi 
simplu... trebuia s-o fac. 

Nu pot. Nu pot să fac faţă. Dacă se face şi mai mişto, 
o să-mi explodeze inima. Corpul meu se mişcă în voie și mă 
apropii de el. 

— Sigur că nu sunt supărată, îi răspund eu cu 
sinceritate. Nu trebuie să ştiu toate detaliile ca să-mi dau 
seama că a meritat pumnul. 

— Tatăl lui Ryan este tatăl meu vitreg, el este fratele 
meu vitreg şi îl urăsc, dar probabil ţi-ai dat seama de asta. 

În sinea mea am ştiut, dar mi s-a părut că, dacă nu 
admit asta, nu e adevărat — ca şi cum dacă ai ignora ceva 
suficient de mult, ar putea să dispară. Ideea că Aiden a 
trebuit să aibă de-a face cu un monstru ca Ryan pentru că 
mama lui s-a căsătorit cu tatăl lui Ryan când erau mici mă 
doare. Dau din cap, fără să întrerup contactul vizual şi fără 
să-i dau drumul. 


În primul rând, nu vreau să mă gândesc la povestea 
lor sau la ce s-a referit Ryan când a spus că se ştie că bărbaţii 
din familia lui îl „bat” pe Aiden. Nu vreau să mă gândesc la 
posibilul dublu sens și ce ar însemna asta pentru copilăria 
lui Aiden. Nu vreau să mă gândesc la faptul că tatăl lui 
Ryan, Greg, e la închisoare şi la posibilele atrocități pe care 
le-a avut de suferit micul Aiden şi care l-au făcut tânărul 
introvertit şi dur care e azi. Mă doare prea tare ca să mă 
gândesc la asta. 


— Deci suntem OK? mă întreabă el încet. 

— Întotdeauna am fost OK, spun eu. 

Mă ia din nou de mână, un gest mărunt, care a început 
deja să-mi placă, şi pornim din nou către grup. 

— Aiden. 

De data asta eu îl trag de mână și îl fac să se oprească. 
El ridică întrebător din sprâncene. 

— Ştii că poţi vorbi cu mine despre orice, nu? spun 
eu, neluând în seamă împunsătura pe care o mi-o dă 
sentimentul de vinovăţie pentru că sunt atât de ipocrită. 


— E valabil şi pentru tine, Amelia. Sunt alături de 
tine, replică el. 

Şi îl cred. Aiden chiar e alături de mine. Acţiunile 
lui din trecut nu au făcut decât să-i susţină afirmaţia și 
nu-mi doresc ceva mai mult decât să mă deschid în faţa lui. 
Mi-ar plăcea să spun cuiva povestea mea, pentru prima 
oară, să pot fi eu însămi, pur şi simplu. Dacă măcar o 
singură persoană ar şti adevărul, mi-ar ușura foarte mult 
povara de pe umeri. 

Ar putea fi Aiden persoana aceea — persoana perfectă. 
Ştiu sigur că Aiden ar putea să mă ajute. Sunt atât de tentată 
să-i spun tot ce am ţinut în mine atâta timp şi să plâng în 
braţele lui. 

Dar nu pot. Şi nu o voi face. Sunt Thea Kennedy. Şi 
realitatea mea e nasoală. 


Nu e destinul meu să rămân cu un timp atât de mişto, 
de înţelegător şi de loial ca Aiden. Așa că, în loc să-mi 
descarc sufletul, aşa cum urlă la mine inima s-o fac, îi 
zâmbesc lui Aiden şi dau din cap. El se uită la mine sceptic 
un moment, după care renunţă și ne continuăm drumul 
spre grup. 

— Aiden! Două miare pe o singură cursă? Când o 
să iei banii ăştia, sper să scrie pe unii burgerul lui Noah, 
exclamă Noah când ajungem la ei. Stai, ce zic eu, sunt două 
miare... doi burgeri pentru Noah! 


Charlotte şi Annalisa sesizează că mâna mea stă 
comod în mâna lui Aiden și încearcă să-mi surprindă 
privirea, dar eu le evit. Mă vor întreba ce e între noi şi eu 
nici măcar nu știu ce să răspund. În mod sigur n-o să scuip 
tot şi să le spun că m-am îndrăgostit de Aiden. Nu e cazul să 
complicăm mai mult lucrurile. 


— Când începe cursa? întreb eu. 


— Mă duc la linia de start în cinci minute, spune 
Aiden, exact când auzim huruitul puternic al unei mașini 
care trece pe lângă noi. 


Mustangul roşu trece pe lângă noi încet și Ryan a 
lăsat geamul jos, ca să ne poată vorbi. 

— Ştii, Greg nu mai are mult până la eliberarea 
condiționată. Poate dacă iese mai devreme o să vină să-i 
viziteze pe Jason şi Jackson. Au nevoie de un părinte cu mână 
forte, îl necăjeşte Ryan şi fața lui Aiden se schimonoseşte de 
o furie pură. 

Se repede la el, ca și cum ar fi fost în stare să smulgă 
carcasa Mustangului cu mâinile goale ca să ajungă la el, dar 

Mason şi Julian sar în faţa lui și îl ţin pe loc, în timp ce Ryan 
demarează spre linia de start. Aiden rămâne cu privirea 
aceea arzătoare asupra mașinii lui Ryan și se scutură din 
strânsoarea lui Julian şi Mason. 

— Schimbare de plan, mârâie el. Vreau mai mulţi 
bani de la scârba asta. 

E furios. Fraţii lui mai mici sunt viaţa lui. Nu scapă 
nimeni, dacă îi ameninţă familia. 

— Ştii regulile. Odată ce ai stabilit suma cu Jonesy, 
rămâne bătut în cuie, îi aminteşte Noah, cu tristeţe. 

Chase dă din cap, cu o expresie gânditoare. 

— În plus, când o să-l baţi pe Ryan, o să-i fie așa de 
rușine, că o să facă crize şi o să plece. 

— N-ai putea să-i zdrobeșşti genunchii cu un cric şi să 
termini cu el? sugerează Annalisa. 

Aiden se uită o clipă la mine, apoi la Annalisa şi 
clatină din cap. 

— Oricât de mult mi-ar plăcea, pe termen lung nu 
rezolvă nimic. 

Aiden e inteligent. Întotdeauna va avea posibilitatea 
de a-l bate pe Ryan cu mâinile goale, dar în clipa aceasta are 
posibilitatea de a-l face să plătească mai mulţi bani decât 
poate să numere Ryan. 

— Sunt de acord cu Aiden. Scârba aia trebuie să 
primească o lecţie, să nu mai fie aşa nenorocit. Dacă pentru 
asta e nevoie de patru miare, atunci, aşa să fie, declară 
Julian şi toată lumea îl aprobă. 

A spus cumva patru miare? Adică un patru cu trei 
zerouri după el? 

— Perfect. Deci, care-i planul? întreabă Mason. 

Aiden se uită la noi cu un aer serios. 

— O să-l ştiţi când o să vedeți. 

Chase se uită la ceas. 

— E timpul. 

Julian desface hayonul camionetei, o urcă în remorcă 
pe Annalisa, oferindu-i locul cel mai bun de privit, şi sare 
după ea. Chase face la fel cu Charlotte, în timp ce Mason 
vorbeşte în şoaptă cu Aiden. 


Noah se îndreaptă spre Range Rover-ul lui Mason, 
parcat lângă camioneta lui Julian, şi se urcă în maşină. 
După câteva secunde scoate capul prin plafonieră, se saltă 
în mâini şi se aşază cu fundul pe capotă şi cu picioarele 
atârnate pe marginea SUV-ului. Mason termină discuţia 
cu Aiden şi se îndreaptă spre mașină, în timp ce Aiden se 
întoarce la mine. Se oprește în faţa mea, îşi pune mâinile 
pe şoldurile mele şi căldura palmelor lui mi se împrăştie în 
tot corpul. 


— Ai grijă, şoptesc eu, având mintea prea concentrată 
pe căldura mâinilor lui, ca să găsesc altceva de spus. 


El dă din cap, cu un consimțământ mut în ochi, apoi 
mă strânge mai tare şi mă urcă în camioneta lui Julian. 


Stau lângă Charlotte şi Annalisa, nereuşind să-mi 
revin după apropierea de Aiden şi după furnicăturile 
pe care atingerea lui mi le-a stârnit în corp. El se urcă în 
Challenger, motorul lui se trezește la viaţă și noi ne uităm 
cum se duce spre linia de start ca să-l facă de râs pe Ryan 
şi să-i stoarcă atâţia bani câţi n-am văzut eu niciodată la un 
loc. Ca să spun că sunt agitată ar fi prea puţin. 

Aiden merge la linia de start ca să concureze cu 
inamicul şi fratele lui vitreg pentru două mii de dolari — 
inamicul lui, care mi-a vandalizat mie maşina şi care, 
probabil, i-a făcut viața mizerabilă lui Aiden când era mic 
şi care l-a ameninţat că îl asmute pe tatăl bătăuș asupra 
fraţilor lui. Ryan merită mai mult decât să piardă două mii 
de dolari într-o cursă. Aiden și Ryan își opresc mașinile 
alături la linia de start şi Jonesy vine între ei. Îl văd pe Ryan 
înmânându-i un plic cu bani. Aiden face la fel, iar Jonesy 
stă o secundă să numere repede banii. Aparent satisfăcut 

de conţinut, bagă plicurile în buzunar și se dă câţiva paşi 
înapoi. 

— Cine e gata de cursă? strigă el ca să acopere muzica 
ce urlă din mașina cuiva, iar mulţimea izbucneşte în urale 
entuziaste. 

Oamenii stau pe capotele maşinilor şi se îngrămădesc 
în jurul liniei de start, încercând să-i vadă pe cei doi mari 
inamici pornind în cursă. De unde suntem noi, în spatele 
camionetei lui Julian, se vede pista destul de bine. Farurile 
numeroaselor maşini risipite de-a lungul drumului 
întunecat şi șerpuitor luminează mai mult decât luna. 

— Parker? strigă Jonesy şi arată spre Aiden, care 
turează motorul în semn de răspuns. 


Îmi şterg palmele transpirate pe pantaloni. 

— Simms? strigă Jonesy şi spre Ryan, care răspunde 
la fel ca Aiden. 

Mulțimea ovaţionează și mai tare, sperând că cel pe 
care au pariat va învinge. 

— Începem în trei... 

Jonesy ridică trei degete şi se retrage. 

Inima îmi bubuie în urechi. 

— ... doi... 

Lasă un deget jos şi se retrage mai mult. 

Îmi ţin respiraţia. 

Jonesy stă nemişcat şi întinde mâinile spre șoferi. 

— Start! 


Ryan a pornit înainte ca Jonesy să termine de vorbit, 
iar Aiden o fracțiune de secundă mai târziu. Maşinile gonesc 
pe drumurile pustii şi se îndepărtează de partea principală a 
circuitului şi astfel e greu să vezi ce se întâmplă în întuneric. 
În cea mai mare parte a circuitului, dacă ai ochi buni și stai 
sus, cum stăm noi în camioneta lui Julian, poţi să distingi 
mașinile, chiar dacă par minuscule din cauza distanţei. 

Cu tot avansul lui Ryan, Aiden îl ajunge din urmă 
foarte repede şi eu chiui de bucurie, în ciuda nervilor de la 
stomac. Merg unul lângă altul până când Aiden accelerează 
şi o ia în faţa lui Ryan la o curbă, lăsându-l la ceva distanţă 
în spate. 

— Da, Aiden! ţip eu şi ţopăi bucuroasă. 

— E în poziţie bună! strigă Charlotte lângă mine, iar 
ceilalți consimt prin ovaţii. 

Aiden rămâne la conducere după alte două curbe, dar 
pe urmă Ryan avansează brusc şi acum merg cap la cap. 
Inima îmi bate atât de tare, că nu aş fi surprinsă dacă ar 
auzi-o şi Julian, care stă lângă mine. 

— Hai, Aiden! strigăm eu şi Charlotte. 

Ajung într-o zonă în depărtare unde sunt niște pâlcuri 
de copaci care îţi blochează vederea. Putem doar să auzim 
huruitul puternic al motoarelor şi nu disting printre copaci 
decât niște pete roșii de la Mustangul lui Ryan. 

— Ce se întâmplă? Nu văd nimic, spune Annalisa, 
încercând să zărească ceva printre copaci. 

Brusc, ies nişte faruri din zona copacilor și alte faruri 
chiar în urma lor. 


— Cine e în faţă? urlu eu. 


Ca şi cum mi-ar fi răspuns la întrebare, maşinile se 
întorc şi vedem Mustangul lui Ryan la nici un metru în 
spatele Challenger-ului. 

Continuă să meargă cu Aiden puțin mai în faţă. 

— Asta-i ultima curbă și pe urmă se merge drept până 
la linia de sosire, ne spune Julian mie şi lui Charlotte, fără 
să-şi ia ochii de la cursă. 

E o curbă foarte strânsă şi sigur e greu pentru şoferi să 
o ia la o astfel de viteză. Ca să poţi trece de ea, fie încetineșşti 
puţin, fie faci un drift, altfel mașina iese pe câmp. 

Ajung la curbă şi se pare că Aiden încetinește puţin, 
în timp ce Ryan o ia în viteză, ieşind puţin de pe carosabil. 

— Ce face? murmură Julian, lângă mine. 


— Ce? Ce a făcut? întreb eu agitată. 


— Aiden face driftul ăla perfect. De ce nu l-a făcut şi 
acum? se miră el cu glas tare, vorbind mai degrabă pentru 
el decât pentru mine. 


Mulțimea urlă şi oamenii încep să alerge spre linia de 
sosire. Ryan îşi revine după micul derapaj şi țâşneşte spre 
linia de sosire, iar Aiden e la nici un metru în spatele lui, 
pentru că nu a făcut driftul în curbă. Eu sar în sus, incapabilă 
să-mi stăpânesc nervozitatea. Eu, Charlotte şi Annalisa îl 
încurajăm pe Aiden, dar băieţii schimbă o privire cu calm, 
ca şi cum ar fi înţeles ceva ce noi n-am înţeles. 

La vreo cinci secunde după ce au trecut de curbă 
maşinile trec linia de sosire, mulţimea ovaționează, ţipă 
şi huiduie. Eu rămân acolo, absolut împietrită. Aiden a 
pierdut. 

Mintea mea e incapabilă să priceapă ce s-a întâmplat. 
Sar din camionetă fără să spun vreun cuvânt şi alerg către 
locul în care Aiden şi Ryan încetinesc maşinile şi opresc. 
Sunt şi alţii care se înghesuie să ajungă acolo, să felicite 
şoferul sau să ţipe că a fost un mare rahat. Îmi fac drum 
printre ei, fără să-mi pese că sunt absolut bădărană, nu ştiu 
decât că trebuie să ajung la Aiden. 


— Amelia! mă strigă din spate Mason. 


Întorc capul, dar nu mă opresc, continui să merg 
prin mulţime și îi văd pe băieţi, pe Charlotte şi pe Annalisa 
venind în urma mea. Ajungem în locul în care au fost 
parcate mașinile şi mă duc direct la Aiden, care coboară. 


— Aiden. 

Acţionez instinctiv şi îl iau de mijloc, îmi lipesc 
obrazul de pieptul lui şi îl ţin strâns. 

— E în regulă. O să găsim o modalitate de a recupera 
cele două mii de dolari. Jur că te ajut să le recuperezi. Îmi 


pare așa de rău că i-ai pierdut din cauza mea, turui eu cu 
inima grea. 

El stă acolo, confuz, dar mă ia încet în braţe şi mă 
strânge. 

— Ştii că nu e vina ta, mă linişteşte el încet. 

— Tot mă simt responsabilă, murmur eu. 

— Crede-mă, nu eşti. 

Îl văd pe Julian uitându-se la Aiden cu o privire 
complice. Mi-ar plăcea să-i văd faţa lui Aiden, dar sunt atât 


de ocupată să savurez îmbrăţişarea lui caldă, încât aş vrea 
ca niciodată... 


Stai puţin. Tocmai m-am aruncat în braţele lui Aiden. 
În faţa tuturor prietenilor noştri. Revino-ţi, Amelia! 


Cu părere de rău, dar cu un gest brusc, îi dau 
drumul lui Aiden şi fac ruşinată câţiva paşi înapoi. Acum 
îşi imaginează, probabil, că ceva nu e în regulă cu mine. 
Doamne, de ce mă fac mereu de râs în faţa oamenilor care 
sunt importanţi pentru mine? 

Aiden se uită la Ryan, care stă lângă maşină, 
înconjurat de prieteni, de Kaitlyn şi de Makayla. 

— Cred că te-am pus la punct, jigodie ce eşti, se laudă 
el, cu un rânjet victorios pe faţă. 

O ia în braţe pe Kaitlyn şi râde. 

— Acum târfa lui poate să facă ce ştie mai bine: să-şi 
desfacă picioarele pe bani, ca să recupereze ce-a pierdut el. 

Aiden face un pas agresiv spre el, cu pumnii încleştaţi, 
dar Chase îi pune mâna pe umăr să-l oprească şi dă uşor din 
cap. 

Jonesy alege exact acel moment să vină să-i dea lui 
Ryan cele două plicuri cu câte două mii de dolari. 

— Felicitări, spune el. 

— Da, felicitări pentru victoria ta, Ryan, exagerează 
Mason. 

Dave simte ironia din cuvintele lui şi devine defensiv. 

— Ce e? De ce o spui aşa? 

Nu pot să nu mă uit urât la Dave. Dacă nu aș fi fost 
ținută de unul de două ori mai mare ca mine, îl băteam de-l 
zvântam. Dacă nu venea Luke — la naiba, Luke! Annalisa. 
Trebuie să o previn pe Annalisa înainte să-l vadă! 


— E destul de clar, îi răspunde Noah lui Dave, părând 
plictisit de toată discuţia. 


— Ce e clar? întreabă unul dintre prietenii lui Ryan. 

Julian îşi dă ochii peste cap. 

— Păi e clar că ai câştigat fiindcă aţi umblat la maşina 
lui Aiden. 

Ryan se face roşu la faţă și se schimonoseșşte, de 
uimire și furie. 

— Pot să-l bat pe nemernicul ăsta și fără să-i umblu la 
maşină! 

— E clar că nu poţi, îl provoacă el. 

— Ba pot şi am şi făcut-o! ţipă Ryan. 

Mason îşi încrucişează braţele la piept. 

— Mai bine ia-ţi banii şi fugi, Ryan. Ştie toată lumea 
că a doua oară n-ai putea să-l baţi pe Aiden. 


Ryan înghite momeala, se enervează și intră în 
defensivă. 


— Normal că pot să-l mai bat o dată. Pot să fac cercuri 
în jurul curului lui prost. 


Noah se strâmbă. 


— Da, bine. Spune-ţi asta, dacă te ajută să dormi la 
noapte. 

Ryan e vizibil mai furios. 

— Bine! O să vă demonstrez! Hai să punem patru 
miare, ca să vă arăt că nu mă joc! 


Îi aruncă lui Aiden unul dintre plicurile cu două mii 
de dolari. 

— O să fiu chiar generos şi o să-ţi dau înapoi cele 
două miare, fiindcă ştiu că nu ţi-ai permite încă o cursă cu 
campionul. 

Aiden se uită la el indiferent. 

— Nu credeam că-ți permiţi să pierzi atât de mult! 

Capul mi se îndreaptă spre Aiden, cu ochi mari. Taci, 
Aiden! Nu-ţi permiţi să pierzi atât de mult! 

— Nu eu o să pierd! răspunde Ryan. 


Jonesy plesneşte din palme ca să ne atragă atenţia şi 
să ne aducă aminte că e acolo. 

— Bine atunci, hai să punem și banii. Ştiţi regula. 
Banii jos. 

Ryan ia primul plic şi mai bagă în el nişte bani. Le 
spune mârâind prietenilor să îi dea ce bani au, ca să com- 
pleteze suma de două mii, și îi dă plicul plin lui Jonesy. 


— Atenţie toată lumea! Meci de revanşă! Faceţi 
pariurile la Gabe! îi anunţă Jonesy pe oameni, încântat că 
va avea un comision şi mai mare din pariuri. 


Îl iau pe Aiden de braţ și îl trag deoparte. 

— Eşti nebun? Ce e în capul tău? Hai să plecăm; nu 
trebuie să pui mai mulți bani. 

El se uită peste capul meu şi face ochii mici spre 
Ryan, care vorbește urât cu prietenii lui. 

— i-am spus că vreau mai mulţi bani de la el. 


— Şi dacă pierzi? Ar fi patru mii de dolari pe care ai fi 
putut să-i cheltui mai cu folos! 


El se uită în ochii mei, alungându-mi toate grijile cu 
privirea lui intensă. 

— O să fie OK. 

— Dar... 


— Hei! strigă Ryan de unde stă cu prietenii lui. Stai 
toată noaptea de vorbă cu târfa ta sau ne întrecem? 

Dacă Ryan ar fi fost oricine altcineva, privirea pe care 
i-a aruncat-o Aiden l-ar fi făcut să se cace pe el de frică. 
Aiden se întoarce la maşină şi urcă în ea, după care iese cu 
un alt plic pe care i-l întinde lui Jonesy. 

— Bine, pare să fie în regulă, verifică Jonesy şi bagă 
în buzunar noile plicuri. Să mergem la linia de start și să 
vedem cine câştigă runda a doua! 


Oamenii aclamă, mulţi aleargă spre Gabe, partenerul 
lui Jonesy, iar ceilalţi se întorc la locurile lor să urmărească 
cursa. 


— Aiden, nu trebuie să faci asta, îl rog eu din nou. 


— S-a făcut înţelegerea cu Jonesy, aşa rămâne, îmi 
spune Mason. 

Zgomotul puternic al unui motor ne întrerupe. 

— Eşti pregătit să te fac iar târfa mea? strigă Ryan din 
maşină, după care râde și pleacă la linia de start. 

— Nu-ţi face griji, Amelia, zâmbeşte Aiden. Vor fi 
banii câştigaţi de mine cel mai uşor. 

Cu asta se urcă în maşină şi pleacă după Ryan la linia 
de start şi eu sper că asta e ultima oară când maşina lui va 
fi în urma lui Ryan. Fugim înapoi la maşinile lui Julian şi 
Mason şi ne ocupăm locurile, ajungând chiar la timp să-i 
vedem pe Aiden şi pe Ryan aşezându-se la linia de start. 
Nu credeam că e posibil să fiu și mai agitată decât am fost 
prima dată când am urmărit cursa lui Aiden, dar bubuiturile 
puternice din inima mea îmi arată din plin că de data asta 
e mult mai rău. 


— Sunteţi gata pentru runda a doua? întreabă Jonesy, 
stârnind mulţimea. 


Probabil că am inspirat zgomotos, pentru că Annalisa 
se uită la mine. 


— Nu-ţi face griji, o să fie OK. 
— Anna, e ceva... 

— Între tine şi Aiden? Da, da, ştim asta, îmi termină 
ea propoziţia, luându-mă complet prin surprindere. 

Înlemnesc, îl aud în fundal pe Jonesy spunând ceva 
mulţimii, dar nu sunt atentă la el. 


— Stai. Ce? 


— Nu credeai că eu şi Char nu ne-am prins! Dar ne 
dai mai târziu detalii; începe cursa! 

— Anna, nu asta... 

— Nu-ţi face griji, o să aşteptăm să plece băieţii de 
lângă noi ca să te interogăm, glumeşte ea, fără să-şi ia ochii 
de la pistă. 

— OK, dar, Anna, trebuie să-ţi spun... 

— Nu mai vorbi, au pornit! ţipă ea la mine şi îmi 
întoarce efectiv capul în direcţia drumurilor întunecate pe 
care Aiden şi Ryan gonesc în viteză. 

Toată gândurile îmi zboară din cap şi inima mea 
intră în fibrilaţie din cauza stresului pe care mi-l provoacă 
urmărirea cursei. Conduc unul lângă altul, când Aiden 
accelerează brusc şi îl depăşeşte pe Ryan în aceeaşi curbă 
ca data trecută, punând din nou o oarecare distanţă între ei. 


Hai, hai, hai. Ryan ia strâns curba următoare şi e gata 
să treacă în faţa lui Aiden, când, brusc, se simte o schimbare 
palpabilă în atmosferă. Aiden merge în faţa lui Ryan şi ia cu 
ușurință curbele, lăsând Mustangul tot mai în urmă. Ajung 
în zona copacilor care blochează vederea, dar de data asta 
e uşor de văzut cine e în faţă. Aiden iese primul şi conduce 
relaxat. Mulțimea se dezlănţuie, îl încurajează pe Aiden 
să rămână în frunte şi energia mea se hrăneşte cu energia 
mulţimii, iar odată cu ea, încrederea şi bucuria mea cresc. 


— Ultimul viraj! anunţă Noah, arătând spre curba 
strânsă unde Aiden a ratat driftul. 


Aiden e tot în frunte, dar se vede clar că Ryan trage 
disperat să-l depăşească. 

Aiden ajunge la curbă cu Ryan pe urmele lui şi 
mă face să mă uit la el cu admirație plină de dorință. 
Stăpâneşte perfect Challenger-ul, fumul cenuşiu se ridică 
de sub cauciucurile care patinează când ia virajul, după 
care redresează cu uşurinţă. 


Niciodată n-am fost mai exeitată. 


Ryan încearcă un drift, la câteva secunde după Aiden, 
o manevră mult prea avansată pentru el, şi vedem cu ochii 
şocaţi cum maşina începe să se răsucească, scăpată de sub 
control. E gata să-i acroşeze mașina lui Aiden, care evită ca 
un expert rotirile lui incontrolabile. Dacă nu conduceau pe 
drumuri de ţară, înconjurați doar de câmpuri goale, Ryan 
s-ar fi răsturnat sigur, după ce s-ar fi ciocnit de ceva. 


Sar în sus, surescitarea mea amenințând să explodeze 
când Aiden se apropie în viteză de linia de sosire. Trece de 
ea rapid, în timp ce Ryan reuşeşte, în sfârşit, să stăpânească 
maşina, iar mulţimea înnebuneşte efectiv. 

Din nou, sar din camioneta lui Julian, dar de data 
asta emoţiile pe care le am sunt absolut diferite. 

Îmbătată de energia şi frenezia din aer, nici măcar nu 
gândesc când alerg la Aiden, care se dă jos din maşină, şi 
mă reped la el. Îl iau cam prin surprindere, dar mă prinde 
cu uşurinţă şi eu îmi strâng picioarele în jurul mijlocului 
lui şi îl ţin în braţe, exaltarea blocându-mi toate părţile 
raţionale din creier. 

— Ai câştigat! strig eu în timp ce mă strânge în braţe. 
Veselia mea e contagioasă şi îl aud că râde. 

— Ţi-am zis eu, se laudă el. 

Mă retrag puţin să mă uit la el, dar rămân în bra- 
tele lui. 

— Şi driftul ăla! A fost uluitor! Cum ai învăţat să faci 
asta? 


— Hm, hm, să venim mai târziu? tuşeşte Noah. 

Eram atât de copleşită de încântare, de Aiden şi de 
cât e de grozav, încât nici n-am observat că prietenii noştri 
se uită la noi fără să se ascundă. 

Întore repede capul spre ei şi mi se înfierbântă obrajii. 
Ca şi data trecută, fără să vreau, mă desprind stânjenită de 
Aiden, încercând să-mi amintesc să respir, ca să nu mor, la 
propriu, de ruşine. 

Aiden se uită la prietenii noştri, apoi se uită la mine, 
afişează un zâmbet superb şi face ceva de neconceput: îşi 
desface braţele şi mă strânge tare, făcându-mă să uit de 
toate, în afară de căldura şi liniştea oferite de îmbrăţişarea 
lui. 

Pe urmă — ca şi cum ar fi vrut să vadă cât de mult mă 
poate face să-mi ţin respiraţia — înclină capul şi mă sărută 
pe creştet. Sunt convinsă că şi pe dinafară par la fel de 
şocată pe cât mă simt, dar pe dinăuntru fana îndrăgostită 
din mine ţipă şi ţopăie ca un copil drogat cu zahăr. 

Annalisa îşi revine mai repede decât noi toți. 

— Felicitări, Aiden! spune ea voioasă, cu referire la 
cursă. 


Cuvintele ei sparg cercul acela de şoc şi stânjeneală 
şi toată lumea îl felicită şi îl laudă, spunându-i cât a fost 
de grozav. El se desprinde din îmbrăţișare, dar păstrează o 
mână pe mijlocul meu şi mă trage lângă el, iar eu îmi muge 
buzele, încercând (fără succes) să-mi ascund zâmbetul 
ultrafericit. 


Jonesy se apropie de noi şi îi înmânează lui Aiden 
cele două plicuri a câte patru mii de dolari. 

— Ai făcut treabă bună acolo, frate. 

— Mersi. 

Aiden ia plicurile şi le bagă în buzunarul interior al 
gecii de piele. 

În depărtare, văd că Ryan e în plină criză, urlă la 
prietenii lui, după care ţipă la Kaitlyn şi la Makayla să 


x» 


„urce naibii în maşină” şi pleacă. Ceilalţi băieţi de la Silver 

ne aruncă priviri ucigaşe, dar eu sunt atât de încărcată de 
fericire şi de Aiden, încât amenințările lor nu ajung până la 
mine. 

În plus, cum să te simţi ameninţată, când Aiden te 
ţine de mijloc? N-ai cum; e dovedit ştiinţific că e imposibil. 
Vin şi alte persoane să vorbească cu Aiden şi să-l felicite 
pentru victorie şi în tot acest timp el mă ţine de mijloc, 
lipită de el, ca şi cum s-ar lăuda cu mine. 


17 


După ce termină Aiden de vorbit cu nişte oameni 
chestii plictisitoare legate de maşini, mă conduce la maşinile 
băieţilor, unde Julian şi Noah stau de vorbă cu niște tipi din 
apropiere. 

— Te-ai simţit bine? îl întreb eu aiurea. 

El se uită la mine gânditor, când ajungem la maşina 
lui Julian şi se opreşte. 

— Da, aşa cred. 


Deschide hayonul camionetei şi se întoarce cu faţa la 
mine. 


— Cred că e destul de distractiv să iei patru mii de 
dolari de la Ryan, râd eu. 


El îmi zâmbește, un gest care începe să-mi producă 
rapid dependenţă. 
— Şi totuși, nu asta a fost partea mea favorită. 


Exact când încep să roşesc el mă prinde ferm de 
şolduri şi mă așază cu fundul în camionetă și cu picioarele 
atârnate, după care se apropie de mine şi își sprijină mâinile 
de camionetă, de o parte şi de alta. 

Nu ştiu cum să respir. Plămânii mei au uitat să func- 
ţioneze. Este clar, nu pot să stau prea aproape de Aiden; îmi 
afectează sistemul respirator. Ar fi o cauză foarte curioasă 
pe certificatul meu de deces. Cauza morţii? Farmecul lui 
Aiden Parker. 

— Sincer, ai fost grozav, recunosc eu, încercând să-i 
distrag atenţia de la pulsul meu vizibil accelerat. Dar de ce 
mi-a făcut impresia că la prima cursă ai fost mai reţinut, 
comparativ cu a doua? 

El mă ţine prizonieră cu privirea lui intensă şi 
neclintită. 

— Pentru că am fost. 

— De ce? 

— Îmi face viaţa un iad, pe tine te hărțuieşte şi, ce e 
mai important, mi-a ameninţat frații. După mine, două mii 
de dolari nu e o pierdere destul de mare pentru el. 

— Am priceput. Odată ce s-a făcut pariul pe două 
mii, nu puteai să mai ridici miza, aşa că îţi trebuia încă o 
cursă, cu mai mulţi bani. Dar de ce nu l-ai bătut de prima 
oară şi apoi îi ofereai meciul de revanșă, în loc să faci atâtea 
eforturi, să pierzi şi apoi să-l provoci? 

— Ai văzut ce crize a făcut când a pierdut? Şi cum a 
plecat ca din puşcă? La fel ar fi făcut şi dacă ar fi pierdut 
prima oară şi n-aş mai fi avut ocazia să-l provoc să parieze 
mai mult decât prima oară. 

Dau din cap, înțeleg şi sunt de acord cu ce spune, 
chiar dacă mi-e cam greu să mă concentrez din poziţia asta 
intimă, cu el atât de aproape. 


— Aveam două variante, să fac asta sau să accept 
propunerea Annei de a-i sparge rotulele cu cricul, râde el. 


— La naiba. Unde e Anna? întreb eu, uitându-mă 
disperată în jur. 

— Ce s-a întâmplat? 

— Am dat peste un tip când am fost la baie... 

— Ai fost la baie singură? mă întrerupe el cu asprime, 
cântărind distanţa până la baie şi câtă lume e până acolo. 

— Nu, m-a dus Mason, spun eu repede. În fine, mi-a 
zis că îl cheamă Luke şi voia să ştie despre Anna. Nu știu, 

m-am gândit că ar trebui să-i spun că o caută cineva. Nu 
mi-a făcut o impresie proastă, dar nici una bună. 

El cade pe gânduri. 

— Nu e bine. 

— De ce? Cine e? mă panichez eu. 

El se uită în jur, ca și cum l-ar căuta pe Luke. 

— Nu e o persoană pe care ar vrea să o vadă. 

— Unde e? De ce nu e cu Julian? 


Aiden se uită spre locul unde Noah şi Julian stau de 
vorbă cu nişte tipi. 


— Hei, Julian! strigă el. Unde e Annalisa? 


Julian se uită la noi și se abţine să nu cadă pe spate 
văzându-ne poziţia intimă; în timpul acesta, Noah îşi mișcă 
sprâncenele sugestiv, fără jenă. Dacă nu aș fi fost atât 
de îngrijorată din cauza Annalisei, m-aş fi simţit şi mai 
ruşinată. 

— Mason şi Chase s-au dus cu ea şi cu Charlotte la 
toaletă. Au plecat la cafeneaua cea mai apropiată, pentru că 
Char a refuzat să intre la toaleta asta, strigă Julian, râzând, 
după care amândoi revin la discuţia lor. 


— Să ne ducem după ea? îl întreb eu agitată. 

El clatină din cap. 

— Nu. Când se întorc, plecăm imediat. 

Dau din cap, ușurată că am spus, în sfârșit, cuiva şi 
mai ales lui Aiden, care întotdeauna are un plan. 


— Hei, încep eu timid. De ce nu mi-ai spus că Ryan e 
fratele tău vitreg în seara aia, când ai fost la mine acasă? 

Aiden oftează şi îşi schimbă poziţia, mutându-se 
din faţa mea; regret imediat că l-am întrebat de viaţa lui 
personală, dar el se reazemă în coate de remorcă, în stânga 
mea, cu braţul tonifiat sprijinit de coapsa mea, și se uită în 
depărtare. 


Îşi trece mâna prin păr. 

— A fost o perioadă oribilă din viața mea şi nu vorbesc 
cu oricine despre asta. 


— Dar eu nu sunt oricine, spun eu încet. 


Se uită la mine ca şi cum ar fi cântărit în cap o mare 
decizie, după care ajunge la o concluzie şi răspunde hotărât. 


— Nu, nu eşti. 

Asta e. Pregătiţi-mi certificatul ăla ciudat de deces, 
pentru că am impresia că Aiden mi-a oprit inima. 

— Mi-e greu să mă deschid în faţa cuiva. 


Crede-mă, ştiu. Îi pun încet mâna pe ceafă, cu braţul 
rezemat de spatele lui sculptat, şi mişc uşor degetul mare, 
cu o mişcare liniştitoare. 


— Ştii că poţi să-mi spui orice, dacă vrei. 

Atingerea mea pare să-l relaxeze şi simt cum o parte 
din încordarea lui îi părăseşte corpul. 

Oftează, privind în depărtare la nimic anume. 

— Îţi aminteşti ce ţi-am povestit despre tata? 

— Despre tatăl tău natural? 

Cel care şi-a părăsit copilul de nouă ani şi soția 
însărcinată care avea cancer pentru că a refuzat să-i avorteze 
pe gemeni şi a refuzat să se ocupe de facturi. 


El dă din cap, la fel şi eu, înainte să-mi dau seama că 
nu mă vede. 


— Da, îmi amintesc. 

— După ce a plecat, mama era destul de disperată. 
O mamă singură nu se poate descurca prea bine cu un 
copil și doi bebeluşi. Ştii tu, cu cancerul care recidivase, cu 
cheltuielile cu spitalul şi celelalte cheltuieli. 

Nu scot niciun sunet, captivată de cuvintele lui Aiden. 

— Ştiu că s-a căsătorit cu Greg mai mult ca să aibă un 
sprijin. A fost un tip oribil, la fel și fiul lui. 

— 0 învinovăţeşti pe mama ta? îl întreb eu cu 
delicateţe. 

— Nu, nu chiar. 
Se uită la mine gânditor, după care priveşte în 
depărtare. 
— A făcut ce trebuia să facă pentru copiii ei. Ştia 
că urma să moară şi că atunci am fi intrat în sistemul de 


protecție socială. Eu aş fi fost despărţit de gemeni, iar asta 
ar fi fost mult mai rău decât tot ce mi-a făcut Greg vreodată. 


Pasiunea mea pentru Aiden se înzeceşte. Îşi iubeşte 
aşa de mult frăţiorii, încât a ales un tutore abuziv, decât să 
nu-i mai vadă niciodată. Aiden e, probabil, cel mai aproape 
de un tată pentru copiii aceia. 

— Greg a fost vreodată... a fost... 

Abuziv? Nu pot să-l întreb asta. 

— S-a purtat urât cu gemenii? 

— Niciodată. L-aş fi omorât pe nenorocit înainte să-i 
atingă. 

Dau din cap şi continui să-l mângâi cu degetul pe gât, 
simțind că se calmează puţin. E limpede că Aiden ar face 
orice să-i ţină pe gemeni departe de Greg. 

— Acum e la închisoare, nu? 

Dă iar din cap. 

— Şi într-o lume ideală, acolo ar putrezi. 


— Ce-a făcut de-a ajuns acolo? întreb eu, sperând să 
nu fiu prea insistentă. 


— Din toate câte a făcut, idiotul a fost arestat pentru 
că a încercat să-i vândă heroină unui ofiţer de poliţie. 


— Nu mă aşteptam la asta. 
Ridic din sprâncene. 

— Cât a primit pentru asta? 
El clatină din cap. 


— A reuşit să rămână cu acuzaţia de posesie de 
droguri, aşa că a primit doar trei ani, cu posibilitatea de a fi 
eliberat condiţionat după doi ani. 

— Şi de cât timp e la închisoare? 

Aiden se aşază din nou în faţa mea, punându-și 
mâinile pe lângă mine. Mâna mea e încă pe gâtul lui, dar 
acum e cam ciudat, fiindcă e doar o mână. Fie o las jos, fie îl 
ţin şi cu mâna cealaltă. 


Văzând că nu pare să aibă obiecţiuni în legătură cu 
atingerea mea şi cum nu vreau să mă opresc, mă hotărăsc 
să fiu îndrăzneață şi îi pun şi cealaltă mână pe gât. 

— Îţi aminteşti de ziua în care ne-am întâlnit? mă 
întreabă el. 

Cam fără legătură cu subiectul de discuţie, şi totuşi 
răspund. 

— Cum aş putea să nu-mi amintesc? 

— Ai dat peste mine pe hol... 


— Hei, cred că am stabilit deja că tu ai dat peste mine, 
îl întrerup eu. 


— N-are importanţă. Ideea e că am fost un mare 
nesuferit cu tine, când în mod normal aş fi fost doar 
nesuferit. 

— OK, dar ce legătură... 

— În dimineaţa aceea am aflat că Greg a fost la 
comisia de eliberare condiţionată şi că e foarte posibil să i 
se dea drumul pentru bună purtare. 

Sigur că asta nu îi dă dreptul lui Aiden să fie un ticălos 
intolerant, dar acum înţeleg perfect. Nu îşi putea direcţiona 
furia către sursă, aşa că s-a repezit la prima chestie tangibilă 
care l-a iritat. Nu că e bine aşa, dar nu pot să-l condamn. E 
un lucru absolut normal — un lucru pe care l-am făcut şi eu 
cu el în noaptea în care Kaitlyn şi Ryan mi-au vandalizat 
maşina. 

— Îmi pare rău, spun eu, negăsind altceva. 

— Numai că... 

— Hei, Aiden! 

Ridic repede capul să văd cine întrerupe momentul 
meu cu Aiden şi privirea mea ostilă se transformă într-una 
de panică. Cel care vine spre noi calm, cu un zâmbet inocent 
pe faţă, e Luke. Îmi dezlipesc mâinile de pe Aiden, mă uit 
să văd ce reacţie are, dar nu pare că se simte ameninţat sau 
îngrijorat. Se întoarce cu faţa la el și cu spatele la mine şi îşi 
încrucişează braţele la piept. 


— Felicitări pentru victorie, frate! spune Luke. Am 
dat lovitura în seara asta! Ştiam eu că cea mai bună mişcare 
e să pariez pe tine. 

— Ştii că nu vrea să te vadă, îi întrerupe Aiden 
vrăjeala, calm, dar neprietenos. 

Luke oftează şi abandonează preambulul amical. 

— Trebuie să vorbesc cu ea. Jur că pot să-i explic tot. 


— Nu e o idee bună. Ar trebui să pleci, până nu te 
vede Julian. 


— Nu vreau probleme cu Julian, clatină Luke din cap. 
Nu, Amelia? Tu ştii că nu vreau probleme. 


Luke se uită la mine întrebător, probabil se aşteaptă 
să sar în ajutorul lui aşa cum a făcut el pentru mine, iar 
Aiden se uită la mine cu sprâncenele împreunate. Mă simt 
dintr-odată foarte expusă stând aşa, în camionetă, şi exact 
când mă pregătesc să îndrug ceva, Julian observă cu cine 
vorbim. 

— Nenorocitul naibii, mârâie el la Luke când e destul 
de aproape, cu Noah după el. 

Luke ridică mâinile, ca şi cum ar fi vrut să arate că nu 
reprezintă vreo ameninţare. 

— Vreau doar să vorbesc cu ea. 

— Dacă voia să vorbească cu tine, nu ţi-ar fi blocat 
numărul şi n-ar fi stat departe de tine, spune Julian. 

— Vreau să-i spun că m-am schimbat... 


— Ea nu vrea să audă asta, idiotule! Trebuie să pleci 
înainte să te vadă aici. 

— Julian, ce s-a întâmplat? 
O voce curioasă străbate atmosfera ostilă. 


Ne întoarcem toţi şi o vedem pe Annalisa venind cu 
Charlotte, Mason şi Chase. Niciunul dintre noi nu a văzut 
când a apărut SUV-ul lui Mason, întorcându-se de la cea 
mai apropiată toaletă normală. 

— lubito, urcă în maşină, spune Julian simplu, 
încercând să-i blocheze privirea, ca să nu-l vadă pe Luke. 

Nefiind fata care să primească ordine, Annalisa 
continuă să se apropie. Imi dau seama care e momentul în 
care îl vede pe Luke, pentru că încremeneşte cu piciorul în 
aer, după care îşi revine, pune piciorul jos şi rămâne pe loc. 

— Hei, Lise, spune Luke, cu timiditate. 

— Ce naiba cauţi aici? răspunde ea. 


— Ultima dată când am verificat, asta era o ţară liberă. 
Oricine se poate duce la o cursă ilegală să facă pariuri, 
glumeşte el, încercând să alunge tensiunea. 


Pe faţa Annalisei se vede un amestec de emoţii, ca 
şi cum nu ar şti ce să facă, să ţipe, să plângă, să fugă sau 
să-i dea una între picioare. Este limpede că Annalisa nu se 
simte bine în situaţia asta şi că trebuie să plece înainte să se 
întâmple ceva ireparabil. Îl voi scoate eu pe Luke de aici şi 
o să pun punct situaţiei — la urma urmei, m-a salvat o dată, 
aşa că n-o să-mi facă nimic. 

Sar din remorcă, fac un pas în faţă, dar sunt oprită 
de o mână fermă care mă prinde de încheietură. Aiden mă 
trage încet lângă el, clătinând uşor din cap, ca şi cum ar şti 
deja ce vreau să fac, numai că nu vrea s-o fac. Julian, care 
s-a săturat de fratele Annalisei, se aşază exact în faţa lui cu 
corpul lui lucrat, de 1,90 m, vizibil mult mai musculos decât 
trupul lui Luke. Dar eu l-am văzut pe Luke în acţiune şi ştiu 
că are ceva forţă în el. 


— Ce-ar fi să pleci la maşina ta? spune Julian cu o 
voce care arată clar că nu e o propunere, ci un ordin. 

— N-am venit aici să fac necazuri. Vreau s-o fac pe 
Anna să înțeleagă că m-am schimbat. Vreau să fac parte 
din viața ei, spune Luke, mai mult pentru Annalisa, decât 
pentru Julian. 


— Nu te vreau în viața mea! Ţi-ai bătut joc de şansa 
asta când mi-ai făcut atâtea probleme şi ai plecat când 
aveam nevoie de tine! strigă la el Annalisa din spatele 
lui Julian, furia din ochii ei albaştri şi pătrunzători fiind 
accentuată de fardul și dermatograful negre. 

— Lise, te rog... 


Luke dă să treacă pe lângă Julian, într-o încercare 
disperată de a se apropia de ea. Julian întinde braţul şi îl 
împiedică să înainteze. 


Annalisa se aşază în faţa lui Luke, cu braţele încru- 
cişate, şi îl ţintuieşte cu o privire dură. 

— Nu mai ai dreptul să-mi spui Lise. Nu mai ai 
dreptul să faci parte din viaţa mea. 

Luke nu încearcă să se lupte cu Julian sau să-i dea la o 
parte braţul; stă pur şi simplu acolo, uitându-se la Annalisa 
cu un aer suferind, dar hotărât. 

— Dar sunt fratele tău. 


Uitându-te la Luke şi la Annalisa, e greu să sesizezi 
vreo trăsătură comună. Are aceiaşi ochi albaştri strălucitori, 
cum are Annalisa, dar părul lui e mai deschis la culoare cu 
câteva tonuri şi pielea lui e măslinie, în timp ce ea e albă. El 
e înalt şi slab şi nu se vede că sunt fraţi decât dacă stau unul 
lângă altul şi ştii deja asta. 

— Anna? spune Julian, întrebând dacă vrea să-l 
îndepărteze pe Luke. 

Ea ridică mâna, fără să-şi ia ochii de la Luke, şi îi 
spune să se oprească. 

— Nu eşti fratele meu, spune ea pe un ton sec, plin de 
răutate. 

— Nu avem același tată, dar suntem rude de sânge, o 
corectează Luke. 


Asta explică diferenţa evidentă dintre înfățişările lor: 
Luke este frate vitreg cu Annalisa. De fapt, nu ştiu nimic 
despre familia ei. Faptul că are un frate vitreg e singurul 
lucru pe care îl aflu. Nu vorbeşte despre viaţa ei, iar eu nu 
am insistat. Singurele lucruri pe care mi le-a spus despre ea 
au fost în ziua aceea, la sală. 


— O rudă de sânge nu mi-ar fi făcut aşa ceva. 


— Lise, ştiu că am făcut nişte chestii, dar suntem rude 
de sânge. 

— Nu eşti rudă cu mine, se răsteşte ea, vizibil gata 
să explodeze. Mason e rudă cu mine fiindcă m-a lăsat să 
dorm la el acasă. Noah e rudă cu mine pentru că mă ajută să 
zâmbesc şi să râd şi mă scoate din tristeţea mea permanentă. 
Chase e rudă cu mine pentru că mă duce cu maşina unde 
vreau şi îmi aduce în fiecare zi să mănânc. Aiden e rudă 
cu mine pentru că a organizat funeraliile şi mi-a dat bani 
să plătesc facturile. Julian e rudă cu mine, continuă ea, 
fiindcă face tot ce am spus până acum, fiindcă mă sprijină 
în orice situaţie şi fiindcă e unicul om stabil din viaţa mea. 
Şi tu, ce-ai făcut? Ai omorât-o pe mama noastră. Pe mine 
m-ai părăsit. Aveam şaisprezece ani, nu aveam părinţi, nu 
aveam unde să mă duc, şi tu ce-ai făcut? M-ai părăsit ca să 
te droghezi! Nu eşti decât un drogat egoist de douăzeci de 
ani şi nu vreau să-ţi mai văd vreodată faţa, pentru că jur pe 
cruce că în clipa asta fac mari eforturi să nu ţi-o zdrobesc. 


— Lise... 
Vocea lui Luke devine gâtuită. 


— Am încheiat discuţia, spune ea, reluându-şi aerul 
calm. 


Se duce la camioneta lui Julian, urcă pe scaunul 
pasagerului și trânteşte portiera violent. 

— Ai auzit ce a spus. Pleacă de aici până nu se 
răzgândeşte şi vine să-ţi zdrobească faţa, îi spune Julian lui 
Luke, care nu face niciun gest să plece. 
Se uită cu tristeţe spre camioneta lui Julian, apoi se 
întoarce încet şi se îndepărtează descurajat. 


Era clar că nu a fost reuniunea de familie pe care o 
aşteptase. 


Cu Luke plecat şi cu Annalisa fumegând de furie 
în maşina lui Julian, noi rămânem stânjeniţi, digerând 
cele întâmplate. Suntem debusolaţi, ne uităm unii la alții, 
neștiind ce să facem după situaţia aceea atât de tensionată 
și emoţională — nici măcar Noah nu găseşte ceva de spus. 
Julian pare încurcat, ca şi cum nu se poate hotări ce să facă, 
să se ducă s-o liniştească pe Annalisa sau s-o lase în pace. 


— Eu o să... mda. 
Porneşte spre mașină, în sfârşit hotărât. 
Urcă la volan dar nu porneşte mașina, se foloseşte 


doar de intimitatea pe care i-o oferă pentru a sta de vorbă 
cu iubita lui. 


— Deci, s-a întâmplat, începe Noah. 
— E numai vina ta, Noah, îl acuză Mason. 
— Ce? Cum adică e vina mea? 


— De când ai început tu să te plângi că ratezi toate 
scandalurile, numai scandaluri avem pe cap, zâmbeşte 
Mason, spărgând încordarea cu comentariul lui. 

— Da, presupun că ai dreptate. Cel puţin acum nu 
mai ratez nimic. 

Și cu replica asta haioasă atmosfera tensionată 
dispare. 

— Hei, Amelia? Poate că scandalul e lucrul pe care îl 
avem în comun? Încă n-am găsit lucrul pe care îl avem în 
comun şi se pare că scandalul te iubeşte, sugerează Noah. 


— Poate mai căutăm, Noah. Nu vreau să invit cu bună 
ştiinţă scandalul în viaţa mea. 


— Bine. Dar găsim noi ceva! 


Noah se opreşte şi din nou se aşterne o liniște 
stânjenitoare. 


— Deci... el era fratele vitreg al Annalisei, spune 
Charlotte. 


Noah dă din cap, răspunzându-i. 
— E prima oară când îl vede după mult timp. 


— Nu cred că l-a mai văzut de mult nedrogat, adaugă 
Mason încet. 


— Ce a vrut ea să spună? Când a spus că a omorât-o 
pe mama lor? întreb eu încet, şovăielnic. 

Aiden, lângă mine, oftează. 

— E o poveste lungă şi complicată. 

— Dar ce... 

Mă întrerup când simt în aer o schimbare palpabilă, 
nu doar în grupul nostru, ci şi pe toată pista. Ceva nu e în 
regulă; toţi simţim asta. Aiden e în alertă maximă, ochii lui 
inteligenţi şi intuitivi scanează pista, căutând potenţialele 
pericole pe care toţi le simţim. Se încordează brusc când îşi 
dă seama, întoarce repede capul spre mine şi se uită la mine 
cu ochii mari. 

— Pleacă. Acum, poruncește el, apoi se apropie de 
mine, îmi pune mâinile pe umeri şi mă împinge cu putere 
spre SUV-ul lui Mason, maşina cea mai apropiată. 

Sirene. 

— Gaborii! strigă cineva din mulțime şi toată lumea 
începe să se agite. 

Nici nu sunt departe — probabil că nu au pornit 
sirenele decât când au fost, efectiv, deasupra noastră și e 
clar că nu sunt doar câteva maşini. Sunt o groază de sirene. 
Luminile albastre şi roşii al poliţiei luminează circuitul 
toate deodată, blocându-i pe mulţi dintre disperaţii care 
voiau să fugă. 

Inima mea bate haotic în piept. Nu se poate să fim 
arestaţi. Nu se poate să fiu arestată! Poliţia locală nu ştie 
nimic despre mine — nimeni nu ştie nimic despre mine. 
Doar echipa specializată care s-a ocupat de cazul meu 
ştie cine sunt. Arestarea nu e o opţiune. Nu pot să-mi 
compromit identitatea, să nu-i mai văd niciodată pe băieţi, 
pe Charlotte, pe Annalisa sau pe Aiden. 

— Plecaţi! ţipă Aiden, iar noi trecem imediat la 
acţiune. 

Portiera din dreptul lui Julian se deschide. 

— Băieți! strigă el. 

E totul un haos. Nu ştiu cine în ce maşină urcă. 
Sirenele urlă în depărtare, apropiindu-se cu fiecare clipă. 
Maşinile demarează în toate direcţiile, pentru că toată 
lumea de pe circuit îşi dă seama ce se întâmplă. Nu știu cum 
o să plecăm de aici şi nu ştiu ce se va întâmpla când vom fi 
arestaţi. Știu doar că Aiden deschide portiera SUV-ului lui 
Mason şi mă aruncă, practic, în maşină. E gata să închidă 
portiera când îmi dau seama că maşina lui e parcată ceva 
mai departe. 

— Dar tu? întreb eu disperată. 

El se uită de la mine la maşina lui de la distanţă. 

— O să fiu OK. 

Se uită la Mason, care porneşte motorul. 

— Scoate-le de aici, ia-o pe drumuri lăturalnice şi fă 
multe viraje. Ne întâlnim la Amelia. 

Cu asta, trânteşte portiera, nemailăsând loc de 
obiecţii, iar Mason demarează fără să mai stea pe gânduri. 

Accelerează prin mulţimea agitată, evitând maşini, 
oameni şi autospeciale de poliţie. 

Cineva mă strânge de mână şi abia atunci îmi dau 
seama că Charlotte stă lângă mine pe bancheta din spate, 
dar locul de lângă Mason e gol. Noah şi Chase sper să fi 
sărit în camioneta lui Julian şi să fi plecat de acolo. Pulsul 
meu clocoteşte; adrenalina fierbe. Sunt poliţişti peste tot, 
maşinile aleargă în toate părţile, încercând să scape, iar cei 
care au rămas în urmă sunt arestaţi. 

— Mason! ţip eu când o maşină de poliţie se aşază 
orizontal în calea lui. 

El trage o înjurătură şi virează, corpul meu 
smucindu-se în stânga, spre Charlotte. SUV-ul evită la 
mustață maşina de poliţie, iar Mason pornește pe câmp 
cu viteză maximă. Range Rover-ul lui e construit pentru 
genul acesta de teren; suntem mai norocoși ca alţii, iar 
Charlotte şi cu mine ne întoarcem să ne uităm prin lunetă, 
urmărind scena în timp ce ne îndepărtăm în viteză. 


— Vezi undeva camioneta lui Julian sau maşina lui 
Aiden? o întreb eu. 


— Nu văd nimic! admite Charlotte, chinuindu-se să 
vadă ceva în haosul acela. 


Mason întoarce brusc, înjurând, iar eu şi Charlotte 
cădem una peste alta. 


— Scuze, ne aruncă el peste umăr, făcând un alt viraj, 
iar eu simt sub cauciucuri netezimea familiară a asfaltului, 
în locul terenului denivelat cu iarbă. 


Mă uit în urmă şi văd doar copaci. Singurele care 
dovedesc cele întâmplate sunt zgomotul sirenelor şi 
luminile intermitente din depărtare. Mason virează din 
nou şi accelerează, punând tot mai multă distanţă între noi 
și spectacolul de rahat de pe circuit. Suntem pe un drum 
întunecat, luminat doar de farurile lui Mason. Nu mai e 
nimeni pe drum. Nu ne urmăreşte nimeni. 


Am scăpat. 

Drumul de o oră până la casa mea e lung şi stresant. 
Încerc să-l sun pe Aiden din cinci în cinci minute şi mă 
îngrijorez de fiecare dată când intră căsuţa vocală. La vreo 
douăzeci de minute după ce am plecat de pe circuit, Annalisa 
răspunde la telefon. Îmi confirmă că Noah şi Chase sunt cu 
ei şi că au scăpat cu bine. Îmi mai spune că Aiden nu i-a 
răspuns nici ei la telefon. 

Acum e aproape două și jumătate dimineaţa şi ne 
înghesuim cu toţii pe veranda mea, îngrijoraţi, cu gândul la 
Aiden. E clar că niciunul dintre noi nu s-ar simţi liniștit să 
declare seara încheiată şi să meargă acasă, înainte de a şti 
dacă a fost sau nu arestat. 


Credeam că mama o să ajungă acasă pe la trei, patru, 
dar maşina din garaj îmi spune că e deja acasă. Măcar 
doarme, aşa că nu trebuie să-i explic de ce facem petrecere 
în pijama pe verandă, în frig. Să fim sinceri, nici nu i-ar 
păsa. Nu îi mai pasă de mult. Mi-a trimis un mesaj, pe la 
miezul nopţii, să nu întârzii prea mult şi de atunci n-am mai 
avut vreun semn de la ea. 


O mașină întoarce pe strada mea și farurile ei 
puternice luminează casele întunecate. 


— Este cumva...? 


Jeepul albastru trece de casa mea şi îşi continuă 
drumul, răspunzând astfel la întrebarea lui Charlotte. 

— Să-l sunăm iar? întreabă Noah. Poate va răspunde 
la al douăzecilea apel din ultima oră? 


— E la volan, probabil de-asta nu răspunde, încearcă 
să argumenteze Mason, dar îmi dau seama că nu o face cu 
prea multă convingere. i 


— Poate ar trebui să mă reped până la el acasă, în caz 
că s-a hotărât să se ducă acolo, sugerează Julian. 

— Dacă e să vină, aici vine. A zis că ne întâlnim aici, 
aici va veni, spun eu cu cât mai multă convingere. 

— A trecut o oră şi jumătate de când a venit poliția, 
poate ar trebui să ne gândim la bani pentru cauţiune..., 
începe Mason. 


— Nu l-au prins! insist eu. 
— Poate ar trebui să dăm drumul la televizor să 


vedem dacă nu transmit vreo urmărire cu poliţia, spune 
Chase, doar pe jumătate în glumă. 


— N-avea cum să fie arestat, băieţi. Noi avem un 
legământ de sânge nerostit, niciunul dintre noi nu poate 
fi arestat decât împreună cu altul. Asta înseamnă frăţie, 
explică Noah cu logica lui aiuristică. 

— Asta e valabil doar când faci o prostie, Noah. Zicala 
e că eşti arestat împreună cu prietenul tău cel mai bun dacă 
faci o prostie, şi nu curse ilegale sau pariuri, îl corectează 
Chase. 

— Să fii pilot de curse şi să nu poţi scăpa de poliţie 
e ceva stupid, explică Noah. Deci nu poate să fie arestat, 
fiindcă nu e niciunul dintre noi la pârnaie cu el. 

Ne dăm ochii peste cap, bucuroşi în sinea noastră 
de talentul natural pe care îl are Noah de a mai reduce din 
tensiune. 

— Noah, nu a auzit nimeni de zicala asta stu..., se 
întrerupe Julian când auzim sunetul superb pe care îl face 
motorul Challenger-ului, când Aiden intră pe stradă. 

Se aude un cor de suspine ușurate când Challenger-ul 
negru opreşte în faţa casei şi Aiden coboară din el. 
Învăţându-mi lecţia de ultima oară când m-am făcut 
complet de râs în faţa tuturor, îmi stăpânesc dorinţa de a 
mă arunca în braţele lui. El se apropie de verandă și noi 
zâmbim uşuraţi. 

— Vedeţi? Eu v-am spus! Zi-le tu de legământul de 
sânge, Aiden! Zi-le! exclamă Noah. 

Aiden se uită la el nedumerit. 

— Ce? 

— Îl ştie, îi spune Noah lui Charlotte, care stă în 
stânga lui. 

Aiden vine la mine şi mă ia în braţe, iar eu mă lipesc 
instinctiv de el şi îmi odihnesc capul pe pieptul lui, ușurată 
că e bine. 

— Eşti OK? îmi șopteşte el, în timp ce toată lumea 
râde acum de ideea caraghioasă că a fost arestat. 

— Da. Tu? 

Îmi dă o şuviţă de păr după ureche. 

— Mai bine acum. 


Îi multumesc în gând lui Dumnezeu că am capul 
înfundat în pieptul lui, altfel mi-ar vedea îmbujorarea 
puternică şi zâmbetul de idioată. 

— De ce nu răspunzi la telefon, măgarule? îl ceartă 
Annalisa. Ne-ai speriat pe toţi! 

Aiden îmi dă drumul, dar îşi menţine braţul peste 
umerii mei, iar eu mă lipesc de el, savurând apropierea şi 
căldura lui. 

Nu ştiu ce suntem noi. Nu e ca şi cum am fi avut vreo 
întâlnire sau ne-am fi sărutat. Dar mi se pare ceva firesc 
când sunt cu Aiden - e ceva reconfortant, cald şi încântător 
şi mă face să mă simt în siguranţă. 

— L-am scăpat pe undeva, mărturiseşte el. 

— Frate, ce naşpa, spune Noah. Acum o să audă cine- 
ştie-ce golan mesajele mele vocale şi o să se îndrăgostească 
pe loc de mine. Va trebui să-mi schimb numărul, ca să nu 
mă hărţuiască golanul. 

— N-o să te hărţuiască niciun golan, Noah, îşi dă 
Annalisa ochii peste cap. 


— Oricum, telefonul meu e protejat cu parolă, spune 
Aiden. 


Şi al meu e acum. După ce l-am pierdut la petrecerea 
de Halloween și Aiden mi l-a dat înapoi după ce a umblat 
prin el, mi-am învăţat lecţia. Numai că aşa am ajuns să 
capăt numărul lui Aiden, deci n-a fost prea rău că n-am 
avut parolă. 

— De ce ţi-a trebuit o oră jumate să ajungi aici? Noi 
n-am făcut atât de mult, întreb eu, gândindu-mă dacă nu 
cumva a fost urmărit de poliţişti. 


— Au blocat drumurile principale din jurul pistei. A 
trebuit să vin pe drumul lung, explică el. 


— Adevărata întrebare pe care ar trebui s-o punem e 
„ce naiba s-a întâmplat?”, exclamă Noah. 


— Noah are dreptate, spune Julian. Poliţiştii nu şi-au 
făcut apariţia niciodată în istoria circuitului. 


— Şi dacă erau atâţia, e clar că i-a chemat cineva. 
N-au venit din întâmplare, adaugă Mason. 


— Ciudat cum au apărut după ce Ryan a încasat-o şi 
el cu prietenii lui au părăsit circuitul... 


Annalisa se opreşte, lăsându-ne să-i ghicim gândurile. 
— Doar nu crezi că... 
— Ba da, îi răspunde ea lui Charlotte. 


— Dar dacă el a chemat poliţia, niciodată n-o să se 
mai poată întoarce pe circuit. Locaţia aia nu mai poate fi 
folosită, fiindcă acum poliţiştii au aflat de ea. El şi prietenii 
lui nu făceau bani acolo? mă mir eu. 

— Cred că în momentul acela era mai furios pe Aiden 
şi pe faptul că a pierdut şi, aşa cum face întotdeauna, s-a 
lăsat condus de impulsivitate şi de furie, argumentează 
Julian. 


— Să cheme poliţia e o manevră tipică pentru un 
nemernic ca Ryan, consimte Mason. 

Îmi dezlipesc capul de pe pieptul lui Aiden ca să mă 
uit la el. 

— Ar fi în stare de asta? 

Aiden strânge din buze, gândindu-se la posibilitatea 
asta. 

— Probabil că da. 

Un cor de înjurături răsună în cercul nostru. 

— Ce o să facem? Trebuie să i-o plătim nemernicului! 


Annalisa vrea cu tot dinadinsul răzbunare, probabil 
bucuroasă că îşi poate redirecţiona furia spre ceva, după 
confruntarea cu Luke de mai devreme. 

Toată lumea e de acord şi începe să se gândească la 
diverse modalităţi de răzbunare, dar eu mă crispez, lucru 
care nu îi scapă lui Aiden, din moment ce stau lipită de el. E 
ca atunci când mi s-a vandalizat maşina; când toată lumea 
se gândea cum să i-o plătească lui Ryan, iar eu nu voiam să 
facă asta. 

Aiden se foloseşte de mâna de pe umărul meu ca 
să-mi mângâie braţul. 

— Ce s-a întâmplat? mă întreabă el încet. 

— N-ar trebui să ne răzbunăm. 

— Ce? De ce naiba n-ar trebui? întreabă Annalisa. 

— Era să fim arestaţi, Amelia. Arestaţi! subliniază 
Noah. 

— Ca să nu mai spun că aşa făceam bani! Aiden are 
copii în grija lui! Ce o să facă acum? Nu poate să facă nici 
un sfert din cât făcea lucrând undeva part-time! ripostează 

Mason, din ce în ce mai înfuriat de situaţie, pe măsură ce 
înşiră pagubele. 

— Răzbunarea nu-mi va aduce bani, argumentează 
Aiden, calm. 


— Cum? Aiden, pe tine te afectează mai mult ca pe 
toţi. Ar trebui să fii cel mai supărat. Nu poţi să-mi spui că 
nu vrei să te răzbuni, spune Julian. 

Aiden se uită în jos la mine și, în scurtul nostru 
contact vizual, vede disperarea din ochii mei, după care se 
uită la ceilalţi. 

— Nu ştim sigur că el a fost. 

Mi se umple inima de bucurie, ştiind că Aiden îşi 
stăpâneşte furia pentru mine. Capacitatea lui nemăsurată 
de a intui adevărul într-o situaţie îl ajută să vadă că nu 
vreau ceva. Firea lui calculată şi intuitivă îi spune că eu nu 
vreau răzbunare şi pune grijile mele mai presus de dorinţa 
lui de răzbunare. 


— A făcut-o sau nu, nu putem să-i facem nimic, explic 
eu, încercând să-i conving să-mi accepte punctul de vedere. 
Am mai spus asta, noi ne răzbunăm pe el, el se răzbună 
pe noi şi mergem aşa până când o să avem necazuri. Deja 
treaba e serioasă. A încălcat legea ca să-mi vandalizeze 
maşina, iar acum a chemat oamenii legii ca să ne aresteze. 
Serios, pasul următor o să fie să ne înjunghie sau cine ştie 
mai ce. Vă rog, nu putem fi oameni cu capul pe umeri şi să 
trecem mai departe? 


Annalisa izbucneşte: 
— Îi smulg tendoanele cu dinţii lui şi îi tai bărbăţia 
dacă încearcă ceva. 


— Sunt de acord cu Amelia, situaţia scapă de sub 
control, spune încet Charlotte. 


— Ce e cu voi, fraţilor? Trebuie să ripostăm dur! 
spune Annalisa, vizibil mai frustrată şi mai furioasă. 


E limpede că nu s-a calmat după confruntarea cu 
fratele ei. Sigur, e agresivă şi ştiu că nu e numai gura de ea 

— chiar s-ar lua la bătaie cu Ryan —, dar furia ei are rădăcini 
mai adânci, nu se rezumă doar la nenorocitul de frate vitreg 
pe care îl are Aiden. 

Julian pare că înţelege şi el. 

— E târziu. Suntem cu toţii obosiţi. Ce-ar fi să dormim 
puţin şi să vorbim mai târziu. 

Un cor aprobator se aude din grupul nostru. Seara 
asta a fost lungă şi stresantă şi fără să mai facem şi dezbateri. 
Sper să îi pot convinge că răzbunarea nu e o idee bună. Nu 
numai pentru binele meu, ci şi pentru al lor. 

După ce îşi iau la revedere, prietenii mei se îndreaptă 
spre mașini, să plece acasă. Aiden rămâne pe loc, nu dă 
vreun semn că vrea să meargă la maşină. Mason mai 
întârzie o clipă, dar când vede că Aiden nu vrea să plece, se 
întoarce încet şi se îndreaptă spre SUV. 


— Eu o să... hmm. Ne vedem sus. Noapte bună, spune 
Charlotte şi se strecoară în casă pe nesimţite. 


Mă aşez pe treptele din faţa casei şi Aiden face la fel. 
Cu toată lumea plecată şi Charlotte în casă, mă izbesc brusc 
seninătatea şi calmul nopţii de iarnă, atât de diferite de 
evenimentele nopţii. 

— Chiar nu vrei ca ei să-i plătească? 

— Nu crezi că s-a ajuns destul de departe? Ştiu că nu 
te vei înţelege niciodată cu Ryan şi nici nu ţi-aş cere asta, 
spun eu. Dar nu cred că răzbunându-ne pe el obţinem ceva. 
Am scăpat cu bine, iar tu ai în continuare cele patru mii de 
dolari de la el. Cred că noi am câştigat în situaţia asta. 

El dă din cap şi priveşte la strada liniștită din 
suburbie, la nimic în mod deosebit. Ştiu că este iritat la 
culme de Ryan. Deja avea motivele lui să-l urască, dar acum 
Ryan i-a atacat direct pe el şi pe prietenii lui. 

— O să le dăm timp tuturor să se calmeze, spune el 
după câteva minute de tăcere. Se vor răzgândi. 

Dau din nou din cap, uşurată că Aiden e dispus să lase 
furia deoparte. Ideea de a trece peste asta nu are legătură 
doar cu mine și Tony, ci cu toată lumea. Ryan va ajunge să 
escaladeze situaţia până când se va înrăutăţi la maximum 
şi se va transforma într-un război adevărat, nu va mai fi o 
simplă rivalitate între liceeni. 

— Ce s-a întâmplat cu Jonesy şi ceilalţi de pe circuit? 
întreb eu aiurea. 

— Nu am văzut cine a fost arestat, dar dacă Jonesy 
sau ceilalţi tipi îşi vor da seama că Ryan a chemat poliţia, va 
avea mai multe necazuri decât îi facem noi. 


Dau din cap. În ciuda staturii lui, Jonesy are nişte 
muşchi masivi — în mod sigur nu e o persoană pe care vrei 
s-o enervezi. 

— Ce o să faci în legătură cu banii? întreb eu încet. 

El se uită din nou la stradă gânditor. 

— O să văd. 

— Asta era modalitatea prin care Jonesy câştiga bani, 
nu? O să găsească o altă locaţie pentru curse şi va fi ca şi 
cum nimic nu s-a întâmplat, spun eu, încercând să-mi 
păstrez optimismul. Măcar ai patru mii de dolari care să te 
ţină până atunci. 

E] se uită la mine cu o expresie gânditoare şi serioasă. 

— Nu, n-am. 

— Ai pierdut şi banii cu telefonul? La naiba, Aiden. 
Te rog, nu-mi spune că ai pierdut cei patru mii de dolari 
câştigaţi de la Ryan şi cei patru mii pe care i-ai pariat tu. 
Poate că poliţiştii au plecat şi am putea să ne ducem... 

— Amelia, îmi întrerupe el discursul agitat. Nu am 
pierdut banii. Îi am aici. 

Scoate două plicuri, unul cu banii pariaţi de el şi unul 
cu banii lui Ryan. 


— Atunci de ce ai spus că nu ai banii? 

El pune plicul lui în buzunar și mi-l întinde mie pe 
celălalt. 
— Sunt banii tăi, spune el, îmboldindu-mă să-l iau. 
Întind mâna şovăitor, iau plicul şi îl ridic, nedumerită. 
— Ce tot spui? 


— Unicul motiv pentru care am concurat cu Ryan a 
fost să obţin de la el bani pentru maşina vandalizată. Sunt 
ai tăi, spune el cu privirea pătrunzătoare şi cu vocea sinceră. 


Aiden îmi dă patru mii de dolari? Pe care el i-a 
câştigat? Pentru care şi-a riscat banii lui? 

— Nu pot să-i iau. 

Întind hotărâtă mâna şi aştept să ia plicul. 

El se uită la plic şi apoi la mine. 

— Ba da, poţi. 

— Nu, chiar nu pot. 


Îi arunc plicul în poală, pentru că el nu schițează nici 
un gest să îl ia. 


— Gândeşte-te că îţi plătesc cu ăştia cauciucurile 
noi şi vopseaua. Şi pentru stresul de a aduce o maşină de 
tractare şi un mecanic la ora aceea târzie, și pentru că ai 
rezolvat totul atât de repede. 


El ia plicul şi mi-l aruncă înapoi, încăpățânat. 

— Ţi-am mai spus, îmi erau datori. Nu m-a costat 
nimic. 

Mă doare în piept. Mi se strânge inima de vinovăţie şi 
de regret. Aiden e atât de sincer şi de onest cu mine, iar eu 
n-am făcut nimic să o merit. 


Îi arunc din nou plicul. 


— Te-a costat o favoare. Aiden, nu merit banii ăştia, 
sunt ai tăi. Ai concurat pentru ei, ţi-ai riscat banii pentru ei, 
iar Ryan e mai mult problema ta, decât a mea. Păstrează-i. 


El ia plicul şi mi-l aruncă înapoi. 
— Ţi-am spus... 

— Nu îi vreau. 

Arunc repede plicul. 

— Dar eu vreau... 

Mi-l aruncă înapoi. 

— Nu îi iau. 

Şi iar îi arunc plicul. 

Sătul de atâtea aruncări de colo-acolo, Aiden mă 
apucă de încheietură delicat, dar ferm, îmi trage mâna spre 
el, îmi pune plicul în palmă şi îmi strânge degetele. 

— Sunt ai tăi, spune el cu vocea joasă, nelăsând loc de 
obiecţii. 

Suntem aşa de aproape, încât îi văd genele negre care 
îi încadrează ochii cenușii şi simt ce bine miroase. 


De ce nu pot fi şi eu o fată obişnuită, şi nu una care 
trebuie să ascundă cine e de fapt, să fugă ca să scape cu 
viață şi să-i mintă pe oamenii la care ţine cel mai mult? 
De ce nu pot şi eu să mă bucur că sunt cu Aiden, şi să 
nu îmi sară inima în gât din cauza conştiinţei mele, de 
fiecare dată când trebuie să-l mint? De ce trebuie să mi 
se rupă câte o bucăţică din inimă de fiecare dată când 
Aiden îmi spune „Amelia”, şi nu Thea? Mi-aş dori să-l aud 
rostindu-mi numele adevărat, doar ca să savurez felul în 
care sună venind de pe buzele lui perfecte. 


Dumnezeule. Adună-te, Amelia. Zici că eşti îndrăgo... 
Nu. 

Nup. Nup. Nup. 

Ține-te departe de cuvântul acela. 


Îmi dau seama brusc de intimitatea poziţiei în care 
ne aflăm — de cât suntem de aproape. În timpul disputei, 
piciorul meu drept a ajuns peste piciorul lui stâng. Mâna 
lui caldă mă ţine ferm de încheietură şi braţul meu e lângă 
pieptul lui. Faţa mea e la doar câţiva centimetri de a lui. 


Ochii lui se îndreaptă spre buzele mele, după care 
revin să mă ţină prizonieră cu privirea lui. Simt că mi se 

accelerează pulsul şi respiraţia îmi devine neregulată. Şi 
dintr-odată nu mai pot gândi, nu mai pot respira, inima 
mea n-a bătut așa de repede în viaţa mea; toate pentru că 
Aiden mă sărută. 


Aiden mă sărută şi totul e bine în lume. 


Tot stresul meu, toate problemele şi grijile mele se 
topesc odată cu moliciunea şi intensitatea atingerii buzelor 
lui. Totul din jur încetează să mai existe şi eu mă concentrez 
asupra focului fierbinte care mă furnică acolo unde mă 
atinge şi care mi se răspândeşte apoi în întreg corpul. 

Îi simt mâinile puternice pe mijlocul meu, cum mă 
trag mai aproape, în timp ce limba lui alunecă pe buza mea 
de jos şi, efectiv, mă topesc în el. Niciodată nu a fost ceva 
atât de perfect. Niciodată nu am dorit așa de mult pe cineva. 
Niciodată nu m-a sărutat cineva aşa — inima mea nu poate 
să se hotărască, să se oprească sau să bată mai repede. 


Mintea mi-e chinuită de un impuls iritant, care îmi 
amintește că nu am voie să simt asta; că nu am voie să fiu 
fericită cu Aiden. Cu regret, mă îndepărtez şi mă uit la el. 

— Bine. Dacă ai adus un argument atât de grozav, o 
să păstrez banii. Dar n-o să cheltuiesc niciun ban pentru 
mine, glumesc eu, ca să sfâşii tăcerea intensă și intimă care 
se aşterne. 

Aiden râde, îmi dă drumul, iar eu îmi iau piciorul cu 
regret de unde era, peste piciorul lui. 

— Sunt banii tăi, poţi să-i cheltuieşti cum vrei, zice el. 

— O să găsesc o modalitate de a-i cheltui pentru noi 
toţi. Ca un fel de răsplată că am trecut printr-o astfel de 
poveste. 

Oricât de mult mi-ar plăcea să stau aici și să mă pup 
cu Aiden, e târziu şi sunt obosită. Ne spunem noapte bună 
și el îmi aminteşte că maşina mea va fi gata luni dimineaţă. 

— Îţi mulțumesc încă o dată pentru tot, Aiden. 

El coboară scările verandei şi merge încet cu spatele 
spre maşină. 

— Ne vedem mai târziu. 


Eu rămân unde sunt, stând pe verandă cu plicul în 
mână, şi îmi cuprind trupul în braţe, simţindu-mă brusc 
înfrigurată. 

— Eşti sigur cu banii? mai întreb eu o dată, ca să mă 
asigur. 

— Păstrează-i. 


Se întoarce şi parcurge restul drumului până la 
maşină, iar eu stau acolo, uitându-mă după el. 

Ajunge la maşină, deschide portiera, se oprește şi se 
întoarce spre mine. 


— Nu uita să înveţi pentru testul de luni la analiză, 
îmi spune el cu un zâmbet adorabil. 


Îi zâmbesc şi eu. 
— Cum aş putea să uit? 


20 


Toată noaptea şi toată dimineaţa am simţit că plutesc 
în al nouălea cer. Aiden are stilul lui de a mă face să mă simt 
bucuroasă şi agitată în acelaşi timp. A câştigat patru mii de 
dolari pentru mine, pentru numele lui Dumnezeu. Încă 
extatică din cauza diverselor emoţii pe care mi le stârneşte 
Aiden, intru în casă după ce am condus-o pe Charlotte. 

— Amelia, mă strigă mama din bucătărie, nepărând 
prea fericită. 


Înlemnesc şi îmi dau ochii peste cap auzindu-i tonul 
dezaprobator. 


— Vino aici, spune ea iritată. 

Oftez şi intru în bucătărie, unde stă cu braţele 
încrucişate la piept şi cu o expresie dură. 

— Ai venit târziu. Unde ai fost toată noaptea? 

— În oraş, spun eu nonşalantă. 

Ea expiră cu zgomot, vizibil enervată. 

— Deci, la ce oră ai ajuns acasă? 

— Nu sunt sigură. 


— De ce eşti aşa de dificilă? Trebuie să fii mai 
responsabilă, predică ea inutil. 


Îmi încleştez pumnii și unghiile mi se înfig în palme. 
— E prima oară când ai fost acasă de nu mai știu când, 
mă răstesc eu la ea, sătulă de rolul de „părinte grijuliu” pe 

care îl joacă. Stai mai mult la serviciu şi prin țări străine 
decât cu fata ta. În mod normal nici n-ai fi ştiut dacă am 
fost sau nu acasă, s-a întâmplat să fii azi acasă. Aşa că 
scuteşte-mă de faza asta cu mama îngrijorată. 

— Nu e vorba doar că sunt îngrijorată pe unde umbli. 
Trebuie să fii responsabilă. Nu ne permitem o scăpare din 
partea ta! Poate că nu sunt eu prea mult pe acasă, dar observ 
niște lucruri. Lucruri precum sărutul tău de azi-noapte cu 
băiatul acela... 

— M-ai spionat?! 

Nu pot să cred că a făcut asta! E invadarea intimității! 

— Sunt mama ta. Nu se cheamă că te spionez dacă 
eşti copilul meu — mai ales când copilul riscă atât. Ţi-ai 
făcut de cap. să nu crezi că n-am observat că maşina ta nu e 
aici. Unde e? Și măcar ai dormit aici joi seara? 

Mă uit ţintă la ea, cu faţa încremenită. Am dormit la 
Charlotte, dar mama nici măcar nu era acasă. Nu credeam 
că o să-şi dea seama. 

Sunt scutită de răspuns când ea continuă: 


— Uite ce e, am întâlnit pe cineva şi nu vreau să fiu 
nevoită să mă mut iar. Știi că Tony te caută, iar tu umbli 
brambura, faci ce vrei, cu cine vrei şi când vrei! 


Faţa îmi arde. 
— Păi, asta e ipocrizie! Tu poţi să ai prieten, iar eu 
nu? 


— Nu, tu în niciun caz nu poți. Ce ştii tu de băiatul 
ăsta? Nu în el poţi avea încredere deplină, Amelia. Ci în 
mine. Tu nu trebuie să te apropii de oameni. 


— Dar tu... 

— Cine e adultul aici? Eu pot să fac ce vreau, pentru 
că ştiu să-mi prioritizez nevoile. 

Lumea mea se zdruncină. 


— Ei, poate că ar trebui să te muţi cu noul tău iubit şi 
să uiţi definitiv de mine! Ochii care nu se văd se uită, nu? 

Respiră adânc, să se calmeze, şi faţa îi devine gravă. 


— L-am sunat pe agentul Dylan. 


Agentul care se ocupă de cazul meu. Cel care răs- 
punde la întrebările noastre, se ocupă de actele noastre şi 
de mutări. 


— OK. Şi? 

— I-am spus că vreau să fim relocate. 

Îngheţ. Totul îngheaţă. Mi se opreşte inima şi tot 
sângele mi se scurge din obraji. 

— Dar... dar nu poţi să faci asta pur şi simplu! 

Nu se poate să ne relocheze! Nu acum! 

— Tocmai mi-ai spus că ai un iubit! Eşti dispusă să-l 
părăseşti aşa? 

— E mai important să fim în siguranţă. În plus, nu pot 
să iau mereu zboruri spre nord-est ca să-l văd. 


E rece şi detaşată de toată discuţia asta, de parcă nu a 
aruncat o bombă în viaţa mea. 


— Mamă, o să fiu mai atentă. Nu trebuie să plecăm, o 
rog eu, cu ultimele puteri ale unui muribund. 


— Şi agentul Dylan consideră că e mai bine. Trebuie 
să te apărăm de Tony. 


— Atunci ar trebui să-l prindă pe Tony, şi nu să ne 
mute pe noi tot timpul! izbucnesc eu. 


Ea oftează. 


— Ştii că nu e aşa de simplu. Trebuie să ne mutăm 
înainte să fie răniţi nişte oameni sau mai rău. E doar o 
chestiune de timp până să apară Tony. De data asta putem 
să i-o luăm înainte. Mi-au spus că durează vreo două 
săptămâni, poate după revelion... 


Nu mai pot suporta. Pe ea, discuţia asta, finalitatea 
tonului ei. Nu îi mai dau ocazia să mai spună ceva, mă 
răsucesc pe călcâie şi alerg pe scări. 

Perfect. Lasă în seama mamei să-mi distrugă starea 
de exaltare în care mă adusese Aiden. Trântesc ușa de la 
dormitor, ca şi cum asta m-ar ajuta să mă simt mai bine, 
dar cuvintele ei mă macină. Oare are dreptate? Îmi uit 
responsabilităţile? Le voi face rău prietenilor mei dacă nu 
plecăm? 

M-am îndrăgostit nebuneşte de Aiden, n-are rost 
să neg asta. A început să însemne foarte mult pentru 
mine, mai mult decât a însemnat vreodată cineva, iar asta 
complică foarte mult lucrurile. Chiar şi aseară, ajunsesem 
să mă gândesc la cuvântul care începe cu „D”. Nu m-am 
gândit niciodată la cuvântul acela în relaţie cu vreun băiat. 
Sigur, ştiu că eu nu simt cuvântul cu „D” pentru Aiden, dar 
mă sperie gândul că aş putea să simt foarte uşor şi foarte 
repede. Aiden merită ceva mai bun ca mine. 


Deschizând uşa șifonierului, scot iar cutia de pantofi 
şi mă uit pe toate relatările şi articolele apărute de la 
accidentul tatălui meu până la moartea Sabrinei. Citesc 
articolele despre răpirea mea şi despre „Isabella” şi „Hailey”. 
Mă uit la toate amenințările cu moartea și la dovezile care 
arată că Tony a găsit întotdeauna o cale de a mă localiza 
şi de a mă chinui, înainte de a încerca să mă ucidă. Mă uit 
la vechile mele acte false — fiecare din alt stat — şi la actele 
mele adevărate şi mă gândesc cum a trebuit mereu să mă 
mut şi să mă despart de oamenii pe care i-am întâlnit în 
fiecare dintre acele locuri. Am fotografiat în secret actele 
mele înainte să plecăm prima oară, şi aşa am făcut la fiecare 
mutare, pentru că mi-a fost greu să las o părticică din mine 
undeva, de câte ori vine Tony după noi. 


De-asta păstrez cutia de pantofi — ca să nu uit. Să nu 
uit că Tony nu va renunţa niciodată să mă caute. Că nu pot 
să greşesc şi să mă apropii prea mult de oameni, pentru că 
în final o să-i părăsesc. 

Pe prietenii mei, pe toţi, chiar şi pe Aiden. Toţi au 
găsit o cale de a se strecura în inima mea şi de a-și face un loc 
acolo pentru totdeauna. Nu am avut niciodată prieteni care 

să însemne atât de mult pentru mine, nici măcar înainte de 
accident. Mi-au fost alături; m-au susţinut şi m-au apărat. 
Mă fac să râd, să zâmbesc şi să fiu mai fericită, în general. 
Nu ar trebui să fie atât de deschişi şi de sinceri cu cineva 
care n-a făcut altceva decât să-i mintă şi să-i amăgească. 
Îmi şterg lacrimile care au reuşit să-mi scape. 


Iar mi se frânge inima. Oare mama are dreptate? Sunt 
egoistă dacă rămân aici? Ar trebui să fiu responsabilă şi să 
plec înainte ca Tony să mă găsească? Înainte ca prietenii 
mei să pățească, inevitabil, ceva? Pot să plec înainte să mă 
ataşez şi mai mult. Adevărul este simplu, ca şi cuvintele din 
articolele acelea: nu pot rămâne aici. Dar nici nu pot să plec. 


Dar ce vreau eu nu contează; deja s-a stabilit. Voi 
pleca, probabil după revelion, dacă asta mi-a spus mama 
înainte să ies furtunos din cameră. Asta îmi dă o lună sau 
mai puţin de o lună cu prietenii mei. 


21 


Luni, 1 decembrie. Azi e o zi importantă din mai 
multe motive. 


Unu: am avut un test idiot la analiză (pe care l-am 
înţeles oarecum). Doi: mi-am recuperat în sfârşit maşina 
(cauciucurile noi şi vopseaua proaspătă arată spectaculos). 
Şi trei: marchează începutul lunii pe care o mai am până 
când voi părăsi pentru totdeauna orașul acesta şi pe 
prietenii mei. 

Sunt şi multe motive pentru care a fost o zi oribilă. 

Unu: pentru că Dave m-a pocnit în stomac vinerea 
trecută, acum stomacul meu are o vânătaie groaznică, 
uriaşă (care nu mă doare decât când merg, când mă 
mișc sau când respir). Doi: Aiden nu e la școală ca să-mi 
dea cheile de la mașina mea proaspăt reparată. Și trei: 
marchează începutul lunii pe care o mai am până când voi 
părăsi pentru totdeauna oraşul acesta şi pe prietenii mei. 


Cum Aiden nu e la școală, nu spun tuturor ce idee am 
pentru cheltuirea banilor — nici măcar nu le spun că Aiden 
mi-a dat bani. Sigur că le voi spune, dar vreau s-o fac când e 
toată lumea de faţă, or, grupul nu este complet fără Aiden. 

Nu ştie nimeni nici unde e, dar băieţii presupun că 
este prea înfuriat pentru că Ryan a chemat vineri poliţia. 
Dar eu nu cred că aceasta e explicaţia. Am vorbit vineri cu 
el şi părea OK. Aiden a spus că băieţii se vor calma după 
un timp, şi aşa a fost. Nu mai sunt (din fericire) fixaţi pe 

răzbunare, dar se uită urât la Kaitlyn şi la prietenele ei ori 
de câte ori trec pe lângă noi. 


La finalul zilei, mă gândesc tot la Aiden şi la motivul 
pentru care nu e aici. I-am trimis câteva mesaje în cursul 
zilei, dar nu mi-a răspuns. Dacă stau să mă gândesc, n-am 
mai vorbit cu el de vineri seară. 


Răscolesc în dulap, în caz că Aiden a pus acolo cheile 
de la maşină. Negăsind nimic, oftez, trântesc uşa dulapului 
şi mă întorc, când deodată dau cu ochii de Mason chiar 
lângă mine. 

— Ce naiba, Mason?! 

Duc mâna la inima care îmi bate nebuneşte. 

El râde şi îmi zâmbeşte fără păreri de rău. 


— Scuze, dar erai aşa de preocupată să-ţi cauţi cheile, 
că n-am putut să rezist. 


Mă uit urât la el, dar nu pot să-mi păstrez gravitatea. 
— Ţi-a dat Aiden mesaj să-ţi spună unde sunt cheile? 
— Nup. N-am nicio veste de la el. 

— Ahh! Vreau doar să plec odată din iadul ăsta! 
Mason îmi oferă un zâmbet de un milion de dolari. 


— De-asta e prietenul tău cel mai bun aici, ca să te 
ducă acasă. 


Mă uit în jur, apoi din nou la el cu o faţă serioasă. 
— Nu-l văd nicăieri pe Noah. 

Mason se strâmbă. 

— Mă refeream la mine. 


— Ştiu, asta a fost fiindcă m-ai speriat, râd eu. Mersi 
de ofertă. 


Ochii lui Mason se îmblânzesc când se uită la mine. 
— Oricând, ursule K. 


Mergem unul lângă altul pe holuri, într-o tăcere 
confortabilă, dar îmi dau seama că Mason vrea să-mi spună 

ceva, după felul în care se uită la mine când crede că nu-l 
observ. 

Sătulă de privirile lui „ascunse”, oftez şi mă opresc. 

— Ce este, Mason? 

El îşi fereşte privirea şi se foieşte, lucru neobişnuit 
pentru el. Mason e întotdeauna sigur pe el şi un pic vanitos, 
deci e ciudat să-l văd așa stânjenit. 


— Mason? 

— Cum te simţi? spune el repede, luându-mă prin 
surprindere. 

— Bine? 

El clatină din cap, nemulţumit de răspunsul meu. 

— Nu, vreau să zic, cum te simţi? 

— Mă simt bine? imit eu emfaza lui. 

El pufneşte frustrat. 


— Uite, ştiu că am promis s-o las baltă ca să fim iar 
prieteni, dar voiam doar să-mi cer din nou scuze că te-am 
lăsat singură la circuit şi că din cauza mea ai fost atacată. 
Trebuia să-ţi spun asta. 

— Ştiu, Mason. Am trecut peste asta. Te-am iertat, nu 
mai ştii? 

— Ba da, ştiu, adaugă el repede, cu ochii lui căprui 
încă plini de vinovăţie. Dar voiam să mă asigur că suntem 
în regulă. 

— Normal că suntem în regulă. 

— Stai aşa. 

Se opreşte din mers şi se întoarce iar spre mine, 
făcându-mă să mă opresc şi eu şi să-mi dau ochii peste cap, 
plictisită. 

— Când ai scăpat şi mi-ai spus că Luke te-a salvat, 
te-ai referit la...? 

— Da, la acel Luke, spun eu, referindu-mă la fratele 
Annalisei. Mason, nu e important. Hai să plecăm, mor de 
foame. 

— Anna ştie? mă întreabă el, clar nevrând să termine 
cu cele douăzeci şi una de întrebări. 

— Nu ştie nimeni. Şi aşa va rămâne. 

— Nici măcar Aid... 

— Mai ales Aiden. Rămâne cum am stabilit, Mason. 
Eu te iert şi în schimb tu o laşi baltă și nu spui nimănui. 
Am vorbit serios când am spus că nu vreau să se işte vreo 
bătaie din cauza mea. Aiden știe că m-am întâlnit cu Luke 
pe circuit, dar nu şi circumstanţele. 

— Dacă Aiden află şi eu nu îi spun, o să fie furios. 

— N-o să afle, îi promit eu. 

Cum a trecut ceva timp de când s-a sunat, nu e prea 
multă lume în parcare. Din cauza asta mi-e foarte uşor să 
zăresc Challenger-ul negru parcat lângă maşina mea, cu 
Aiden în persoană rezemat răbdător de el. 


— Presupun că nu mai ai nevoie să te duc acasă. Ne 
vedem mai târziu? spune Mason. 


— Normal. Oricum, mersi, Mason. 


El şi Aiden se salută din cap frăţeşte, de la distanţă, 
iar Mason se îndreaptă în direcţia opusă, spre SUV-ul lui. 


Când mă apropii de Aiden, mă cuprinde un amestec 
de emoţii. Nu l-am văzut şi n-am vorbit cu el de vineri 
noapte, nu pot să cred cât de dor mi-a fost de el. 


— Hei, nu pot să cred că ai chiulit de la test, glumesc 
eu ca să sparg gheaţa, când ajung la el. 


Aiden nu reacţionează, nici măcar nu pare amuzat, 
doar îşi îndreaptă umerii, dezlipindu-se de maşină. 


— Uite-ţi cheile. 
Întinde mâna şi eu mă uit la cheile care atârnă în 
mâna lui. 

— Da, mulțumesc, spun eu, nedumerită de ostilitatea 
cu care lasă cheile să îmi cadă în mână. 


El dă din cap şi se întoarce să plece, dar eu îl prind de 
braţ ca să-l opresc. 


— Hei, eşti OK? 

Îi las braţul şi mă uit la el îngrijorată. 

— Super, spune el cu o voce plină de ironie şi iritare. 

Sprâncenele mi se unesc. 

— Aiden, ce s-a întâmplat? 

— Nimic, Amelia. 

Dar tonul lui mă face să cred că într-adevăr ceva s-a 
întâmplat. 


— Aide... 


— Trebuie să plec, mă întrerupe el şi de data asta nu-l 
mai opresc când se întoarce, sare în mașină şi pleacă. 


Aiden nu s-a purtat niciodată aşa, în special cu mine. 
Ceva trebuie să se fi întâmplat. Poate că e stresat de chestia 
că nu vor mai fi curse? Poate că îl preocupă faptul că nu 
ştie de unde să facă rost de bani? Nu, a fost OK când l-am 
întrebat de asta. A fost OK când am stat de vorbă în noaptea 
aceea, pe verandă la mine. Abia după... o, Doamne. Ştiam 
eu. Mă detestă. 


Am stricat tot. Îi pare rău că m-a sărutat. Mi se 
strânge inima, ca şi cum cineva şi-a băgat mâinile în pieptul 
meu şi o strânge încet. 

Nu pot să-l las să mă urască. Ştiu că după ce voi 
pleca mă va urî probabil, dar nu e azi ziua aceea. Mânată 
de încăpățânare și impulsivitate, sar în maşină şi pornesc 
în direcţia casei lui Aiden. O să stea de vorbă cu mine, fie că 
vrea sau nu. 


Cu toate că tot drumul până acasă la Aiden trec în 
revistă toate lucrurile pe care aş putea să i le spun, când 
ajung la uşa lui şi sun cu o hotărâre pe care nu ştiam că o am 

mintea mea se golește brusc. De toate. De ce sunt eu aici? 
Poate ar trebui să plec înainte să înrăutăţesc situaţia. 


Nu. 


Descurcă-te, Amelia. Aiden este, practic, cel mai bun 
lucru din viaţa ta acum, şi n-o să laşi prostia ta să strice 
totul. Dar ce aş putea să-i spun? 


Am oprit sărutul pentru că de fapt nu sunt Amelia 
Collins şi te-am minţit pe tine şi pe toţi ceilalți încă din 
prima zi. A, şi o să mă mut într-un alt stat în mai puţin de 
o lună şi n-o să mai am niciodată vreun contact cu tine. 
Deci, rămânem prieteni? 

Mda, hai să nu facem asta. 


Înainte să-mi adun gândurile, uşa solidă de stejar se 
deschide. Mi se taie respiraţia, reacţia automată a corpului 
meu când e vorba de Aiden, dar îmi dau seama rapid că ceva 
nu e în regulă. Cobor privirea din locul în care ar fi trebuit 
să fie capul lui Aiden şi văd faţa curioasă a unui puşti de 
nouă ani care se uită la mine. 

Luată prin surprindere, mă bâlbâi. 

— Hmm... salut. 

Puştiul blond cu ochi albaștri îşi lasă capul pe umăr, 
analizându-mă. 

— Eşti drăguță. 

Gura mea se deschide într-un zâmbet surprins, 
uimită de cuvintele lui nefiltrate şi directe. 

— O, mersi! 

Nu pot să-mi dau seama dacă e Jason sau Jackson, 
din moment ce sunt identici şi nu i-am mai văzut până 
acum, dar pot să spun că deja îi iubesc. 

— Eşti prietenă cu Aiden? Eşti prea drăguță să 
fii prietena lui. Sigur eşti bona cea nouă! O să mă lași 
să mănânc prăjitură înainte de cină? Aiden nu mă lasă 
niciodată să mănânc prăjitură înainte de cină, e aşa de 
enervant, meditează Jason sau Jackson. 

De-asta îmi plac copiii. Spun ce gândesc şi nu-şi fac 
griji pentru nimic. Puştiul ăsta mi-a zis că sunt drăguță de 
două ori în cele trei secunde de când ne-am cunoscut, iar 
acum îşi exprimă opinia despre războiul dintre generaţii 
privitor la desertul de dinaintea cinei. 

— Păi, de fapt... 

Uşa se deschide mai larg și dintr-odată văd dublu. 


— Jason! Aiden a spus că nu avem voie să deschidem 
ușa când face duş! îl ceartă Jackson pe fratele lui geamăn. 

Jason se strâmbă la el şi spune şoptit: 

— E o fată drăguță la uşa noastră. Cât de tâmpit să fii 
să nu deschizi uşa? 

Încerc din răsputeri să-mi stăpânesc râsul. E clar că 
donjuanismul e înscris în ADN-ul bărbaţilor din familia 
Parker. Jackson se uită la mine pentru prima oară și se 
înroşeşte la faţă în cel mai adorabil mod cu putinţă. 

— Îmi pare rău, spune el, dar trebuie să vii altă dată, 
când e fratele nostru aici. 

— De ce nu poate să-l aștepte în casă? îl întreabă 
Jason pe fratele lui. 

— Pentru că, apasă Jackson pe cuvinte, cu un ton 
iritat, Aiden a spus să nu deschidem uşa! Sunt sigur că asta 
înseamnă că nu trebuie să lăsăm străini în casă. 

Îmi dau seama că Jason e gata să se ia la ceartă cu 
fratele lui mai responsabil şi nu vreau să creez alte probleme. 


— Copii, ascultaţi-mă, e OK, o să vin mai târ... 

— Nu v-am spus să nu deschideţi uşa? 

Iată-l. Motivul pentru care sunt aici. Motivul pentru 
care pulsul meu accelerează şi scade în acelaşi timp. Motivul 


pentru care plămânii mei uită să funcţioneze și inima mea 
se decide să facă ture duble. 


Băieţii se uită unul la celălalt cu o expresie care cel 
mai bine ar putea fi descrisă ca „O, la naiba” când aud vocea 
bubuitoare a fratelui mai mare. Dacă stau să mă gândesc, 

probabil și eu am aceeași expresie, pentru că încă nu am 
idee ce să-i spun. Nişte paşi grei se apropie repede, Aiden 
apare în uşă şi faţa i se relaxează vizibil când își dă seama 
că nu sunt decât eu, după care expresia se metamorfozează 
într-una furioasă, adresată fraţilor lui. 


— Ştiţi care e regula! Uşa asta rămâne închisă dacă 
nu sunt aici! îi ceartă el, părând mai încordat ca de obicei. 

Părul îi este încă ud şi ciufulit şi e limpede că abia a 
ieşit de la duş. Pare că și-a dat seama că fraţii lui stau de 
vorbă cu un străin, aşa că şi-a aruncat disperat pantalonii 
pe el şi a fugit pe scări, uitând de tricou. Dumnezeule. 
Băiatul ăsta este exemplul perfect de bărbat în formă, dacă 
am văzut unul vreodată. 


Îmi forţez ochii să se dezlipească de pe abdomenul 
şi pieptul lui perfecte, concentrându-mă pe faţă. Cel puţin 
acum ştiu că tot acel timp în care a fost la sală şi a mâncat 
sănătos a dat roade. Poate după ce ne împrietenim din nou 
mă antrenează şi pe mine. Poate o face topless... 

Concentrează-te, Amelia. 

Pentru că nu vreau să le creez probleme băieţilor, 
sunt gata să spun ceva, dar Jackson mi-o ia înainte. 

— Îmi pare rău. Am auzit soneria și am fost curios. 


Stai aşa. Jason a fost cel care a deschis ușa. Jackson a 
fost cel care i-a spus fratelui că nu e bine. Jason își studiază 
picioarele şi se ţine de braţ, e clar că se simte vinovat, dar 
tot îl lasă pe frate-său să ia vina asupra lui. 


Aiden închide ochii şi scoate un suspin de om învins, 
ciupindu-se de nas. 


— Duceţi-vă sus. Vorbim mai târziu. Şi tu, Jason. 
Băieţii îmi aruncă o ultimă privire, pe care eu le-o 
întorc cu un mic zâmbet, şi îi aud cum urcă scările. 


Aiden respiră adânc, să se calmeze, apoi se întoarce 
cu faţa la mine. 


— Ce cauţi aici? 

Chinuindu-mă şi acum să-mi păstrez privirea mai 
sus de umerii lui goi şi sculptați, încerc să-mi organizez 
gândurile. 

— Ştiu că eşti supărat pe mine şi vreau să-ţi spun că te 
înţeleg perfect. Adică, şi eu aş fi supărată pe mine dacă aş fi 
făcut asta, dar ştiu că pot să-ţi explic tot, însă nu ştiu cum, 
şi chiar nu vreau ca asta să ne distrugă prietenia şi chestia 
asta pe care o avem, dar... 

— Ce naiba spui acolo? mă întreabă Aiden, oprin- 
du-mi turuiala incoerentă. 

— Hmm, despre, știi tu... eşti supărat din cauza mea? 

Aiden izbucnește brusc. 

— Nu totul se învârte în jurul tău, Amelia! 

Izbucnirea lui mă ia pe nepregătite. 

— A. OK. 

Aiden pare sincer iritat şi încordat. Nu mi-a mai 
vorbit aşa de când am dat peste el în prima zi de şcoală. 
Pricep aluzia că nu mă vrea acolo, fac un pas înapoi să 
fug înainte să înrăutăţesc şi mai mult situaţia, cum fac eu 
totdeauna. 

— Scuze, atunci. Eu o să... da. 

Mă întorc să o iau la fugă şi aud uşa trântindu-se în 
urma mea. La nici două secunde după ce se închide, aud că 
se deschide din nou şi Aiden mă strigă. Rămân înţepenită 
pe loc şi nu mă întorc, refuzând să-l las să vadă cât de mult 
mă afectează. Îl simt în spatele meu, dar nu o să mă uit la 
el, pur şi simplu nu pot. 

— Îmi pare rău, spune el și pare sincer şi învins. 

Mă întoarce cu faţa la el şi rămâne cu mâinile pe 
braţele mele. Pare obosit. Pare înfrânt. Pare frustrat. Pare... 
pierdut. 


— Nu sunt supărat pe tine, începe el. Doar că mi-am 
vărsat nervii pe tine. Nu meriţi asta. 

— E OK, Aiden. Ştii că sunt lângă tine, dacă ai nevoie 
de ceva. 
— Vrei să intri în casă? 


Aiden se întoarce pe verandă şi îmi face semn să-l 
urmez. Intru în casă şi închide ușa în spatele meu. Îmi 
scot pantofii, el îmi spune că se întoarce într-o secundă şi 
dispare sus, pe scări. 

Nu pot să mă abţin, mă rog simultan să se ducă să-şi 
pună şi să nu-şi pună pe el un tricou. Adică mi-ar fi mai 
simplu să gândesc, dar, fir-ar, băiatul ăsta rivalizează cu cel 
mai sexy model Armani. 

Aiden se întoarce în câteva clipe — din păcate, şi-a 
pus tricoul —, și intrăm în bucătărie. 

Mă aşez pe scaun, la masă, iar Aiden rămâne în 
picioare, de cealaltă parte a mesei. Pentru un moment e 
linişte, amândoi ne uităm unul la celălalt, neştiind cum să 
începem. 


— Deci... 

— Eu doar... 

Vorbim în acelaşi timp. 

— Spune tu întâi, îl încurajez eu. 

Aiden respiră adânc, să se calmeze. 

— Ţi-aduci aminte că ţi-am spus că în prima zi când 
ne-am întâlnit m-am descărcat pe tine pentru că tocmai 
aflasem că Greg ar putea fi eliberat condiţionat? 


Dau din cap. 

— Presupun că şi acum fac la fel. 

— Adică... 

— Da. Am aflat sâmbătă dimineaţă că va fi eliberat 
peste două săptămâni. 

De-asta n-a luat legătura cu nimeni în weekendul 
acesta şi n-a venit azi la şcoală — are griji mult mai mari. 

— La naiba. Îmi pare rău, Aiden. 

— Chestia e că avem o poveste urâtă. 

Ocoleşte masa şi se aşază pe scaun lângă mine. 

— Ştiu, Aiden. 

Cu toate că nu mi-a spus niciodată direct că a fost 
abuzat, se subînţelege. 

— Ştiu că o să vină după gemeni. 

— Ce? Cum așa? 

Îşi trece mâinile prin păr, vizibil stresat peste măsură. 

— Pe mine deja mă urăşte fiindcă exist. Acum, după 
toate câte s-au întâmplat cu Ryan, plus că ştie că am făcut 


o petiție ca să nu fie eliberat condiţionat. O să vină doar 
pentru că poate, iar eu nu pot să fac nimic să-i protejez. 

— De-asta te-ai supărat aşa de tare când au deschis 
gemenii uşa. 

El dă din cap, îşi pune coatele pe masă şi îşi sprijină 
capul în palme. 

— Aiden! sunt eu întreruptă când unul dintre gemeni 
intră în fugă în bucătărie, iar el îşi îndreaptă spatele. 

— Tyler tocmai a primit un căţel! Putem să ne ducem 
să ne jucăm cu el? întreabă Jason, ţinând în mână un 
telefon, în timp ce Jackson dă din cap entuziasmat. 

— Nu, răspunde Aiden, fără să le dea explicaţii. 
Duceţi-vă şi jucaţi-vă în curtea din spate. Îi spuneţi lui Tyler 
să vină aici, dacă vrea, dar voi staţi aici. 

— Dar, Aid... 

— Nu. Afară. Acum, îl întrerupe el pe Jason pe un ton 
care nu admite replică. 

Gemenilor le piere entuziasmul şi amândoi, cu 
telefonul în mână, se îndreaptă cu paşi grei spre uşa glisantă 
dublă din bucătărie care dă în curte. 

Jason îşi reia conversaţia cu Tyler când ies pe uşa 
care dă în exterior. 

— Nu, ştiu că nu poţi să vii la noi, dar... 

— Şi aveţi grijă să fie poarta încuiată! strigă Aiden 
după ei, în timp ce Jackson închide uşa. 

E stresat, obosit şi probabil simte că trebuie să treacă 
singur prin asta. Nu are pe nimeni care să-l ajute cu gemenii, 
iar acum e aşa de protector pentru că refuză ca gemenii să 
aibă aceeaşi copilărie plină de abuzuri pe care a avut-o el. 


— Suntem alături de tine, Aiden. Nu numai eu, Noah, 
Mason, Julian şi toţi ceilalți. Nu eşti singur. O să avem grijă 
să nu le poată face rău... 

— Nu pricepi! spune el mai tare decât ar fi fost cazul, 
făcându-mă să tresar automat; văzând asta, capătă o 
expresie vinovată. 


— Ajută-mă tu, îi răspund eu calm. 

Aiden oftează şi îşi freacă ceafa. 

— Greg deţine custodia legală. 

— Cum? Am crezut că... 

Mă opresc, nici măcar nu ştiu ce să-i spun. 

— Mama l-a trecut ca tutore până când împlinesc 
eu optsprezece ani. Dacă ar mai fi stat în puşcărie două 
săptămâni, aş fi avut custodie deplină. 

Ridic din sprâncene, încercând să înţeleg toate 
elementele înainte de a încerca să-i ofer o soluţie. 


— Şi legal cine are acum custodia lor, dacă el e la 
închisoare? 


— Pentru că nu am optsprezece ani, Greg are custodie 
legală. El poate să o delege către o terță parte, în cazul de 
faţă către soţia lui. Cum băieţii stau cu mine, e limpede 
că nu s-a pus niciodată în aplicare asta. Paula nu are nici 
cea mai mică dorinţă să întreţină doi copii care n-au nicio 
legătură cu ea. 

Deci gemenii ar fi trebuit să stea cu mama lui Ryan, 
pentru că Aiden nu are încă optsprezece ani. Practic, 
Greg deţine şi custodia lui Aiden, din moment ce încă are 
şaptesprezece ani şi în ochii statului este minor. 

— OK, împlineşti optsprezece ani în ianuarie. Putem 
să-i ţinem pe gemeni departe de el timp de două săptămâni. 
Mă îndoiesc că va merge pe cale legală şi, chiar dacă o va 
face, procedura durează ceva. N-ar avea niciun rost. Putem 
să rezolvăm, Aiden. N-o să se apropie de copii. 

Oricât sunt de îngrijorată pentru Aiden, o parte 
mai mare din mine se simte vinovată. Un uriaş, chinuitor 
şi arzător sentiment de vinovăție mă roade pe dinăuntru. 
lată-mă spunându-i că suntem alături de el, când ştiu în 
acelaşi timp că peste câteva săptămâni n-am să-l mai văd. 

— Chestia e că..., începe el şi eu îl încurajez din priviri 
să continue. Nu-l opreşte nimeni să revină la droguri. Ar 
fi în stare să-şi folosească logica de drogat, să se convingă 
singur că gemenii sunt ai lui de drept şi să-i ia. 

— Abia iese din puşcărie. Chiar crezi că prioritatea lui 
va fi să vină după doi copii care nici măcar nu sunt rude de 
sânge cu el? 

— Nu ştiu, Amelia! E un sociopat şi un drogat. Ar fi în 
stare să-i vrea pe copii şi, cum are control deplin asupra lor, 
să le facă rău cum vrea el... 

Ochii lui cenuşii, pătrunzători, se uită prin mine cu o 
privire care promite că va face pe cineva să sufere. 

— Ştiu doar că o să-l omor înainte să-i permit să le 
facă rău gemenilor, aşa cum mi-a făcut mie. 


În clipa aceea îl cred. Ştiu că Aiden ar face orice, 
înainte ca cineva să le poată face ceva gemenilor. 


Incapabilă să mă stăpânesc, îl iau în braţe, o 
îmbrăţişare ciudată, piezişă, dar plăcută, şi pun capul pe 
umărul lui. 

— O să fie bine, Aiden. 

— De unde ştii? întreabă el încet. 

— Ştiu eu. 

Nu ştiu. Dar am încredere în Aiden și ştiu că, dintre 
toţi oamenii pe care i-am întâlnit, este unul dintre puţinii 
pe care mă pot baza. 

Ridic capul de pe umărul lui şi las mâna jos. Mă 
retrag cu părere de rău şi mă uit din nou la el. 


— Dar fii mai relaxat cu copiii; Greg nu e aici. 


— Ştiu, doar că... nu vreau să risc nimic. În clipa în 
care ai lăsat garda jos, tot rahatul explodează. 


Cum să nu ştiu. De fiecare dată când las garda jos şi 
încep să mă simt bine într-un oraş, apare Tony. De-asta 
mama forţează plecarea acum, înainte ca el să poate face 
rău cuiva de aici. 

— Ştiu, dar nu poţi să-i înfăşori în folie cu bule şi să 
nu-i laşi să-şi trăiască viaţa. Ce-ar fi să mergem cu toţii la o 
îngheţată diseară? Trebuie să-ţi iei mintea de la toate astea; 
relaxează-te puţin — nu mai fi atât de strict şi de autoritar şi 
lasă-i pe copii să se distreze puţin! 

— Dar se distrează! îşi apără el spiritul protector. 

Ridic o sprânceană sceptică şi mă uit cu subînţeles 
prin uşile glisante dinspre curte, unde gemenii stau jos şi 
rup câte un fir de iarbă pe care îl aruncă din când în când 
unul spre altul. 


— OK, OK. Am înţeles ce vrei să spui. Presupun că 
n-o să moară dacă îi las să se ducă să vadă un căţel. 


— Bun. 

Mă ridic şi bag scaunul înapoi sub masă. 

— Acum mă duc acasă, trimit mesaje tuturor şi le 
spun să ne întâlnim la gelateria Sweetie's la ora şapte. Tu le 


faci copiilor de mâncare, îi duci acasă la Tyler, după care ne 
întâlnim la Sweetie's. 


El îşi dă ochii peste cap, dar zâmbeşte auzind tonul 
meu autoritar. 


— Desigur, Maiestatea Voastră. 

Dispoziţia lui pare să se fi îmbunătățit un pic. Încă 
mai pare stresat, dar nu pierdut iremediabil, cum era 
înainte. 


— Îţi dau mesaj dacă schimbăm locul. 


El se uită la mine ca şi cum nu se poate hotărî dacă 
glumesc sau sunt cea mai mare idioată pe care a întâlnit-o 
vreodată. 


— Ce e? întreb eu. 

— Amelia, mi-am pierdut telefonul la curse. Ai uitat? 

Îmi dau palme la propriu. Cât de tâmpită pot să fiu? 
De-asta nu mi-a răspuns la telefon mai devreme, când l-am 
sunat. 


Mai târziu în seara aceea, stau cu toți prietenii mei 
într-un separeu mare şi comod dintr-un colţ al gelateriei 
Sweetie's. 


— N-ai vreun încărcător în geanta aia imensă a 
ta, Amelia? Îmi moare telefonul, mă întreabă Mason, 
terminându-şi cornetul cu îngheţată de ciocolată. 

— Ştii bine că am. 

Mă răsucesc şi mă aplec peste marginea separeului să 
iau geanta, apoi mă trântesc din nou pe scaun. Îmi aranjez 
tricoul și încep să răscolesc în geantă după încărcător. 


— Voi faceţi mişto de geanta mea mare, dar vă place 
să folosiţi chestiile pe care le am aici, spun eu, sesizând 
puţin cam târziu că toate discuţiile din jurul meu au încetat 
complet. 

Atmosfera pare dintr-odată foarte încordată şi mâna 
îmi îngheaţă în geantă. Ridic încet capul şi văd că toată 
lumea se uită la mine, unii nedumeriţi, alţii șocați şi alţii 
cu groază. 

— Ce e? 

Chase începe: 
— Amelia... 


— Ce naiba s-a întâmplat cu stomacul tău, îl întrerupe 
Aiden, privirea lui arzătoare parcă facând gaură în tricoul 
meu. 


— Hmm, nimic. 

Uşurel, Amelia. la-o naibii ușurel. Toată lumea a 
văzut vânătaia uriaşă de pe burtă pe care ţi-a făcut-o Dave 
cu pumnul drept cadou de „du-te naibii” pentru Aiden şi 
singurul lucru pe care poţi să-l spui e „Hmm, nimic”? 

— Zici că ţi-a dat cineva cu pumnul în burtă, şoptește 
Charlotte, nedumerită. 

— Nu fi caraghioasă, răspund eu pe un ton care sper 
să pară absolut imperturbabil. 

Din nu ştiu ce motiv mă uit la Mason, singura 
persoană care ştie oarecum ceva despre cele întâmplate în 
noaptea aceea, dar care mi-a jurat să păstreze secretul. El se 
uită fix la stomacul meu acoperit, cu o expresie de vinovăţie 
vădită. 

— Aiurea, ripostează Annalisa. Lasă-mă s-o mai văd o 
dată. 

— Nu, pe bune, e OK. 

Mă rog în gând ca faţa mea să nu se înroşească sub 
privirile lor şi să mă trădeze. 

Până să-mi dau seama, Annalisa apucă marginea 
tricoului și îl ridică, dând la iveală stomacul meu dureros, 
învineţit şi multicolor. 

. Ochii albaştri ai Annalisei se întunecă de furie. 

— Kaitlyn a fost? Jur că o să-i tai... 

— Nu m-a lovit nimeni, o întrerup eu, trăgând tricoul 
cu forța şi acoperindu-mi stomacul. 

— Atunci, ce s-a întâmplat, mă întreabă Aiden pe un 
ton care îmi dă impresia că el este anchetatorul profesionist, 
iar eu criminalul care i-a căzut în plasă. 

— M-am lovit de mobilă, mint eu jalnic. 

— De mobilă? 

— Mda, ştii cum sunt eu. Cea mai mare împiedicată. 


De obicei chiar mă pricep să mint — trebuie să mă 
pricep —, dar descopăr că mi-e greu să-l mint în faţă pe 
Aiden. 


— Ai dat peste o mobilă în formă de pumn?! De mai 
multe ori? 


— O singură dată, mormăi eu automat. 


— Poftim? Cineva te-a lovit atât de tare, încât să-ţi 
lase urme?! 


— Păi, ca să fiu sinceră, sunt convinsă că i-am smuls 
cu dinţii o bucată din mână... 


Glumesc, nu ştiu de ce, gândindu-mă prosteşte că aş 
putea salva situaţia. 

Ochii lui Aiden se aprind de furie, înainte să şi-o 
mascheze. 

— Cine? 

Fălcile lui sunt încleştate şi tonul are o duritate 
sinistră. 

— Aiden, este... 


— Vina mea, mă întrerupe Mason, care se uită și 
acum la stomacul meu acoperit, cu o expresie vinovată. 


Aiden întoarce brusc capul spre el. 

— Ce? mârâie el. 

— Când am fost la curse..., începe Mason, cu ochii 
plini de disperare. 

— Tu ai lovit-o pe Amelia?! exclamă Noah cu dezgust. 


— Evident că nu, nu fi caraghios, îl apăr eu pe Mason. 
Şi nu e vina lui. 

— Ba e! Ştiu că ai spus că suntem în regulă, dar eu mă 
simt și acum groaznic. Am ştiut cu toţii că e posibil să ţi se 
întâmple ceva urât şi tot te-am lăsat aşa... 

— Poate să explice cineva ce naiba se întâmplă? îl 
întrerupe Annalisa, sătulă să se uite când la mine, când la 
Mason. 


— Alaltăseară, când am fost la curse, m-am dus cu 
Amelia la toaletă — ştiţi voi, toaleta aia mică din mijlocul 
câmpului. Cât a stat acolo, am văzut-o pe Amanda, m-am 
dus să vorbesc cu ea şi n-am văzut când a ieşit Amelia afară, 
spune Mason repede, dornic să-şi uşureze conştiinţa. 

Ochii reci ai lui Aiden se întorc spre Mason şi privirea 
lui tăioasă pare că pătrunde fix în sufletul lui Mason. 

— Şi? 

— Nu ştiu. Am găsit-o mai târziu plină de sânge şi 
mi-a zis că a atacat-o cineva, dar n-a vrut să spună cine! Îmi 
pare aşa de rău, Amelia! 

— Nu e vina ta, Mason. Şi ăla nu era sângele meu! 
Sunt bine, fraților. Serios, lăsaţi-o baltă. 

Privirea lui Aiden, de obicei impasibilă, păstrează şi 
acum un văl subţire de furie. 

— O lăsăm baltă pe naiba. Cine a fost? 

— Nu contează... 

— Cine? repetă Aiden, având ceva în tonul lui care nu 
lasă loc de discuţii. 

Oftez, învinsă, şi mă uit în jos la masă. 

— Dave. 

Din jurul mesei se aud câteva exclamaţii de uimire şi 
câteva înjurături în surdină. Nu credeam că o să vreau să văd 
reacţia lui Aiden, dar acum, brusc, e singurul lucru la care 
pot să mă gândesc. Ridic privirea spre el, aşteptându-mă 
să-l văd uitându-se la mine, dar el studiază ceva departe, pe 
fereastră, şi după faţa lui meditativă pare să calculeze ceva. 

— Spune-ne exact ce s-a întâmplat, îmi cere Noah, 
privindu-mă cu intensitate. 


Îmi stăpânesc impulsul de a ofta din nou. Acum n-am 
decât să le spun. 

— Când am ieşit de la toaletă, mă uitam după Mason, 

când a apărut Dave, m-a luat şi m-a tras în spatele clădirii. 

Amicul lui m-a ţinut şi el mi-a tras un pumn în stomac. 

— Ce laş nenorocit, spune Annalisa. 

— Ryan l-a trimis pe Dave să te bată? întreabă Julian. 

— Nu, a fost ideea lui. Era furios pe Aiden... 

Când îşi aude numele, Aiden îşi întoarce privirea 
spre mine, dar nu pare să mă vadă cu adevărat. Mintea lui 
e undeva, departe. 

— Furios pe Aiden? încearcă Noah să facă legătura. 

Charlotte îşi înăbuşă un strigăt când înţelege. 

— La petrecerea de Halloween. Dave era grămadă pe 
Amelia şi Aiden l-a scos practic din joc. 

— Dar care e legătura între pumnul pe care ţi l-a tras 
şi Aiden? întreabă Chase, iar Charlotte şi Annalisa schimbă 
o privire ca şi cum ele ştiu deja răspunsul. 

— A zis ceva de genul „Aiden aproape mi-a dislocat 
falca, aşa că să rupem şi noi ceva «care-i place»” sau așa 
ceva. 

— Te-a lovit ca să se răzbune pe mine, şopteşte Aiden. 

— Sunt OK, pe bune. Nu e vina nimănui. Hai să nu 
facem vreo prostie, să stârnim alte bătăi şi să alimentăm 
scandalul, vă rog. 

Cuvintele mele se lovesc de urechile lui surde. 
Aiden se strecoară din separeu mut şi iese ca o furtună pe 
uşa gelateriei, fără să întoarcă măcar o dată capul când îl 
strizăm. Dispare în noapte din parcare şi ne lasă pe toţi 
uitându-ne după el. 


După ce îi mai asigur o dată că sunt bine, mă duc acasă 
şi încep să mă plimb prin cameră, cu gândul la Aiden. Nu 

are telefon, aşa că nimeni nu poate să-l sune, deşi, probabil, 
oricum ne-ar fi ignorat telefoanele. 


E aproape douăsprezece şi jumătate când aud 
zgomotul puternic făcut de o maşină care intră pe aleea din 
faţa casei mele. Mama n-ar trebui să vină acasă decât peste 
vreo două ore, aşa că mă uit printre jaluzele şi recunosc 
imediat Challenger-ul negru. Pun pauză la filmul pe care 
oricum nu îl urmăream şi mă străduiesc să-mi aranjez 
repede părul înainte să deschid ușa. Îl prind pe Aiden 
urcând scările şi el se opreşte când mă vede, cu o faţă care 
nu trădează nimic. 


— Hei, spun eu timid, după ce deschid uşa. 

El nu spune nimic când trece pe lângă mine, dar mă 
aşteaptă să închid uşa. 

— De ce nu mi-ai spus? mă întreabă el, sărind peste 
politeţuri. 

Ne ducem în sufragerie, unde ne aşezăm pe canapea. 

— Nu am vrut să ştii, îi spun eu direct. 

El pare că se simte rănit și de data asta nu se mai 
oboseşte s-o ascundă. 


— De ce? Nu ai încredere în mine? 


— Evident că am încredere în tine! Ca să-ţi spun 
adevărul, am mai multă încredere în tine decât am avut 
vreodată în cineva. 


Şi e adevărat. În afară de mama, chiar nu am pe 
nimeni şi uneori mă simt foarte departe de ea. Aiden este 
singurul care, nu-mi dau seama de ce, ştiu sigur că îmi va fi 
mereu alături. 


Faptul că am recunoscut pare să-l înmoaie faţă de 
mine şi chipul i se destinde când mă privește. 
— Atunci, de ce nu mi-ai spus? 


— Fiindcă voiam să se termine. Te-ai fi înfuriat şi ai 
fi făcut ceva să te răzbuni. Nu vreau să mai sufere nimeni 
din cauza mea. În plus, s-a întâmplat înainte de cursă şi tu 

trebuia şă fii concentrat asupra cursei, şi nu asupra mea. 
Sigur că am încredere în tine, Aiden. Pur și simplu nu am 
vrut să te duci și să... 


Mă opresc când observ articulațiile de la mâna lui 
dreaptă. Sunt zdrobite și par a fi rănite de curând. El îmi 
urmărește privirea şi își retrage mâna, să nu o mai văd. 

— Ce ai păţit la mână? întreb eu, cu toate că am 
bănuiala că ştiu deja răspunsul. 

— Nimic. 

— Aiden. 

— Nimic, Amelia. 

— Te-ai bătut cu Dave, nu-i așa? 

— Nu, răspunde el cu expresia și tonul neutre, de 
parcă am fi discutat despre vreme. M-am bătut cu Dave, 


Rob, Ian și care altul ar fi putut să fie cel care te-a ţinut când 
Dave... 


Se oprește, ca și cum n-ar suporta gândul că Dave 
m-a lovit. 

— Fir-ar să fie, Aiden. Eşti OK? 

Îi pun mâna pe faţă și i-o întorc, să văd mai bine dacă 
nu are și alte răni. 


— Tocmai de-asta nu ţi-am spus! Nu vreau să fii rănit 
din cauza mea. 


El îmi ia delicat mâna de pe faţă, dar nu îi dă drumul. 
— Sunt bine, Amelia. Nu am încasat decât câteva. 

— Aiden! 

— A meritat. Crede-mă. 


Felul în care o spune, cu atâta convingere și hotărâre, 
face ca pulsul să mi se accelereze şi să mi se umfle inima în 
piept. 

Nu știu ce să spun. Gândurile mele sunt atât de pline 
de Aiden, încât nici nu pot să procesez cât e de grozav și cât 
de mult îmi place. 

Mă uit în ochii lui cenușii, pătrunzători, care 
întotdeauna par că se îmblânzesc când se uită la mine. 
Observ o mică zgârietură pe nas și mă întreb în treacăt care 
dintre indivizi a fost atât de rapid să-l lovească în față pe 
Aiden, după care ochii mi se opresc pe buzele lui. 


Şi iată-l. Mâinile lui sunt pe mijlocul meu, buzele lui 
pe gura mea, și, la fel ca data trecută, sunt transportată în 
paradisul meu personal. 


Mintea, corpul și sufletul meu ard în focul care este 
Aiden și nu mă pot gândi la nimic, decât la nevoia arzătoare 
de a fi mai aproape de el. Probabil că și el simte aşa, pentru 
că mă strânge mai tare de mijloc, mă urcă pe picioarele lui 
cu ușurință, cu genunchii pe lângă coapsele lui, încălecată 
pe el, iar eu mă trag şi mai aproape de el, cu braţele în jurul 
gâtului. Fluturii sau artificiile, oricâte ar fi, nu s-ar putea 
compara cu ceea ce simt când buzele lui Aiden se mișcă la 
unison cu buzele mele. 


E ca și cum singurul lucru de care am avut nevoie în 
lumea asta a fost să fiu ţinută în braţe și sărutată așa de 
pasional de acest bărbat uimitor de puternic și de intens 
care e Aiden, ca și cum niciodată nu mi-am dorit și nu am 
simţit nevoia să fiu decât aici. 


27 


Mi-aș fi dorit să spun că, după ce ne-am sărutat, am 
devenit doi porumbei și am trăit fericiți până la adânci 
bătrâneţi, dar n-a fost așa. 

De ce? Pentru că eu sunt eu. 


Eu sunt idioata, atât de idioata Amelia Collins, care, 
practic, nici măcar nu există și care nici nu va mai exista 
peste câteva săptămâni. 


Am cedat în faţa sentimentelor şi l-am sărutat pe 
Aiden, când știam că nu trebuie să fac asta, chiar dacă 
m-am simţit foarte bine — și vreau să spun foarte bine. 
Dar sentimentul de vinovăţie mă chinuieşte. De câte ori 
mă gândesc la Aiden, la cât de bine mă face să mă simt, 
sentimentul ăsta se strecoară pe gâtul meu și mă strânge 
până când nu mai pot să respir, se înfășoară în jurul inimii 
mele și o încleștează până când sunt convinsă că va înceta 
să mai bată. 

Felul în care mă face Aiden să mă simt nu se compară 
cu nimic din ce am trăit, dar asta pentru îl cunosc. Ştiu 
cine e. Ştiu că e responsabil, loial şi inteligent. Ştiu când 
încearcă să-și ascundă un zâmbet, când e enervat sau când 
se gândeşte la ceva important. 


Dar, în primul rând, ştiu cum îl cheamă. El poate să 
spună măcar asta despre mine? 


Nu merită pe cineva care îl minte tot timpul și se 
preface că e altcineva. Mai ales cineva care va părăsi orașul 

fără să-l anunţe şi de care nu va mai auzi niciodată. Și sigur 
nu pe cineva care îi pune viaţa în pericol doar pentru că e 
lângă el. 


Pentru că în realitate sunt Thea Kennedy, iar pe Thea 
Kennedy a urmărit-o şi a încercat s-o omoare de mai multe 
ori un nebun. Din cauza lui Thea Kennedy mulți oameni au 
fost răniţi sau au murit doar pentru că au fost în preajma ei, 
iar ea are o cutie mică de pantofi ca să ţină minte asta. Nu 
îl merit pe Aiden, iar el sigur merită pe cineva mai bun ca 
mine. Nu am întrerupt legătura cu el după noaptea aceea 
petrecută la mine acasă, dar m-am distanțat de el și mi-am 
făcut un obiectiv din a evita să mai petrecem momente între 
patru ochi. 


Câteodată îl văd pe coridor, ni se întâlnesc privirile 
şi el dă să vină spre mine, dar eu plec cât mai repede în 
direcţia opusă, blestemându-mă în gând în tot acest timp. 
Rareori îi adresez o propoziţie întreagă când ne vedem în 
clasă, iar în pauza de prânz spun că învăţ pentru examene. 
Ba chiar am început să parchez cât mai departe posibil de 
locul lui, ca să nu ne întâlnim accidental în parcare. Aş vrea 
să spun că e simplu, dar mă doare aproape la fel de mult ca 
vinovăția. De fiecare dată când îl văd, îmi amintesc cum e 
să fiu îmbrăţișată de el, cum e să-l sărut — dar apoi mă ia 
ameţeala şi îmi dau seama că nu pot merge mai departe cu 
farsa. 


A fost destul de distras în ultimul timp, de când tatăl 
lui vitreg, Greg, a fost eliberat din închisoare luni — nu că 
ar fi încercat să ia legătura cu el sau cu gemenii de atunci. 
În plus, săptămâna asta avem examene, așa că a fost cam 
nebunie și n-a fost atât de evident că îl evit. 


Dar Aiden nu e prost. De fapt, probabil e unul dintre 
cei mai inteligenţi oameni pe care i-am întâlnit (a reușit 
să-mi ridice media la analiză), nu doar la şcoală, ci și în 
viaţa de zi cu zi. Ştiu că îşi dă seama că ceva se întâmplă, 
mai ales de fiecare dată când îl simt că mă studiază cu ochii 

lui cenușii, pătrunzători, dar cu atâtea evenimente care au 
loc, nu mi-a spus nimic. 

Pe nesimţite, au trecut două săptămâni şi îmi golesc 
dulapul la finalul orelor de vineri, ultima zi de şcoală înainte 
de vacanţa de iarnă. 

— Rămâne stabilit să vin la tine să-ţi atac șifonierul? 
Sunt convinsă că ai o rochie pe care s-o pot împrumuta 
pentru nunta verișoarei mele din weekend, mă întreabă 
Charlotte, rezemată de dulapul de alături. Nu pot să cred că 
verișoara mea, Grace, şi-a cumpărat o rochie exact ca cea pe 
care aveam de gând s-o iau eu și tot eu sunt cea care trebuie 
s-o schimbe. 

— Sigur că rămâne, îi răspund eu. A auzit şi Anna, 
vrea să vină și ea. 

— Petrecere la Amelia? întreabă Noah când apare 
lângă Charlotte împreună cu Mason și cu Aiden. 


Vreo două zile după ce s-a aflat că Dave m-a bătut 
la curse când Mason m-a lăsat ca să flirteze cu Amanda, 
relaţia lui cu Aiden a fost cam încordată. 


Aiden era supărat pe el, pentru că îi spusese clar să 
aibă grijă de mine cât timp era el ocupat, pentru că știa 
că bătaia cu cei de la Silver pornise fix de la mine. După 
vreo două zile a început să devină aiurea şi atmosfera din 
grup a devenit tensionată. Apoi, într-o zi, au venit amândoi 
la școală afişând niște vânătăi proaspete și încordarea a 
dispărut. Au revenit la normal, ca şi cum nimic nu s-ar fi 
întâmplat, şi nimeni n-a mai adus vorba despre asta. 

Julian i-a spus Annalisei (care apoi ne-a spus mie și 
lui Charlotte) că Mason n-a mai suportat sentimentul de 
vinovăţie și s-a dus acasă la Aiden, care învăţa împreună 
cu Julian. Din câte se pare, Mason a tipat la Aiden: „Treci 
odată peste asta și pocnește-mă naibii”, la care Aiden a 
răspuns: „Ar trebui să te simţi vinovat, pentru că Amelia nu 
merita porcăria aia.” 

Pe urmă au mai schimbat nişte replici, pe care Julian 
nu a vrut să le spună, și conflictul s-a încins. Aparent, 
Mason s-a repezit, pur și simplu la Aiden și au început să se 
pocnească. După vreo două minute au terminat și toți trei 
au intrat în casă şi au comandat pizza, ca și cum nimic nu 
s-ar fi întâmplat. Băieţii sunt atât de ciudați. 

— În niciun caz, îi răspund eu lui Noah, încercând 
să-l evit pe Aiden, care avea privirea aţintită asupra mea. 
Ultima dată când am fost la petrecere cu tine, Noah, ai 
ajuns la spital cu contuzii. 


— Nu putem face de două ori aceeași greșeală, nu? 
râde Noah, frecându-și cu un gest subconştient locul unde 
primise copcile în seara aceea. 

Privirea lui Aiden îmi sfredelește sufletul, așa că mă 
prefac teribil de ocupată cu niște hârtii din fundul raftului 
de sus. 

Presupun că Charlotte își dă ochii peste cap către 
Noah. 

— Nicio petrecere. E seara fetelor. 

— Perfect, zâmbeşte Mason. Noi aveam de gând să vă 
invităm în oraș diseară, dar dacă aţi stabilit să vă duceţi la 
Amelia înseamnă că venim și noi acolo. 

— Stai, ce? 

Mă întorc automat spre ei şi îi întâlnesc din greşeală 
privirea lui Aiden, care are expresia lui normală, dură și 
impasibilă. Dar ochii lui — când văd expresia ochilor lui, îmi 
vine să vomit şi să sap o groapă în pământ unde să mă bag 
şi să stau ascunsă cincizeci de ani. 

— Unde să veniţi? 

Annalisa ajunge la dulapul meu, pregătită să vină cu 
mine și cu Charlotte la mine acasă. 

— Seară de filme la Amelia. Pizza o dau eu, anunță 
Mason, fără să se obosească să aștepte confirmarea mea. 

— Deci eu aleg filmul, intervine şi Noah, cu un zâmbet 
perfid. 

Mă uit repede la Aiden. Dacă pleacă toată lumea şi 
el vrea să mai stea să mai vorbim? Ultima oară când am 
fost singuri acasă la mine ne-am sărutat, iar asta nu se mai 
poate întâmpla, oricât de mult mi-aș dori. 

— Intenţionat te prefaci că nu ştii ce înseamnă seara 
fetelor? râde Charlotte, pornind împreună cu Annalisa, 
Mason și Noah către parcare, ignorându-mi complet 
tentativa de protest. 

Fac ochii mari când îmi dau seama că am rămas doar 
cu Aiden lângă dulap, iar el mă studiază cu ochii lui cenușii 
fascinanțţi şi intuitivi. 

Mă întorc spre dulap şi încep să îndes în geantă 
diverse cărți, cât mai rapid posibil. 

— Amelia. 

Mâna lui puternică pe umărul meu mă face să 
înlemnesc. 

Trântesc repede ușa dulapului și mă întorc să mă uit 
la el, făcându-i mâna să cadă de pe umăr. 

— Totul e în regulă? mă întreabă el, făcându-mi 
pulsul să accelereze și să încetinească în același timp. 

Tatăl lui vitreg, psihopatul şi drogatul, a ieşit din 
închisoare și e posibil să vină după el și după fraţii lui, iar el 
întreabă ce fac eu. 

— Sigur că da. Tu ce faci? E totul în regulă cu Greg? 
întreb eu, incapabilă să mă stăpânesc. 

Ar fi trebuit să fug, dar nu mă pot abţine să nu ţin la 
el, oricât de mult aş vrea. 

— Până acum n-am auzit nimic de el. Dar nu pot să 
nu mă gândesc că le-ar putea face ceva gemenilor. 


— Nu le va face nimic. 
Sper că tonul meu e liniștitor. 
— Ştiu că nu vei permite să li se întâmple ceva. 

— Să fii sigură, spune el fără să nege sau să ezite vreo 
secundă. 


Când ajungem în parcare, Noah și Mason le lasă 
pe Annalisa și pe Charlotte lângă maşina mea şi acum se 
îndreaptă spre maşinile lor. Eu şi Aiden ne oprim în capul 
scărilor și ne uităm unul la celălalt. 

— Ne vedem diseară? îl întreb eu, în timp ce o mică 
parte din mine speră că va spune nu, iar partea mai mare şi 
mai stupidă din mine urlă: Te rog, vino! 

— Sigur. Pentru tine, orice, răspunde el și intensitatea 
privirii lui sugerează clar că nu se referă doar la seara aceea, 
ci la viaţă, în general. 

Simt că îmi dau lacrimile şi brusc nu mă mai pot 
abţine, îl iau de mijloc și mă lipesc de el, înfundându-mi 
capul în pieptul lui puternic. Simt că este surprins, dar își 
revine repede, mă cuprinde cu braţele lui musculoase și 
mă trage mai aproape. Dându-mi seama de greșeală, mă 
dezlipesc repede de el şi mă retrag câţiva paşi. 

— Păi... ne vedem diseară. 


Nici măcar nu aştept să-i văd expresia nedumerită 
sau să-i aud răspunsul, că mă întorc şi cobor în fugă scările, 
îndreptându-mă spre cele două fete care stau lângă mașina 
mea și îşi mișcă repede sprâncenele cu subînţeles. 


Mă urăsc pe mine însămi. 


e 
a. 


Toate sertarele sunt deschise și practic goale, iar 
șifonierul meu e în aceeaşi stare. Aproape toate piesele 
vestimentare pe care le-am avut vreodată sunt împrăștiate 
pe undeva, pe pat sau pe jos. Charlotte a probat toate 
rochiile mai frumoase de cel puţin două ori, fără să se poată 
hotări care îi place mai mult. 

— Julian zice că sunt aproape, cu pizza, ridică 
Annalisa ochii din telefon. 

— Mă duc să pregătesc la bucătărie, spun eu, în timp 
ce arunc niște haine într-un sertar și îl închid. 

— Stai, ai niște pantofi argintii care să meargă cu 
rochia asta? 


Charlotte se întoarce și îmi arată rochia bleumarin cu 
care s-a îmbrăcat. 


— Cred că am vreo două variante. Servește-te. 


Ies din cameră şi Annalisa vine cu mine ca să mă ajute 
să pun masa, lăsând-o pe Charlotte să-și aleagă ce pantofi îi 
pofteşte inima. Abia am scos farfuriile şi băuturile, când am 
auzit soneria. Îi primesc în casă pe Chase, Noah și Julian, 
care sunt urmaţi de Mason şi de Aiden, câteva minute mai 
târziu. 

— Slavă Domnului! strigă Noah când Mason și Aiden 
intră cu câteva cutii de pizza. Mor de foame! 


Aproximativ patru secunde mai târziu, două cutii 
sunt aproape goale, prin amabilitatea a cinci tineri hămesiţi. 


— Char! strigă Annalisa la Charlotte, care e și acum 
sus, în camera mea. Hai să iei niște pizza înainte ca porcii 
ăștia să halească cutiile. 

— Dar n-am terminat! strigă şi ea. 

Annalisa îl plesnește peste mână pe Noah, care se 
întinde după a cincea felie, în timp ce a patra felie îi atârnă 
din gură. 

— Mai lasă-ne şi nouă, îl ceartă ea. 

— Termină mai târziu! îi strig şi eu lui Charlotte. Vino 
şi mănâncă! 

Ea coboară îmbrăcată cu hainele ei şi luăm vreo două 
felii, înainte ca băieţii să termine tot, după care ne mutăm 
în sufragerie să ne uităm la filmul pe care l-au ales. 

Observ că Aiden se uită la mine de mai multe ori, dar 
eu sunt decisă să îi evit privirea și mă aşez în partea cealaltă 
a camerei, între Chărloite și Noah. Toată lumea îmi aruncă 
priviri perplexe, Aiden sigur se uită la mine mai mult decât 

e necesar, dar eu mă uit hotărâtă direct în televizor şi îmi 
mănânc felia de pizza. 


Cam pe la jumătatea filmului de comedie-acţiune pe 
care l-au ales băieţii, Charlotte mă întreabă dacă nu mai am 
nişte pături, iar eu sar să aduc, bucuroasă să ies din cameră 
şi să scap de privirile lui Aiden. 

Alerg în camera mea, fără să mă mai obosesc să închid 
ușa. În cameră mai sunt risipite câteva haine şi Charlotte 
a aruncat niște cutii de pantofi din dulap pe pat, jumătate 
nici măcar desfăcute. Dar nu mă pot gândi la dezordinea 
de acolo. Nu mă gândesc decât la felul în care Aiden se uită 
la mine și la cât de mult mi-aș dori să mă vadă pe mine, 
cea adevărată. Vreau să fim împreună, dar trebuie să mă 
gândesc mai întâi la el. 

— Amelia. 

Tresar și mă întorc când aud vocea lui Aiden, 
profundă și caldă, venind dinspre ușă. 

— Hei, răspund eu, încercând să-mi potolesc bătăile 
repezi ale inimii, ceea ce, evident, nu funcţionează, fiindcă 
Aiden stă în camera mea, din cap până în picioare model 
Armani. 

— Trebuie să discutăm despre ce naiba se întâmplă 
cu noi, spune el, trecând peste alte rahaturi. 

Trebuie. Oricât ar fi de nasol, îi sunt datoare cu un soi 
de încheiere. Nu pot fi cu el şi trebuie să încetez să-i mai dau 
semnale amestecate. Dacă îi spun că nu putem fi împreună, 
măcar așa voi avea un motiv să stau departe de el. 

— Da, cred că trebuie, răspund eu, frângându-mi-se 
inima pentru ce trebuie să fac. 

— Eu nu... pur și simplu nu înţeleg ce te-a făcut să fii 
așa distantă în ultimul timp, începe el. 


— Nu, Aiden, nu e... 


Un zăngănit puternic care se aude de jos mă scutește 
de finalizarea clişeului penibil „nu eşti tu de vină, ci eu”. Toţi 

vorbesc unii peste alţii, iar eu şi Aiden ieşim din cameră pe 
hol. 


— E totul în regulă? strigă Aiden. 


— Chase a scăpat paharul și s-a spart! strigă Julian la 
noi. Unde sunt șerveţelele, Amelia? 

— Vin imediat! strig eu. 

— Stai, spune Aiden. N-am terminat. 

— OK, stai aici, mă întorc imediat, spun eu și o iau la 
fugă pe scări. 

O să-i spun că nu îmi place de el ca bărbat în seara 
asta, chiar dacă asta mă va ucide. Trebuie s-o faci repede 
— cum dezlipeşti un bandaj. Doar că durerea asta va dura 
probabil mult mai mult şi va fi mult mai intensă decât cea 
provocată de niște piele sau niște fire de păr smulse, însă 
asta trebuie făcut. Viaţa mea cere sacrificii; atâta că acesta 
se întâmplă să fie unul dintre cele mai mari sacrificii de 
până acum. 

Curăţăm cioburile și sucul în mai puţin de cinci 
minute, timp în care eu îmi pregătesc în minte discursul pe 
care trebuie să-l ţin lui Aiden și îmi reamintesc că în niciun 
caz nu am voie să plâng. 


Când mă întorc în camera mea, încep să vorbesc 
înainte chiar de a mă uita la el. 

— Îmi pare rău, Aiden, nici nu ştiu cum să spun asta, 
dar... 

Mă opresc imediat din vorbit când ridic privirea şi îi 
văd faţa lui Aiden. E un amestec de furie, confuzie, uimire și 
trădare. Atunci îmi dau seama ce s-a întâmplat. 


Mi se opreşte inima şi mi se strânge stomacul. 
Plămânii mei încetează să mai tragă aer. Cutia de pantofi. 
Cutia mea de pantofi. Era ascunsă printre celelalte cutii 
din dulap și a fost una dintre cutiile pe care Charlotte le-a 
luat, dar nu a avut timp să le deschidă. E desfăcută pe pat. 
Iar Aiden ţine în mână cele trei cărți de identitate pe care 
le-am avut până acum: Thea, Isabella, Hailey. Toate nişte 

variante de-ale mele, cu mici modificări; toate cu aceeași 
vârstă, deci nu pot să pretind că sunt acte false cu care am 
vrut să intru la un club. 

Cu o mână, ridică nişte articole din ziar din cutie, iar 
cu cealaltă, actele. 

— Ce mama naibii, Amelia? Sau Hailey, sau Thea, sau 
cum naiba te cheamă de fapt. 


În clipa aceea îmi încalc jurământul pe care l-am 
făcut să nu plâng. Lacrimile mi se scurg pe obraji, stârnite 
de sentimentul lui că a fost trădat, care i se citeşte pe chip. 
El s-a deschis în faţa mea. Mi-a spus toate secretele lui, cele 
mai intime, cele mai ascunse, pe care nu le spune nimănui 
— pe care nu le-a spus nimănui niciodată. Doar mie. 


A avut încredere în mine. 


Şi uite că acum descoperă că a avut încredere într-o 
persoană care l-a minţit în tot acest timp, în faţă, și care e 
cea mai mare şi mai nenorocită ipocrită care a existat pe 
fața pământului. 

Nu îmi vine în minte nimic să-i spun, niciun fel în 
care să mă explic — în afară de singurul cuvânt care îmi 
trece prin minte, singurul cuvânt pe care mi-am dorit să-l 
aud spunând. 

— Thea, spun eu încet, iar el mă priveşte uimit. 
Numele meu e Thea. 

Fl se uită din nou la una dintre cărţile de identitate, 
probabil la cea adevărată, după care se uită la mine. Pune 
toate lucrurile pe care le are în mână înapoi în cutie şi 
mă priveşte cu un aer pe care cineva l-ar putea descrie 
ca întruchiparea suferinţei. Tot corpul mă doare, fizic și 
mintal. Detest faptul că Aiden a trebuit să afle aşa cât sunt 
de varză — dintr-o cutie nenorocită de pantofi. 


— Explică, suflă el, cu ochii mici a neîncredere, şi 
vocea lui joasă îmi îngheaţă sângele în vene. 


— Eu... Aiden, îmi pare așa de rău. 
Îmi şterg lacrimile care curg pe obraz cu mâna. 

— Nu am vrut să... 


Nu ştiu ce să spun ca să fie mai bine, să fac ca totul 
să dispară, să şterg de pe faţa lui expresia aceea de om 
înşelat. E singurul om care a contat vreodată pentru mine 
şi acum mă urăște. Nu pot să suport asta. Trebuie să-l fac să 
înțeleagă, să spună că e OK, să mă ierte. Trebuie să-l fac să 
înţeleagă, mai mult decât am nevoie eu să respir. 


— E o poveste lungă. 


Prietenii noștri ţipă de jos să ne întoarcem să vedem 
filmul și noi ne uităm spre hol. 


— Scurteaz-o. 


Acum e acum. Lucrurile pe care nu le-am spus 
niciodată cu glas tare. Trag aer în piept, să-mi revin, şi refuz 
să mă uit în ochii lui. 

— Sunt într-un program de protecţie a martorilor. 
Numele meu e Thea Kennedy. Pentru ca eu şi cei din jurul 
meu să rămânem în viață, să fim apăraţi de bărbatul care 
mă urmărește, trebuie să păstrez acest secret. Nu trebuie să 
spun nimănui — nu pot să spun nimănui — pentru că atunci 
ar trebui să mă mut în altă parte sau să risc ca el să vină aici 
să-mi facă rău mie și celor din preajma mea. 

Aiden se aşază pe pat, înfrânt. Se uită la articole cu 
alţi ochi. 

— Aiden, jur că în toate celelalte am fost eu. Nu te-am 
minţit cu nimic, cu excepţia numelui. 

Mă apropii de el, incapabilă să mă stăpânesc. Trebuie 
să-l fac să mă creadă, şi nu să mă urască din tot sufletul. 

— Niciodată n-am vrut să te rănesc. Niciodată n-am 
vrut să rânesc pe cineva. Dar a fost mai sigur aşa. 


El se uită la mine cu nişte ochi indescifrabili, apoi din 
nou la articole. 


Simt nevoia nestăpânită de a umple tăcerea. 


— Ştiu că e mult de digerat. Știu că sunt o ființă 
îngrozitoare şi ştiu că nu meriţi să fii minţit. De-asta am 


313 


Jessica Cunsolo 


stat departe de tine în ultimele două săptămâni. Eşti un tip 
minunat, Aiden. Mai mult decât minunat şi meriţi ceva mai 
bun ca mine. Meriţi mai mult decât o persoană care nici 
măcar nu poate să-ţi spună numele real. 

Aiden ia în mână un articol din ziar, cel în care apar 
ţinându-mă de coaste după atacul de la mall, când au murit 
trei oameni. În ochii lui cenușii este și intensitate, și tristeţe. 

— Ai trecut prin toate astea? Timp de un an? Singură? 

Îmi mușc buzele, neştiind unde vrea să ajungă, dar 
dau din cap. Se aude un ciocănit puternic în uşa de la 
intrare şi ne uităm amândoi spre hol. Îl ignorăm când el 
lasă articolul şi mă ia pe neaşteptate în braţe. Simt că râde 
şi plânge în acelaşi timp. Mă aşteptam să mă urască, să ţipe 
la mine, să mă facă în tot felul, la orice, în afară de asta. 

Îl cuprind în braţe şi îl ţin strâns, ca şi cum ar putea 
să dispară, vag conştientă de bătăile tot mai puternice din 
ușă. 

— E OK. Sunt aici, îmi spune el liniştitor, cu vocea 
îngroșată de emoție. Eşti cea mai puternică persoană pe 
care o cunosc, 

Inima începe să-mi bată neregulat. 

— Nu, nu sunt. 

El se retrage şi se uită la mine. 

— Ba da, eşti. Ai trecut prin atâtea — lucruri care ar fi 
putut sau ar fi trebuit să te distrugă. Dar eşti aici şi eşti şi 
acum plină de viaţă, de energie şi de forţă. 

— Nu mă urăşti? îl întreb eu, având nevoie să ştiu 
răspunsul. 

Aiden are un zâmbet mic. 

— Cred că trebuie să aud într-o zi povestea pe larg, 
dar nu te urăsc. N-aş putea să te urăsc vreodată. 

— Eşti sigur că nu vrei să fugi cât mai poţi? suflu eu. 

Inima îmi bate mai tare când îşi apropie capul de 
mine. Buzele lui sunt la doar câţiva centimetri de ale mele. 

— Sunt total implicat, Thea Kennedy, șopteşte el, 
atingându-mi, în sfârşit, buzele, iar inima mea erupe de 
fericire pură. 

E aici. Nu mă urăşte. Nu sunt singură. Și mi-a spus pe 
numele adevărat. 

— Hmm, Amelia? 

Mă strigă cineva de jos, în timp ce bubuiturile în ușă 
continuă. 


Mă dezlipesc de el cu părere de rău, deși totul din 
interiorul meu îmi strigă să închid uşa camerei şi să ignor 
lumea din jur. 


— Hai să... să vedem ce vor, spun eu, ştergându-mi 
lacrimile de pe faţă. 

Privirea lui intensă nu-mi părăseşte faţa cât timp îmi 
şterge delicat lacrimile de pe obraji. 

— Hai să mergem şi vorbim pe urmă. 

Mă ia de mână şi iese după mine din cameră, iar 
inima mea e de zece ori mai uşoară. Vrea să vorbim. Mă ţine 
de mână. Nu mă urăşte. Toată lumea a ieşit din sufragerie şi 
se uită la ușa de la intrare, iar când apar, se uită toţi la mine. 


— Nu ştiam dacă să răspundem... 


Mason se opreşte când îmi vede faţa udă de lacrimi şi 
mâna ţinută strâns de Aiden. 


Îi ignor și mă duc direct la ușă, fără să mă obosesc să 
văd mai întâi cine e. Deschid uşa larg şi mă opresc când văd 
patru ofiţeri de poliţie. 

— Maşina de pe alee îi aparţine lui Aiden Parker? mă 
întreabă cel mai solid dintre ei. 

— Mm. 


Nu ştiu dacă ar trebui să răspund. Dacă e ceva legat 
de curse şi Aiden are probleme? 


— Da, răspunde Aiden, trecând în faţa mea. 
— Aiden Parker? întreabă al doilea ofițer. 

— Da, răspunde Aiden. 


Înainte să-mi trag răsuflarea, cei patru ofiţeri de 
poliţie năvălesc în casă, îmbrâncindu-mă, îl înhaţă pe Aiden 
şi îl împing cu forţa la perete. Un ofiţer îi trage braţele cu 
violenţă la spate şi îl încătuşează, deşi Aiden nu opune deloc 
rezistenţă. Îi desfac picioarele şi îl pipăie brutal, căutându-l 
de arme, iar eu nu pot decât să stau acolo împietrită. 

— Despre ce e vorba aici? se îndreaptă Julian furios 
spre unul dintre ofiţeri. 


— N-a făcut nimic! Nu mai fiţi atât de agresivi! 
Mason vine lângă Julian, cu Noah şi Chase chiar în 


spate, în timp ce Annalisa rămâne la locul ei lângă Charlotte, 
care a intrat în panică. 


Unul dintre ofiţeri se întoarce cu faţa la cei patru 
băieţi alarmaţi şi își umflă pieptul, după care pune mâna 
ostentativ pe pistolul băgat în tocul de la centură. 

— Staţi acolo. Să nu îngreunăm situaţia mai mult 
decât trebuie. 


Ofiţerul solid îl trage pe Aiden de la perete cu mai 
multă forţă decât era necesar. Aiden nu se opune în niciun 
fel şi faţa lui nu trădează nimic. 


— Aiden Parker, eşti arestat pentru uciderea lui Greg 
Simms. Ai dreptul să... 


Urechile mele se decuplează după asta și aud un 
bâzâit în locul drepturilor care i se citesc lui Aiden. leşim 
toţi pe verandă şi ne uităm neputincioşi cum Aiden e scos 
pe alee. 

— [a-i pe gemeni de la Tyler de acasă, Julian! Ţine-i la 
tine, strigă Aiden înainte să fie băgat pe bancheta din spate 
a maşinii de poliţie. 

Băieţii trec la acţiune, strigă unul la altul şi dau 
telefoane, dar eu abia dacă aud ce spun. Camera se învârte 
cu mine la fel ca atunci când Noah a fost rănit la cap, numai 
că de data asta Aiden are probleme grave. E imposibil să fi 

făcut asta — nu ar fi riscat să-i piardă pe gemeni, mai ales 
când mai e aşa de puţin până la ziua lui. 

Maşinile de poliţie se aud încet la distanţă, luminile 
se văd tot mai slab, pe măsură ce se îndepărtează de strada 
mea, lăsându-ne pe toţi încremeniţi. 

Tatăl lui vitreg, Greg, e mort. Iar poliţia crede că 
Aiden l-a ucis? 


Va urma... 


Maultumiri 


Povestea aceasta n-ar fi existat dacă nu ar fi fost 
cititorii, fanii, prietenii și Violetele. Voi m-ați motivat 
întotdeauna cel mai mult să mă faceţi să-mi descătuşez 
potenţialul. Așa că vă mulțumesc. Sincer, din inimă, 
apreciez foarte mult toate cuvintele bune, tot sprijinul şi 
toate încurajările pe care mi le-aţi oferit de-a lungul anilor. 
Vă mulţumesc pentru că m-aţi urmat în această călătorie și 
mi-aţi dat voie să-mi urmez visurile. 

Îi mulțumesc mamei mele, Carmela, care mi-a citit 
în fiecare seară, înainte de culcare, pentru că m-a învăţat 
frumuseţea cuvintelor şi pentru că mi-a arătat puterea care 
stă în spatele lecturii unei cărţi bune. Îți mulţumesc pentru 
că ai fost cel mai mare fan al meu. 

Desigur, aş vrea să-i mulțumesc şi tatălui meu, 
Bruno, pentru că m-a susţinut necondiţionat și pentru că 
a crezut întotdeauna în mine fără măcar să aibă nevoie să 
audă detaliile proiectului la care lucrez. Eşti cel mai grozav. 


Îi mulţumesc fratelui meu, Michael. N-a făcut, 
propriu-zis, prea multe, dar e fratele meu şi mă susţine, aşa 
că îi datorez şi lui mulțumiri. 

Comunităţilor Wattpad, Wattpad Stars şi Wattpad 
HQ, vă mulţumesc că aţi fost întotdeauna o atât de 
minunată reţea de sprijin şi aţi fost dispuse imediat să 
ajutaţi o stea Wattpad la nevoie. E o onoare să fac parte din 
această comunitate. 

Le mulţumesc lui Ashleigh Gardner şi tuturor de la 
Wattpad Books — redactori, editori, celor de la marketing 
—, care s-au implicat într-o muncă atât de grea, pentru a 
pregăti cartea mea spre publicare. 


De asemenea, le mulţumesc enorm lui Crissy Calhoun, 
Adam Wilson, Rebecca Mills şi Deanna McFadden pentru că 
au fost redactori extraordinari şi m-au ajutat să transform 
această poveste dintr-un draft într-o carte minunată, de 
care sunt teribil de mândră. 


Îi mulţumesc managerului de talente I-Yana Tucker, 
pentru că a crezut în mine de la început, pentru că a răspuns 
imediat la toate întrebările mele stupide, pentru că a fost un 
mare ajutor la lucru şi cea mai mare susținătoare, pentru 
că s-a luptat pentru poveştile mele şi pentru că m-a apărat 
întotdeauna. 

Tuturor celor menţionaţi anterior şi mai ales celor pe 
care i-am uitat probabil, vă voi purta întotdeauna o imensă 
recunoștință pentru că m-aţi adus în calea voastră. 


Julbegte-mă aşa cum sunt 


Fragment în exclusivitate 


Uneori, viaţa îţi râde în nas. 

Presupun că din când în când devine plictisitor să 
urmăreşti niște chestii, aşa că viaţa spune: „Hei, ce-ar fi să 
ne distrăm un pic cu ea? Nu credeţi că ar fi amuzant?” 

Și atunci prietenii, dramatismul, durerea, nesiguranța 
şi evenimentele nefericite din viaţă spun: „Ba da, frate! Te 
susţinem. Ia uită-te la rahaturile pe care le putem face.” 


Şi pe urmă se pun cu toţii pe treabă, se insinuează în 
viaţa ta, pun oala la fiert, după care stau acolo cu o bere rece 
în mână şi câteva cutii de pizza şi râd şi tot râd de tine. 

Cel puţin așa cred eu că se întâmplă, fiindcă uneori mi 
se pare că viața mea este doar un lung și nenorocit episod 
din „hai să vedem ce mai putem să-i facem Ameliei azi”. 

E undeva pe acolo un bărbat hotărât să mă ucidă. 
Bărbatul acesta a rănit și a ucis şi alţi oameni în numele 
răzbunării pe mine. lar eu am făcut cea mai mare pasiune 
din lume pentru cineva cu care ştiu că nu voi putea să fiu 
niciodată, care abia a aflat că a fost minţit şi înșelat de la 
început şi care tocmai a fost arestat. 


Aiden tocmai a fost arestat. 

Poliţiştii au spus că l-a ucis pe tatăl lui vitreg, Greg. 

Dar Aiden nu este un criminal; nu e capabil să facă 
aşa ceva. 


323 


Sau e? 


E un apărător înverşunat al celor pe care îi iubeşte şi 
a fost îngrijorat că Greg ar putea să le facă ceva fraţilor lui 
încă de când a aflat că acesta va fi eliberat din închisoare. 
Ştiu că ar face orice să-şi protejeze fraţii, dar... o crimă? 


Aiden îl urăşte pe Greg cu pasiune arzătoare — la 
urma urmei, sunt convinsă că acesta l-a abuzat pe Aiden 
când era mic —, dar nu pot să-l văd luându-i viaţa şi pe urmă 
venind acasă la mine să se uite la filme, ca şi când ar fi fost 
o zi ca toate celelalte. 


De ce ar crede poliţia că Aiden a făcut-o? A fost acasă 
la mine toată seara şi înainte de asta a fost cu Mason... 
nu? Până la urmă, când a murit Greg? A fost eliberat 
din închisoare de două săptămâni; nu ar fi preferat să-şi 
petreacă timpul cu fiul lui, Ryan, şi să nu-şi bată capul cu 
Aiden? 

Ryan. 

Mă întreb dacă fratele lui vitreg a aflat de moartea 
tatălui său. Mă întreb dacă a aflat că Aiden a fost arestat 
pentru uciderea lui Greg. 

Ryan îl urăşte deja pe Aiden, pentru că e Aiden; nici 
măcar nu vreau să ştiu ce va face dacă va crede că Aiden e 
responsabil de moartea tatălui lui. 

Nu ni s-a spus nimic, singura interacţiune pe care 
am avut-o cu poliţiştii a constat în privirile ostile pe care ni 
le-au aruncat din când în când pentru că am ocupat, practic, 
toată sala de aşteptare din secţia de poliţie. 


După ce Aiden a fost arestat, Julian, Mason şi Annalisa 
i-au luat pe gemeni de la prietenul lor de acasă, cum a spus 
Aiden, şi i-au dus acasă la Julian, ca să aibă mama lui grijă 
de ei. Toţi ceilalţi ne-am dus la secţia de poliţie şi Julian a 
venit un pic mai târziu cu Annalisa şi cu tatăl lui, Vince. 

Julian a crescut, practic, cu Aiden, aşa că e logic că s-a 
dus să-i ceară ajutorul tatălui — care îl cunoaşte, probabil, 

pe Aiden de mic. În plus, Aiden nici nu are vreun adult la 
care să apeleze. 


Vince este înalt, ca Julian, are umeri largi, o față 
serioasă şi ceva impunător, care îi dă un aer autoritar. 

La puţin timp după ce a ajuns Vince, a venit şi Mason 
cu tatăl lui, Brian. Adulții s-au dus să stea de vorbă cu 
poliţiştii despre Aiden, iar noi am stat în minuscula sală de 
aşteptare, făcându-ne griji. 

Brian are părul negru şi pielea măslinie, ca fiul său, 
dar e ceva mai scund ca Mason. Îmi dau seama cu cine 
seamănă Mason, așa de frumos, dar ochii negri ai tatălui 
nu au acea mică sclipire de ştrengar care se vede adesea 
în privirea lui Mason — pe de altă parte, poate că nu e o 
situaţie în care să se arate chiar fericit. 


În timp ce Brian și Vince vorbesc cu ofiţerii, îmi dau 
seama că Brian devine nervos, după felul în care îşi trece 
mâna prin păr, cum am văzut că face şi Mason, şi verigheta 
lui de aur sclipeşte mai tare pe fondul părului lui negru. 
Sper doar că pot rezolva situaţia şi că îl vor elibera pe Aiden 
cât mai curând posibil. 

După un timp, Vince este condus de câţiva ofiţeri în 
spate şi Brian vine să stea cu noi. 


— Tată, ce se întâmplă? întreabă Mason nerăbdător. 


— Deocamdată Aiden e reţinut. Mai sunt câteva 
săptămâni până când împlineşte optsprezece ani, aşa că nu 
îl pot interoga fără să fie de faţă un adult, care presupun 
că va fi fie Vince, fie eu, explică Brian, după care îşi scoate 
telefonul şi caută ceva la contacte. 

— Dar nu îl pot interoga fără avocat! N-ar trebui 
să-i luăm un avocat?! exclamă Annalisa, mai agitată ca de 
obicei. 

— Nu are nevoie de avocat, pentru că nu a făcut 
nimic! îl apără Noah. Are șapte martori! Opt, dacă-l punem 
la socoteală şi pe tipul de la pizzerie! 

Brian îl ignoră pe Noah și se ridică. 

— Sun acum un avocat. Să sperăm că vine repede. 


Şi cu asta, Brian pleacă să caute un loc liniştit unde 
să vorbească la telefon, lăsându-ne pe noi cu grijile noastre 
neproductive. 


O jumătate de oră mai târziu, un bărbat cu aspect 
profesionist, îmbrăcat într-un costum bine călcat, intră în 
secţia de poliţie, Brian se ridică şi dă mâna cu el. Vorbesc 
cu nişte ofiţeri, iar aceştia îl conduc în camera din spate pe 
bărbatul care bănuiesc că e avocatul lui Aiden. 


Charlotte stă lângă Chase şi vorbesc amândoi în 
şoaptă. Annalisa se uită prin secţia de poliţie, privindu-i 
pe toţi cu ostilitate, şi pare că se stăpâneşte cu greu să nu 
pocnească pe cineva care se uită la ea cum nu trebuie. 


Julian stă lângă ea, vorbeşte cu Mason şi Brian despre 
ce i s-ar putea întâmpla lui Aiden şi ce se întâmplă acolo, în 
spate. 

Noah e lângă mine, piciorul lui bate repede şi continuu 
în podea, într-o manieră anxioasă, iar sunetul acela începe, 
încet, încet, să mă înnebunească. 

Stau pe scaunul acela incomod, incapabilă să fac 
altceva decât să mă străduiesc din răsputeri să ignor ghemul 
de nelinişte şi de îngrijorare care creşte în stomacul meu. 

După un timp, iritarea şi stresul ating punctul 
culminant şi îl plesnesc instinctiv pe Noah pe picior, oprind 
bătăile acelea continue. 

— NOAH, mă răstesc eu. 

Noah se uită la mâna mea, care a rămas pe piciorul 
lui şi îl împiedică să continue bătăile anxioase repetitive. 

— Ştiu că sunt irezistibil, Amelia, dar nu e nici 
momentul şi nici locul potrivit să te dai la mine. 


Iau mâna de pe piciorul lui şi îmi dau ochii peste cap, 
pentru că nu am chef de poantele lui Noah în acest moment 
de stres maxim. 

Pur şi simplu nu pricep de ce durează atât. Aiden nu a 
făcut nimic, deci toată povestea asta trebuia să se fi încheiat 
deja. Nu? 

După o vreme, părinţii lui Charlotte, care sunt foarte 
stricţi, încep s-o sune, aşa că fratele ei mai mare vine să-i 
ia, pe ea şi pe Chase, care are şi el nişte părinţi îngrijoraţi la 
care să ajungă. Le promitem că îi vom ţine la curent. 

Probabil trecuse o oră sau două când avocatul şi 
Vince s-au întors, din păcate fără Aiden. 


Brian se duce să vorbească cu ei şi noi stăm atenţi, 
chinuindu-ne să auzim ce spun. Vorbesc puţin cu alți ofiţeri, 
după care avocatul şi Brian pleacă cu doi poliţişti şi ne lasă 
să ne uităm după ei, nedumeriţi. 

Vince vine la noi, pare obosit, dar mai puţin nervos, 
ceea ce sper că e un lucru bun. Ne ridicăm cu toţii când se 
apropie, pregătiţi să-l luăm la întrebări. 

— Îl vor ţine aici în noaptea asta, până când i se 
verifică alibiul, ne informează Vince, înainte să-l întrebăm 
noi ceva. 


— Păi nu suntem noi alibiul lui? întreabă Julian. 


Tatăl lui ne face semn să mergem într-un colţ al 
sălii, ca să avem puţină intimitate faţă de ceilalţi oameni 
prezenţi în sala de aşteptare. 

— Greg a fost găsit bătut şi mort în faţa casei lui 
Aiden. S-a găsit şi telefonul lui Aiden la locul crimei. Au 
stabilit că a murit în jurul orei şase după-amiază, dar 
Aiden a fost la Mason de la ora patru şi jumătate. El şi 
Mason au plecat să ia pizza cu maşina lui, pe la şapte fără 
zece, după care s-au dus direct acasă la Amelia. Camerele 
de supraveghere din faţa casei lui Mason pot dovedi 
orele acestea şi Brian a plecat acum să le dea poliţiştilor 
înregistrările care îl dezvinovăţesc pe Aiden. 


Ne uităm unii la alţii, uluiți. 
Cadavrul lui Greg a fost găsit în faţa casei lui Aiden? 
Cu telefonul lui Aiden? 


— Telefonul lui? Știu sigur că a avut telefonul cu el 
acasă la Amelia, spune Mason. 


— Telefonul vechi. Ai uitat că l-a pierdut acum 
câteva săptămâni, la cu... şcoală. 

Mă opresc, extrem de stânjenită, să spun „curse”, 
pentru că tatăl lui Julian e acolo şi nu vreau să dau de gol 
pe nimeni. 


— Dar cum a ajuns telefonul lui Aiden la locul 
crimei? întreabă Annalisa inutil, cum niciunul dintre noi 
nu ştie răspunsul. 


— Lasă asta, dar cum a ajuns cadavrul tatălui lui 
vitreg, pe care Aiden îl dispreţuia, în fața casei lui? A fost 
transportat acolo? reflectează Julian. 


Vince se freacă la ochi, e limpede că nu şi-a imaginat 
vreodată că va avea de-a face cu o acuzaţie de crimă. 

— Criminaliştii au stabilit că aceea e locaţia primară, 
adică Greg a murit în faţa casei lui Aiden. 


— Asta nu sună bine pentru băiatul nostru, se 
strâmbă Noah. 


— Nu a făcut-o el, Noah! se răsteşte Annalisa. 


— Dumnezeule, ştiu. Spun doar că..., răspunde el şi 
bombăne că Annalisa devine și mai supărăcioasă dacă nu 
doarme. 


— Şi totuşi Noah are dreptate, spune Vince. Locul 
morţii, telefonul lui Aiden şi vânătăile de pe trupul lui 
Greg care indică o bătaie recentă, nu arată prea bine. În 
plus, nici trecutul lor nu ajută — apare la dosar petiția 
depusă de Aiden unde solicită ca Greg să nu fie eliberat 
condiţionat. S-ar putea argumenta că a avut motive. 


Mă strâmb de ridicolul situaţiei. 


— Aiden este unul dintre cei mai inteligenţi oameni 
pe care îi cunosc, şi la carte, şi în viaţa de zi cu zi. Are una 
dintre cele mai mari medii, nu numai din școală, ci din tot 
districtul. Cred că, dacă voia să ucidă pe cineva, nu-i lăsa 
cadavrul în faţa casei lui. 


Toţi zâmbesc obosiţi şi confirmă adevărul afirmației 
mele dând din cap. Adică, serios. Nimeni n-ar fi aşa de 
idiot să omoare pe cineva şi să lase cadavrul să se răcească 
în faţa casei lui, ca şi cum n-ar fi mare chestie, după care 

se duce să mănânce pizza şi să se uite la filme acasă la o 
prietenă. 

Dar dacă Aiden nu l-a ucis pe Greg, atunci cine a 
făcut-o? De ce casa lui Aiden e principala scenă a crimei? 
Cineva vrea să însceneze că el a făcut-o? Dar de ce? 


— Ascultaţi-mă, ne spune Vince cu voce autoritară. 
Se vor lămuri toate astea şi Aiden va fi eliberat imediat. Vă 
roagă să plecaţi acasă cu toţii şi să nu mai staţi aici să vă 
faceţi griji pentru el. M-a rugat să vă spun că e bine şi că 
totul va fi bine. 

Aiden este, practic, la închisoare (sau în custodia 
poliţiei, nu contează, tot gratii sunt şi acolo), şi totuşi 
prioritatea lui sunt prietenii? Omul ăsta chiar nu mă poate 
face să-l plac mai mult decât îl plăceam deja. 


„Vince îl bate uşor pe spate pe Julian. 

— Hai, fiule, să mergem acasă să ne odihnim puţin. 
Toate se vor rezolva în curând. Annalisa, presupun că 
rămâi la noi în noaptea asta? 


Annalisa dă din cap şi îşi pune jacheta pe ea, iar 
Vince se uită la noi. 

— Vreţi să vă duc cu maşina? 

— Da, eu vreau, spune Noah, ridicând privirea din 
telefon. Dar poate ar trebui să rămân şi eu acasă la voi. Am 


nouăsprezece apeluri pierdute de la mama şi nu am chef 
să mor în noaptea asta. 


Îi zâmbim, în ciuda situaţiei încordate şi a oboselii 
care începe să-şi spună cuvântul. 


— Ghinion, puştiule. Judy e o femeie dură când se 
supără. 

Vince râde, după care se uită la Mason şi la mine. 

— Voi aveţi nevoie de maşină? 

Eu clatin din cap că nu. 


— Eu am venit cu maşina, îl informez eu, lăsând 
deoparte faptul că nu am nicio intenţie să plec. 

Mason mă priveşte bănuitor, ca şi cum mi-a citit 
gândurile. 

— Eu mă duc cu Amelia. 

— Ok, atunci, aveţi grijă să ajungeţi cu bine acasă. 
Încercaţi să nu vă mai faceţi griji, totul se va rezolva. 


Ne luăm la revedere de la toţi şi, când se îndepărtează 
şi nu ne mai pot auzi, mă întorc spre Mason. 


— Ştii că nu plec prea curând de aici, nu? 


El îşi dă ochii peste cap şi îşi trânteşte ferm fundul 
pe scaunul incomod din sala de aşteptare. 


— Normal că ştiu. Tocmai i-am trimis tatei un mesaj 
şi i-am zis că o să vin cu tine după ce se clarifică tot. 

Mă aşez lângă el şi mă reazem de spătar, obosită. 

Aiden a fost întotdeauna alături de mine; 
întotdeauna m-a ajutat când am avut nevoie, chiar dacă 
nu i-am cerut-o; chiar şi când l-am enervat sau când i-am 
atras ostilitatea. 


Ca atunci când l-a făcut pe Ethan Moore să dea jos 
videoclipul cu mine pe care acesta îl postase pe internet. 
Sau când mi-a suportat figurile şi m-a meditat la analiză, 
ajutându-mă să-mi îndrept media. Sau când Kaitlyn şi 
Ryan mi-au făcut maşina varză, iar el m-a dus să dorm 
acasă la Charlotte, în timp ce s-a ocupat de maşina de 
tractare, de mecanic şi de toate reparaţiile, refuzând 
să accepte vreun ban. Sau când a câştigat patru mii de 
dolari provocându-l pe Ryan la întrecere pe circuit şi mi-a 
dat mie banii să-i cheltuiesc cum vreau. Asta doar ca să 
enumăr câteva; a făcut atât de multe şi ţine aşa de mult la 
familie şi la prietenii lui. 

Aiden e un om aşa de bun, cu un suflet cu adevărat 
blând; nu suport ideea că l-aş putea lăsa în închisoare. 
Ştiu că a spus să mergem acasă şi să nu ne mai facem griji, 
dar eu nu pot să plec liniştită, ştiindu-l aici. Am senzaţia 
că l-aş abandona, într-un fel, mai ales după ce tocmai a 
aflat adevărul despre mine şi nu s-a speriat. 

S-a deschis în faţa mea, lucru care ştiu că pentru el 
este extrem de greu, iar eu l-am trădat. L-am minţit tot 
timpul, iar el a fost tot timpul absolut sincer şi transparent 
cu mine. A fost atât de rănit în momentul în care a aflat că 
identitatea mea e în întregime o minciună. Numai când îmi 
amintesc de expresia pe care a avut-o când a descoperit ce 
ipocrită uriaşă sunt — uluială totală şi sentimentul că a fost 
trădat —, mi se rupe şi acum inima. 

Ştie că numele meu nu e Amelia — a găsit cutia 
de pantofi care păstrează suveniruri din vieţile mele 
anterioare; a descoperit că sunt o mincinoasă nenorocită. 
Dar a înţeles. Nu e supărat pe mine şi m-a sărutat. A spus 
că e total implicat — aşa că nu plec nicăieri până nu e 
eliberat. 

— La ce crezi că se gândeşte el? îl întreb pe Mason, 
ca să-mi abat gândurile. 


— Probabil la fraţii lui, răspunde el cu sinceritate. 


— Probabil ai dreptate. Îi iubeşte pe Jason şi pe 
Jackson mai mult ca orice. 


— Crezi că Ryan a aflat de taică-său? 


— Nu ştiu. Dar sunt sută la sută sigură că asta nu va 
face decât să-l urască şi mai mult pe Aiden. 


— Nu crezi că... 
Mason se opreşte, alegându-şi cuvintele. 
— Nu crezi că Ryan e implicat în povestea asta? 


Ne uităm unul la celălalt concentrați, o secundă, 
analizând posibilitatea, după care clătinăm din cap, 
respingând-o. 

— În niciun caz, îi spun eu. De ce şi-ar omori Ryan 
tatăl şi i-ar aduce cadavrul în faţa casei lui Aiden, doar ca 
să dea vina pe el? Nici măcar el nu e atât de psihopat. 


— Ai dreptate. Ryan e sonat, dar nu e genul de sonat 
care să zică „îmi omor tatăl doar ca s-o păţească cel mai 
mare duşman al meu”. 

Râd cu el cu jumătate de gură, bucuroasă că s-a 
hotărât să stea aici cu mine. Trebuie să existe o explicaţie 
pentru cele întâmplate. Şi niciunul dintre noi nu se va opri 
până când nu vom afla cine l-a ucis pe Greg. 

